
„Ferice de omul pe care-l mustră Dumnezeu. 
El face rana şi tot EI o vindecă." (Iov) 


Notă 
Citatele fără autor menţionat sunt parafrazări şi pasaje 
biblice din diferite traduceri. 

Dacă nu ierţi, nu mai poţi iubi şi nu mai eşti liber. 
Rănile se vindecă în timp şi cu dragoste. 
x 


Prezenţa lui DUMNEZEU este mai mult decât darurile Lui. 
X 
Duhul Sfânt îndeamnă mintea şi prin respingerea 
lăuntrică ce o produce faţă de gândurile negative. Indreptarea 
minţii spre ISUS, împreună cu rugăciunea, aliniază sufletul în 
armonia lăuntrică. 
X 
Dorinţa de a fi numai eu fericit este un păcat,căci şi 
DUMNEZEU trebuie să fie fericit din pricina mea. 
X 


Atunci când sufletul şi mintea trăiesc prin Duhul, 
creştinul trăieşte normal, manifestând viaţa spirituală (din 
DUMNEZEU). Sufletul unui om de curând născut din 
Dumnezeu poate folosi fiinţa pentru ce vrea — dar nu şi duhul! 
Căci duhul se strânge şi se opune şi nu poate fi înfrânt pentru a 
păcătui — dar poate fi blocat şi stins! Retrăirea diferenţei dintre 
a te afla în sufletul împietrit sau în duhul, îţi oferă din fericirea, 
bucuria şi pacea vieţii lăuntrice (din DUMNEZEU). 

X 


Inevitabilul nu te provoacă în mod întâmplător, căci 
dincolo de ceea ce te taie şi te modelează este CINEVA... 
DUMNEZEU, care este DRAGOSTEA, doreşte să-i transforme 
pe cei care ÎL iubesc; şi când accepţi să te lepezi de tine pentru 
această transformare, lăsându-ţi sufletul pe cruce, primeşti în 
dar VIAŢA de ÎNVIERE. 

X 

Când renunţi la orice te desparte de DUMNEZEU, ai 
intrat în zona fericirii. 

X 

Lucrurile faţă de care trebuie să mori în tine însuţi — dar 
nu vrei s-o faci — ajung să te otravească la sfârşit. 

Supunerea sub domnia lui ISUS şi dependenţa de 
DOMNUL înlătură rebeliunea şi îngrijorarea. 
X 


Letargia şi tristeţea sunt demoni, dar nu un fel de-a fi de 
care nu poţi scăpa. 

X 

Prin lucrarea crucii în noi, DOMNUL separă dragostea 
noastră de egoism. 

X 

Ceea ce alegem determină ceea ce suntem. Alegerea unui 
scop păcătos îngâmfă inima până la dependenţă luciferică şi 
zideşte în minte turnul izolării şi al căderii. 

Alegerea lui ISUS în momentele de decizie, ţine inima în 
smerenie şi supunere, dăruind pacea. 

Când urmezi păcatul, urmezi un demon care câştigă astfel 
loc în inima ta. 

X 

Este o adevărată eliberare să nu te mai concentrezi asupra 
ta şi să nu mai priveşti la tine, ci la ISUS, dându-l Lui 
problemele tale. 

Dacă privesc la mine, intru în capcana eului meu 
nenorocit şi mizerabil; dar dacă privesc la DOMNUL, intru în 
libertatea DUHULUI Său. Privind la DOMNUL mă duc spre EL 
prin rugăciune, prin încredere şi nădejde în EL. 

Privirea spre Domnul aduce renunţarea la iubirea egoistă 
de sine, pentru iubirea de EL, şi pentru Iubirea pe care o 
dăruieşte EL — pe care nu o poţi asimila atunci când eşti egoist; 
pierzându-ţi „viaţa sufletului” astfel, o găseşti iarăşi prin 
adevăratele valori care sunt în EL. Şi nu vei mai accepta pentru 
tine decât ce este bun şi ceea ce nu te va distruge niciodată. Iar 
toate acestea le primeşti de la EL, când ÎL alegi pe EL în locul 
tău şi când priveşti la EL şi nu la tine. 

Subiectul concentrării te duce în realitatea lui. Dacă te 
concentrezi asupra ta, nu ajungi decât la tine, dar dacă te 
concentrezi la DOMNUL, eşti atras de EL. 

Refuzul de a-i judeca pe alţii alungă duhul de critică, iar 

judecata de sine creează nevoia de ceilalţi. 
X 

Lepădarea de sine nu înlătură conştienţa de sine, ci 
înrobirea prin sine. 

X 

Ispita mentală se dizolvă prin raţionare -— judecând-o 
după raţiunea CREATORULUI expusă în CUVÂNT - prin 
mustrarea Satanei prin sângele DOMNULUI şi prin cuvintele 
arhanghelului Mihail: „DOMNUL să te mustre Satano, 
DOMNUL să te mustre”, rugîndu-L pe DOMUL ÎNSUŞI să-l 
mustre pe Satana. Nu te lupta singur cu Diavolul, ci supune-te 
Domnului unindu-te cu EL, căci astfel, împreună cu DOMNUL, 
te poţi împotrivi Satanei care va fugi de la tine. 

X 

Cât timp doreşti să ai şi să primeşti eşti doar un om 
nefericit. De-abia când dăruieşti altora din ceea ce ai şi când te 
dăruieşti pe tine însuţi, devii fericit. 

Când mori faţă de tine însuţi moare pofta oarbă, 
nestăpânită şi nesupusă, idolul şi țelul suprem al trupului tău, 
dar din duhul tău nou se naşte iubirea care se dăruieşte pe sine 
şi preţuieşte partenerul de viaţă, dorindu-i şi oferindu-i binele 
şi fericirea. 

Omul îşi simte adevărata valoare când trăieşte în 
experienţă cu DOMNUL. 

Fericirea ori nefericirea nu sunt date de posesiuni, 
capacităţi sau realizări, ci de relaţia ta vie ori moartă cu 
DUMNEZEU, de înfruptarea cu DUMNEZEU ori de absenţa 
DOMNULUI din viaţa ta. 


% 


Iadul este Prezenţa lui DUMNEZEU ca foc mistuitor. 
X 


Dorinţele furtunoase şi nestăpânite care vor să te oblige la 
împlinirea lor, nu îţi aparţin. Ceea ce îţi aparţine este o parte din 

tine însuţi în care tu te manifeşti, dar nicidecum nu este 
obligarea sufletească de a face ceva — căci aceasta este de fapt 
manifestarea influenţării, a ispitirii ori însufleţirii prin Satana. 
(Tot atât de adevărat este că păcatul repetat te leagă în lanţurile 
lui — devenind un obicei şi o patimă -— dând astfel teren Satanei 
în tine.) 
X 
Indiferenţa este mulţumirea cu ceea ce-ţi mai poate oferi 
bucurie ori satisfacţie în cercul strâmt al eului tău, în izolare şi-n 
suc propriu, ignorând şi refuzând ceea ce vor să te înveţe tăcerea 
DOMNULUI şi a aproapelui tău. 
X 


Sfidează mândria oamenilor sănătoşi şi vizitează bolnavii. 
X 

Mândria te orbeşte ca să nu fii deschis şi să nu vezi nici 
mareţia lui DUMNEZEU şi nici valoarea celorlalţi cu inima ta, 
sau, altfel spus, atunci când nu vezi măreţia lui DUMNEZEU şi 
valoarea celorlaţi eşti mândru. 

X 

Firea este ceva organic, iar împlinirea tendinţelor ei dă 
satisfacţie, dar nu fericire! 

Răstignirea ei prin lepădare de sine şi pierderea vieţii ei, 
nu aduce satisfacţie organică, dar oferă viaţa duhului în 
manifestare prezentă, şi odată cu ea, atmosfera cerului. 
Sentimentele se aliniază atitudinii de a trăi prin carne, ori prin 
spirit. Trăirea prin carne stinge duhul, dar trăirea prin spirit 
subordonează trupul. 

x 

Cine pierde simţământul sacralităţii vieţii nu mai este 

decât un escroc ce trăieşte animalic. 


% 


Cu ce te hrăneşti spiritual aceea produci. 
X 


Cine trăieşte după mintea lui ca după dumnezeul lui şi nu 
mai are comuniune cu cerul, acela deja trăieşte cu inima în iad. 

Şi cum mai poate fi cineva sub protecţia lui ISUS, dacă nu-l 
acceptă Domnia? 
E 
Firea este expresia morţii şi a stricăciunii, în toate 
aspectele ei morbide şi ucigaşe. 
Viaţa ei este iadul, dar răstignirea ei te face să guşti cerul. 
X 


Afectivitatea naturală se împietreşte şi se blochează dacă 
nu renunțţi la cinism şi la autoagresiune. 
X 


Mândria şi demonul ei deformează sufletul şi percepţia 
corectă de sine, împiedicând sesizarea duhului. 
X 


Singurătatea îngrozitoare devine ceva plăcut dacă intri în 
comuniune cu ISUS, acolo unde EL devine tot mai mare, iar tu 
tot mai mic. 

X 

Disperarea este produsă de un demon care se luptă să 
devoreze puterea cu care te alimentează duhul tău născut din 
DUMNEZEU. 

X 

Dacă trăieşti viaţa ca un copilaş al ei atunci eşti fericit; dar 
dacă o trăieşti cu atitudinea de stăpân al ei, nimic nu te va face 
fericit. 

X 

Când faci, când gândeşti, iubeşti şi te rogi de dragul lui 

ISUS, multe atitudini ţi se schimbă. 
x 


Îngrijorările vieţii şi pofta altor lucruri ne fură intimitatea 
relaţiei cu DOMNUL, dar când ne deschidem inima pentru ISUS 
nu mai suntem singuri, ci ne găsim liniştea deplină şi odihna de 
grijuri şi de agitația gândurilor. 

X 

Blazarea şi pierderea sentimentului valorii vieţii, 

împreună cu pierderea bucuriei de viaţă şi a bucuriei de a trăi 


Il 

sunt produse de sentimente şi stări aduse de Diavol în suflet — 
ca o capcană. 
X 
A acorda celorlalţi mai multă importanţă decât ţie însuţi 
înseamnă a te smeri, dar nu poţi vedea pe ceilalţi mai importanţi 
ca tine dacă nu-i iubeşti! 
X 
Prietenia se leagă datorită simpatiei, potrivirii şi nevoilor, 
dar se împlineşte prin dăruirea de sine. 
X 
Există o carapace a sensibilităţii — ca mod obişnuit de a 
simţi — datorată împietririi, automulţumirii şi suficienţei de 
sine, care trebuie înlăturată printr-o inimă zdrobită şi mâhnită, 
pentru a avea acces la acea inimă de copil care intră în Împărăţia 
cerurilor. 
X 
Când mă încred şi mă bazez pe mine pentru viitorul meu, 
intru în disperare; dar când mă încred si mă bazez pe DOMNUL, 
am pace şi speranţă vie (deşi ca să păstrez speranţa trebuie să 
lupt uneori cu sentimentele, continuând să mă încred în 
DOMNUL meu). 
X 
Comparaţia cu alţii — când de fapt fiecare este unicat creat 
de DUMNEZEU -— este una din cauzele nefericirii oamenilor. 
Deasemenea, refuzul de a iubi pe ceilalţi ca pe tine însuţi, 
suspiciunea că eşti privit negativ şi distanţarea de oameni prin 
refuzul integrării într-o comunitate bună, produc nefericire. 
Luptă să-i iubeşti pe ceilalţi indiferent cum eşti privit sau 
tratat de alţii. 
Consideră-l pe celălalt mai important decât tine — chiar 
dacă aveţi gusturi diferite. 
X 
Încrederea în tine însuţi şi independenţa căilor tale sunt 
drumuri spre prăpastie; dar dependenţa totală de TATĂL şi 
încredințarea deplină a planurilor şi a fiinţei tale în mâna LUI 
sunt drumul spre cer. 

Există izolare personală ce vine din neiertarea altora şi din 
mândrie. Aroganţa şi privirea de sus sunt surori gemene cu 
egoismul, punând sinele în centrul atenţiei, al vieţii şi 
importanţei şi nesubordonându-se TATĂLUI ca un copil al LUI, 
ci refuzând să-L pună pe STĂPÂNUL şi DOMNUL HRISTOS în 
centru. 

Poziționarea corectă a inimii față de DUMNEZEU în 
dependenţă, încredere şi relaţie de copil-TATĂ, oferă smerenie 
şi micşorează îngâmfarea. 

X 

Duhul materialismului te influenţează să fii stăpânit de 
grija şi pofta pentru lucrurile materiale, încercând să fii 
satisfăcut prin posedarea lor şi acordându-le plăcerea inimii, 
într-o desfătare pe care numai DUMNEZEU o merită. 

X 

Descurajarea este un duşman al omului care se naşte şi se 
manifestă în lipsuri, din cauza nemulțumirii cu starea în care te 
găseşti şi din cauza nemulțumirii cu soarta, în absenţa încrederii 
şi speranţei într-un DUMNEZEU al viitorului — care „nu lipseşte 
de nici un bine pe cei care-L caută” — şi, din cuza poftei după 
lucruri folositoare, dar fără care poţi trăi. 

X 


Resemnarea este atitudinea de a sta pe loc, mulţumit cu 
ceea ce ai şi dezamăgit de ceea ce nu poţi obţine, fără să faci 
nimic ca să obţii măcar ceea ce poţi, oprindu-te din înaintarea şi 
din lupta vieţii (chiar dacă mergi ca melcul!) şi părăsind 
speranţa în DUMNEZEU care are „gânduri de pace şi nu de 
nenorocire pentru noi, ca să ne dea un viitor şi o nădejde”. 

X 


Atunci când te odihneşti de tine şi de ceea ce faci tu, ca să-L 
contempli pe EL... 


% 


Lipsa este un bun învăţător, un bun stimulent şi factor de 
determinare şi motivare. 

Când văd păsările cerului, iarna când totul este alb, văd 
Bunătatea şi Dragostea Ziditorului care le poartă de grijă şi lor 
şi mie... 

X 

Când începi să renunţi la egoism, începi să cauţi şi să 

descoperi nevoile semenilor tăi. 
X 

Dacă în desfătarea ta în DOMNUL intervine ceva care ţi-o 
fură, ceva ce îţi doreşti din inimă, atunci oferă dorinţa ta lui 
DUMNEZEU în mod definitiv, renunțând la grija şi intenţia de-a 
obţine lucrul dorit prin puterea proprie. lar DOMNUL va decide 
când şi dacă îţi va oferi ce îţi doreşti, într-un mod care nu te va 
distruge nici pe tine nici relaţia cu EL. 

X 


În deciziile tale este important să cunoşti Voia 
DOMNULUI, la care să-ţi subordonezi voinţa, căci numai „Voia 
LUI este bună, placută şi desăvârşită”. 

x 


Eliberarea de egoism se face şi prin: 

— mutarea privirii din autocentrare spre DOMNUL, 

— înlocuirea preocupării interioare de tine cu preocuparea 
de EL, 

— schimbarea privirii de la tine spre oameni, 

— dăruirea ta în întregime Domnului, fără rezerve, în 
linişte şi în odihnă. 

X 

Fericirea, bucuria, bunătatea, dragostea, speranţa Te 
exprimă dar nu Te cuprind, căci TU eşti mai mult decât toate 
acestea la modul Absolut, din care eu nu gust decât firimituri... 

Eşti o MINUNE a cărei Bunătate şi Izvor de Fericire nu 
pot fi cunoscute decât atunci când eşti gustat; căci experienţa 
umană nu cunoaşte aşa ceva în afara Ta, iar comuniunea cu o 
inimă umană este un termen imperfect şi mult prea sărac pentru 
a fi comparată cu inima Ta. 

Te rog DOAMNE contopeşte-mă cu Tine... 

Curajul sănătos vine din credinţa în Cuvânt şi din 
încrederea în DUMNEZEU care are „un viitor si o nădejde” 
pentru tine. 

X 

Talantul şi talentele sunt haruri, dar nu trebuie să devină 
un motiv de-a te considera singur înțelept ori important, sau de 
a deveni mândru. 

X 

Independenţa, izolarea şi lipsa părtăşiei cu DOMNUL 
generează mândrie. 

Bizuirea pe sine pentru a-ţi asigura un bun viitor produce 
depresie, dar bizuirea pe DOMNUL oferă speranţă şi o inimă 
încrezătoare şi senină. 

X 

Dacă nu eşti gata să dai totul pentru părtăşia cu inima 
TATĂLUI, o pierzi!!!... 

X 

Când te consideri drept, capacitatea şi autoritatea 
spirituală cea mai mare după DUMNEZEU pentru tine — nefiind 
deschis pentru corectare şi din partea altor copii ai 
DOMNULUI, eşti în drum spre prăpastie!!!... 

Un duh zdrobit presupune tocmai această calitate de a te 
deschide spre ceilalţi fraţi şi de a recunoaşte dreptul lor de frate 
asupra ta, de a te îndruma pe calea cea bună, pe care nu o vezi 
totdeauna odată cu ei, ci uneori ceva mai târziu. 

X 

Nu fi preocupat de ceea ce-şi doreşte inima ta, ci de 
DOMNUL, căci atunci EL îţi dă ce este bun din ce-ţi doreşte 
inima, şi chiar lucruri minunate pe care inima ta nu le-a 
cunoscut... 

X 

Lipsită de îndemnul Duhului, predicarea e mândrie şi 

independenţă. 

Pentru călăuzire personală foloseşte judecata sănătoasă, 
sentimentul Duhului, pacea lui HRISTOS care arbitrează în 
inimă, Cuvântul, sfatul prietenilor de inimă, sfatul păstorului 
tău (dacă esti păstorit de cineva!), sfatul celor prin care L-ai 
cunoscut pe DOMNUL. 

Dar să nu sondezi lăuntrul cu cercetarea şi să nu scoţi din 
el cuvinte în scop personal, căci acesta e un drum greşit. 

Duhul este Cel care te mişcă, dar nu tu ÎL manevrezi. 
Arătarea LUI este spre folosul altora şi prin mişcarea LUI 
trăieşti şi călăuzirea personală ce curge din EL, însă nu încerca 
să o forţezi prin stoarcere. 

X* 

Cântarea în limbi corintene (în inimă sau cu gura), 
cântarea de psalmi şi cântece duhovniceşti, oferă odihnă minţii 
obosită de activitate. Dar cântarea în exces creşte puterea 
sinelui firii tale sufleteşti. 

X 

Dacă nu zidim exact pe ce „este scris” si dacă nu zidim prin 
Duhul, totul se năruie şi este înghiţit de fiara sufletească — 
demonică. 

Temelia zidirii este temelia Apostolilor MIELULUI şi a 
Prorocilor Vechiului Testament. 

X 

Să ştii să taci pentru a-l percepe şi a-l simţi pe celălalt... 
Iar in funcţie de ce este el, să ceri ca DOMNUL să-ţi facă limba 
ce vrea EL: balsam, ciocan şi foc, ori sabie în mâinile Sale. 

Să ştii să taci înaintea lui DUMNEZEU şi a oamenilor 
pentru a-i percepe, ca să arunci şi să construieşti poduri spre ei 
în relaţii... 

X 

Dragostea nu se laudă înaintea altora, nici măcar cu 
faptele bune. 

Ceea ce este diferit de a avea părtăşie şi a-ţi deschide 
inima, este a nu etala şi a nu aminti darurile pentru care doar 
Dăruitorul merită lauda. 

Bătăile tobei pentru a-ţi anunţa faptele bune sunt de fapt 
pierderea răsplăţii veşnice — chiar dacă şi din acest lucru înveţi 
ceva când îl faci... 

X 

În educaţie, porunca-interdicţie se dă doar pentru lucruri 

grave. Celelalte se fac prin convingere, mustrare, ceartă. 
X 


Amuzamentul libertin este otrava armei morţii pe care ţi-o 

serveşte ucigaşul duhului: Satana! 
X 

Izvorul gândurilor involuntare poate fi: Diavolul, sufletul, 
înţelegerea ce urcă din duh, funcţionarea minţii înainte de 
adormire şi cauze necunoscute. 

X 

Dragostea nu constă în a face minuni în Numele lui ISUS, 
ci în a chema pe urmele lui ISUS pe alţii (urme pe care mergi tu 
— dacă mergi!!!), pe urmele Celui care n-a făcut nimic de la Sine. 

Este una să te rogi să-Şi spună DUMNEZEU gândurile 
prin tine — şi să te expui de fapt pe tine — şi alta este să conlucrezi 
cu DOMNUL prin simţământul lăuntric pe care îl pune EL —- 
MAESTRUL, în tine — ucenicul. 

A lucra fărădelege înseamnă şi a lucra de capul tău în Casa 
DOMNULUI, dar nu după îndemnurile DUHULUI. 

Împlinirea chemării Domnului pentru viaţa ta prin forţa 
voinţei proprii şi folosind vorbirea în limbi pentru zidirea 
personală, este un amestec sufletesc cu daruri duhovniceşti sau 
un fiu al lui Ismael (fiul sclavei Agar şi al lui Avraam). 

X 


Judecarea structurilor religioase creştine şi părtăşia cu 
amărăciunea celor implicaţi în ele, atrag după sine judecarea ta 
prin pierderea părtăşiei cu Harul şi venirea, şi în inima ta, a 
amărăciunii. 

Renunţarea şi pocăinţa de judecarea structurilor 
religioase -— rele sau bune, mici sau mari — smulgerea 
amărăciunii din inimă şi iertarea, te duc din nou să-L guşti pe 
DOMNUL în HAR. 

Şi e cu neputinţă de exprimat gustul Harului DOMNULUI 
nostru BUN. 

Când accepţi dependenţa de HAR (murind faţă de tine) şi 
când aştepţi darul Harului, vei gusta cerul. 

În ziua când nu vom mai purta la mesele noastre de 
dragoste nici o armă, nici sabia lui Ioab, nici arcul lui Ismael şi 
nici măcar un spin pe care eu îl văd la tine şi ţi-l apăs în ochi sau 
în inimă, în ziua în care vom fi suficient de răniţi ca să ne mai 
credem „cineva”... în ziua când vom fi suficient de mari ca să ne 
putem smeri ca nişte copilaşi care zburdă sub îngrijirea şi 
Bunătatea TATĂLUI nostru DRAGOSTEA, în ziua când vom 
renunţa să ne mai plângem şi să ocarâm cu sudoarea noastră 
zadarnică darul Harului Domnului nostru, abia atunci am 
început să ne odihnim nemaifiind vânători şi razboinici, ci 
copilaşi care ştiu să se iubească unii pe alţii pentru că s-au lăsat 
iubiţi de TATĂL care dă daruri bune copiilor Săi — câte o parte 
din Sine... şi nu doctrine care ne dezbină, şi nu cuvinte care ne 
pun pete negre pe ochi împotriva cuiva... 

O, DRAGOSTE Divină, curgi în noi ca să ne iubim aşa cum 
ne-ai iubit TU, DRAGOSTE, care eşti singura dovadă în faţa 
lumii că suntem ucenicii Tăi... dă-ne Harul pocăinţei şi 
plinătatea Iubirii. 

X 

Viaţa este darul sfânt al lui DUMNEZEU; Izvorul ei este 
ISUS şi fiecare om este creaţia lui DUMNEZEU având chipul lui 
DUMNEZEU în el, chip care strigă prin glasul conştiinţei să fie 
salvat de stricăciunea şi moartea produse de păcat în om. 

x 


Când îţi mor lepădate sentimentele care te leagă de cineva 
— fără de care nu mai poţi trăi — atunci guşti viaţa de înviere şi 
harul de a iubi în odihnă, fără nimic care să te lege ori să 
pretindă ceva celui iubit, ori care să-ţi dea sentimentul că nu 
mai poţi trăi aşa. Şi devii slobod, murind faţă de sentimentele şi 
voinţa ta, trăind din Harul DUHULUI din lăuntrul tău în 
capacitarea de a dărui fără să aştepţi nimic în schimb! 

A muri cu HRISTOS înseamnă a muri faţă de păcat şi faţă 
de sinele sufletesc care trăieşte independent şi ne desparte de 
DOMNUL. 

Dar dacă-ţi mortifici şi dorinţele bune care nu te despart 
de DOMNUL, atunci anihilezi fiinţa şi viaţa. Ele trebuie 
împlinite normal. Neputinţa de a le împlini te conduce să înveţi 
resemnarea. Purtarea lor în continuare este o parte din crucea 
ta. Ele sunt în mâna DOMNULUI, care le va rezolva în felul şi la 
timpul LUI. 

X 

A avea experienţe spirituale nu-ţi dă dreptul de a le spune 
decât în părtăşii foarte intime. Dreptul la cuvânt în Trupul 
DOMNULUI este comandat de Capul Trupului. Experiențele te 
pregătesc pentru ceea ce vrea să facă DOMNUL cu tine. Ai 
răbdare. Crezi că lui Moise i-a fost uşor 40 de ani la oi? Stai 
acasă dacă n-ai fermoar la gură!... Pustiul în care te-a pus 
DOMNUL cu oile tale este pentru tine. Nu-i răspunderea ta dacă 
vei muri în el, ci a Celui pe care nu poţi să-L slujeşti — şi nici nu 
vrei — căci cine poate sta în prezenţa unui Foc Mistuitor...? Un 
gunoi de pe pământ? 

SFÂNT este DOMNUL! 

X 

Un alt amestec sufletesc şi prinţ ismaelit în Sion este 
trăirea în puterea temperamentului propriu (firii). 

Moartea împreună cu HRISTOS, capitularea acestei 
puteri de trăire în faţa Puterii Celui Atotputernic pentru a-l da 
LUI libertatea să-ţi dăruiască Viaţa LUI şi în temperamentul 
tău, purtarea acestei cruci este o urmare mai departe a lui 
Rabuni ISUS. Aleluia! Cel ce zideşte Biserica LUI este 
DOMNUL. Şi Casa LUI e sfântă şi uneltele LUI sunt curate. 
Groaznic tratament... amară cruce... teribilă moarte...; dar ce 
glorioasă înviere urmează! 


% 


Înlocuieşte otrava judecării altora cu sarea judecății de 

tine însuţi. Şi nemulţumirea produsă de neputinţa slujbei altora 
(a căror poziţie ar fi trebuit să le fie acordată prin calificare 
divină — ca oameni ai lui DUMNEZEU -— şi nu doar ca sujbaşi 
bisericeşti nefolositori pentru Trupul Domnului, ci folositori 
doar pentru nişte organizaţii religioase), şi durerea acestei 
constatări nu va mai produce în tine judecarea organizaţiilor 
religioase, ci mijlocire către TATĂL ca să scoată ziditori în Trup. 

Iar de lucrarea marionetelor organizaţiei bisericeşti în 
mod sigur se va ocupa ÎNSUŞI DUMNEZEU ca FOC 
MISTUITOR... 


% 


Măgarul 

Se duse măgarul la Împărat şi-i zice: 

— „Stăpâne, n-am păşune.” 

— „Slujeşte la doi păstori!” - zise Împăratul. „Plăteşti birul 
şi dacă nesocoteşti pe cine nu trebuie iei foc sau intri "la 
răcoare”...” 

Şi plecă măgarul. După un timp vine la Împărat mai slab 
decât plecase zicând: 

— „Stăpâne, cred că dau ortu' popii fără verdeață în 
stomac...” 

Iar Împăratul îi răspunse: 

— „Dacă vrei drept la pâine, la viţă şi smochin, slujeşte-mi 
numai mie!...” 

Şi-ncepu măgarul să fie slugă la Împărat, iar în măsura în 
care flămânzea şi-nţelegea ce este pâinea, viţa şi smochinul, 
primea hrană pe săturate de la Stăpân. 

Şi primi ca locuinţă un loc în turnul de strajă, transformat 
anume pentru măgarii sălbatici supuşi Împăratului, ca loc de 
adăpost pentru ei şi pentru o parte din turmele Stăpânului... 

X 

Bibilica 

Se întâlnesc câţiva creştini în varianta modernă a 
„purgatoriului” numită „încercarea de foc din mijlocul lor”.și după 
ce-şi aplică ei vreo câteva lovituri de ciocan şi de sabie, zice unul: 

— „Măi, până când o să producem tot ouă de bibilică şi 
sufletisme care ne fac cel mult activişti? Nu ştiţi că la urmă va fi 
amar, iar tot ce facem noi va deveni cenuşă?...” 

Şi mai ard ei un timp în încercare, când începe o adiere 
răcoroasă şi umedă şi ecoul unui „susur blând şi subţire”. Iar 
unul, la care ouăle de bibilică se cam împuţiseră, zice: 

— „Măi, eu cred că am greşit drumul şi n-am chef să intru 
din foc „la răcoare”. Mă întorc la ultima intersecţie; mi se pare 
că scria pe un indicator: „Harul lucrării crucii...” 

Şi plecă. 

După un timp, urmând indicatorul pe care scria şi: 
„lepădare de sine pentru HRISTOS-VIAŢA”, se întâlni cu 
Rabuni ISUS. 

Şi de-atunci ÎL urmează suspinând pentru ceilalţi şi 
strigând spre urechile lor surde: 

— „Până când veţi scoate pui de bibilică şi-i veţi împodobi 
şi pe ai altora cu coarne de ţap, împietriţi în lăuntrul vostru care 
nu mai deosebeşte pe Ismael de Isac şi pe Ioab de Solomon?” 

X 

Cred că un drum greşit pentru creştini este a urma chemări, 
viziuni, slujiri, activităţi şi doctrine pentru care ne războim noi 
fraţii între noi, şi a nu-L urma pe HRISTOS şi a nu-L aduce pe EL 
prin ceea ce facem. 

Consacrarea care cerem LUI să ne-o primească nu vizează 
nimic din acestea. 

Acolo, între mine şi EL, întrebarea LUleste: 

— „Simone, Mă iubeşti?”... „Degeaba te lupţi, te zbaţi, te 
strădui să faci şi să dovedeşti doctrine despre MINE; nu acestea 
au valoare, ci „tu Mă iubeşti?” 

Dacă da, unirea noastră va fi tot mai mare şi cunoaşterea 
ta de Mine tot mai adâncă. Şi nu vei mai lupta să dovedeşti lui 
Dan că şi Efraim şi Isahar îşi au moştenirea lor, ci vei deveni una 
cu Mine, iar unde sunt EU, vei fi şi tu. 

Dar a Mă iubi şi a te îndrăgosti de MINE nu se 
desăvârşeşte într-o zi... M-ai cunoscut când M-ai întâlnit... şi 

câte am să-ţi mai descopăr în această dragoste în care tu eşti în 
inima Mea şi EU în a ta... 

Daca mă iubeşti, toate celelalte nu contează şi se 
subordonează acestei iubiri. 

Altfel, vei fi un Ismael sau un Ioab, un Uza ori un Abihu, 
surd la orice şi la oricine... 

Şi atunci degeaba va striga în plin război un Abner: „Până 
când va sfâşia sabia? Nu ştiţi că la sfârşit va fi amar?...” Căci dacă 
pe primul loc în inima ta nu este dragostea de Mine, tu nu-Mi 
slujeşti Mie, ci ţie însuţi sau altora, ori chiar duşmanului 
nostru... 

Crezi că dragostea te determină să faci ceea ce faci? Sau 
crezi că altceva decât ea poate zidi Casa Mea? 

X 

Nu căuta să faci sau să împlineşti altceva decât să te laşi 
iubit şi să-L iubeşti pe DOMNUL. Asta rupe forţa orientărilor 
greşite. 

X 

Nu pot să ignor două lucruri: că suntem fraţi, copii ai 
Aceluiaşi TATĂ, şi ne lăsăm separați — sau poate chiar ne urâm 
— din pricina unor doctrine şi a unor secături de învăţătură care 
ne despart... Şi nu ne unim cu HRISTOS. 

Dar oare aceasta nu e o dovadă că fiecare în dreptul lui NU 
suntem uniţi cu Iubitul meu ISUS? Şi nu cred că unirea se 
realizează prin unificarea doctrinelor, ci prin unirea fiecărui om, 
grup sau organizaţie creştină cu HRISTOS... 

Şi atunci „dragostea LUI ne strânge”! 

Nu setea după noi învățături ne uneşte, ci Apa Vie care ne-a 
potolit setea; EL ne strânge, ne uneşte pentru că ne-am reunit 
cu EL — Viaţa noastră, Dragostea noastră şi Mirele nostru. 

Şi cum să-şi urască Mireasa încheieturile sau mâinile sau 
ochii? Ea ÎL iubeşte pe EL şi se iubeşte pe sine pentru că a fost 
iubită mai întâi de EL. 


% 


Dacă nu vei deosebi curiozitatea cuiva — ori tragerea de 

limbă — de nevoia de părtăşie, vei avea de suferit. 

Tragerea de limbă este un spin al celui interesat pentru 
folosul lui, dar care poate fi şi spre răul tău. Este o momeală ce 
nu trebuie muşcată, ci ocolită cu bun simţ printr-o întrebare sau 
printr-un răspuns echivoc, ori prin evitarea răspunsului în mod 
amical: „Ei, nu fiţi şi dumneavoastră indiscret, e ceva 
confidenţial...” 

Curiozitatea se satisface normal, dar când nu dai pe faţă 
taina altuia şi nici pe a ta însuţi, până nu ştii — prin verificare — 
pe mâna cui te destăinui... 

Curiozitatea cuiva este bătaia lui la uşa ta. Încearcă să 
cunoşti cine bate şi nu pofiti în dormitor pe cel ce trebuie să intre 
doar în hol sau în sufragerie. 

O relaţie adâncă se zideşte în timp şi se probează în timp, 
în vremuri de răstrişte. Iar când unul este atacat se va vedea de 
care parte trece celălalt... 

O prietenie veşnică se clădeşte prin dăruire reciprocă 
împotriva a orice vrea să o distrugă. 

Dacă unul se retrage din relaţie şi după multe insistenţe 
nu mai revine, înseamnă că nu merită să îţi uneşti drumul şi 
inima cu el — căci oricum te va lăsa singur! 

Să fii prietenos cu toată lumea, dar tainele inimii tale nu 
sunt pentru toată lumea, ci numai pentru cei cu care eşti una şi 
cu care mergi împreună. Aceasta nu exclude pe nimeni, dar fără 
dedicare pentru unitate şi fără învoire pentru drum comun, 
prietenia nu funcţionează. 

„Prietenul adevărat iubeşte oricând”. Renunţarea la iubire 
şi la forţa ei de-a suferi, te descalifică de a fi adevărat prieten. 

„Cel neprihănit arată aproapelui său calea cea bună”, dar 
aproapele nu poate fi cel care te asupreşte, ci cel care are nevoie 
de tine ori cel care-ţi face bine. Şi câtă vreme drumul bun pe care 
tu ai mers — şi unde L-ai gustat pe DOMNUL -— şi dragostea şi 
fericirea care vin din DUMNEZEU sunt desconsiderate, 
respectivul nu este în nevoie spirituală şi nu-i poţi fi aproape. 

Iar acestea se constată prin comunicare — în dialog — pe 

calea căruia se poate ajunge până la părtăşie, dacă inima 
celuilalt e liberă de divizare şi vă grupaţi în jurul Centrului 
comun — care pentru creştini e DOMNUL HRISTOS! 

x 


Cunoşti tu drumul către inima lui DUMNEZEU? 

Dacă ai mers pe el, mă poţi conduce şi pe mine, dar dacă 
nu, vorbeşti în vânt...!!! 

Cunoşti tu drumul spre cămările ascunse unde Dăruitorul 
ne aşteaptă cu belşug de bunătăţi şi hrană şi cu tot ce-i de dorit 
pentru o inimă de copilaş al DOMNULUI? 

Iar dacă nu-l cunoşti, pentru ce mai rosteşti „vorbe seci”? 
Doar ca să mă amăgeşti cu „speranţe de cenuşă”? 

Căci viaţa din lăuntru ascunde comorile de preţ, iar 
Ungerea DUHULUI te învaţă toate lucrurile: din Cuvânt în 
lăuntru, iar prin omul lăuntric ÎL guşti pe DUMNEZEUL 
Cuvântului. 

Este aceeaşi Scriptură, acelaşi DUH (SFÂNT!) şi ce 
Cuvântul scrie, omul lăuntric trăieşte. 

Dar dacă totul se degustă doar la nivel de informaţie 
mintală, aici e drumul pietros de unde fură ciorile sămânţa... 

Cuvântul se primeşte şi se păstrează într-o inimă bună şi 
va aduce roade prin răbdarea care le aşteaptă de la Cel care 
lucrează Viaţa Cuvântului în inimă. 

Informaţia este o unealtă, dar cu ea se poate şi distruge şi 
dărâma. 

Cuvântul conţine Viaţa — când este folosit de DUHUL 
VIEŢII — dar cu Cuvântul se poate şi tăia (când tu ai nevoie să 
fii zidit) dacă e folosit în puterea cărnii şi a sufletului ucenicilor 
fireşti — fii ai lui Ismael în slujirea creştină! 

Ceea ce omoară nu este Cuvântul, ci modul în care e folosit 
în scop distrugător pentru viaţa din lăuntru, prin orientarea spre 
fapte moarte sau spre faptele pe care le faci tu însuţi pentru a-ţi 
dovedi credinţa şi râvna firească lipsită de pricepere şi care nu 
vin din unire cu inima DOMNULUI şi nu-s făcute la dorinţa LUI. 

Chiar cunoşti tu inima DOMNULUI? Chiar din EL — ce 

arde şi curge din lăuntrul tău — este ceea ce te mişcă? Sau 
neastâmpărul tău de-a nu te putea opri din mersul tău de creştin 
firesc despărţit de inima LUI de DRAGOSTE? 

Urmarea DOMNULUI, atunci când inimile voastre — a ta 
şi a LUI — sunt una, va aduce roadă din DUMNEZEU, dar 
urmarea Cuvântului de capul tău va produce şi dezastre; iar fără 
dragoste poţi fi un legalist Nou-Testamental perfect, numit 
„aramă sunătoare”. 

Dar oricum ai fi, Cel ce te-a născut din EL nu te va lăsa să 
fii fericit într-o stare şi pe un drum greşit — chiar dacă e plin de 
succes! 

Un gol şi o rană din inima ta te va chema mereu: „Fiule 
dă-mi inima ta”. 

Căci dacă nu, toate sunt paie, fân şi lemn ce ard în focul 
încercărilor şi în focul judecății care va proba izvorul, motivul, 
natura şi adevărata sursă a ceea ce faci. 

Despărţit de EL nu poţi face nimic, chiar dacă acest nimic 
este înalt cât turnul Babel, sau efervescent cum este curva 
Babilonului... 

Până când, Doamne, va fi neghina cu grâul şi caprele cu 
oile? 

Până când vor percepe oiţele durerea naturilor deosebite 
sau Babelurile înălțate pentru slava deşartă a unui nume? 

Rănile inimii le vindecă unirea cu IUBIREA TA de TATĂ, 
DOAMNE. 

X 

Una este să încerci să scoţi cuvinte din lăuntrul tău şi alta 
să-L guşti pe DOMNUL din lăuntru — gustând Prezenţa Sa cu 
tot ce-o însoţeşte. 

Primul lucru este a dori un strop de înţelepciune (în care 
se amestecă inevitabil şi firea sufletului tău). Dar a-L gusta pe 
Domnul este Înţelepciunea Însăşi, să bei din Apa Vieţii şi să te 
scalzi în Oceanul Dragostei şi Bucuriei. 


% 


Practicarea fără îndemnul Duhului a vorbirii în limbi 

corintene — neînţeleasă, fără darul supranatural al interpretării 
— îţi zideşte puterea inimii. 

Drept rezultat te simţi în regulă în puterea inimii şi îţi este 
foarte uşor să predici şi să faci producţii sufleteşti (fals 
spirituale) care te hrănesc cu valoare de tine însuţi, printre care 
şi producţii mintale ce reproduc si transmit experienţe din 
trecut, veritabile, cu DUMNEZEU şi care pot mobiliza sufletul 
celor ce le acceptă să şi le dorească şi ei. 

Dar datorită exacerbării puterii sufleteşti, acţionezi de 
unul singur, cerând putere şi sprijin de la DUMNEZEU pentru 
lucrările tale, însă despărţit de EL în iniţiativă şi în lucrare, 
mergând pe drum propriu. 

Te hrăneşti cu ceea ce vânezi, ca un prinţ al lui Ismael prea 
reuşit, iar succesul venit din propria sudoare te înşală că ai 
(primit) deja în palmares aprobarea lui DUMNEZEU pentru 
ceea ce faci (când tu faci de capul tău, pe drumul tău, ceea ce poţi 
face chiar fără DUMNEZEU) pentru că ai primit darul care-ţi 
zideşte inima ca să mergi chiar pe drumurile tale greşite, într-un 
context biblic logic şi după propria teologie despre DUMNEZEU, 
despre lucrarea LUI, despre creşterea spirituală etc. 

Şi dacă nu ar mai exista şi disciplina Duhului şi rana 
inimii tale — pe care dacă le desconsideri te poţi zbengui 
prosperând ca mânzul unui măgar sălbatic — te-ai tot duce 
considerând puterea inimii tale (zidită cu darul lui 
DUMNEZEU) drept autoritatea lui DUMEZEU oferită ţie 
pentru ceea ce faci — şi ca să faci ceea ce faci — pentru că o 
„meriţi” după atâtea tone de sudoare puturoasă a activismului 
propriu pentru DOMNUL, dar fără EL, nu la comanda şi la 
initiaţiva LUI şi nu venind din uniune cu EL, ci pe seama 
sărmanelor suflete ce te urmează neavând ceva mai bun!... 

Şi vei reuşi să îi aduci până unde L-ai urmat tu pe 
DOMNUL, dar inevitabil şi logic — funcţional mai departe NU. 
Îi vei aduce însă şi în stilul tău de a trăi pentru DOMNUL, din 
putere proprie şi se vor hrăni cu asta — dacă nu acceptă 
intervenţia şi nevoia de HAR -— devenind eroi uitaţi ai zilelor de 

mâine, care şi-au zidit propriul stâlp de aducere aminte, ca şi 
Absalom, nenăscând copii spirituali, ci fabricând copii străini, 
câtă vreme predică o jumătate de Evanghelie — care poate fi 
pocăinţa fără credinţă ori credinţa fără pocăinţa — ducând copiii 
DOMNULUI pe căile greşite ale trăirii pentru DUMNEZEU prin 
puterea vieţii naturale şi sufleteşti, netratată, nelepădată şi 
negustând Viaţa de Înviere. 

Iată drumul pe care vei ajunge dacă practici vorbirea în 
limbi corintene fără îndemnul DUHULUI, dar nu-L urmezi pe 
DOMNUL pe calea crucii, lepădânduc-te de tine însuți... 

Dacă nu eşti atent la glasul LUI, la disciplina Duhului şi la 
rana inimii tale, vei merge singur pe căile tale, dar neunit cu 
DUMNEZEU. Vei avea autoritatea ta sufletească ce poate 
organiza şi poate pune în funcţiune o armată — dacă o poţi orbi 
să-ţi fie loială şi să creadă că-L urmează pe DOMNUL, când de 
fapt te urmează pe tine în căile tale străine. 

Dar a trăi cu DUMNEZEU nu înseamnă a-ţi burduşi 
mintea cu informaţii care se împut dacă nu le exporţi, pentru că 
sunt moarte în ele însele, şi nici a le reînnoi ca să nu devii 
mahmur de plictiseală şi de duhoarea morţii care o poartă. 

A-ţi dărui inima lui DUMNEZEU, a dori să-L 
experimentezi pe EL şi să-L guşti hrănindu-te cu EL — ca 
Dragoste, Viaţă, Pace, Iertare, Bucurie, Pâinea şi Apa Vieţii — 
înseamnă a-L urma mai departe pe EL, de dragul LUI, pentru 
Voia LUI, în odihnă, a trăi nedespărţit de EL în experienţă (NU 
idolatrizând Biblia, în activism şi-n puterea proprie care te 
organizează, te mobilizează şi biciuiesc încă o adunătură 
organizată de tine, în care viaţa nu curge ca într-un organism 
viu şi care nu gustă „koinonia” sau legatura strânsă şi care nu 
gustă Viaţa „Ekklesiei” sau a Bisericii ca Trup al DOMNULUI 
HRISTOS, ci care este ca o maşinărie ruginită pe care ai 
inventat-o sau ai preluat-o şi o ţii în funcţie cu forţa şi cu dinţii 
— imitație de autoritate papală fals numită „teocraţie” — căci 
dacă nu ar conduce-o omul şi nu ar ţine-o cu forţa, ci L-ar lăsa 
pe DUMNEZEU să o conducă, nu ar mai avea nevoie de forţe de 

ordine şi de comitete (căci viaţa care curge din DOMNUL în 
fiecare îi va ordona). 

Autoritatea în Biserică vine din atingerea Vieţii lui 
DUMNEZEU pe care o transmiţi, dar nu din poziţii 
organizatorice. 

Ştiu că nici un argument nu va convinge orbul ce este 
lumina — numai vederea! — şi nici pe cel flămând ce este nisipul 
— numai hrana! — şi nici pe papa ce este autoritatea divină — 
decât Viaţa şi Disciplina lui DUMNEZEU - dar nici pe o 
maşinărie umană organizată ce nu este Biserica (Ekklesia) — 
decât Viaţa Trupului Domnului care îi uneşte într-un organism 
viu (şi nefiind uniţi de cei pentru care Dumnezeul ordinii este o 
funcţie a slujirii activiste prin puterea proprie). 

Cine n-a crescut suficient în dragoste şi nu este suficient 
de lepădat de sine şi de unit cu DOMNUL, va fi rănit de aceste 
afirmaţii — dacă este integrat într-o organizaţie creştină ca şi cea 
descrisă mai sus. 

X 

Mustrarea ta nu va da vedere celui orb, ci lumină celui ce 
vede; şi rana inimii tale nu va hrăni pe cel flamând, ci este o 
călăuză doar pentru tine. Nu poţi ajuta decât pe cel ce are nevoie 
de ajutorul tău; cât despre ceilalţi, îi are DUMNEZEU în grijă, 
iar în măsura în care îi pune şi pe inima ta, adu-i înaintea LUI. 

X 


Vorbirea voluntară în limbi corintene te ajută să depăşeşti 
stările emotive deranjante, oferind o oarecare detaşare, o 
indiferenţă şi o siguranţă sufletească de sine, o libertate de 
acţiune sufletească şi de manifestare socială, dar interpreţii 
DOMNULUI sunt o specie rară... Şi câte din semnele care 
atestează un apostol dezertează de la apel? 

X 

Alcoolul — chiar în cantităţi mici — tulbură agerimea 
minţii, blochează simţirea duhului, aţâţă poftele şi, prin fărâma 
de plăcere pe care o oferă, determină trupul să-l dorească: iată 
primul pas spre dependenţă sau spre crearea setei după el. La 

fel sunt şi băuturile carbogazoase - în lipsa apei de izvor 
netratată chimic. 
X 

Grupările creştine („familiile” lui DUMNEZEU) sunt ca 
trenurile: fiecare te duce pe drumul ei şi până unde te-a chemat 
Dumnezeu să mergi cu ele; însă din locul respectiv, EL îţi 
pregăteşte altceva ca să mergi mai departe, chiar dacă mult vei 
merge numai tu cu EL. Iar la revenirea LUI vom face toţi 
„sărbătoarea corturilor”. 

X 

Încrederea, încredințarea sorții, aşteptarea la Bunătatea 
Celui care este DOMN peste imposibil — şi care-şi găseşte 
plăcerea în a ne face bine -— liniştesc zbaterea sufletului în 
negura nevoilor şi a îngrijorărilor. 

Şi, cu toate că nu Îl putem cumpăra pe DUMNEZEU, legea 
dărniciei funcţionează cu răsplătiri de neimaginat: „Daţi şi vi se 
va da!” 

Iar atunci când „Cereţi şi vi se va da” nu funcţionează — 
pentru că n-am iertat, pentru că avem amărăciune pe cineva sau 
pentru că vrem să risipim în poftele şi-n plăcerile noastre — 
dărnicia rupe forţa egoismului nostru şi deschide uşa vistieriei 
lui DUMNEZEU pe pământ. 

Ce aş mai putea să dăruiesc şi nu am dăruit? De care lucru 
mi se leagă inima şi nu aş renunţa la el pentru nimic în lume? 
Câtă vreme le mai ţin cu dinţii sunt legat de lanţurile iubirii de 
mine însumi — numite egoism — şi nu am acces la Bunătatea 
inimii lui DUMNEZEU, pentru că otrava egoismului din inima 
mea mă face incapabil să gust această Bunatate şi să mă bucur 
de ea ca fiind o parte a inimii TATĂLUI pentru mine. 

Dărnicia făcută cu bucurie — sau chiar cu sacrificiu — mă 
dezintoxică de egoism şi-mi redeschide capacitatea de a trăi 
dragostea chiar pentru cel care mă duşmăneşte! 

Făcând bine celui care mă urăşte, eliberez în mine — ca o 
consecinţă — capacitatea de dragoste pentru el. Încearcă, dacă 
nu crezi, şi vei descoperi că duşmănia lui nu te mai otrăveşte, ci 

eşti liber şi fericit să îl iubeşti, pentru că ai biruit răul prin bine. 

Dar dacă inima mea nu e unită cu DOMNUL - care este 
DRAGOSTEA şi care mă hrăneşte, mă satură şi mă face să ÎL 
gust cât e de BUN -— deşi funcţionează cele menţionate şi mă 
spală de otravă, dar nefiind făcute din unirea cu DOMNUL, mă 
vor califica doar pentru calitatea de „aramă sunătoare”. Şi ceea 
ce-mi pare folositor este nimic în comparaţie cu dragostea din 1 
Corinteni 13, care este o parte din DUMNEZEU ce ni se oferă, 
aşteptându-ne... 

Iar când ÎL gustăm, cuvintele sunt goale pentru a-L 
cuprinde; şi în tăcere trăim taina savurării LUI. 

Cuvântul îmi hrăneşte nădejdea şi-mi creşte credinţa, dar 
savurarea Ta experimentată, DOAMNE, îmi hrăneşte duhul cu 
TINE şi face diferenţa între toate câte am şi câte sunt — nimic — 
şi TINE, care locuieşti în lăuntru şi mă hrăneşti şi Te uneşti cu 
mine — un nimic! 

Da, DOAMNE, TU eşti PACEA. Şi-n această pace este 
odihnă, este leagănul Bucuriei şi zorii zilei Tale — care eşti o 
Fericire crescândă — TU, care vei fi... 

În TINE nu-i producţie mintală căci TU eşti odihna ei, 
odihnă de lucrările proprii, Sabatul, Pacea TA — TU ÎNSUŢI 
PACEA mea - o nouă MINUNE care mi Te dăruieşti din 
MINUNEA care eşti TU, DOAMNE. O, binecuvântat liman al 
odihnei, care prin HAR mi Te dăruieşti, care trăieşti în mine şi-mi 
dai Harul să intru pe tărâmul TĂU — ISUS! 

Este o mare diferenţă între a trăi prin gândire şi a trăi prin 
uniunea ta lăuntrică în DOMNUL. 

Trăirea prin gândire este lucrare proprie, idol făcut de 
meşter, dar în uniunea cu DOMNUL tu eşti în EL şi EL în tine. 
Dacă nu ai trăit această uniune, nu deosebeşti şi nu recunoşti 
esenţa trăirii prin gândire. 

„Dragostea este un organ de cunoaştere, credinţa un 
organ de experimentare; raţiunea să îngenuncheze cu respect 
afară” spunea fratele N.Tonoiu. 

Dar dacă primeşti Harul să ÎL urmezi pe DOMNUL cu 

orice preţ, EL te va atrage, te va pregăti, te va călăuzi şi te va 
duce pe Calea LUI, mai departe spre EL. 

Nu se mai pune problema de a înţelege informaţii mintale, 
ci de a deosebi şi de a trăi cu duhul în DOMNUL. 

Etalonul lui DUMNEZEU este EL în duhul tău. Mintea 
rămâne doar o capacitate de exprimare a LUI, în serviciul LUI, 
dar nu o putere de verificare, de etalonare, de subjugare şi de 
control a CELUI PREAÎNALT. 

Uniunea cu DOMNUL în (prin şi din) lăuntru îţi va face 
mintea o unealtă şi nu-ţi va mai fi un comandant orb care taie 
tot ce nu i se aseamănă, tot ce o contrariază, i se-mpotriveşte sau 
care se uneşte cu alte producţii mintale, idolatre — chiar când 
vorbesc despre DOMNUL... 

Icoana DOMNULUI nu-l DOMNUL. 

Gândul omului despre DUMNEZEU nu e DOMNUL, ci 
este un idol! 

DOMNUL este UNUL - SINGURUL DUMNEZEU -— iar 
tu poţi trăi în EL şi EL în tine, uniunea, savurarea LUI şi 
contopirea în lăuntru cu ISUS. 

„NOI vom veni la el, vom cina cu el şi vom locui (ne vom 
face cortul) împreună cu el”. 

X 

Şi după ce am scăpat — prin consacrare totală sub Domnia 
lui ISUS — de teroarea de a trăi robiţi de trup, vom descoperi în 
noi o fiară numită suflet, cu cel puţin trei capete: trăirea prin 
gândire, trăirea prin emoţiile proprii şi prin voinţa noastră. Iar 
câtă vreme ne vom mai considera „cineva” vom provoca şi vom 
combate tot ce nu e asemenea cu noi, vom fi răniţi şi chiar vom 
suferi pentru tot ce va fi afront subiectivităţii, gusturilor şi 
plăcerii sufletului nostru care ne domină, ne controlează şi ne 
comandă, vrând să devoreze în acelaşi fel şi pe cei din jurul 
nostru. 

Şi vom trăi astfel câtă vreme DUHUL DOMNULUI nu ne 
va confrunta cu gunoiul şi cu cenuşa care suntem noi înşine. Dă 
morţii viaţa sufletului dacă vrei să trăieşti adevărata viaţă din 

ISUS, zdrobeşte-o în puterea crucii lepădându-te de tine însuţi. 
Ai curajul să-ţi refuzi natura adamică rostindu-i sentinţa de 
moarte. Căci altfel, atâta timp cât te vei menaja, vei fi robit de 
tine însuţi. Şi despărțită de Centrul şi Izvorul Vieţii, fiinţa 
omului nu e decât un animal care gândeşte, simte şi vorbeşte 
trăind în puterea vieţii animale. 

Amară viaţă! 

x 

Şi din noianul de trăiri — în limitele rezonabil normale — 
trecutul ce te fură din prezent (prin retrăirea amintirilor care le 
povesteşti) este un hoţ care trebuie trimis de unde vine, fără nici 
un drept de a te împiedica sau de a se interpune între tine şi 
prezent, între tine şi trăirea vieţii în mersul ei maiestuos înainte! 

Aceasta nu exclude înțelegerile oferite de experienţele 
trecutului, ca un factor stabilizator şi echilibrant al trăirii vieţii 
care, ciclic, vrea să îţi ofere — la nivele calitativ superioare — 
gustul de neimitat al darului minunii ei. 

X 

Şi poate una din marile greşeli în educaţie este de a-i 
refuza unui copil satisfacerea curiozităţii, în limitele morale şi 
care nu-l distrug. 

Dacă el nu va veni în contact cu ceea ce-i va lărgi orizontul, 
va trăi robia limitării la care noi îl condamnăm, afectându-i, 
prin refuz, energia curiozităţii — pe care i-o frustrăm. 

x 


Fiara sufletului cu capetele ei care sunt: trăirea prin 
gândirea proprie, trăirea prin emoţii, prin voinţa proprie şi prin 
temperamentul înnăscut (firea omului), se numeşte sinele sau 
eul. 

Nedeosebirea voinţei proprii — neunite cu DOMNUL -— de 
DOMNUL ÎNSUŞI, poate să te conducă până la a-ţi da trupul să 
fie ars pentru o cauză pentru care poţi să-i mobilizezi şi pe alţii 
— dar nu pentru cauza lui DUMNEZEU (de care te-ai rupt în 
momentul în care te-ai rupt de sensibilitatea lăuntrului tău unit 
cu DUMNEZEU)... 

A-ţi impune voinţa pentru cauza ta — în care îţi implici şi 
îţi mobilizezi şi doritorii devotați până la orbire — nu este acelaşi 
lucru cu a-ţi lua crucea şi a-L urma pe DOMUL HRISTOS. 

Căci dacă singur poţi deveni erou în puterea propriei 
voințe, a-ţi purta crucea ca rezultat al trăirii în doi sau în 
comunitate aduce moartea voinţei proprii, ceea ce e veşnic 
diferit de plăcerea eroică de a-ţi impune voinţa — prin 
devotamentul propriu — unui activism: religios, dictatorial, 
umanitar, comunist, terorist, fachirist, ascetic, materialist etc. 

Voința proprie este punctul de pornire al manipulării, al 
dictaturii şi al asupririi care se impune peste ceilalţi şi îi 
comandă. Dar moartea ei în lepădarea sinelui şi în luarea crucii, 
pe urmele DOMNULUI HRISTOS, aduce Viaţa de Inviere în cel 
ce o trăieşte şi atrage şi pe ceilalţi în Dragostea DOMNULUI: 
fără dictatură, fără impregnarea unor idei sub presiune, fără 
control, fără asuprire şi fără stigmatizarea celor ce te părăsesc 
sau te contrazic. 

Şi chiar atunci când dictatura poartă masca îndrumării, 
tot dictatură rămâne, câtă vreme nu-i înlocuită cu atracţia 
miresmei lui HRISTOS (care se răspândeşte mai ales când eşti 
zdrobit, blamat, criticat, vorbit de rău, discreditat etc). 

(Termenul de „teocraţie” introdus în dictatura creştină — 
unde ea există! — este o minciună care ne aruncă praf în ochi şi 
ne orbeşte cu vârtejuri teologice de nisip; pe când mireasma lui 
HRITOS ne pune pe fiecare sub directa Lui conducere, 
provocându-ne prin dragostea ce ne atrage sub Acelaşi CAP — 
ISUS, şi adunându-ne spre Acelaşi Centru — HRISTOS. În 
„teocraţia” modernă, omul este idol de legătură care desparte 
oaia de Păstorul Cel BUN.) 

X 

Încercarea de a depăşi neînțelegerile maturizează 
dragostea. 

X 

Dac-ar fi toate zilele prea frumoase am pierde gustul 
farmecului fiecăreia. 

Dacă am muri zilnic n-am avea timp să mai şi înviem în 
ziua morţii. 

x 

Dacă celălalt nu te simte, nu înseamnă că e neapărat 
împietrit, ci poate e în altă zonă. 

X 

Curajul drumului în doi aduce lupta comună pentru a găsi 
un teritoriu interior comun, care să fie oricând accesibil, deschis 
şi primitor. 

X 

Trupul este un aliat fidel al sufletului, ca un satelit ce 
gravitează în jurul lui. Iar dacă sufletul este orientat spre 
lucrurile de nimic şi exterioare, spre plăceri şi glorii deşarte, 
spre acte eroice din care să obţină satisfacţie şi stimă de sine, 
trupul este slujitorul care i le furnizează sau i se supune pentru 
obţinerea lor. 

Dar dacă sufletul s-a scârbit de toate, şi-L doreşte în 
întregime pe DUMNEZEU -— într-o viaţă de uniune lăuntrică şi 
de contopire cu EL — trupul va renunţa la mizeriile care-l şocau 
cu satisfacţii maxime ori cu absenţa lor, de dragul fericirii 
lăuntrice care îl plasează — împreună cu sufletul unit cu 
DUMNEZEU prin omul lăuntric — pe orbita unui destin veşnic 
şi fericit. 

X 

Nu predicile tale mă vor duce la DUMNEZEU, ci 
mireasma ce o transmite inima ta care trăieşte — sau nu — în 
părtăşie şi-n uniune cu DOMNUL, rugăciunile ei în locul 
preasfânt făcute pentru mine şi dragostea pe care ţi-o imprimă 
contopirea cu EL şi pe care eu o resimt ca pe aerul cerului şi al 
vieţii eterne în prezenţa ta — care stai lângă inima DOMNULUI. 

X 


Unirea conştienţei credinţei că sunt aşezat în HRISTOS la 


dreapta TATĂLUI, cu aceea că ISUS HRISTOS locuieşte în mine 
prin DUHUL SFANT, anulează comanda ce o deţinea sufletul şi 

conştienţa exacerbată de sine, făcându-mă conştient de omul cel 
nou care sunt în HRISTOS, dezlegând mintea de preocuparea 
de sine pentru conştienţa că în mine locuieşte HRISTOS şi că eu 
sunt aşezat în HRISTOS. 

Sufletul devine un canal de recepţie conştientă a 
DOMNULUI HRISTOS, fiind copleşit de duhul care îl înalţă — 
prin conştienţa lăuntrică — la dreapta TATĂLUI. Dispare 
preocuparea de sine fiind înlocuită cu cunoaşterea 
experimentată a lui HRISTOS aşezat în locurile preaînalte la 
dreapta TATĂLUI şi trăind în mine, prin DUHUL SFINT, în 
omul lăuntric. Este trăirea dincolo de perdeaua din lăuntru. 
Eliberarea duhului nu vine doar prin cruce, dar şi prin 
conştienţa locuirii lui în HRISTOS, la dreapta TATĂLUI. 

X 


Din cămăruţa mijlocirii nu vei mai ieşi acuzând sau 

judecând pe cei pentru care ai mijlocit, ci vei ieşi iubindu-i!... 
X 

De fapt, de ce ÎL predici pe HRISTOS? 

Din pizmă sau invidie pe alţii care o fac, când de fapt şi tu 
ÎL cunoşti, iar în unele lecţii — în care ţi S-a descoperit — poate 
ÎL cunoşti mai bine? 

Dacă te îngâmfi din pricina Harului şi îţi atribui ţie 
meritele lui, vei pierde revelaţia şi îndemnurile DUHULUI care 
ţi L-a descoperit pe HRISTOS ţie personal. 

Una este chemarea şi alta trimiterea. Între cele două se 
impune pregătirea cu lecţii şi examene pentru a primi calificarea 
pentru exercitarea chemării. „Puneţi-MI deoparte pe.... pentru 
lucrarea la care i-am chemat” este ordinul deciziei DOMNULUI, 
dar nu dorinţa eului, nici energia proprie şi nici trimiterea unei 
organizaţii, biserici sau şcoli. 

Cu cât este mai lungă perioada de pregătire, cu atât este 
mai dificilă Lucrarea lui DUMNEZEU în care te va folosi. 

Alungă pizma mijlocind pentru scoaterea de lucrători şi 
poartă sarcinile DUHULUI lăsânduc-te lucrat în atelierul Celui 
care desăvârşeşte, purifică şi uneşte cu Sine. EL te învăţa 

dependenţa şi ascultarea în supunere, sub călăuzirea 
DUHULUI. Şi nu vei regreta anii sau zecile de ani cât ai rămas 
şi-ai stăruit în Şcoala DOMNULUI ca să n-o părăseşti, până 
când, unit cu EL, veţi pleca împreună pentru a-l sluji LUI, nu 
unor fraţi, nu unei biserici, nu unei părtăşii. Iar dacă slujirea ta 
pentru EL cuprinde şi acesteaeste foarte bine, dar dacă este doar 
pentru inima şi dorurile LUI ascunse, tăinuit de orice din afara 
inimii LUI, este Harul TATĂLUI care îţi va răsplăti. Slava 
deşartă şi eficacitatea de nimic a unei lucrări proprii nu merită 
să fie puse alături de răsplătirea DOMNULUI -— din Ziua cea 
Mare -— care este mai scumpă decât toate gunoaiele vizibile ale 
lumii! 

Din cămăruţa tainică a duhului tău se pot declanşa 
minunile Celui Atotputernic — DUMNEZEUL imposibilului — 
care „cheamă lucrurile care nu sunt ca şi cum ar fi”. 

Rugăciunea de mijlocire făcută la îndemnul DUHULUI 
este un canal prin care curge Dragostea lui DUMNEZEU prin 
tine, aducându-ţi una dintre cele mai înmiresmate fericiri şi 
bucurii duhovniceşti care pătrund toată faptura ta cu gustul 
atmosferei cereşti. 

X 

A-L iubi pe DOMNUL din toată inima înseamnă 
intimitatea relaţiei dintre voi prin inexistenţa vreunei răni în 
inima ta care să te despartă de El şi care — tocmai prin faptul că 
există — te cheamă şi te atrage spre dorul inimii LUI. 

A-L iubi pe DOMNUL presupune şi despărţirea emoţiei 
sufleteşti de duh, operată de DOMNUL, în urma căreia duhul se 
va separa singur de lanţurile emotive. Atunci emoția nu mai 
conduce, nu mai stăpâneşte şi nu mai determină duhul, iar 
zonele în care reuşeşte să o mai facă, le vei resimţi ca pe un păcat 
ce trebuie curăţat prin Duhul Vieţii care rupe puterea lanțurilor 
emotive, pe altarul predării pentru a-L iubi pe DOMNUL -— doar 
dacă vrei aceasta din toată inima. Astfel, duhul subordonează 
total capacitatea emotivă a sufletului, lui DUMNEZEU. Iar când 
vei iubi oamenii, nu vei mai fi determinat de emoţiile tale sau 


36 


Izvoarele inimii 


ale altora, ci îi vei putea iubi spiritual — cu emotivitate stăpânită 
— prin roada duhului. 

Separarea sufletului de duh stinge aprinderea poftei şi 
oferă stăpânirea propriului vas în cinste şi dăruire de sine, până 
la sacrificiu. 

Rănile inimii tăiate de îngrijorări şi de probleme acute 
(fără rezolvare în prezent) se vindecă prin aducerea şi 
încredințarea situaţiei care le-a produs lui DUMNEZEU şi prin 
detaşare emotivă prin duhul de suflet, creând astfel stingerea 
emoţiei negative. 

X 

Şi chiar de n-ar fi făcut nimic, decât să se fi lăsat lucrat după 
chipul Tău, DOAMNE, pe care-l poartă-n lume, un om şi-a 
împlinit destinul! 

x 

Mândria eleganţei hainelor care le poartă înalţă sinele 
deasupra celorlalţi — pe care îi priveşte cu superioritate sau 
chiar cu dispreţ. 

Ce oroare, să faci din darul hainelor de sărbătoare un 
prilej de urâciune, de îngâmfare şi de mândrie — care blochează 
duhul. 

X 

Autosuficienţa, independenţa şi mulţumirea de sine te 
leagă de locul unde ai ajuns. 

Dacă nu-ţi doreşti să cunoşti ce nu vezi şi să fii curăţit de 
păcatele neştiute, rămâi pe loc, mulţumit că L-ai urmat pe ISUS 
până aici — de unde nu-ţi doreşti să-L urmezi mai departe... 

De-ai îndrăzni să crezi, vei vedea că sunt fără capăt 
lucrurile ce nu le ştii şi fericirile care te-asteaptă...! 

X 


Şi dacă suntem fraţi născuţi de Acelaşi DUH şi fii ai 
Aceluiaşi TATĂ, ce oare ne desparte dacă nu nimicnicia cărnii 
sufletului nostru şi doctrinele culorilor denominaţionale ale 
Adunărilor - ca părţi din Trupul lui HRISTOS - bucăţi de 
adevăr în dauna unităţii Adevărului, care e Persoana lui 
HRISTOS DOMNUL? 

Pot să cunosc Cuvântul de la A la Z, cu punct şi virgulă, 
dar dacă nu dragostea de Persoana Preaiubitului meu ISUS mă 
determină să îl cunosc şi să-mi fie descoperit — în partea 
acoperită şi nedezvăluită a lui — ci dorinţa de cunoştinţă sau 
hrănire a minţii mă determină să îl citesc, nu sunt decât chimval 
ce face gălăgie. 

Dacă-L iubesc pe Cel care a scris Cuvântul, de aceea caut 
să-L cunosc şi să devin părtaş al Firii LUI, prin făgăduinţele 
dumnezeieşti — pe care le cred! 

Dacă nu dragostea de Persoana DOMNULUI este motivul 
meu de citire, ci cunoştinţa, creşterea şi binecuvântările, mă 
postez în afara inimii DOMNULUI, jucându-mă cu păpuşile pe 
care le iubesc mai mult decât pe Cel ce mi le-a dăruit. 

Lipsit de unitatea cu DOMNUL, prin iubire, orice fac este 
cenuşă. 

Cunoştinţa Cuvântului este cunoaştere DESPRE 
DOMNUL. Adevărata cunoaştere este gustarea, atingerea, 
unirea cu EL în experienţă, prin dragoste, prin adorare, 
închinare şi comuniune (contopire). 

Între informarea din Cuvânt şi experimentarea 
DOMNULUI, diferenţa este generată de credinţa şi dragostea de 
DOMNUL. 

X 

Şi nu dorim semnele şi minunile în Casa Ta de dragul lor, 
nici măcar de dragul şi durerea pentru cei ce suferă de boli 
necruțătoare, ci de dragul Tău, de drag de-a Te vedea lucrând 
între noi aşa cum ai lucrat în primul veac, pentru ca TU, 
HRISTOS Cel înviat, să fii cunoscut de Mireasa iubită a inimii 
Tale în toată splendoarea slavei Tale, prin lucrările puterii 
minunilor, semnelor şi vindecărilor Tale, prin Înţelepciunea Ta 
nespus de felurită, supranaturală şi duhovnicească (şi când 
spun aceasta exclud orice putere şi capacitate umană ce lucrează 
desparţită de inima Ta -— acei Ismaeli puternici şi prigonitori ai 
adevăraţilor lucrători împreună cu Tine). 

Vraja imaginii 

sau 

Puterea idolatriei Astartee 

Căci „pofta ochilor nu este de la Tatăl, ci din lume.” 

Şi dincolo de dorinţa de a vedea locuri necunoscute, 
popoare pe care poate nu le vom vedea niciodată în această 
viaţă, dincolo de dorinţa de a cunoaşte ce gândesc alţii despre 
subiectele şi preocupările noastre fierbinţi (mai ales când 
imaginile mişcătoare nu aduc în România nici măcar un 
program creştin, în acest popor care după alţii este creştin 
dintotdeauna, dar în care ceea ce a rămas de biserică este doar 
o expresie muribundă a Bisericii Primare), dincolo de o selecţie 
de informaţii care ne ajută să simţim pulsul lumii (din care nu 
mai facem parte dacă suntem creştini veritabili — lucru ce nu 
încurajează neinformarea ci îi determină procentul pentru 
cetăţenii cerului), dincolo de o distracţie relaxantă — dar 
acaparantă până la otrăvire — ce determină de fapt mii şi mii de 
tineri şi adulţi să devină robii cutiei magice numită televizor sau 
calculator — care le fură timpul şi banii ajungând să le fure viaţa 
adevarată, atrăgându-i pe căile morţii — dincolo de toate 
acestea, este otrava Şarpelui, pe care ei o sorb cu privirea la 
vederea unui „frumos chip omenesc” — AŞERA sau 
ASTARTEEA: spin în ochi şi ghimpe în coastă, o capcană pentru 
toată viaţa pentru cei care i se închină dorindu-i imaginea, 
poftindu-i minciuna cu privirile, mergând după ea „ca cerbul 
care cade în capcană” şi „ca boul care merge la măcelarie”, 
momiţi de minciuna pe care o adoră şi o ţin în mână pe drumul 
spre moarte şi spre „casa care duce la Locuinţa morţilor”... 

AŞERA: expresia unui demon care te ademeneşte, prin 
pofta ochilor, să te închini „unui frumos chip omenesc” al unor 
destrăbălate exhibiţioniste care îşi expun goliciunea (pentru 
sume mari de bani!), desfrâul, orgiile şi patimile care le leagă cu 
lanţurile păcatului în împărăţia întunericului de prinţul morţii 
— Lucifer — tatăl lor, şi de duhul demonic care le stăpâneşte şi le 
inspiră. 

Şi în culisele plăcerii tale de a privi (dacă te-ai putea opri 
aici!), producătorii acestor reclame-filme, reviste, casete şi 
dischete sexy-porno (grafice) — câştigă sume enorme de bani 
(din care cel puţin o parte provin de la tine, căci le cumperi sau 
le plăteşti cu abonamentul şi aparatura). În urmă cu câţiva ani, 
în America industria pornografică beneficia de câştiguri de 
ordinul zecilor de miliarde de dolari. 

Dar cum un demon nu vine niciodată singur, idolatria ta 
sau plăcerea de a privi scursorile morţii şi de a face din plăcere 
dumnezeul tău secret unde alergi când eşti dezamăgit sau 
fericit, când eşti plictisit sau pofticios — închinându-te cu 
plăcerea poftei ochilor, adorând cu plăcerea inimii şi mergând 
până a-l considera chiar motiv de viaţă — idolatria ta va atrage, 
în mod inevitabil, tot lanţul de patimi care te vor lega în 
prăpastia locaşurilor morţii: excitare şi hipersensibilitate 
sexuală, dezvoltare exacerbată a poftei până la pierderea 
stăpânirii de sine care aduc masturbaţie (din carcera căreia 
numai puterea lui DUMNEZEU te mai poate scoate) zoofilie, 
homosexualitate, curvie, adulter. Şi nu vei mai dori să trăieşti 
viaţa adevarată, nu vei mai dori acel dar mai de preţ decât 
mărgăritarele care este o soţie cinstită — darul lui DUMNEZEU 
pentru fericirea ta — nu vei mai dori iubirea pură cu o fecioară 
aleasă şi scumpă, bună şi curată, cu care să guşti viaţa şi cu care 
să devii un singur trup pentru toată viaţa, nu vei mai dori 
bucuria, pacea, liniştea şi raiul unui cămin... 

Dar vei dori să-ţi faci de cap, să-ţi dai vlaga, viaţa şi banii 
curvelor, acele gropi adânci în care te va lăsa DUMNEZEU să 
cazi ca să primeşti pedeapsa pentru drumul spre moarte pe care 
l-ai ales, pentru lupta ta împotriva LUI prin păcat voluntar, 
împotrivitor şi conştient că lupţi — tu, fărâma de pulbere şi 
cenuşă — împotriva CREATORULUI Universului şi a tot ce 
există, cu partea cea mai tare a scuturilor tale împotriva 
DUMNEZEULUI Celui VIU care a creat cerurile şi pământul, 
marea şi tot ce există în ea, împotriva unui FOC MISTUITOR, 
de neînvins! 

Chiar dacă „un idol este totuna cu un nimic”, închinarea 
la idoli este luptă şi sfidare împotriva SFÂNTULUI lui ISRAEL, 
şi-ţi va aduce robie, blestem, prin care TATĂL tău din cer, care 
te-a făcut, va lăsa să fii lovit prin mâna unui duşman crud de 
rănile Venerei şi ale Sidei, de rănile ruşinii şi ale distrugerii 
centrilor nervoşi pe care i-ai sfâşiat şi care sunt aceiaşi cu centri 
nervoşi distruşi de consumul celui mai puternic drog — după 
cercetările oamenilor de ştiinţă. Iar finalul va fi creşterea 
aberantă a poftei pe care nu o poţi niciodată sătura — ceea ce te 
nefericeşte profund -— golul interior de a fi singur în mijlocul 
tuturor plăcerilor satisfăcute, depresie, gânduri de sinucidere, 
boli psihice şi golul din lăuntru de orice conţinut care să-ţi ofere 
bucuria vieţii adevărate — pe care ai sfidat-o! 

X 


Când fiii lui DUMNEZEU îşi mai găsesc plăcere în 
gunoaiele pămîntului, înseamnă că au fost deturnaţi din 
cunoaşterea mai departe a DOMNULUI -— care este o sursă 
inepuizabilă de bucurie, de delectare, de viaţă şi plăcere fericită 
— din slavă în slavă. 

Aceasta nu încurajează dezinformarea, dar selectarea 
părţii bune este o cenzură protectoare. 

X 

Diferenţa dintre înălţarea de sine cu meritele Harului şi 
considerarea ta ca un simplu administrator al Harului 
DOMNULUI — primit fără merite, fără sudoare şi fără luptă — 
este diferenţa dintre îngâmfarea sau mândria spirituală şi 
adevărul că eşti doar un copil, atât de iubit... 

x 


Legalismul şi fariseismul se hrănesc cu puterea copiilor 
oamenilor de a îndeplini - parţial şi ciung - voia lui 
DUMNEZEU, prin efort propriu. Şi asta funcţionează o vreme, 
două-trei, după cât eşti de educat şi după ce putere de voinţă ai. 
Dar vine o zi când Cel Preaînalt îngăduie să fii lovit exact în 
punctul tău cel mai puternic sau cel mai vulnerabil, când cazi în 
bot recunoscându-ţi neputinţa şi — apelând la mila şi la Harul 

DOMNULUI de a te duce mai departe şi de a te scăpa — Îi 
permiţi să facă prin tine şi cu tine ceea ce tu singur nu vei putea 
în vecii vecilor! 
X 
Dacă vei acuza pe unii creştini în faţa altora, nu vei face 
decât lucrarea Satanei, dar a mijloci pentru ei este cel mai 
înţelept. Şi Cel care cunoaşte inimile oamenilor şi cauza şi 
scopul Său, va rezolva la timpul Lui şi-n modul LUI problema 
Trupului Său -— Biserica, prin cei aleşi de EL şi prin mijloacele 
Sale. 
Din cămăruţa mijlocirii nu vei mai ieşi acuzând, ci iubind. 
X 


Dacă vei reuşi să îneci provocările, nedreptăţile şi sângele 
vărsat, în valurile iertării, ale înţelegerii, mijlocirii şi dragostei, 
atunci vei cuceri ura, minciuna şi nedreptatea — dar nu cu sabia 
— ci cu dragostea şi rugăciunea. 

Orbirea lor nu-ţi va vedea lumina, surzenia lor nu-ţi va 
auzi cuvintele, dar inima lor va simţi mâna DOMNULUI. Cu 
DOMNUL tău tratează greşelile sau răutăţile oamenilor. El îi 
poate schimba pe cei care se lasă schimbaţi. 

Iubirea, iertarea, înţelegerea, mijlocirea şi mustrarea 
făcută cu bunătate, împreună cu binele făcut celor ce te urăsc, 
sunt cele mai puternice arme. 

Cât timp vei condamna -— judecând — pe cei ce te-au 
nedreptăţit şi vei refuza să-i ierţi, te vei expune singur robiei şi 
căderii în lucruri mai grave decât acelea pe care nu le ierţi altora, 
ca să te convingi singur şi pe pielea ta că de fapt, tu eşti mult mai 
rău şi ceea ce face diferenţa este HARUL. Iar în plus, lanţurile 
robiei te vor obliga să plăteşti tot ce datorezi „căci ştie inima ta 
cât rău ai făcut şi tu...” 

Şi la sfârşit vei înţelege că — dacă vrei să fii liber — trebuie 
să accepţi să trăieşti în calitatea şi în raiul dragostei ce iartă 
totul. 

Când cei care conduc convoiul o iau razna, le-o poţi spune, 
dar numai cu o inimă ce mustră din dragoste şi bunătate, nu ca 

să condamne, nu ca să judece şi nu ca să critice; însă dacă se 
poate, pe lângă poziţionarea în spărtura prin mijlocire, 
corectează pe cel greşit prin mustrarea unei inimi care suferă 
pentru el. 

X 

Câtă vreme gândesc, simt, trăiesc şi acţionez de unul 
singur — în şi doar prin sufletul meu — chiar dacă lucrez „pentru 
DOMNUL”, nu sunt decât un pui de Ismael groaznic şi greu 
mirositor. Dar în momentul în care mă unesc prin duh, în cer, 
cu HRISTOS, perspectiva se schimbă. Şi chiar dacă voi spune 
aceleaşi lucruri, le voi spune din unirea cu DOMNUL, ceea ce 
înseamnă cu înţelegere, cu dragoste şi bunătate, la timpul 
potrivit şi în urma mijlocirii pentru persoanele cărora le este 
destinat mesajul. 

Degeaba mustru un păcat cu sabia lui Ioab, câtă vreme nu 
ard pentru omul ce l-a săvârşit — ca Pavel. 

Dacă lovesc păcatul, dar nu ţin seama de inima omului, 
nu sunt decât un vânător ismaelit, indiferent şi ucigaş. 

Cum va putea suporta un copil poverile şi luptele vieţii 
unui adult? 

Hrana tare condamnă fraţii carnali la înfometare, căci nu 
o pot dori şi nu o pot digera. Lecţii care pe tine te-au costat 
suferinţe groaznice în foc, nu le vei putea învăţa pe nimeni. 

Poţi doar să-i atragi spre locul în care se trece prin moarte 
spre viaţă, prezentând diferenţa dintre ele şi bucuriile vieţii 
duhovniceşti şi libere. Dar chinurile morţii, fiecare le trăieşte 
singur. Fiecare îşi va pierde singur viața pentru DOMNUL -— 
dacă va dori! — şi o va câştiga într-o Viaţă de Înviere şi libertate. 

Dar acţionând sufleteşte şi despărţit de DOMNUL nu oferi 
decât mortăciunea batjocurii lui Ismael. 

A acţiona împreună cu DOMNUL nu înseamnă a acţiona 
la primul impuls, ci din sentiment lăuntric trăit în locurile 
cereşti, crezând, nădăjduind şi suferind totul. 

X 


Alege să-L cunoşti pe DOMNUL din credinţa celuilalt 

frate, decât să fii un bigot care doreşte să-i împingă cu forţa 
credinţa ta pe gât. HRISTOS este în fiecare creştin şi Îşi doreşte 
să fie cunoscut din fiecare mădular de către celelalte mădulare. 
Dar ce puţin interes avem pentru chipul DOMNULUI din fratele 
nostru, şi ce mare interes pentru slava deşartă de a ne ridica pe 
noi pe piedestal deasupra celorlalţi, ca să avem de unde să le 
putem turna pe gât credinţa noastră — vor sau nu, le place sau 
nu le place, au dor după ea sau nu — ce mai contează pentru noi 
aceasta?... 

Contează că este credinţa noastră şi vrem să o impunem 
şi să ne adunăm adepţi, de dragul nostru de a fi ceva prin chiar 
credinţa noastră în Domnul; iar dacă ne putem crea şi un 
imperiu, îl vom menţine cu orice preţ. 

Amară apă, ucigaşă inimă ruinată de mândrie... 

Căci dacă credinţa ta are vreo valoare, aceasta se arată în 
măsura în care-i atrage pe ceilalţi la Domnul tău în care crezi, în 
măsura în care îi uneşte cu EI şi ÎL descoperă pe EL. Orice alt 
scop este sectar, fanatic, subiectiv, terorist şi dictatorial. 

Dacă cineva nu e atras de tine la Domnul, este din cauză 
că TU NU eşti unit cu DUMNEZEUL tău. Şi-atunci degeaba 
predici, faci, condamni, înveţi şi dai sentințe. Te lupţi cu 
pumnii-n vânt; căci te-ai lepădat de Domnul despărţindu-te de 
EI, pentru arcul batjocurii lui Ismael sau pentru ciorba lui Esau 
ori pentru duhul lumii care te-a legat când hoinăreai cu porcii 
pentru roşcove... Se termină şi astea şi îţi vei aminti, cu dor şi cu 
drag, de gustul pâinii din belşug din Casa Dragostei de TATĂ, şi 
te vei alipi de EL devenind un singur duh cu EL. 

Dar caută-L pe DOMNUL tău în fraţii tăi. Fă-ţi din aceasta 
un scop; şi le vei maturiza funcţionarea ca şi mădulare, şi te vei 
delecta cu bucate miezoase. Fiecare are o comoară nepreţuită — 
în lăuntrul lui — care este DOMNUL. Stârneşte-l pe fratele tău 
să-L manifeste punându-i întrebările tale de dragul părtăşiei 
inimilor, nu de dragul unor puncte de vedere sau a unor 
diferenţe. Treci peste bariere şi diferenţe: sunt diferenţe de 
mădulare — nu de filiaţie, de funcţionare — nu de viaţă! Gustă şi 

bea cu sete din DOMNUL tău ce locuieşte ascuns în adâncul 
inimii fratelui tău. Caută-L aşa cum ÎL cauţi în duhul tău, în 
Scripturi, în părtăşia sfinţilor împreună. Caută inima fratelui 
tău, de dragul DUMNEZEULUI tău şi din dragoste de frate. 

Dedică-te părtăşiei inimilor, legăturii frăţeşti. Biserica e 
plină de învățături, de daruri, de slujbe, de cuvântări despre 
HRISTOS, dar suferă căci nu este unită prin părtăşia frăţească 
venită din inimi flămânde şi doritoare de fraţi, de inimi unite 
prin lumina în care se vede şi omul şi DOMNUL. Gustă-L pe 
DOMNUL şi iubeşte omul. 

Arată-ţi interesul pentru HRISTOS din om, şi inima lui — 
fie departe, fie aproape de DOMNUL -— va tresări, căci a gustat 
măcar o dată din Minunăţia Bunătăţii LUI. Şi poate nu-ţi va 
povesti decât o experiență apusă, dar tu te vei îmbogăţi 
cunoscându-L, mai mult pe DOMNUL prin aceasta, iar duhul 
fratelui tău se va înviora... 

X 

Este o primejdie şi o mare amăgire — care te momeşte — 
să cazi în capcanele propriei tale gândiri, ca să trăieşti în 
deşertăciunea gândurilor tale, ca majoritatea oamenilor, şi să 
pierzi relaţia profundă, esenţială şi decisivă pentru toată 
profunzimea şi calitatea vieţii tale creştine: relaţia vie a inimii 
tale cu inima lui DUMNEZEU, care trăieşte în tine şi care 
locuieşte în cerul al cărui cetăţean eşti şi tu, în HRISTOS. 

x 


Adorarea Domnului este relaţie cu EI. 

Sarcina mijlocirii este relaţie cu DOMNUL. 

Cercetarea pe care ţi-o face DUHUL DOMNULUI este 
relaţie cu EL. 

Iertarea acordată de DOMNUL este relaţie cu EL. 

Savurarea LUI în lăuntru este relaţie cu DOMNUL. 

Închinarea prin intrare în Sala şi la Tronul HARULUI este 
relaţie cu DOMNUL. 

Dorinţa care te arde în inimă cu sete şi foame după 
DOMNUL este un pas în relaţia cu EL. 


45 


Izvoarele inimii 


Amintirea cu recunoştinţă a bunătăţilor DOMNULUI 
pentru tine — din trecut — este relaţie cu EL, dar relaţia cu 
DOMNUL merge mult mai adânc şi infinit mai departe... 

X 


Este o mare diferență şi un mare HAR să deosebeşti 
trăirea prin rațiune (prin gândire, prin informaţiile pe care le 
imporţi sau le exporţi, mai ales, şi prin curiozităţi), de trăirea 
prin inimă. 

Trăirea în robia sufletului (prin rațiune, emoție, voinţă), 
trăirea în robia trupului (prin senzaţii şi pofte), trăirea în robia 
temperamentului şi a energiei naturale (care este un amestec ce 
te atrage în vârtejul lui pentru a face orice: de la cel mai groaznic 
păcat la cea mai mare ambiţie — inclusiv pentru DUMNEZEU 
sau pentru oameni), toate sunt trăirile tale, prin tine însuţi, dar 
cu inima despărțită de inima DOMNULUI şi despărțită de fraţi. 

Când începi să trăieşti în experienţă prin omul lăuntric 
(prin duh) relaţia conştientă cu DOMNUL, atunci raţiunea 
devine slugă, nu stăpân. 

Nu mai eşti sclavul raţiunii, nu mai trăieşti prin gândire, 
ci o foloseşti ca roabă ca să exprime minunea vieţii lăuntrice, a 
trăirii prin duhul cu DOMNUL, în viaţă, între semeni. Se 
schimbă centrul. Sabia raţiunii intră în teacă, iar omul lăuntric 
(duhul înviat de DUMNEZEU) defrişează deşertăciunea 
propriei gândiri ruptă de inimă, ruptă de relaţia lăuntrică prin 
duhul cu DOMNUL. 

Nu este suficientă credinţa că eşti fiu: trebuie să şi trăieşti 
în drepturile filiale, unul esenţial fiind viaţa inimii curate, viaţa 
lăuntrică — minunăţia VIEŢII lui HRISTOS în tine — pe care o 
trăieşti şi o savurezi cu inima, din lăuntrul tău, sau care se adapă 
şi se hrăneşte din Pomul Vieţii — care este HRISTOS — în duhul 
tău; şi nu din pomul cunoștinței raţiunii prin care fugi de rău, 
dar nu mai scapi de el, şi faci binele, dar niciodată destul. 

Binecuvântată este minunăţia trăirii vieţii cu inima curată 
prin duhul — omul ascuns al inimii — la uşa căreia raţiunea este 
servitoare (slugă). 

Dacă vrei să-ţi poţi iubi fraţii, îngenunchează-ţi creierul la 
uşa inimii şi intră, în duhul. Câtă vreme vrei să iubeşti cu capul, 
vei eşua, că fraţii gândesc diferit; ei sunt diferiţi prin tot ce sunt-— 
mai puţin prinViaţa lui HRISTOS din duhul lor. Nu poţi iubi 
ceva ce nu accepţi, iar dacă a iubi pe fraţi — a căror doctrină 
teologică, a căror gândire şi acţiune te taie şi te roade — e foarte 
greu, cum să mai vorbim de iubirea duşmanilor? 

„Căci dacă iubeşti doar pe cei ce te iubesc, ce răsplată mai 
vrei?” 

Numai duhul tău — în lăuntrul căruia este ISUS — va putea 
să iubească, să accepte şi să ardă de dorul de a ajuta pe oricine 
— oricât ar fi de imposibil sau dificil şi diferit de tine. HRISTOS 
unit cu inima ta — care nu mai trăieşte după capul tău, ci după 
viaţa din lăuntru — vor putea iubi. 

Dar capul tău, mai mult decât cunoaşterea binelui şi 
răului, nu-ţi crează decât robie, sub deşertăciunea gândurilor 
lui, câtă vreme trăieşti prin el şi nu prin duhul tău născut din 
DUMNEZEU. 

„Materia cenuşie” este slugă bună, dar ca şi trupul, este o 
stăpână groaznică. 

X 

A sta la taifas cu tine însuţi, a scrie scrisori în gând, a 
dialoga în gând cu cineva cu care ai dori să vorbeşti, nu sunt 
decât forme de manifestare a părţii raţionale a sufletului tău 
care ţine cu orice preţ să-i rămâi rob. Dacă nu reuşeşte cu 
teologia, va încerca alte momeli, care mai de care mai 
atrăgătoare prin mijloacele lor de amăgire, în a te subjuga 
deşertăciunii propriilor tale gânduri, numai ca să nu fii liber să 
trăieşti Viaţa lui HRISTOS în slobozenia şi minunăţia ei din 
duhul tău. 

Viaţa lăuntrică nu se manifestă nici în urma gândirii tale, 
nici în urma muzicii şi a rugăciunii cu mintea sau a vorbirii şi 
cântării în limbi, ci prin întoarcerea persoanei spre HRISTOS 
din duhul, prin deschiderea inimii pentru EI şi aşteptarea 


47 


Izvoarele inimii 


HARULUI părtăşiei cu Viaţa LUI. 

Doar viaţa  lăuntrică  deblochează mintea din 
hiperactivitate (care poate fi generată foarte des de oboseală, nu 
doar de obiceiul, prost, de a gândi foarte mult), împreună cu 
odihna trupului. 

X 

Nu împovăra pe nici un om cu poverile tale, ci numai pe 
DOMNUL. EL ţi le-a dat ca să le porţi doar tu împreună cu El. 
Adu-le LUI mereu şi numai LUI, şi vei fi scăpat de multe vorbe 
amare împotriva altor fraţi ai tăi care te rănesc atât de adânc 
„zidind Sionul cu sânge”. 

Ascunde-i în dragoste în inima ta, şi vino în mijlocire cu 
ei înaintea Scaunului de Judecată al lui HRISTOS, 
îngenunchind în faţa Tronului de HAR al TATĂLUI aşa ca 
Daniel: „eu şi poporul MEU am păcătuit”... Şi stai în spărtură 
pentru ei. 

Pentru un singur om, DOMNUL e gata să ierte 
Ierusalimul — nu vrei să fii acela tu? 

X 

Mi-am dorit atât de mult Unitatea TRUPULUI lui 
HRISTOS, încât am căzut zdrobit sub această povară. 

Am fost rănit de cei ce „zideau Sionul cu sânge” până acolo 
unde am zis: „DOAMNE, scoate inima mea din mijlocul lor”. 

Şi atunci am înţeles că moştenirea mea nu este poporul 
DOMNULUI, ci ÎNSUŞI PREAIUBITUL meu SCUMP RABUNI, 
ISUS. 

Cine ar putea uni aceste triburi sălbatice şi diferite în care 
fiecare casă părintească îşi urmează rânduielile proprii şi fiecare 
face ce este drept în ochii lui?... Cine poate uni acest popor în 
care fiecare pune mâna în gâtul fratelui său şi se spintecă unul 
pe altul cu sabia?... 

Şi m-am tras deoparte să-L înţeleg pe DOMNUL meu,să-L 
iubesc şi să-L slujesc, văzând ce se întâmplă între timp. 

Sunt o parte din acest popor (al DOMNULUI), dar iau 
calea pribegiei, căci nu pot sta între ei fără să-i mustru şi nu pot 

sta cu ei fără să fiu zdrobit de suferinţa pe care o văd între ei şi 
care mă doare adânc. 

Cine-i poate uni? Duşmanul...? Dar n-au destui? Robia...? 
Încă o mai suportă? Nu ştiu, TATI. 

Plec căutându-Te, avându-TE dar nu destul şi nu ştiu dacă 
vii cu mine... Ştiu doar că m-ai dus afară. Şi nu-mi cunosc 
drumul pribegiei, dar pe TINE TE cunosc — cât de cât — şi ştiu că 
vei fi cu mine chiar şi în adâncurile topitoriei, de aceea nu mi-e 
frică. Întâmple-mi-se orice mi s-ar întâmpla, dar trebuie să plec. 
Numai TU ştii unde voi ajunge. Simt că mi se vindecă rănile 
lăuntrului şi devin liber de judecăţile pe care le-am rostit — sau 
pe care le-ai tăiat TU, DOAMNE în lăuntrul meu, asupra 
poporului acesta. Ştiu că e al TĂU şi-i vei rezolva viitorul. Şi-n 
infinitul pribegiei mele voi suspina pentru vindecarea lui, dar 
nu mai pot trăi între ei, căci mor. Sabia gândirii, care ai îngăduit 
să o am, mă ucide între ei. O arunc sau o păstrez pentru fiarele 
sălbatice care poate mă vor hăitui... 

Unde, încotro, DOAMNE? 

Înainte, pribeag, unit în lăuntru cu TINE, unit în gândire 
cu cerul, dar DOAMNE, chiar singur? 

TU ştii!... 

X 
Uneori durerile morţii sunt de fapt durerile naşterii! 
Şi când de fapt aşteptai moartea, se naşte un copil! 
X 


Dacă vrei să scapi de gândurile prin care-i judeci pe cei ce 
„zidesc Sionul cu sânge”, pe cei prin care DUMNEZEU a-ngăduit 
să fii tăiat adânc, pe cei la care „duhul tău nu poate intra la 
sfaturile lor”, atunci roagă-te pentru iertarea lor, pentru lumină 
şi cercetare pentru ei, pentru binecuvântarea lor, pentru ieşirea 
lor din răul în care zac, pentru putere ca să-i poţi ierta, şi vei fi 
vindecat de gândurile care-ţi tăiau mintea când îi judecai. 

X 


Unitatea TRUPULUI lui HRISTOS — dacă-L vezi şi după 
ce-L vezi — nu este uniformizarea LUI, nici unificarea într-o 

singură mare biserică planetară, caun imperiu, condusă de unul 
sau mai mulţi oameni... 

Unitatea este facută şi realizată în DUHUL. 

Dacă eşti născut din DUMNEZEU îi vei iubi pe fraţii tăi, 
iar dacă este un timp în care nu-i poţi iubi pe toţi — mai ales pe 
cei care te-au zdrobit, te-au tăiat sau te-au vândut, ori au atâtea 
păcate şi răni care miros greu — va veni un timp când vei creşte 
în dragoste şi în cunoaşterea DOMNULUI, când ţi se va lărgi 
inima şi nu vei mai fi un sectar pentru care tot ce e mai bun este 
doar în grădina sau în staulul său... 

Pentru unitatea poporului lui DUMNEZEU nu cere alt 
împărat decât pe DOMNUL tău şi nici alt judecător decât pe 
DUHUL SFÂNT. 

Triburile lui ISRAEL nu aveau nevoie de Saul împărat. Ele 
trăiau în binecuvântare deplină sub judecători, deşi erau diferite 
şi aveau multe case părinteşti. Şi ce judecător mai bun decât 
Samuel aveau în acele timpuri? 

DOMNUL voia să fie Împăratul lor şi le rânduia în fiecare 
generaţie un judecător. Dar ei voiau să fie ca neamurile, 
ISRAELUL ca celelalte popoare... Însă, chiar dacă poporul 
DOMNULUI trece prin idolatrie şi prin toate grozăviile, el este 
al DOMNULUI prin legământ etern şi DOMNUL îl judecă şi îl 
va corecta. 

Nu cereţi pe pământ o singură biserică, fiindcă ea există şi 
este MIREASA lui HRISTOS — BISERICA UNIVERSALĂ -— 
TRUPUL DOMNULUI, în care se află cei născuţi din 
DUMNEZEU din toate veacurile. 

Nu cereţi o singură culoare de biserică —- DUMNEZEU 
împarte lumina în curcubeu. 

Nu cereţi ca Trupul să fie numai picior sau numai deget, 
ori numai ochi sau fără fiere. Trupul are multe mădulare, 
legături şi încheieturi. Iar când vreţi să daţi pe cineva afară, nu 
pentru un păcat, ci pentru că în afară de credinţa mântuitoare 
în jertfa lui HRISTOS el mai crede şi altceva din Biblie într-un 
fel pe care voi nu-l puteţi suferi — e dureros — curge sânge. 

Nu plângeţi ca după mort când se despart fraţii, când se 
rupe adunarea. Capul Trupului — care e DOMNUL HRISTOS — 
a îngăduit să fie aşa. 

Iar când tu trebuie să pleci dintr-o adunare pentru că eşti 
tăiat, înfometat, însetat şi zdrobit, du-te, dar roagă-te pentru 
adunarea din care pleci. 

Suntem fraţi! 

Prin ruperea adunării se naşte de fapt o altă casă 
părintească. 

Când se desparte fiul şi lasă pe tată şi pe mamă pentru 
mireasa lui şi pentru a forma o casă, iar ei rămân bătrâni şi 
singuri, e dureros, dar se naşte o casă în ISRAEL. 

Prin plecarea unui mădular — nu de dragul lumii de acum 
— DUMNEZEU îl cheamă să funcţioneze în altă încheietură a 
Trupului, unde el are nevoie de ea sau ea are nevoie de el. 

Decât să stai în pustiu un an, doi, şapte sau zece ani în faţa 
Iordanului, când simţi şi ştii şi ai deplină încredințare că pentru 
tine chivotul DOMNULUI despică apele — urmează-l! 

Triburile lui ISRAEL porneau în ordine diferită, fiecare 
după steagul lui. Dacă steagul seminţiei tale flutură falnic în 
vânt, iar tu îi vezi măreţia şi simţi puterea vântului duhovnicesc 
care-l înalţă — urmează steagul vostru. 

Familia unde te naşti nu trebuie să fie neapărat familia în 
care mori. 

Poate vei fi ginere pentru o Rahelă mai scumpă decât tot 
pământul... 

Dacă simţi că mori stând în spărtura zidului bisericii tale, ieşi! 

Poate se surpă zidul şi pe ruinele lui va veni un Neemia 
sau un Zorobabel care va zidi biserica. 

Nu-ţi da viaţa pentru un cadavru. 

Sau poate DUMNEZEU are nevoie în acea spărtură de alt 
mădular prin care va vindeca MÂNTUITORUL, DOMNUL şi 
MEDICUL tău, spărtura care pe tine te ucidea. 

„Îti voi lua ce ai mai scump în ochi, dar să nu plângi ca 
după mort”. 

Se rup biserici. Se despart fraţi mai dragi ca Ionatan 
pentru David. Se desparte Barnaba de Pavel. 

Nu plânge. Toate împreună — şi „cea mai mică fărâmă din 
pulberea lumii” — lucrează împreună spre binele celor ce-L 
iubesc pe DOMNUL. 

Te vei mira peste ani de zile, când poate vei îmbătrâni, s-ajungi 
prin biserici unde tu ai fost şi care s-au rupt, ce minunate case 
părinteşti a creat STĂPÂNUL tău care zideşte Biserica, Mirele 
tău care-şi găteşte şi-şi împodobește Mireasa, multicolor ca şi 
un curcubeu, cu fiecare încheietură vindecată perfect, cu fiecare 
mădular armonios înmănunchiat în Trup. 

DUMNEZEUL tău e BUN şi BINEFĂCĂTOR. EL 
transformă — pentru cei ce ÎL iubesc — cel mai mare rău în cel 
mai mare bine! 

Nu plânge! 

Zelul sabiei lui Petru, care a însângerat grădina 
Ghetsimani cu alt sânge decât cel al sudorilor 
MÂNTUITORULUI curs pentru iertarea ta, a făcut posibil ca în 
casa marelui preot să existe dovada dumnezeirii lui HRISTOS: 
urechea vindecată a lui Malhu. 

Barnaba a rămas fiul mângâierii şi după despărţirea de 
Pavel, dar lucrările lor erau diferite. Până într-un loc a fost 
nevoie să meargă împreună. 

Nu plânge pentru cei ce nu se mai învoiesc să meargă 
împreună cu tine după ISUS, şi nici pentru cei cu care tu nu-L 
mai poţi urma pe ISUS — DOMNUL. 

Sunt diferite lucrări, dar este Acelaşi DOMN. 

Sunt diferite slujbe, dar este Acelaşi STĂPÂN. 

Sunt diferite daruri, dar este Acelaşi DUH care împarte 
fiecăruia după cum voieşte. 

Acum. întrezărim Trupul, atunci ne vom minuna de 
MIREASA în care ne-a aşezat DOMNUL, PREAIUBITUL nostru 
MIRE. 

Acum ne dor adânc rupturile, atunci vom cânta şi vom 
striga de bucurie pentru locul minunat în care am fost aşezaţi, 

după chemarea lui HRISTOS, după măsura de credinţă a 
fiecăruia, după talantul fiecăruia - toate spre lauda slavei 
HARULUI SĂU. 

Nu plânge. Dacă te doare, spune-l LUI. Dacă nu înţelegi, 
cere-l să îţi arate ce nu vezi. Dacă nu poţi ierta, roagă-te să te 
scoată EL din neputinţă, prin soluţia şi puterea LUI nelimitată. 
Dacă eşti sectar şi ai dori să fii altfel dar nu poţi, du-te la 
IUBITUL tău: EL îţi va lărgi inima şi îţi va creşte dragostea în 
cunoaştere. Dacă eşti bigot şi vrei să îţi impui credinţa ta altora 
cu arcul batjocorii lui Ismael sau cu sabia lui loab — din râvnă şi 
zel pentru HRISTOS -— fă-o! Atunci îl vei cunoaşte pe Isac, dar 
şi pe TATĂL tău; atunci vei auzi sentinţa lui David să ţi se 
pogoare perii însângeraţi în Locuinţa morţilor (căci ai omorât 
mari căpetenii şi oameni mai drepţi decât tine), şi vei muri la 
altarul pe care l-ai slujit — sau te-ai înşelat că îl slujeşti — cu 
sabia, când trebuia să îl slujeşti cu împăcarea, cu iertarea şi 
balsamul. 

De crezi că se răstoarnă slava lui HRISTOS dacă tu nu 
propteşti chivotul, pune mâna pe el! Şi vei mări prin moartea 
firii tale gloria DUMNEZEULUI Cel VIU! 

Dacă ţi-e foame şi nu vrei să paşti oile, ci să devii vânător, 
iar vânatul fuge de tine şi foamea te omoară, vinde-ţi dreptul de 
întâi născut! Şi-atunci vei şti ce-nseamnă să trăieşti din sabia ta... 

De nu-i destul de mare ISRAELUL ca să îţi găseşti o fată 
din poporul DOMNULUI şi te atrag fetele filistenilor netăiaţi 
împrejur cu inima, du-te! Ca să cunoşti atunci ce este o Dalilă, 
ce-nseamnă să te părăsească DUMNEZEU şi să fii orb pe toată 
viaţa !... Iar dacă devii hotărât să ÎL urmezi pe DOMNUL pe 
moarte sau pe viaţă, vei şti şi ce înseamnă să nimiceşti cu o 
singură lovitură mai mulţi duşmani la moartea ta, decât tot 
timpul vieţii tale... 

Dacă vrei să te lupţi cu DUMNEZEU pentru o 
binecuvântare ca şi Iacov, luptă-te! Vei şti atunci ce mare e 
puterea LUI care te va marca pe toată viaţa, dar vei fi şi 
binecuvântat! 

Nu plânge! 

DOMNUL e BUN şi-NDURĂTOR cu cei ce-L caută şi ÎL 
iubesc, dar „grozav lucru este să cazi în mâinile 
DUMNEZEULUI Cel VIU” şi „vai de cel ce face cu nebăgare de 
seamă lucrarea DOMNULUI”. 

Dacă doreşti să fii un slujitor al lui HRISTOS prin forţa 
cărnii firii tale, cu focul ei străin, vei şti atunci şi vei cunoaşte ce- 
nseamnă să mori prin foc şi ce înseamnă să fii sărat cu foc!... 

Trăieşte în inima ta în întregime pentru DOMNUL şi EL 
va face din tine ceea ce a hotărât din veşnicie: o minunăţie care 
va fi asemenea chipului SĂU. 

Lasă-te lucrat în inima ta. Dorinţele tale cele mai 
arzătoare vor fi mijloacele rele sau bune, plăcute sau nu, 
frumoase ori îngrozitoare prin care DUMNEZEU - prin 
rezultatul lor — te va schimba şi te va corecta. 

Iubeşte-L pe EL din toată inima ta şi celelalte lucruri le 
rezolvă EL, după „Voia LUI bună, plăcută şi desăvârşită”. 

X 


Trăieşte prin duhul tău având mintea ca ajutor, dar nu trăi 
prin minte, căci devii sclavul ei. 
X 
Sunt răni pe care nu le vindecă decât inima lui 
DUMNEZEU - cu care intri în părtăşie prin lăuntrul tău... 
X 


Iar dacă DOMNUL zice: „caut un om care să stea în 
spărtură ca să vindec Ierusalimul”, tot EL rosteşte pentru 
celelalte naţiuni că „nici dacă Noe, Daniel şi Iov ar fi în mijlocul 
lor” nu le va salva de la distrugere sau din robie, ci „ei îşi vor 
mântui doar sufletul lor” (Ezechiel 14). 

Şi doar prin Noe DOMNUL a salvat omenirea de la 
dispariţie... 

X 

Câtă vreme inima ta se hrăneşte cu lăturile fiarei câinelui 
raţiunii — care sunt gândurile — acesta mereu te va hăitui şi te 
va muşca. De fapt tu mănânci din pomul cunoştinţei binelui şi 

răului încercând să ÎL cunoşti, cu mintea ta, pe DUMNEZEU. 
Chiar dacă primeşti înţelegerea ca un dar de sus, eşti hăituit din 
nou de această fiară sufletească feroce, hămesită şi de nesăturat 
— cât timp trăieşti prin forţa ei. Şi inima ta va fi sfâşiată şi 
extenuată de atâtea gânduri pentru lucruri pe care nu le înţelegi. 
Chiar înţelegerea experimentată ca dar, naşte probleme care 
sunt mereu de rezolvat pentru această moară fără fund şi fără 
oprire care este mintea — pentru cei care trăiesc prin ea... 

Aducerea aminte a faptului că eşti un fiu născut din 
DUMNEZEU şi cetăţean al cerului — nu doar fiul lui Adam — 
oferă odihnă, armonie şi împăcare în ființa distorsionată de 
cunoaşterea binelui şi condamnarea răului, care nu au sfârşit... 

Cunostinţa despre DUMNEZEU din Biblie, prin care cauţi 
să înţelegi lumea şi pe DUMNEZEU, îţi poate crea o nefericire 
asemănătoare cu făptuirea răului — cât timp nu ai părtăşie cu 
DOMNUL prin duhul. 

„Legea şi prorocii au ţinut până la Ioan Botezatorul”, dar 
de atunci „Împărăţia lui DUMNEZEU se ia cu năvală”, „căci 
HARUL şi ADEVĂRUL au venit prin ISUS HRISTOS”. 

Deşi DUMNEZEU e unitar, să nu credem că dacă privim 
la umbra LUI L-am şi zărit. A sta la sfatul DOMNULUI 
înseamnă a fi una cu inima LUI. 

„Să vă iubiţi unii pe alţii căci astfel aţi împlinit legea lui 
HRISTOS.” 

Dar nu-L privi pe TATĂL prin Vechiul Testament, fără să 
fii unit cu EL în duhul prin Dragostea Fiului care ne-a adus 
HARUL şi Adevărul. 

A cunoaşte Adevărul înseamnă a-L cunoaşte pe HRISTOS 
în experienţa ta şi a umbla în unitate cu EL. 

Nu goana după informaţii biblice ori idolatrizarea Bibliei, 
care îţi oferă informaţii despre DUMNEZEU pe care de cele mai 
multe ori le înţelegi sufleteşte, te vor mântui. Nici gând! 

Pe DUMNEZEU ÎL cunoşti prin dragostea inimii tale. 

Mintea nu e decât pridvorul în care te păzeşte câinele 
judecății raţionale, dar inima e tinda prin care vezi camera 

slavei locuinţei lui HRISTOS din duhul tău. 

Informaţiile biblice preluate de minte, dar amestecate şi 
frământate cu credinţa inimii, te vor duce la cunoaşterea lui 
Hristos, prin experienţă. 

Simplele cunoştinţe frământate şi măcinate de minte nu 
produc decât îngâmfare, iar când sunt folosite în puterea firii 
(puterea naturală a sufletului), pot distruge, pot dezbina, 
dărâma şi ruina pe cei împotriva cărora sunt folosite. Ismael, 
Esau, loab, Nadab şi Abihu, Uza, Ahitofel, Core, Datan şi 
Abiram sunt exemple de lucrări în puterea omului, dar fără 
DOMNUL şi despărțite de HRISTOS. 

Predicarea lui HRISTOS din invidie şi din duh de ceartă 
sunt şi ele exemplul „jertfei nebunilor” şi al „celor ce fac cu 
nebăgare de seamă lucrarea DOMNULUI”. 

DUMNEZEU iubeşte omenirea mai mult decât Legea, 
dovadă că a despărţit legământul jertfelor repetete de animale 
— peste care cobora mânia DOMNULUI - ca înlocuitor al 
omului (sângele lor aducând absolvire de păcate), şi a jertfit pe 
FIUL SĂU o dată pentru totdeauna: pentru mântuirea celor ce 
se pocăiesc de păcatul lor din prezent, trecut şi viitor — 
încrezându-se în ISUS ca MÂNTUITOR -— şi pentru eliberarea 
de legea păcatului şi a morţii prin Legea DUHULUI de Viaţă 
care trăieşte în cei mântuiţi (născuţi din DUMNEZEU). 

Iar cel mântuit are două şanse: să trăiască prin sine 
propria viaţă carnală (trupească şi sufletească), ori să trăiască 
prin Viaţa lui HRISTOS ce locuieşte în el prin DUHUL SFINT. 

Nu e uşor şi simplu, dar DUHUL DOMNULUI te va învăţa 
fiecare pas, mereu şi iarăşi, până vei reuşi să-l faci — dacă vrei 
fericita slavă a slobozeniei copiilor lui DUMNEZEU. Iar dacă 
nu, vei trăi în robia trupului (prin senzaţii, pofte şi patimi), a 
sufletului tău (prin gânduri, sentimente, stări sufleteşti şi prin 
voinţă, adică prin decizii, atitudini, sentinţe şi acţiuni), sau a 
ambelor. 

Iar robia sufletului este şi urmarea DOMNULUI după 
capul tău şi nu după DUHUL SĂU. 

Cuvântul e scris, dar DUHUL îi insuflă Viaţă. Cuvântul 
poate fi viu prin DUHUL, înţeles şi folosit prin DUHUL, ori 
poate fi literă şi slovă care ucide, chiar dacă e Nou Testamental! 
— dacă e folosit prin carne. 

Dacă inima ta nu are încredințarea să facă un lucru, atunci 
împlinirea prin forţa firii a Cuvântului te va mutila 
duhovniceşte. E drept că Agar, firea, va naşte o slujire firească — 
amestecătură care nu va moşteni Împărăţia cerului, ci va arde 
în foc! 

Şi e tot atât de adevărat că inima — din dorul de a-I sluji 
DOMNULUI — începe să slujească prin fire la început, până ce 
va trăi mişcarea, sentimentul şi înţelegerea duhului. Căci atunci 
deosebeşte între fiul batjocoritor al sclavei — care-i va fi duşman 
toată viaţa — şi lucrarea duhului care e mică, surâde, meditează 
în taină şi rodeşte târziu, dar e moştenitorul bogățiilor slavei lui 
HRISTOS şi al Învierii LUI. Cu fiecare vreme care trece se 
măreşte diferenţa între cele două slujiri: slujirea firească 
vânează iscusit; Duhul păstoreşte blând ascultând de TATĂL. 

La fiecare nou început pendulăm între cei doi, până ce 
prin HARUL DOMNULUI, dacă-L dorim pe EL dar nu altceva, 
şi suntem sinceri în inima noastră, deosebim şi învăţăm să 
umblăm călăuziţi de DUHUL DOMNULUI. 

X 


Uneşte-ţi mintea cu cerul, dacă vrei să scapi de 
deşertăciunea gândurilor tale moarte şi ucigătoare. 

Uneşte-ţi inima cu DUHUL DOMNULUI din omul 
dinlăuntru, dacă vrei să scapi din robia sufletului tău şi de 
puterea lui naturală, religioasă, legalistă, neiertătoare şi 
distrugătoare. 

Nici mintea neunită cu cerul, nici sufletul neunit cu duhul 
nu-ţi vor fi de folos spiritual, ci te vor neferici şi vor face ravagii 
în jurul tău. Învață să trăieşti în DUMNEZEU şi vei fi roditor, 
slobod şi bucuros, savurând şi debordând viaţa din DOMNUL. 

Dacă mintea ta e unită cu cerul şi inima ta e unită cu 
duhul, între acestea nu mai poate trăi nimic necurat — nici 

suflet, nici carne — ci DUMNEZEU va curge de sus şi din lăuntru 
prin toată fiinţa ta, care eşti creat fără deşertăciune, fără 
îngâmfare, fără judecare şi răzbunare (căci acestea din urmă nu 
vin din cer). 
Numai când te separi de cer şi de lăuntru, atunci pot 
pătrunde vulpile să jefuiască viile. 
X 


Nu-mi este dat să mă hrănesc cu mine însumi. A revizui 
este un lucru, dar funcţionarea ca mădular în Trupul 
DOMNULUI nu este hrănirea cu concluziile experienţelor 
trecute — căci rezultatul lor a fost forjat în suflet. 

Dăruieşte-te şi hrăneşte-te în funcţionarea prin părtăşie şi 
slujire a altor mădulare. 

X 

Un corp trudit e greu de ispitit, dar unul plin de odihnă 

sau leneş este o cursă pentru duhul omului lăuntric. 
X 

Nu lăsa ca bucuria de a fi aşezat în HRISTOS şi de a locui 
în EL, în locurile cereşti, să-ţi fie furată de nimic. 

Chiar dacă vei cădea, vino la ISUS şi pocăieşte-te 
(judecându-te şi condamnându-te pe tine), mărturiseşte-ţi vina 
şi cere-l DOMNULUI sentimentul iertării; şi cere puterea 
sângelui SĂU ca să te curăţească. „Veniţi totuşi să ne judecăm, 
zice DOMNUL. De vor fi păcatele voastre roşii ca purpura, le voi 
face albe ca zăpada”. 

Apoi suferă în tăcere ca întristarea duhului tău ce a gustat 
moartea prin păcat, să te cerceteze până ce pocăinţa lucrată de 
DUHUL SFÂNT te va transforma. Şi prin ISUS intră în părtăşie 
cu TATĂL, venind cu deplina încredere la Tronul Său de HAR, 
unindu-ţi mintea cu cerul — al cărui cetăţean eşti — în HRISTOS. 

Iar dacă nu ai curajul să vii la TATĂL, vino în braţele 
DOMNULUI ISUS care te aşteaptă spunând: „Pe cel ce vine la 
MINE nu-l voi izgoni afară”, şi care te cheamă zicând: „Veniţi la 
Mine voi toţi cei trudiţi şi-mpovăraţi şi EU vă voi da odihnă.” 

Şi EL te va vindeca şi te va duce la TATĂL. 

Bucură-te de iertare şi de calitatea de fiu al TATĂLUI, iar 
duhul tău zdrobit şi mâhnit va gusta din nou părtăşia cu TATĂL, 
vindecându-se în braţele LUI. 

Chiar după ce ai primit sentimentul iertării, întristarea 
DUHULUI te va cerceta tot mai mult — pe măsură ce creşti — 
până ce va curăţi inima ta de orice dorinţă după păcat. 

X 

Nu cred că reacţia la religiozitate şi la legalism, cât şi 
faptul că un creştin deţine două cetăţenii - una cerească 
definitivă şi una pământeană temporară, ca pelerin — trebuie să 
ne determine să ne hrănim cu gunoaiele şi cu roşcovele 
întunericului. Constat totuşi, ca o reacţie la frustrarea adusă de 
legalism şi religiozitate, o fugă în creştinismul carnal şi în trăirea 
prin fire. Dar dacă ne permitem să savurăm roşcovele 
întunericului — cu care doar tangentam în mod normal ca străini 
şi călători pe pământ — pierdem roadele miezoase şi bucuriile 
cerului care ne hrănesc incomparabil mai bine, nu ne fură viaţa 
cu lucrurile care nu ne satură şi ne oferă din „bunătatea 
DOMNULUI, care preţuieşte mai mult decât viaţa”. 

Între veselia în carne şi bucuria în duhul curge un fir roşu 
care desparte pământul de cer; cine nu-l vede este orb, cine n-a 
gustat diferenţa aceasta este mort, dar cine-şi doreşte roşcovele 
înseamnă că-şi merită soarta şi anii de robie în suferinţă până 
îşi va veni în fire — dacă o să vrea aceasta! — când va deosebi şi 
şi va recunoasşe starea, întorcându-se Acasă (dacă dorul inimii 
lui după inima TATĂLUI nu s-a stins şi dacă a fost suficient de 
zdrobit prin suferinţă ca să nu decidă împietrirea). 

x 


Gândirea este sabie, dar inima curată şi bună este balsam. 
Dacă gândeşti cu inima, arunci sabia şi devii un pescar care nu 
taie peştii răi, ci îi aruncă înapoi în mare. Iubirea vrăjmaşilor nu 
este fructul cunoştinţei, al „bibilicii” şi al cerebelului, ci este 
rodul duhului. Cunoştinţa mentală este carnală. Înțelegerea 
venită din experienţă este o torpilă care sparge puterea fiarei 
raţiunii şi este uşa care se deschide spre cunoaşterea lăuntrică a 

DOMNULUI. Rolul minţii este de unealtă, nu de conducător, iar 
prin ea pătrundem la unirea cu DOMNUL, în cer, cu duhul. 
Dacă gândirea se subordonează duhului pentru unirea cu 
DOMNUL, este folositoare, dar dacă trăim prin gândire, ea ne 
va devora ca o fiară. 

În locul Preasfânt sudoarea pute ca porcul. Decât un 
vânător ismaelit, mai bine jertfă pe altar. Nu-ţi depăşi graniţele 
chemării, nu te screme să fii ceea ce nu ai fost creat şi încapacitat 
ca mădular, dar nici nu renunţa la măsura ta de credinţă. 

X 


Bunătatea sufletească, indiferent că e rezultatul 
instrucției familiale, şcolare, religioase sau că este devoțiune, ori 
rezultatul sentimentelor care s-au investit în tine trezindu-le pe 
ale tale să se manifeste, nu durează decât până reuşeşte cineva 
să te scoată cu adevărat din sărite („din papuci”). 

Adevărata bunătate este cerească şi este rodul lăuntric al 
duhului, pe care poţi să-l guşti, de care poţi să te bucuri, cu care 
poţi să te saturi şi să fii fericit că prin HRISTOS se manifestă în 
tine. 

Câtă vreme trăieşti doar în minte, în sentimente sau în 
acţiuni, nu pătrunzi cerul care locuieşte în tine prin DUHUL. 
Acolo este Izvorul Vieţii - DOMNUL HRISTOS. 

Dacă nu trăieşti în Prezenţa DOMNULUI, în duhul, şi 
dacă nu te hrăneşti cu DUMNEZEU, atunci tot ce produci sau 
făptuieşti nu e decât o mizerie. 

X 

Alcoolul întunecă simţurile spiritului şi stinge focul 
rugăciunii. 

X 

Dacă pofta altor lucruri — chiar strict necesare şi 
superioare calitativ — îţi aprinde inima şi o vei lăsa să ardă, te 
vei trezi că dragostea ta pentru DOMNUL va fi înăbuşită şi chiar 
stinsă de dragul unor lucruri care „vor pieri odată cu 
întrebuinţarea lor”. 

Domnul nu le acceptă, tocmai pentru a-ţi feri inima de 
acest dezastru, până când îţi va muri, treptat, pofta după ele. 

Nu vei putea transmite altora decât ceea ce te-a învăţat 
DUMNEZEU pe tine! Orice altceva e ineficient spiritual. De 
aceea aşteaptă cu răbdare fiecare lecţie la rândul ei şi fii pregătit 
pentru a o repeta până vei lua examenul pentru care eşti lucrat 
de DOMNUL. 

X 

Nu porni singur la drum, nu fă nici măcar un pas, cât timp 
nu porţi în duhul tău certificarea lui HRISTOS pentru cale — 
numită trimitere. 

Chemarea este începutul. 

Pregătirea este procesul calificării pe care o face 
DUMNEZEU cu tine în atelierul LUI, care poate fi: pustiu, 
familie, cuptor, încercări, necazuri, foame şi sete spirituală, 
negarea chemării sau împotrivirea altor mădulare la o 
funcţionare neadecvată, neperfecţionată şi nedefinitivată. 

În mod normal, într-o biserică locală normală, 
certificarea o face DUHUL SFÂNT: „Puneţi-Mi deoparte pe... 
pentru lucrarea la care i-am chemat”. 

Într-o biserică anormală, certificarea poate fi încredințarea 
lăuntrică dublată de o funcţionare roditoare şi ziditoare. 

Dar cine confundă chemarea şi pregătirea cu trimiterea, 
va ucide „egipteni”, va fi urât de fraţii cărora vrea să le facă bine, 
dar nu va rodi împlinirea chemării. 

X 


Televiziune - Manifestare vicleană a duhului lumii care 
amuză, atrage, distruge şi fură. 

DUMNEZEUL tău este un DUMNEZEU gelos şi în această 
competiţie nu există rivali — indiferent la ce nivel de perfecţionare 
îşi ridică omul idolii. Un tron nu poate cuprinde doi stăpâni. 
Inima ta va alege cine doreşti să plece şi va gusta consecinţele 
alegerii tale în viitor, cu şanse de schimbare printr-o nouă decizie 
— dac-o mai apuci!... 

Duhul lumii îţi intră în casă printr-un buton, dar 
DUMNEZEUL tău nu vine decât într-o inimă care-L doreşte cu 
o dragoste totală. 

Fericirea sau nefericirea vin în măsura renunţării sau 
păstrării a ceva care nu satură, pentru Cel ce te-a creat şi îţi 
aduce-n viaţă cerul. 

Există ceva mai scump decât dragostea inimii LUI? 

X 

Prezenţa lui DUMNEZEU este răpunsul LUI la setea ta 
după EL, nepotolită de nimic altceva, care a devenit conştientă 
de nepuţinta şi nimicnicia ei de a-L avea şi de a-L obţine prin 
eforturile proprii. 

X 

Percepția spirituală a lui DUMNEZEU din jurul nostru 
trebuie să fie identică, în esenţă, cu DOMNUL din lăuntrul 
nostru, cu DOMNUL din cer şi cu DOMNUL din Cuvânt, că 
uneori, pentru a ne dezvolta discernământul, DOMNUL poate 
îngădui în jur — pentru un timp — influenţe spirituale care nu 
vin din SINE, ci de la Prinţul lumii acesteia, tocmai pentru a-l 
recunoaşte prin diferenţă pe MÂNTUITORUL — prin DUHUL — 
de cel ce se preface-n înger de lumină. 

Când pacea, liniştea, viaţa, dragostea, smerenia, 
bunătatea şi bucuria şi întristarea pentru păcat nu însoțesc 
prezenţa duhului ce îl percepi în jurul tău, atunci acesta este un 
intrus îngăduit de DOMNUL pentru creşterea puterii tale de 
deosebire. 

DUHUL DOMNULUI e blând şi nu are în SINE nimic 
ciudat, agitat sau stresant — care nu ştii ce este şi de la care nu 
ştii la ce să te aştepţi. 

X 

Înțelegerea ta nu este Cuvântul DOMNULUI. 

Amintirile tale nu sunt ziditoare şi nu clădesc nimic în 
inima celui pe care îl iubeşti, care te interesează şi care îşi 
doreşte părtăşia cu inima ta. Deşi ai fost format prin ce ai trecut, 
contează forma şi caracterul care ţi s-au imprimat şi nu procesul 
de formare — care diferă de la persoană la persoană. 

X 


Pune-ţi deoparte timp de părtăşie cu DUMNEZEUL tău 
care te-a creat. 

Renunţă-n tine atunci la simţuri, la gânduri, la făpturi şi 
la planuri, la dorinţe, pofte şi chemări. 

Înalţă-te cu duhul tău în ceruri şi intră, prin HRISTOS, la 
Tronul Îndurării. Acolo te va umple TATĂL, în omul din 
lăuntru, cu SINE ÎNSUŞI pentru chiar nevoia ta. Nu fi măgar 
sălbatic, singuratic şi hoinar, departe de STĂPÂNUL tău, ci 
intră în comuniune cu TĂTICUL tău ce te-a creat ca să te aibă 
pentru SINE. În taină îţi va linişti făptura prin liniştea din EL ce 
curge în lăuntrul tău. 

Înalţă-ţi duhul tău în ceruri şi intră, prin HRISTOS, în 
părtăşia TATĂLUI tău. Acolo ţi se vindecă lăuntrul de zbaterile 
înţelegerii şi ale făpturii. Acolo eşti umplut cu veşnicia ca să mai 
poţi să mergi un timp pe drum. 

X 

Între iubirea de sine şi golirea de sine — pentru a deveni 
în stare să te dăruieşti pe tine însuţi ca să îi iubeşti pe ceilalţi — 
este o alegere. Iubirea de sine te face un monstru. Golirea de 
sine şi dăruirea de sine celorlalţi, lucrează în tine chipul lui 
HRISTOS — dacă eşti al LUI! 

X 

Flecăreală deşartă, amabilităţi politicoase inutile şi 
neziditoare,s ufletisme care-ţi fură timpul - iată o parte din 
hrana pentru energia naturală a cărnii tale sufleteşti. 

X 

Nu poţi sări peste etapele vieţii spirituale. Le poţi însă 
pierde, ori, prin HAR, le poţi accelera. 

Nu te oferi pe tine nici măcar ca exemplu al minunilor lui 
DUMNEZEU cu tine, ci oferă-L pe HRISTOS din tine. Căci 
minunea ce-a făcut-o DUMNEZEU cu tine e aşa de mare încât e 
incredibilă pentru cei carnali şi sufleteşti. Doar cei care trăiesc 
în Duhul îi percep realitatea. 

Priveşte la ISUS şi duhul tău se va umple de fericire. 

Goleşte-ţi inima DOMNULUI ca EL să ţi-o umple, potrivit 
cu nevoile specifice pe care le scoţi din inima ta, dându-I-le LUI, 
în cerere. Căci dacă nu Îi dai LUI nevoile tale, inima ta va 

rămâne plină de ele şi le vei descărca, involuntar, peste inima 
altora — care nu ţi le vor putea împlini... Dar când I le aduci lui 
DUMNEZEU, EL toarnă în locul gol împlinirea celor legitime, — 
a căror neîmplinire te macină şi te face să suferi. 

X 


Când ţi-e rănită inima de emoţiile netratate ale altora — 
care vor să ţi se impună — urmează-L pe DOMNUL în lepădare 
de sine şi fă-le bine. Biruieşte răul lor prin binelepe care îl oferi, 
ocupându-te de ei, iubindu-i şi acceptându-i. La timpul LUI, 
DOMNUL va atinge cu foc emoţiile lor ce se impun prin forţa 
sufletească, şi, prin spărtura făcută, va curge EL, dacă ei ÎL 
doresc pe EL din toată inima... Iubirea lor de sine o va trata 
DUMNEZEU -— dacă ei vor dori să ÎL urmeze mai departe... 

X 

Dacă tu ca şi creştin nu vrei să fii ucenicul Prietenului 
vameşilor şi al păcătoşilor şi nici să-I împlineşti porunca de a-ţi 
iubi fraţii, vei fi amar, dezgustător şi împuţit. Nu-ţi lăsa duhul şi 
inima subjugată de cel căruia îi oferi prietenie, dar fii gata să-ţi 
iubeşti vrăjmaşii. 

Adevărul fără dragoste e sabie. Dragostea fără adevăr este 
expusă armelor morții. 

X 

Fericirea ta se decide şi începe din momentul în care 
încetezi să-i mai judeci pe alţii şi începi să te judeci numai pe 
tine însuţi. Aceasta nu îţi anulează discernământul, ci îţi taie 
dreptul la sentinţă, la bârfă, la sabie şi la stigmatizare. 

Şi dacă îţi chiar pasă de cel pe care-l judeci, atunci arde 
pentru el când cade în păcat şi mijloceşte pentru el atunci când 
greşeşte. 

Dreptatea lui ca rob al DOMNULUI vine de la DOMNUL 
şi e valabilă în lucrarea lui şi-n sfera lui de acţiune, chiar dacă 
ea nu te cuprinde, nu te atinge sau nu te include şi pe tine. 

X 


Cântarea spontană şi liberă în limbi echilibrează fiinţa 
într-un mod sănătos şi-ţi zideşte inima ca să poţi trăi echilibrat 

între două lumi — între lumea în care trăieşti prin trup şi viaţa 
veşnică din omul lăuntric — sub cârmuirea unui duh zdrobit. 
X 

Sunt atâtea feluri de oşteni şi seminţii în ISRAEL... De ce 
vrem noi să le impunem modul nostru de a fi şi trăirea noastră 
cu DUMNEZEU? 

Căci fiecăruia HRISTOS i se descoperă în felul specific lui, 
iar pentru acelaşi fel de lucrare conduce EL şi pe alţii pe făgaşele 
străvechi; dar cine suntem noi ca să decidem care e făgaşul 
DOMNULUI pentru un om sau pentru o Adunare a lui 
DUMNEZEU? 

Acesta este dreptul şi alegerea STĂPÎNULUI. lar dacă 
ceea ce EL a lucrat în noi este curat şi pregătit ca să funcţioneze, 
se va transmite celor destinaţi pentru aceasta, spre desăvârşirea 
lor în a trăi cu DOMNUL personal şi în a-L oferi specific şi unic, 
până în ziua când HRISTOS ISUS va fi descoperit cu uimire în 
toţi cei care-I aparţin LUI în întregime. 

Este un lucru a-L dărui pe DOMNUL tău şi altul să-ţi impui 
crezul tău habotnic, plin de bigotism, de asuprire şi de subjugare 
a altora, cu propriile tale mijloace, făcând astfel lucrarea 
DOMNULUI cu nebăgare de seamă. Şi vai atunci de tine!... 

Cu sigurantă, Lucrarea lui DUMNEZEU nu este 
despărțită de EL, pentru că este făcută de EL ÎNSUŞI, singur sau 
împreună cu cei prelucraţi de Mâna LUI, prin care EL se 
manifestă. 

Relaţia normală cu cerul, disciplina Duhului şi o inimă 
sinceră vor acorda neajunsurile fireşti de la începutul folosirii 
darului divin, cu Armonia DOMNULUI — ceea ce va aduce un 
timp de pregătire şi de prelucrare în viaţa celui ce-şi doreşte să 
fie o unealtă în mâna Creatorului său, şi nu un manipulant al 
talanţilor după mintea cărnii sale sufleteşti. 

Iată de ce Lucrarea DOMNULUI este veşnică: pentru că e 
făcută de DOMNUL prin cel ce îşi uneşte ființa cu EL, iar 
mireasma Vieţii va aduce armonie şi pace prin cel ce o 
transmite, şi nicidecum neînţelegeri, discordanţe, certuri de 

partide şi lăstari de amărăciune, aşa ca un talant folosit — şi vai 
de cel ce l-a primit dar nu îl foloseşte!... — după capul omului 
despărţit de dăruitorul Vieţii divine, talant primit după puterea 
fiecăruia pentru a fi folosit în unitate cu DOMNUL. 

Iar dacă ne-a fost dăruit să discernem această diferenţă, 
totuşi nu avem nici un drept să judecăm, să rostim sentinţe şi să 
stigmatizăm pe cei care lucrează pentru DOMNUL şi au rămas 
tot la început, slujind prin carne. Ei slujesc DOMNULUI — dacă 
o fac cu adevărat neslujind slavei deşarte! — şi în aceste condiţii 
dreptatea lor vine de la DOMNUL, ai cărui robi sunt şi pentru 
care doar EL singur deţine dreptul judecării. 

Discernerea noastră nu trebuie să limiteze dragostea 
noastră pentru ei, ci să ne determine să mijlocim pentru ei; dar 
să nu ne unim în căi omeneşti pentru a-L urma pe DOMNUL şi 
să nu intrăm cu duhul nostru la sfaturile lor. 

Însă nimeni nu le va putea răpi binecuvântările talantului 
ce-l folosesc ei şi pentru care STĂPÂNUL SUPREM Îi va 
răsplăti. 

Cine eşti tu ca să judeci pe robul altuia? Corectează-te pe 
tine însuţi! DOMNUL este aproape de cei cu duhul înfrânt şi cu 
inima zdrobită (chiar şi pentru aceste folosiri carnale sau 
ismaelite ale darurilor divine). Isac nu a judecat niciodată pe 
Ismael! Şi nici nu a râs de el... A suferit tăcut, iar Avraam, tatăl 
lor, a făcut dreptate —pentru că aceasta era responsabilitatea lui. 

X 


Unindu-ne inima cu DUMNEZEU nu vom putea să nu 
iubim, chiar dacă nu putem să mergem împreună cu cei de care 
EL ne-a despărţit, iar rănile ce le-am primit se vindecă greu... El 
desparte apele de ape... cele de sus de cele de jos. 

„În noul IERUSALIM nu vor putea să intre decât cei care 
au iubit pe oricine, oricând şi oricât de mare rău le-ar fi făcut...” 
spunea Ionel Pleşa prin anii '80. 

Un duh zdrobit nu se poate să nu iubească şi să nu trăiască 
în unitate cu DOMNUL. Dar când DOMNUL spune: „leşi!”, 
drumurile se despart. 

Rămâne însă legătura Vieţii. 

Nu există grupuri de copii ai DOMNULUI şi de Adunări 
ale Sale separate; există izolare când glezna e defectă şi nu poate 
conlucra armonios cu genunchiul, dar pentru aceasta suferă tot 
Trupul. Izolarea e infiltrată ascuns în inimă şi e greu de 
recunoscut. 

X 

Doamne dă-mi o trăire armonioasă în dubla cetăţenie ce 
mi-ai dăruit-o: cerească şi pământească. 

Există un mod sănătos şi fericit de a trăi ca om cu 
cetăţenie dublă, trăind cu DOMNUL, dar în limitele libertăţii 
interioare, gustând viaţa şi bucurându-te de ea. 

E foarte concretă diferenţa dintre bucuria duhului şi 
veselia sufletului. Şi numai prin cucerirea sufletului prin 
sentimentul lăuntric, putem să ne păstrăm sufletul sănătos şi 
bucuros între limitele duhovniceşti. Când libertatea sufletească 
ne produce întristare lăuntrică, am depăşit limitele cumpătării 
sau am ales ca şi obiect de bucurie ceva greşit. 

Invazia duhului lumii -— prin puterea imaginilor 
istorisirilor închipuite transmise prin filme - este atât de 
puternică, încât produce o robie şi o purtare în inimă a idolilor 
respectivi, în mod involuntar. 

HRISTOS nu vine neinvitat, dar duhul lumii odată intrat, 
necesită puterea DOMNULUI HRISTOS şi a sângelui Său 
pentru a părăsi sufletul. Chiar numai a fi urmărit în memorie de 
imaginile unei istorisiri închipuite, este robie. 

Nu te va urmări şi nu te va robi un buletin de ştiri, o 
emisiune ştiinţifică ori un documentar cu animale şi cu natură, 
dar vei avea de luptat cu cel ce a intrat pe poarta privirii printr-o 
istorisire închipuită, căci el este însuşi sluga duhului lumii — şi 
una dintre cele mai atroce manifestări ascunse ale sale. 

Gustă viaţa, dar trăieşte-o prin duhul tău într-un suflet 
supus. 

Expansiunea sufletului răpune libertatea duhului şi-ţi 
fură fericirea. 

Prin duh trăieşti fericit atât într-un suflet zdrobit, cât şi 
într-unul fericit de manifestarea duhului. 
Zdrobirea inimii eliberează duhul, unind-o cu el într-o 
fericire cerească. 
Fericirea de-o clipă nu ţi-e refuzată, însă dacă nu e curată 
şi nu te zideşte, este o otravă. 
X 
Limitele libertăţii pământeşti le stabileşte cerul. 
Depăşirea lor aduce nefericirea, dar păstrarea lor printr-o inimă 
curată şi bună, oferă slava libertăţii fiilor lui DUMNEZEU. 
X 


În înţelegerea gândului Tău, DOAMNE, raţiunea naturală 
nu poate pătrunde, căci este lut, carne şi sânge. Pot să acumulez 
Cuvântul, dar numai la Tine este înţelegerea lui şi sfatul pentru 
ieşirea din strâmtorarea limitării priceperii, pentru a şti cum să 
trăiesc şi cum să merg cu TINE mai departe. 

În curgerea timpului vieţii, din strâmtorări în strâmtorări, 
deschide-mi uşa sfatului Tău, Doamne, prin înţelegere sau 
intuiţie, sau cum vrei Tu, ca să pot funcţiona. 

X 


Una din marile eliberări este zdrobirea idolului modei 
prin nepotrivire cu chipul lui şi prin transformarea lui în ţărână, 
dispreţuindu-l. 

Abia atunci vei observa că mulţi oameni par a fi ce sunt 
datorită hainelor pe care le poartă, ca să dea impresia că sunt 
ceea ce nu sunt. 

În uniformă şi din viaţa împreună se demască omul 
interior... 

Nu există decât o singură libertate, fără graniţe, trăită 
atunci când cerul se exprimă prin fiinţe de pământ. În această 
uniune, pământul care suntem amuţeşte ca să ÎL manifeste pe 
CEL PREÎNALT. 

X 

Când îţi întorci mintea spre duh guşti viaţa şi pacea, iar de 

dragul lor revii la ele. Şi după un timp, percepi duhul tău ca pe 

o entitate vie, acea parte din HRISTOS care este în tine. 

Prin duhul tău intri în părtăşie cu ISUS şi cu TATĂL. Iar 
DUHUL SFÂNT îţi aduce în lăuntru, de la EI, împlinirea 
nevoilor interioare. 

Prin duhul simţi părtăşia, îndemnurile şi ungerea 
DOMNULUI-DUHUL. 

Capacitatea limitată de înţelegere prin minte, precum şi 
natura ei carnală, o fac incapabilă să perceapă şi să cunoască 
lăuntrul inimii DOMNULUI. Ea poate cunoaşte, în mod 
teoretic, principii şi căi, dar numai când DOMNUL îi oferă 
înţelegere, atunci pricepe. 

Nepotrivirea cu chipul veacului şi deschiderea spre duh 
produc înnoirea minţii, pentru că devine receptivă la cer şi la 
lumina DOMNULUI. 

Nu studiile, nu banii sau poziţia în societate şi nu posesiile 
exterioare îţi oferă fericirea, ci darul DOMNULUI pe care-l guşti 
prin duhul, în lăuntrul tău. Aceasta este mai mult decât tot ce am 
cunoscut mai bun, şi cred că slăvile sunt nesfârşite, dar drumul 
spre ele trece prin învierea care vine după moartea prin cruce. 
Această constatare e doar o palidă exprimare, dar ceea ce trăieşti 
este incomparabil de gustos şi-ţi satură toată fiinţa cu DOMNUL 
HRISTOS. Este una să ştii despre EL, este una să v-atingeţi, dar 
alta e să te hrăneşti cu natura inimii Persoanei Sale — iar acestea 
nu sunt basme!... 

Dacă vreodată te vei simţi atras de DOMNUL pe acest 
drum şi înveţi prin HAR să mergi pe el — urmează-l! Atâţia au 
mers înainte pe el... inclusiv apostolul Pavel care spunea că el 
trăieşte prin HRISTOS care locuieşte în el — după ce DOMNUL 
a găsit cu cale să-L descopere pe Fiul Său în Pavel. 

X 


O lecţie învățată la care ai trecut examenul nu necesită 
multe cuvinte, că n-o vei uita. 
Ciurul experienţei cerne mult balast. 
X 


Părtăşia cu tine însuţi în sufletul tău — când eşti singur — 
este idolatrie. 

Planurile pe care le faci după dorinţe bune, dar de unul 
singur şi nu în părtăşie cu DOMNUL, preocuparea de muncă, de 
carieră, de orice, dar nu în părtăşie cu DOMNUL, sunt idolatrie. 

Orice faci — atunci când nu comunici verbal cu cineva — 
dar nu faci în părtăşie cu DOMNUL, este idolatrie, 
independenţă, manifestarea eului)... 

X 

Poţi iubi cu inima, fără cuvinte, şi asta se transmite şi se 
simte. Dacă trăieşti în părtăşie cu DOMNUL, poţi transmite fără 
cuvinte dragoste altora. 

Nu este îndeajuns să trăieşti tu cu DOMNUL. Trebuie să 
iubeşti oamenii. Lângă ei trebuie să-ţi deschizi lăuntrul şi să-i 
iubeşti fără cuvinte, cu inima. Aceasta va fi o uşă pentru ei spre 
lăuntrul tău, o atmosferă de dragoste pe care o emani, o punte 
aruncată spre ei — pe care pot păşi spre relaţia împreună. 

Şi nu poţi iubi tu singur. 

Dacă ai avut părtăşie cu DOMNUL, EL este CEL care, din 
lăuntrul tău, te alimentează şi toarnă în tine dragoste, 
însoţindu-te prin susţinere. 

X 

Secretul fericirii muncii este să lucrezi cu inima orice ai 
face, în părtăşie cu DOMNUL, prin duhul. 

Atunci nu vei mai fi stresat de ritmul de lucru impus de 
alţii, de calitate, de idolatria şefilor pentru bani sau de ritmul 
tineresc al altora. Acestea nu vor pătrunde în tine să te lovească 
şi să te lege, căci tu lucrezi din inimă, unit cu DOMNUL care te 
eliberează. 

X 

Lepădarea de sine şi purtarea crucii se fac prin părtăşia cu 
DOMNUL. Vărsându-ţi inima înaintea DOMNULUI îi aduci Lui 
toate planurile şi dorinţele tale, lăsându-I-le pentru ca EL să le 
împlinească ori să le nimicească. Apoi taci în sufletul tău 
aşteptându-L pe DOMNUL şi, prin tăcere, intri în duh unde 
DOMNUL lucrează în omul lăuntric ceea ce necesită starea ta şi 
vârsta ta. 


70 


Izvoarele inimii 
* 


Umanismul este acea bonomie tolerantă - fals numită 
înţelepciune populară — care acceptă totul, dar nu condamnă 
păcatul, nu corectează şi nu atrage la HRISTOS, ci la libertinajul 
pe care îl incurajează pe baza Bunătăţii lui DUMNEZEU -— 
despre care nu crede că este şi un Foc Mistuitior! 

Umanismul este ucigaşul credinţei; tolerează orice şi 
speră mai ales în Bunătatea lui DUMNEZEU, dar nu poate 
suferi pocăinţa faţă de DUMNEZEU. 

X 


În manifestarea duhului, tu urmează sentimentul 
lăuntric, rana inimii tale şi judecata obţinută din exersarea 
deosebirii binelui de rău. 

Dacă simţământul lăuntric tace, nu da decât mărturie 
despre ce ţi se cere socoteală. 

X 

„Logoreea” sau monologul poate fi expresia celui mai 
monstruos egoism sau doar expresia unui suflet zelos, orientat 
greşit spre flecăreală şi nu spre DUMNEZEU cu care să intre în 
părtăşie. Cel ce ţine monologul dispreţuieşte pe cel căruia i se 
impune, legându-i sufletul din manifestarea liberă reciprocă. 
Monologul este uşa din spate pe unde se scurge puterea vieţii 
spirituale. 

Cine ştie să tacă, nu pentru că este tăcut, ci pentru că 
vorbeşte la timpul potrivit cu oamenii şi cât mai normal cu 
DUMNEZEU - înlocuind monologul — merge drept. 

Cine are darul vorbirii, dar nu a învăţat lecţia tăcerii, nu-l 
va percepe în veci pe aproapele său. 

DOMNUL rupe lanţurile izolării ca să dezlege fraţii pentru 
normalitatea părtăşiei. 

X 

Perceperea duhului nu este pentru a cunoaşte altceva 
diferit de ce ai văzut şi ai auzit în umblarea ta cu DOMNUL sau 
de ceea ce ai citit în Cuvânt, ci pentru părtăşia şi hrănirea ta cu 
DOMNUL care-ţi va pune simţământul potrivit la timpul 

potrivit. Există înţelegere (pentru învăţare), îndrumare 
(păstorire), vedere (prin proroci), apucare (apostolii), căutare 
(evangheliştii), dar nu în alt context decât dreptarul Scripturii. 

A recunoaşte (a deosebi) vremurile şi timpurile este tot un 
mod de a vedea în Cuvânt ceea ce face DOMNUL azi. 

Când cuvintele prorocului nu se împlinesc, e discutabilă 
sursa de unde provin; căci un duh rătăcit (amăgit) poate face o 
lucrare ciudată şi fals-spirituală, dar din voinţă şi putere proprie 
şi nu din uniune şi în armonie cu simţământul lăuntric dat de 
DUHUL SFÂNT, pe baza talanţilor cu care DOMNUL l-a 
încapacitat (şi nu pe baza celor pe care nu îi are, ci au fost daţi 
altuia — pe care îl invidiază). 

Invidia în lucrarea DOMNULUI naşte o lucrare firească a 
unui suflet care sufocă duhul şi care trăieşte după comenzile 
eului, rătăcindu-se de la starea în Prezenţa DOMNULUI şi de la 
savurarea LUI (unde ar vedea şi ar percepe glasul intuiţiei 
duhului, tradus de minte ca ceva sănătos, bun, de dorit şi 
desăvârşit). 

Iată de ce lucrarea „spirituală” a multora este lucrarea 
unui suflet rătăcit de eul care îl forţează să intre dincolo de 
măsura de credinţă a duhului, pierzând ungerea şi rătăcindu-se. 

Crezi că este DOMNUL cel pe care îl percepi? Ai verificat 
până la capătul drumului? 

Dacă nu ai verificat, poţi fi expus amăgirii atâta timp cât 
nu vei şti că: „Pe acest drum am mers cu DOMNUL şi am ajuns 
la DOMNUL -— care e Minunat şi gustos de BUN”. 

Toate vocile sufleteşti sunt false. Dar omul mândru se 
poate amăgi după duhuri înşelătoare, fiind însufleţit de ele şi 
având despre sine gânduri înalte, mai presus de măsura de 
credinţă dăruită lui. 

Nu poţi avea ungerea altuia — căci este unică. 

Poţi urma şi învăţa, prin indicatori, un drum personal al 
umblării cu DOMNUL, dar nu vei fi singur: vei cunoaşte în timp 
pe cel puţin cineva care a mai trecut pe acolo. Nu eşti singur tu 
cu aceeaşi funcţionare. Un bătrân a trecut cândva pe urmele 

DOMNULUI din funcţionarea ta şi ţi-a trasat urma; iar înaintea 
lui a trecut rândul cetei voastre... 

Urmează-le credinţa şi felul lor de vieţuire privind 
sfârşitul lor. Chiar dacă vei greşi, nu vei rătăci definitiv... 
Durerile rătăcirii te vor duce înapoi unde L-ai cunoscut cel mai 
bine şi L-ai gustat cel mai dulce pe DOMNUL. Mergi pe urmele 
fratelui bătrân. Greşelile sunt normale: îţi vor mări 
discernământul şi vor micşora abaterea de la drumul drept. 

Cernerea Satanei nu este scopul, ci mijlocul de a-ţi întări 
credinţa — pentru care DOMNUL s-a rugat să nu se micşoreze şi 
pe care ţi-a dăruit-o. 

X 

Măsura ta de credinţă este ceea ce-ţi doreşti cu toată fiinţa 
să faci pentru DOMNUL şi crezi că poţi face, între limitele 
încredinţării din inimă, în capacitare şi (pregătire pentru) 
funcţionare. 

Unii ar vrea să fie tot Trupul numai genunchi. Atunci ar 
trebui să mergem cu genunchii de la Betleem prin tot Canaanul 
şi să nu ne mai oprim -— ca şi când totul ar fi al nostru şi toţi ar 
trebui să fie ca noi. 

Unii cred că doctrina e baza, alţii că darurile, alţii că 
amândouă — dar nu au niciunii destul... Alţii ar vrea să aibă totul 
şi de aceea au parte de tot felul de lupte, de necazuri şi dureri, 
căci la marginea măsurii de credinţă e hotarul uşii spre păcat, 
pentru că „tot ce nu vine din încredințare este păcat”. 

Vrei să ai mai mult ca să faci tu mai mult, ca să te onoreze 
DOMNUL şi să-ţi ridice numai ţie cel mai frumos pisc în Sinai 
şi cel mai frumos castel în Noul Ierusalim... 

Fii credincios în ceea ce-ţi doreşti din toată inima şi în ce 
DOMNUL ţi-a dat capacitate să funcţionezi, şi lasă-i pe alţii să 
funcţioneze cu rostul lor. Vederea fără mâini şi picioare este o 
mare nenorocire. 

Nu pofti darurile altora. Foloseşte ce ţi s-a dăruit ţie şi 
înalţă-L pe Dăruitor. 

Iar EL îţi va dărui castelul pentru credincioşia ta şi nu 

pentru mulţimea slujbelor, lucrărilor sau darurilor pe care le 
pofteşti, dar în care nu eşti creat să funcţionezi, şi pentru care 
mai sunt fraţi şi surori care nu le au şi li se potrivesc ca să le 
folosească în toată puterea lor pentru DOMNUL. 

Nu avea gânduri înalte. Rămâi la cele smerite. DOMNUL 
HRISTOS nu îţi va cere socoteală pentru ceea ce ai poftit şi nu 
ai avut, ci pentru ceea ce ai avut şi pentru cât ai fost de 
credincios cu averea STĂPÂNULUI ce ţi-a dăruit-o să o 
administrezi. 

Rămâi în ce iubeşti cu toată persoana ta să faci pentru 
DOMNUL, şi în ce sigur ţi s-a dat — şi e destul! 

Răsplata nu se primeşte cu mulţimea talanţilor, ci cu 
măsura în care sunt folosiţi. Rob bun, ai fost credincios în puţine 
lucruri? Sau îţi doreai prea multe ca să mai foloseşti cu râvnă 
cele puţine care ţi s-au încredinţat? 

Răsplata nu ţi se va oferi pentru ceea ce ţi-ai dorit să ai, ci 
pentru ceea ce ai folosit din ce ai avut, rob bun. 

Am făcut ce eram datori să facem şi chiar pentru aceasta 
am fost aleşi din nevrednicie, noi, „cea mai mică fărâmă din 
pulberea lumii”... 

Ungerea este dată pentru măsura credinţei. Între limitele 
ei „unul va bate o mie”, dar în afara graniţelor măsurii tale de 
credinţă, vei fi rănit, lovit sau chiar doborât de duşman pentru 
a fi astfel învăţat să nu ai gânduri înalte despre tine şi să 
acţionezi potrivit cu exact propria ta măsură de credinţă. Căci 
pentru aceasta vei fi judecat, răsplătit şi binecuvântat de 
STĂPÂNUL tău care ţi-a rânduit-o. 

x 


Nu îţi lega fiinţa cu promisiuni, căci te vor trage-n jos ca 
pietrele de moară. Nu fă nici o promisiune decât în cazul când 
nu se poate altfel. 

X 

Câtă vreme facem din darurile DOMNULUI, din lucrarea 
noastră pentru EL şi chiar din chemarea LUI pentru noi, sau din 
rostul vieţii noastre, scopul nostru central — dar nu-L facem pe 

HRISTOS centrul vieţii, al preocupărilor şi atenţiei noastre — 
am ratat ţinta. 
X 

În slujba jertfei arderii tale de tot, de dragul DOMNULUI, 
pe altar (care este pe locul trei în mod normal în viaţă atunci când 
eşti căsătorit), nimeni nu are dreptul să spună „NU”, că nu-i alt 
cap deasupra ta decât HRISTOS, bărbatule! 

Supunerea în dragoste, unul altuia, se face în comunitate, 
dar de talantul ce i s-a încredinţat, tu singur vei răspunde. 

Dacă o faci doar pentru DOMNUL şi pentru slava LUI, iar 
nu pentru slavă deşartă, atunci — şi doar atunci — fă-o până la 
capăt. Aici depinzi doar de HRISTOS, nu şi de fraţi. Jertfirea lui 
Isac nu are dreptul să ţi-o ceară nimeni, doar CEL care ţi l-a 
dăruit. Orice pretenţie umană peste el este ilegală şi uzurpă 
dreptul de Cap al lui HRISTOS peste bărbat — din orişice poziţie 
ar fi spusă. Libertatea ne face robii lui HRISTOS. Supunerea 
unii altora se face în slujirea comună. Slujirea personală este 
dincolo de limitele slujirii frăţeşti. Deşi eşti în pericol de a fi pe 
munte singur, cât timp acolo eşti cu DOMNUL, e bine. Când EL 
decide să pleci, vei pleca! Dar asta numai EL o poate face. Nici 
chiar tu nu ai acest drept, de vrei să nu mergi fără însoţirea 
autorităţii şi Prezenţei Celui care te trimite. 

O comunitate nu are dreptul să-ţi ceară socoteală cum 
administrezi tu ceea ce DOMNUL ţi-a încredinţat să 
administrezi, dar are dreptul să îţi limiteze administrarea 
talantului tău în mijlocul ei sau chiar să ţi-o refuze. Dar dacă-şi 
va extinde dreptul acolo unde DOMNUL te-a pus titular, ţine de 
interesul STĂPÂNULUI să spui „NU” acestei pretenţii. La urma 
urmei DOMNUL este STĂPÂNUL talantului pe care ţi l-a dăruit 
spre administrare, sau cei ce se amestecă ilegal în ce ţi s-a dăruit 
special ţie? Cine este nesupus aici? Cel ce este credincios cu 
bunurile DOMNULUI sau cine se amestecă în treburile altora? 
Libertatea cere ruperea lanțurilor altora de peste tine, dar 
smerenia te coboară cu faţa la pământ înaintea STĂPÂNULUI 
tău. 

Faptul că într-o comunitate venim din seminţii diferite — 
chiar dacă am trecut printr-un filtru comun — ne impune 
respectarea şi acceptul peste binecuvântarea adusă în comun de 
fiecare — ca reprezentant şi purtător de binecuvântare a 
seminţiei din care provine. 

Dacă vrem să fim o unitate indestructibilă, e necesar să 
fim uniţi în toate, chiar dacă asta ne indispune pentru că suntem 
atât de diferiţi... Dacă vom trece testul dragostei care suferă 
totul — şi pentru Neftali cu luptele lui şi pentru Isahar cu 
alergările lui şi pentru toate diferenţele binecuvântate care ne 
individualizează în funcţionări diferite — vom avea unitatea 
unde DOMNUL va putea să toarne binecuvântare. Manifestarea 
unilaterală a unei seminţii şi marginalizarea alteia, va crea o 
lipsă de armonie şi un disconfort ce va distruge unitatea. 

Cedăm, dar până când? Până vom ajunge nimiciţi? Atunci 
mai bine singuri „în stânca Rimon”. Şi facă DOMNUL ce o vrea 
cu noi. 

Dacă nu putem să ne manifestăm într-o funcţionare 
normală, fiecare prin DUHUL DOMNULUI, atunci „La corturile 
tale ISRAELE!” 

Deosebirea darului conducerii sau al cârmuirii divine, de 
o pretenţie umană de conducere, se impune dacă nu vrem să 
trăim un nou imperiu guvernat de om.,„Fiecare să fie deplin 
încredinţat în ceea ce face”, căci Cel care judecă este DOMNUL. 
Şi EL va clătina şi va dărâma orice nu a zidit Mâna Lui şi va 
smulge orice răsad străin. 

„DOMNUL să ne frământe până vom deveni una”, spunea 
un frate. 

Considerăm că e bine să avem cântări în comun propuse 
de inima fiecăruia, dar şi psalmi individuali („dacă cineva are 
inimă bună să cânte un psalm”). 

Dar nu cred sănătos un concert individual, care prin 
emotivitatea adusă de binecuvântarea unei seminţii, ne creşte 
nivelul de adrenalină, într-o simţire emotivă confortabilă şi de 

moment — confundată cu ungerea — şi care dispare odată cu 
concertul. Nu mai suntem în cortul lui David. În creştinism 
Cuvântul spune că „dacă are cineva un psalm” sau „cine are o 
inimă bună să cânte”. Dacă oferim tot timpul funcţionării în 
comun pentru cineva care cântă cu inimă bună, nu mai 
funcţionăm în comun, ci suferim de disfucţionalitate prin 
funcţionarea unui singur mădular. 

Acel mădular poate cânta DOMNULUI în inima lui bună 
până când va percepe ce procent şi ce psalm anume să aducă, 
prin DUHUL, în Adunare. 

Nu vrem să contrariem, să dezbinăm şi să rănim. Dar e 
sănătos să ne percepem reciproc şi să nu facem alt Centru decât 
pe DOMNUL HRISTOS -— care nu este nici doar laudă, nici doar 
rugăciune. Este bine că acestea ne atrag împreună, dar dacă ne 
atrag doar ca să ne limităm la ele şi să nu ne centrăm în 
Persoana DOMNULUI -— percepându-L pe EL din fiecare 
mădular şi încercând să discernem Voia DUHULUI pentru 
întrunirea Adunării dintr-o anumită zi — ratăm ţinta. 

Doamne, condu-ne prin unitatea şi libertatea DUHULUI 
Tău în gloria slavei DOMNULUI nostru. 

Nu vreau să zic: „Faceţi aşa”, ci gândiţi-vă, rumegaţi şi 
judecaţi aceasta. 

X 

Focul poftei altor lucruri ne aprinde inima pentru 
gunoaiele folositoare de moment ale acestui pământ, pe care nu 
suntem decât străini şi călători. Iar dacă nu îl stingem cu 
îngheţul renunţării, ne va stinge el în inimă aprinderea iubirii 
pentru DOMNUL, punând mereu în locul DOMNULUI un lucru 
făcut de mâna omului... 

X 

Fiecare dar sau slujbă funcţionează nu pentru că fraţii au 
făcut şcoli teologice, ci pentru că DUMNEZEUL lor îi 
capacitează să funcţioneze aşa. 

E drept că uneori, o parte din pregătirea pentru folosirea 
talantului eşti însoţit sau urmezi pe cineva, dar de multe ori, nu. 


DA 


Izvoarele inimii 


În locurile unde ai nevoie, ţi se va da ajutor ca să poţi porni, 
să şti cum să apuci şi să primeşti curaj să foloseşti ce ţi s-a 
încredinţat. 

Nu există nevoie recunoscută pe care DOMNUL să n-o 
poată împlini, şi nici nevrednicie chinuitoare care să nu poată fi 
umplută cu vrednicia Celui care ridică lucrurile slabe ca să facă 
de ruşine pe cele tari şi pe cele nebune în ochii lumii ca să facă 
de ruşine pe cele înțelepte pentru lume, învrednicindu-ne să fim 
copiii REGELUI SUPREM, pe noi: „pribegi şi călători ca toţi 
părinţii noştri”... 

X 

Acuzarea este arma diavolului. 

Nu o prelua în arsenalul tău, că tu ai arma atomică a 
rugăciunii şi a mustrării cu o bunătate ca a Salvatorului tău; 
acestea pot zdrobi gâtul tare la cerbice. 

Dacă nu poţi fi bun cu cel demn de mustrat, lasă-l singur 
cu dumnezeul lui. „Firul cu plumb al singurătăţii” lui din partea 
ta îţi este suficientă nevinovăție pentru sângele lui. 

Nu te amesteca în treburile altora. 

X 

Miroase greu ekklesia: ca pe salvare, ca în sala de operaţii, 
ca la reanimare, ca şi pe patul „celui care nu mai e în stare de 
nimic”, ca pe patul de moarte... 

Miroase greu  ekklesia: ca grajdurile animalelor 
amestecate. Oile însă au un singur miros, chiar şi cele ce izbesc 
în coastă sau tulbură apa cu piciorul ori calcă în picioare 
păşunea altora — căci ele sunt sătule. 

Toate sunt oi şi Păstorul cel BUN le va judeca pe fiecare, 
chiar şi pe ciobanii ce slujesc pe bani. 

Însă cât de rare sunt în ekklesia oile ce nasc şi cele care 
alăptează... 

„Nu mai e concepere şi de atâta slăbiciune nu mai e putere 
pentru naştere...” 

Biserici vii — născătoare de copii ce-L, poartă-n ei pe 
DUHUL SFÂNT şi pe HRISTOS ÎNSUŞI înlăuntru... 

Avem în schimb biserici ce au adoptat pe lângă oi şi câini, 
măgari, cămile, ţapi şi cai, iar catâri cu grămada. 

„Şi ce-i rău în asta? oare nu-s de folos?” 

Dar unde-s mieluşeii?... 

Îmi geme inima de rana fiicei poporului meu, rana ce nu 
se mai vindecă — DOAMNE până când — şi cât particip eu, prin 
DUHUL, la durerile naşterii fiilor TĂI? 

Hristos nu paşte decât oile şi numai ele-s corectate de nuia 
şi sunt păzite de toiag. 

De ce merg oile grămadă? 

Cunoşti tu glasul PĂSTORULUI când tai cu sabia în inima 
fratelui de lângă tine? 

Dacă Îl recunoşşti, vei şti imediat ce trebuie să faci. 

Doar caprele şi alte animale stau răzlețe de păstor şi oile 
pierdute... 

Cine te caută pe tine? 

Nu cumva oile sunt atât de-mprăştiate şi nu mai stau să 
pască una lângă alta pentru că păşunea pe unde le conduc 
ciobanii e pustie? 

Dacă nu ai păşune, du-te până ieşi dintre nisipuri, chiar 
dacă vei trece singur Iordanul înainte şi înapoi ca să conduci şi 
pe alţii în Ţara promisă!... 

Nu te lăsa furat de vârtejuri de nisip în arşita pustiului. Tu 
ai dreptul acum, în HRISTOS, la Canaan, la CEL PREAÎNALT, 
la DUMNEZEUL cel VIU în Sfânta Sfintelor. Nu sta la flecăreli 
cu pierde-vară. Mai bine singur cu HRISTOS decât cu măgarii 
sălbatici. Uneşte-te cu DOMNUL tău şi ei vor cunoaşte diferenţa 
că tu ÎL conții şi-L savurezi pe DOMNUL, iar ei se zbat între 
lăcomie şi închinarea la idoli, între Mamona şi Amuzament, 
între idolatrizarea Bibliei şi fariseism, între activism şi război. 

Nu te uni decât cu cel ce te conduce la HRISTOS. Separă-te 
de ceilalţi care nu sunt cu tine pe acelaşi drum şi pe aceleaşi 
urme, ci merg de capul lor sau aleargă după un ţap care pute. 
Ori împreună cu HRISTOS ori despărțiți! Nu o oră, ci o viaţă 
împreună cu HRISTOS. 

Cine nu împărtăşeşte adorarea pentru Salvator este în 
drum spre Ierihon sau în ghearele tâlharilor. Intră în mijlocire 
pentru ei, dar nu te uni decât dacă au nevoie de ajutorul lui 
HRISTOS. Apoape toţi vor orişice — dar nu pe DOMNUL! 
„Efraim s-a lipit de idoli. Lasă-l singur”. Un frate care nu oferă 
şi nu răspunde la părtăşie este carnal sau fript de patimi, ori 
căzut de răni. Percepe-i cauza şi cere-l STĂPÂNULUI tău 
soluţia. Nu acţiona singur niciodată. Trăieşte împreună cu 
DOMNUL nu doar o oră sau zece, ci totdeauna împreună. 

O, HRIST' ajută-ne! 

X 

Lucrarea lui DUMNEZEU e atât de delicată încât mă-nfior 
şi-mi tremură inima. 

Nu putem lua gândurile care ne vin în cap sau producţiile 
minţii noastre, drept mesajul şi gândul lui DUMNEZEU. Glasul 
LUI este mai ascuns decât focul războiului din minte, decât 
cutremurul slujirii carnale sau decât vântul învățăturilor 
demonice cu spoială creştină, care despică mintea şi persoana 
în slujiri absurde şi-n sacrificii zadarnice. 

Unde eşti TU DOAMNE? 

„În simţământul omului lăuntric”. 

Perceperea lui este o chestiune de dedicare pură, 
neamestecată cu lumea şi cu pofta altor lucruri. 

Nimic, nici chiar mijlocul de trai — oricât ar fi de vital — nu 
trebuie să ia locul acestei părtăşii primordiale şi decisive a 
inimilor voastre — inima ta cu a Iubitului tău MIRE. În 
momentul când s-a făcut o fisură şi a pătruns ceva străin acolo, 
care concurează şi luptă pentru supremație în inimă, acel ceva 
este un idol. Taie-i capul şi fă-l bucăţi pentru ca să fii una cu 
DUMNEZEUL tău, CEL dintâi în toate şi-ntotdeauna în tine. 

X 


Dacă mesajul tău este rezultatul părtăşiei tale cu 
DOMNUL, la îndemnul DUHULUI SFÂNT, prin simţământul 
lăuntric, este foarte bine. Altfel eşti tu, singur şi gol, aramă care 
zăngăne. 

Darul vorbirii în limbi te zideşte şi spui taine, dar în 
momentul în care ai perceput inima Dăruitorului, lasă-ţi păpuşa 
pe prag... 

Zidirea inimii poate deveni un scop în sine care poate să 
lase mintea în gândurile ei deşarte sau în înţelegeri foarte 
subtile, fireşti, chiar demonice. Este foarte fin Cuvântul viu 
dinlăuntru ce despică sinele — chiar şi sinele însufleţit de alt duh 
— de omul lăuntric. 

Dacă ai pornit pe drumul înţelegerii venite în minte, care 
explică periodic orice: lucruri ascunse, neştiute de tine, dar 
lipsite de iniţiativa lui DUMNEZEU (resimţită prin 
simţământul lăuntric sau prin simţirea duhului ori prin 
mişcarea lui HRISTOS în lăuntrul tău), du-te până la capăt. 
Acolo vei gusta amar dezamăgirea, dar şi discernerea între 
mintea ta — despărțită de duh şi însufleţită de gânduri neştiute 
de tine până atunci, dar care vorbesc despre DUMNEZEU şi 
explică rând pe rând orice — şi, duhul, omul ascuns al inimii în 
care STĂPÂNUL Universului şi-a făcut reşedinţa pe veci. 

Nu vrei să-L întâlneşti acolo şi să stai doar tu cu Făcătorul 
tău, tu cu TATĂL tău, tu cu DUMNEZEUL tău, tu cu DOMNUL 
tău? 

Renunţă să mai oferi primul loc în inimă la orice altceva 
decât EL, şi rana inimii tale te va conduce pe drumul LUI, spre 
EL, care te aşteaptă cu o dorinţă de jar să-ţi dăruiască din 
nesfârşitele Sale comori şi bogății, şi mană cerească, şi lăuntrul 
Său deschis pentru tine special... 

Ce te opreşte? Ce e mai scump? 

IUBIREA mea ETERNĂ... TU mă locuieşti şi ce amară 
este o viaţă netrăită în uniune cu Tine — Veselia mea şi Izvorul 
vieţii şi bucuriei mele, Iubitul meu scump, mai scump ca orişice 
de orişiunde. 

X 

A trăi prin gândire ori a trăi prin perceperea lui HRISTOS 
DOMNUL înăuntru - pe care-L exprimi prin gândire... lată 
drumul şi îndemnurile cărnii şi ale Duhului. 

Ismael vânează ce nu are. 

Isac administrează averea tatălui său, păstoreşte şi 
meditează. 

Este o decizie să-ţi opreşti gândirea pentru a-L percepe pe 
HRISTOS dinlăuntru, dacă-L vrei cu adevărat doar pe EL, TOT, 
întreg pentru tine. 

Gândirea ca scop este eu idolatru şi singur. 

Gândirea ca rugăciune şi închinare este drum spre duh. 
Închinarea se începe în suflet, dar are şanse să pătrundă în 
HRISTOS, căci altfel este formă, tradiţie, hoit împuţit! 

„Dacă mă căutaţi pe MINE, lăsaţi-i pe aceştia să plece.” 

Ei nu vor rămâne ucenicii LUI dacă EL nu este luat singur, 
după ce toţi cei care-L prind cad cu faţa la pământ şi gustă 
Minunea că: „Niciodată n-a vorbit un om ca Omul Acesta.” 

Aici începe mântuirea de eu. EI ţi se dă pe Sine cu Viaţă cu 
tot, ţie care vrei să-L mănânci şi să te hrăneşti cu EL. Dar EL nu 
ţi se dă pe Sine cu cei care-L vor urma ca robi netrebnici. Ei vor 
rămâne într-adevăr robii Celui care te va umple — câtă vreme te 
hrăneşti cu EL. 

Câtă vreme nu tace totul în templul LUI cel sfânt, nu este 
supunere în faţa Celui ce s-a ridicat ca REGELE tău. 

X 

Smerenia inimii, rămânerea la cele de jos şi 

nepreocuparea cu cele înalte, aduce odihnă. 
X 


Pofta altor lucruri conţine şi pofta după cărţi — şi este 
idolatrie. 

Înţelepciunea lui DUMNEZEU nu vine într-o inimă 
bogată în sine însăşi şi nici prin milioane de cărţi. Dintre cărti, 
poate una la milion vine ca Lucrare a lui DUMNEZEU printr-un 
om. 

X 

Trăirea în prezent este una dintre cele mai mari biruinţe 

a unui om şi o parte a odihnei. 

Simţământul DUHULUI nu este imagine internă, ci un 
puternic sentiment care te umple dinlăuntru. Acesta conţine 
călăuzirea DUHULUI. Va trece un timp de creştere până vom 
deosebi cu precizie simţământul duhului de cele fireşti şi 
sufleteşti. 

X 

Orice siguranţă de sine este o amăgire ce conţine în sine 
un pericol — ce trebuie depistat — şi este manifestarea 
independenţei faţă de HRISTOS, dar nu-i călăuzirea 
DUHULUI, nici hrănirea cuDOMNUL, ci tu te manifeşti pe tine 
însuţi independent de DOMNUL, dar uzând de darurile LUI. 

Siguranţa de sine este uzurparea dreptului de stăpânire şi 
domnie a Capului tău — care este DOMNUL HRISTOS dacă eşti 
bărbat, ori bărbatul tău sau prezbiterii bisericii tale dacă eşti 
femeie nemăritată — de către tine, care te faci tu însuţi cap peste 
tine. 

Hristos este Capul bărbatului. 

Cât timp tu îţi eşti propriul tău cap, eşti despărţit de 
HRISTOS. 

X 

Monologul este expresia egoismului personal şi a 
indiferenţei, a desconsiderării şi împietririi faţă de persoana pe 
care o supunem cruzimii noastre, cât şi a lipsei noastre de trăire 
în unitate cu DOMNUL. 

X 

Preocuparea de sine este o forţă a sufletului care trebuie 
răstignită pentru a putea manifesta dragoste. Lasă-L pe DUHUL 
SFÂNT să se manifeste în tine, pe drumul preocupării de 
DOMNUL şi de aproapele tău. 

X 


Dragostea manifestă preţuire, consideraţie lăuntrică faţă 


de cel iubit, atenţie, cinstire şi dăruire. 
X 


Trăirea în gândire este moarte. 

Trăirea în duh este viaţă, odihnă şi pace — care vin în urma 
unirii tale cu HRISTOS prin lăuntru. Cunostinţa despre Adevăr 
sau vederea Adevărului nu eliberează. Singură unirea ta cu 
HRISTOS este forţa care te face liber, care omoară eul şi face 
posibilă trăirea ta prin DOMNUL. 

Cât timp  experimentezi călăuzirea Duhului prin 
simţământul lăuntric, urmeaz-o! În restul timpului trăieşte 
viaţa natural, curat şi liber. Unirea ta cu HRISTOS este starea ta 
în Prezenţa LUI. 

X 

Preocuparea de a face binele întâi, de a-ţi împlini 
planurile întâi, de a-ţi realiza profesia întâi şi după aceea să te 
preocupi de DOMNUL, este idolatrie. 

Ea produce nelinişte şi fierbere sufletească şi un pustiu 
care oboseşte pe toţi cei din jurul tău — mai ales pe cei apropiaţi. 
X 

Chiar şi planurile tale sunt lucrări care odată făcute 
trebuie încredințate în Mâna DOMNULUI pentru a nu trăi prin 
ele în viitor, ci în prezent, în odihna DOMNULUI care îţi va 
împlini gândurile. 

X 

Trăirea în suflet este lătrătură pustie, egoism şi moarte. 

Trăirea în duh este odihnă tăcută, viaţă şi pace. 

Preocuparea de DOMNUL te scoate din suflet şi te pune 
în duh. 

Preocuparea de aproapele te scoate din tine să te dăruieşti 
celuilalt. 

X 

Dorinţa şi pofta după informaţii a sufletului este o forţă 
firească ce nerăstignită paralizează duhul. Răstignirea ei duce în 
libertatea şi-n odihna duhului. 

Aici nu discutăm procesul de informare şi dezvoltare în 
deprinderea unei profesii (mijloc de trai), ci de acea poftă care 
vrea să cunoască totul şi de fapt nu se satură niciodată cu 
informaţii. 


84 


Izvoarele inimii 


Căci numai cunoaşterea lăuntrică satură fiinţa şi, prin 
lepădarea sufletului, ţi se dă Viaţa de Înviere prin curgerea 
duhului în suflet. 

X 

Există o armă satanică numită istorisire închipuită sau 
film, ce are patru tăişuri: mesaj, imagine, sunet (muzică) şi idee, 
iar în 99% din cazuri ideea este: violenţă, frică, sex, umanism, 
materialism etc. 

Filmele care te marchează şi ţi le aduci aminte cu drag 
sunt idolii pe care-i porţi în inimă şi care vor să concureze chiar 
cu DUMNEZEU. 

X 

Nici un efort al sufletului nu va stabili domnia DUHULUI 
în om; dar când I se oferă condiţia domniei LUI prin pocăință 
totală şi supunere absolută, DUHUL DOMNUL -— prin domnia 
LUI decisă la timpul LUI — va supune puterile sufletului şi se va 
manifesta pe Sine. Puterea DUHULUI, lăuntric te mână şi te 
pătrunde, sparge şi loveşte ţinta. Focul DOMNULUI mistuie 
zgura fiinţei. Mişcarea duhului te face să simţi inima 
DOMNULUI, iar simţământul duhului te călăuzeşte. 

Slujba Cuvântului fără venirea ungerii DUHULUI peste 
slujitor — prin putere lăuntrică de a-l capacita cu eficacitate — 
este nulă, lovire cu pumnul în vânt. 

De aceea, atât slujba cât şi lucrările sunt date şi decise de 
DOMNUL, prin perceperea DUHULUI înlăuntru. 

Nu poţi începe ceva legal-divin, fără decizia LUI, căci 
mergi de unul singur. 

Manifestarea puterii DUHULUI este de o duritate 
invincibilă, tocmai pentru a zdrobi stânca şi a-l alunga pe 
vrăjmaş. 

Aducerea în minte a Cuvântului de către DUHUL aduce 
lumină, dar numai puterea DUHULUI face cuvântul luminii 
eficace, prin capacitare cu puterea împlinirii lui. 

Sub manifestarea domniei DUHULUI, toată fiinţa este 
concentrată în DUMNEZEU. 

În rest e carne, vas de lut ce-L poartă-n el pe 
DUMNEZEU. 
X 
Când cauţi ceea ce te înviorează interior, îţi conduci 
sufletul, dar când cauţi poftele sufleteşti (cunostinţă, informare, 
curiozităţi, afirmare, înălţare, posesii, îmbogăţire în bani sau 
bunuri), forţele cărnii sufletului copleşesc duhul şi-l subjugă. 
Dacă nu vrei să îl alungi pe Ismael, el îţi va batjocori 
moştenitorul lăuntric până intri în mormânt. 
X 


Tăcerea nu se deprinde prin decizia voinţei de a tăcea, ci 
prin obişnuirea venirii la DOMNUL ca să te odihneşti şi să-ţi 
opreşti sufletul — acest motor cu energie proprie care creşte în 
măsura în care e folosită — în tăcere la Tronul lui DUMNEZEU, 
şi să-L guşti pe EL, să te hrăneşti în linişte şi-n tăcere din EL, cu 
odihnă şi cu tot ce-i lipseşte inimii tale, din DUHUL şi din inima 
DOMNULUI... 

X 

Când eşti singur şi nu trăieşti cu DUMNEZEU -— adică nu 
umbli cu duhul — ai căzut în suflet şi nu faci decât să trăieşti în 
pustiul arzător al gândurilor tale, lipsit de DOMNUL şi neunit 
cu EL, nefericit prin rana inimii tale pustie, fără DUMNEZEU. 

Simplul fapt de a fi în duhul preţuieşte mai mult decât 
toate lucrările sufleteşti, şi mai mult decât lumea materială şi 
decât sistemul drăcesc de manifestare a fiilor neascultării. 

Toată materia şi bogăţia lumii sunt un gunoi — pe lângă 
Tine DOAMNE -— care caută să ne scoată din duh, în suflet şi în 
materie, ca să ne chinuie inima în mod distrugător. 

X 

Crucea este tăgăduirea de sine şi centrarea în 
DUMNEZEU, dar nu prin puterile sufletului,ci prin perceperea 
duhului — în care trăieşte DUMNEZEU care este pentru noi tot 
ce ne lipseşte — când conştientizăm lipsa lăuntrică. 

La început acest lucru este foarte greu, dar prin HAR te 
vei obişnui cu trăirea în duhul — ce devine natura cea nouă 
manifestată prin noi. 

Eleganţa şi moda nu sunt decât capetele idolatre ale 
aceluiaşi monstru sufletesc — carnal, numit iubirea de sine, pe 
care orice suflet nelepădat o conţine. 

Până nu consideri tot ce e în sufletul tău vrednic de 
moarte, nu te vei putea lepăda de tine însuţi. 

Sentința de moarte aplicată peste tot (din) sufletul tău, îi 
va da DOMNULUI posibilitatea să acţioneze şi să trăiască în 
tine. 

Chiar şi bucuria sufletului trebuie dată morţii — inclusiv 
bucuria sufletească de viaţă şi de binecuvântările DOMNULUI 
— pentru că ea nu este decât uşa de intrare a celorlalţi monştri 
sufleteşti, inclusiv a balaurului iubirii de sine care se manifestă 
şi prin lătrat sau monolog (indiferent despre ce subiect: poate fi 
şi despre lucrurile spirituale sau mărturie personală în puterea 
sufletului, dar nu prin DUHUL lui HRISTOS). 

Mai dulce este zdrobirea duhului decât toată bucuria 
sufletului — care nu e decât uşa prin care intri în moarte. 

Dacă nu îţi vei lepăda sufletul, el îţi va sufoca duhul. 

X 


Suprasolicitarea este arma diavolului prin care chinuie 
trupul în situaţii obişnuite, pentru a aduce — prin oboseală şi 
nelinişte — presiune peste inimă. Armonia între efort şi 
capacitatea trupească vine prin duhul care cunoaşte limitele 
templului care îi este vas. 

X 

Linguşeala este expresia iubirii de sine prin care sufletul 
— ca să-i meargă bine — intră sub pielea aproapelui său, pe care 
îl dispreţuieşte în ascuns. 

X 

Afirmarea de sine prin confesiunea monolog nu este 
deschidere, ci iubire de sine. Căci odată ce ai deprins 
deschiderea într-o comuniune, dragostea duhului tău îl caută pe 
celălalt, îl aşteaptă şi doreşte cu drag întâlnirea cu inima lui, şi 
nicidecum nu se afirmă prin monolog, închizând fratelui şi 

prietenului tău uşa spre comuniune. 

Dacă nu reuşeşti să înţelegi persoana care îţi este cea mai 
apropiată, ţi-ai ratat menirea. 

X 

Cunoşti valoarea unui lucru atunci când îl faci tu însuţi şi 
îl pierzi. 

X 

Simţământul lăuntric călăuzitor este un sentiment care 
cuprinde, dinăuntru, toată fiinţa, cu suflet şi minte şi cu trup cu 
tot, dar nu-i doar o imagine mişcătoare şi senilă a inimii care nu 
spune nimic şi nu e demnă să determine nici o acţiune 
spirituală, pentru că este un produs sufletesc şi o caricatură de 
sentiment. 

X 

Dacă nu-ţi vei răstigni gândurile şi nu te vei lepăda de 
suflet, nu-L vei gusta în veci pe DOMNUL, ci te vei hrăni cu 
deşertăciunea şi mizeria propriului tău eu şi vei gusta moartea 
până vei muri. 

HRISTOS e Viaţă. Pentru EL merită să pierzi tot şi mai 
ales să te pierzi pe tine însuţi — ca suflet — dacă vrei să trăieşti 
liber, sănătos şi fericit prin HRISTOS ce locuieşte în duhul tău. 

X 

Aducerea aminte a Cuvântului este cunoştinţă mintală, 
dar hrănirea cu DOMNUL este cunoaştere lăuntrică, degustare 
experimentată, hrănire şi săturare cu esenţa DUMNEZEULUI 
tău: Cineva cu neputinţă de expus în cuvinte care este Darul cel 
BUN. 

X 

În slujba DOMNULUI sunt lecţii pe care fiecare le învaţă 
singur. 

Când ai cărarea sunt suficiente indicatoarele. 

Cuvântul care-ţi vine în minte este numai şi numai pentru 
tine şi nu îl poţi utiliza, în mod legitim, decât certificat de 
„apucarea DUHULUI” — prin mişcare, impresie sau simţământ 
lăuntric. În orice alt caz, utilizarea lui pentru alţii este ca şi sabia 

lui Ioab: apără împărăţia cu preţ de „sânge de război vărsat în 
timp de pace”. 

Harul este dat spre zidire, nu spre dărâmare. 

În confruntarea dreptăţilor, alege căile dragostei. 
Dreptăţile au făcut cruciade, inchiziţii şi secte. Dragostea s-a pus 
în spărtură şi n-a făcut decât ţara cu putinţă de locuit, biserici 
vii şi relaţii armonioase. 

În faţa ta — care stai în spărtură — şi a lui DUMNEZEU 
care stă împreună cu tine, situaţia îşi va pleca cerbicele. 

Utilizarea Cuvântului din minte sau din Scriptură, fără 
„apucarea DUHULUI”, este sufletească, firească, demonică. 
Diavolul este cel mai mare teolog, iar sufletul ce mânuieşte 
Cuvântul este carne spurcată şi sudoare proprie a căror duhoare 
seacă şi stinge Duhul. 

X 

Dacă nu se doreşte cunoaşterea ta lăuntrică, oferta ei este 
prost venită şi rău primită. 

Rămâi singur cu DOMNUL, până eşti căutat. Oricum EL 
îţi e deajuns în orice lipsă. 


% 


Dăruieşte — nu pretinde — şi ţi se va dărui! 
X 

O minte nerăstignită deschide uşa spre însufleţirea 
demonică. 

Simpla judecare a altora este dovada manifestării puterii 
sufleteşti. 

Deosebirea duhurilor şi discernământul spiritual nu aduc 
judecare, bârfă şi vorbire de rău, ci durere şi mijlocire. 

Există o ordine secretă, demonică, ce intră printr-o minte 
nerăstignită şi-ţi dă acces limitat la putere sufletească — prin 
care devii teroristul celorlalţi în mod dictatorial. 

Şi pe măsură ce eşti stăpânit şi robit mai mult, manifeşti 
aceste caracteristici împotriva celor din jur. 

Această înţelepciune firească-sufletească-demonică poate 
folosi Scriptura pentru a-şi hrăni puterea cu versete rupte din 

ea, dar fără nici o cruce peste sine. 

Ceea ce urăsc aceşti ismaeliţi este crucea, moartea sinelui 
şi răstignirea eului. 

Ei nu vor  moşteni Canaanul  binecuvântărilor 
duhovniceşti, chiar dacă vor fi „mântuiţi ca prin foc”. Lucrarea 
lor va deveni cenuşă, iar puterea lor va arde ca nişte câlţi în focul 
cu care fiecare om va fi sărat. Între vasele DOMNULUI sunt şi 
vase de ocară. 

Trăieşte viu printre creştini un prinţ ismaelit spiritual, un 
duh de minciună. Este atât de subtil şi e aşa de mare teolog încât 
numai DUHUL DOMNULUI HRISTOS îl poate demasca. Este 
indiscutabil că Lucifer e cel mai mare teolog din sistemul 
drăcesc al lumii, iar el s-a infiltrat în Biserica lui HRISTOS prin 
creştini însufleţiţi de alte duhuri decât DUHUL lui ISUS, 
creştini fireşti şi sufleteşti care slujesc Casei DOMNULUI din 
Cuvânt, prin puterea cărnii sufletului. 

Sufletul nerăstignit şi nelepădat este — alături de un trup 
care nu-i adus ca jertfă vie — cel mai mare duşman al duhului. 
Trupul ca vas şi sufletul ca şi canal de curgere, trebuie tratate de 
DOMNUL HRISTOS. Dacă sufletul ar fi bun în slujba 
DOMNULUI sau a Casei LUI, DOMNUL HRISTOS n-ar mai fi 
trebuit să ne ceară special şi cu atâta expresivitate să-l lepădăm 
şi să ne luăm crucea ca să câştigăm Viaţa de Înviere urmându-L 
pe DOMNUL. 

Sufletul — ca putere dominantă sau comandant peste 
duhul creştinului — este un ucigaş. De aceea puterea lui trebuie 
omorâtă prin răstignire şi lepădare de sine. Fiii întunericului 
încearcă, prin psihologie, să cerceteze sufletul, că doar-doar vor 
putea să ajusteze şi să ridice pe tron căderea lui Adam, eul, 
carnea şi sinele. 

Dar abia când sinele este lepădat şi răstignit, capacităţile 
lui pot fi folosite de DOMNUL prin omul lăuntric, pentru că au 
fost curăţite de energia carnală — naturală-înnascută care trăia 
prin această parte a făpturii umane. 

Şi acest prinţ ismaelit duhovnicesc ascuns care trăieşte în 

sufletul creştinului — pe care îl comandă — este un amestec 
drăcesc, un duh străin ce aduce în minte (fără nici un simţământ 
sau impresie lăuntrică), versete din Cuvânt potrivite cu exact 
situaţia respectivă prin care trece fie creştinul, fie încheietura 
Trupului în care el funcţionează. 

Şi sufletul preia acest Cuvânt şi îl oferă Adunării lui 
HRISTOS, ori îl foloseşte pentru sine în împrejurările vieţii care 
îl formează. 

Totul merge brici: înţelegerea mintală, rezolvarea 
atitudinii sufleteşti, putere de viaţă însufleţită demonic, până în 
momentul când - în situaţii limită, extreme — unde sunt 
necesare decizii capitale ce schimbă destinul vieţii pământeşti, 
cercetând şi aşteptând să vorbească DOMNUL aducând în 
minte Cuvântul, domnul puterii văzduhului este dat în vileag de 
HRISTOS din noi — căci acest duh oferă versete ce se contrazic 
pentru o decizie capitală... 

Atunci creştinul începe să refuze colaborarea cu acest duh 
mincinos şi începe să cerceteze Cuvântul, ca să descopere ce îi 
spune Cuvântul „scris” şi „iarăşi este scris” — lui pesonal. 

Un martor pentru HRISTOS nu poate fi decât pentru ce a 
văzut, pentru ce a pipăit şi a trăit personal cu HRISTOS. 

Un cuvânt citat, dar fără îndemnul DUHULUI şi fără 
trăirea lui de către persoana care îl citează, este un cuvânt citat 
de un suflet care comandă, dar nu de un om lăuntric slujind 
DOMNULUI. 

De aceea avem sectarism, dezbinări, impuneri de doctrine 
(bigotism) pentru că nu citim Scriptura ca să fim schimbaţi noi 
înşine, ci o citim ca să-i schimbăm pe alţii şi să le predicăm ceea 
ce citim, prin puterea şi înţelepciunea noastră sufletească- 
firească-demonică. 

HRISTOS va scoate în curând acest duh de minciună ce 
acţionează ilegal în Biserica LUI — dacă în fiecare încheietură a 
TRUPULUI SĂU cineva îl discerne şi vede că este dărâmat prin 
aceasta predicare, dar nu este zidit. Şi chiar dacă toată Adunarea 
este înşelată, dar HRISTOS a descoperit cuiva acest prinţ 

ismaelit — născut din curvia unui suflet de creştin nerăstignit cu 
un reprezentant luciferic — HRISTOS îl poate da afară din 
Biserica LUI, atunci când EL, FIUL DUMNEZEULUI celui VIU 
şi nu un om sau un grup ori comitet unional de oameni, va 
conduce Adunarea. Şi aceasta vine. Orice răsad străin va fi 
smuls din rădăcină. Numai HRISTOS ISUS va domni. Aleluia! 
HRISTOS va domni în BISERICĂ-TRUPUL LUI. Şi cei care nu 
ÎL vor ca DOMN - ci vor doar să beneficieze de binecuvântările 
LUI — vor fi judecaţi de ÎNSUŞI DUMNEZEU. 
X 


Sufletul, sinele — acest trădător care a vândut rasa umană 
Satanei pentru un fruct care i-a adus moartea — este la rândul 
lui condamnat la moarte, pentru ca omul lăuntric născut din 
DUMNEZEU să poată trăi în acest vas de lut (care este fiinţa 
care ne-a creat, CEL PREAÎNALT). 

Pustiul arzător, plin de fiare sălbatice, al sufletului nu este 
destinaţia ta finală. Trăirea în sine şi pentru sine este nefericire şi 
hrănire cu moartea. HRISTOS vrea să-l dăm dreptul de 
CREATOR: EL STĂPÂNUL Universului şi Făcătorul nostru, ne 
aşteaptă în omul lăuntric pe noi — pulberea şi cenuşa — ca să ieşim 
din pustiul fierbinte şi distrugător al sinelui şi să intrăm în EL şi 
să ne hrănim cu EL — care este Dragostea, Iertarea, Bunătatea, 
Viaţa, Liniştea, Pacea, Pâinea Vieţii — prin intrarea în omul 
lăuntric în Prezenţa DOMNULUI, prin adorare şi închinare. Vom 
gusta din EL cinând împreună: „Dacă Mă iubeşte cineva, va păzi 
Cuvântul Meu şi TATĂL Meu îl va iubi. NOI vom veni la el şi ne 
vom face locuinţa (cortul) împreună cu el.” 

Şi vom intra la Tronul Îndurării Dreptului Judecător — în 
cer — prin ISUS fratele nostru mai mare, Salvatorul şi 
Mijlocitorul nostru care este în cer, la dreapta TATĂLUI. 

Şi vom gusta din EL — care trăieşte şi în ceilalţi fraţi — prin 
părtăşie în Adunare, funcţionând ca mădulare ale Aceluiaşi 
Trup, al cărui Cap este HRISTOS DOMNUL. 

Intrăm, trăim şi rămânem în prezenţa DOMNULUI prin 
adorare şi închinare. 

Pot să fiu mai rar la Tronul Îndurării ori să cinez mai rar 
cu DOMNUL în omul lăuntric, dar trăiesc cu DOMNUL şi 
umblu cu EL prin adorare şi închinare chiar dacă mai are 
DOMNUL de desţelenit multe hectare în inima mea. Ce HAR să 
guşti din DUMNEZEU stând în adorarea LUI... 

x 

Şi prinţul ismaelit — amintit nu demult — pretinde că are 
toată dreptatea şi, cu sabia Cuvântului, taie tot ce nu-i ca el, dar 
nu zideşte nimic. Acest duh oferă sufletului care colaborează cu 
el o indiferenţă, o nesimţire şi o duritate încât se poate lupta cu 
toată omenirea ca să-şi impună dreptatea şi să-şi atingă 
scopurile apărându-şi interesele. Provoacă dezbinări în adunări, 
în familii şi în relaţii, pentru că sufletul acesta nu mai are pace. 
Nu-i pasă dacă se rupe orice — biserică, familie, prietenii — 
important este pentru el să apere „dreptatea” minciunii cu sabia 
Cuvântului. Cunoaşte Cuvântul mai bine decât orice teolog şi-l 
parafrazează în sensul exact, dar sufletul care-l acceptă este 
chinuit, nefericit şi tăiat, iar duhul acelui creştin este gol, 
nezidit, nefericit, pustiu şi rece, pentru că este ucis de sabia 
Cuvântului folosită de diavol. Omul nu mai poate iubi afectuos, 
dar poate să se sacrifice fanatic până la moarte, ca să dovedească 
totuşi că are dreptate, şi-şi dă viaţa pentru aceasta — când de fapt 
HRISTOS nu i-a cerut-o! EI n-a fost în atelierul DOMNULUI 
până la capăt, ci a dezertat în pustiul ispitirii prin diavol la lecţia 
smereniei şi a sensibilităţii la susurul blând şi subţire. Iubeşte 
vântul, cutremurul şi focul, dar nu cunoaşte susurul blând, căci 
nu a vrut să moară faţă de sine lepădându-se de suflet, care face 
orice — chiar predică pe HRISTOS pentru sine sau ÎL bagă pe 
gât tuturor — fără bun simţ şi fără uşă de intrare, ilegal spiritual, 
omorând cu litera Cuvântului totul, inclusiv omul său lăuntric 
plăpând pe care îl scrijelează -— căci are autoritate sufletească 
falsă spiritual. Rezistă la foame, la lăcomia de bani şi de lume, 
dar nu rezistă la demonul mândriei!... 

N-are nevoie de nimeni şi de nimic, se descurcă sau 
moare, dar se vede deasupra tuturor, căci are ca învăţător pe cel 

mai mare vorbitor despre DUMNEZEU - duhul minciunii. Dă 
clasă celor mai erudiţi teologi căci are răspuns pentru orice 
întrebare şi situaţie, dar nu se pleacă înaintea nimănui în 
autoritatea Cuvântului — căci el crede că o are pe toată şi că el 
ştie tot. Pus faţă în faţă cu DUHUL DOMNULUI el este lupul 
din turmă şi loab care omoară doi oameni mai buni şi mai drepţi 
decât el — căci a primit dreptul de căpetenie prin meritele lui nu 
prin darul şi prin HARUL DOMNULUI. 

Confundă mărturia duhului şi a fi martor pentru 
HRISTOS cu mărturisirea crezului său pe care-l consideră 
superior tuturora şi cu mărturia despre sine şi despre cât a făcut 
el pentru DOMNUL, cât a trudit şi cât a tras în jugul dracului cu 
sabia Cuvântului — cu care i-a tăiatpe toţi şi n-a zidit pe nimeni. 

El moare ţinându-se de coarnele altarului al cărui 
DUMNEZEU a crezut că ÎL slujeşte vărsând „sânge de război în 
timp de pace”. Este prea sfânt ca să-şi recunoască mândria şi are 
prea multă cunoştinţă din Cuvânt ca să mai poată iubi. Dar nu 
cunoaşte blândeţea şi smerenia DOMNULUI şi nu le are pentru 
că trudeşte pe viaţă şi pe moarte înjugat la un jug nepotrivit. 

Dacă însuşi Petru a trecut pe-aici şi a fost însufleţit de alt 
duh, el căruia TATĂL i-a descoperit că ISUS este HRISTOSUL, 
atunci tu, sărmane suflet netratat prin cruce, cum să nu te-nşeli? 

Dar HAR DOMNULUI că ADUNAREA are mai multe 
mădulare şi ele slujesc unele altora după HARUL care li s-a dat. 

Dacă ai fost în tabăra lui Ismael, nu-i totul pierdut! Cei 
cărora DOMNUL le-a descoperit acest duh de minciună au 
trecut de zeci de ori pe-acolo şi au căzut; dar a venit o zi în care 
judecata lor a putut deosebi — prin întrebuințare în atâtea căderi 
— binele de rău şi l-au recunoscut: „tu eşti un duh de minciună 
în copiii lui ISRAEL şi în Adunarea DOMNULUI” — dar nu poţi 
înşela Biserica DOMNULUI!... 

Pot merge miliarde după tine ca să piară în războiul în 
care-i trimiţi — conduşi de capi de culte şi denominaţiuni — dar 
Capul Bisericii este HRISTOS! Şi cine Îi slujeşte LUI va trebui să 
fie răstignit şi să se lepede de sine — dacă vrea într-adevăr să-L 

slujescă pe HRISTOS şi nu o ruină de clădire poleită şi 
împodobită ce va arde-n foc. 

Abia când am trecut prin lepădarea de sine şi prin 
purtarea crucii, DOMNUL HRISTOS va putea trăi în noi. 

Lepădarea de suflet şi purtarea crucii sunt lucrate prin 
DUHUL DOMNULUI — după ce am intrat ucenici în şcoala LUI 
— de cutremurarea zidirii (ca să rămână în picioare numai ce a 
clădit DUMNEZEU), şi de focul suferinţei. Cine nu cedează nici 
în focul suferinţei, va pieri înghiţit de sabia folosită de Lucifer. 
„Leviatanul” nu-i o glumă. „Ridică-ţi numai mâna împotriva lui 
şi te vei pomeni cu o asemenea luptă pe care n-o vei mai începe 
niciodată”. Dobori leul, lupul, elefantul, dar nu te pune-n luptă 
cu sabia durerii care-i este dată pentru judecarea ta ca să te plece 
înaintea lui HRISTOS, pe tine, măgar sălbatic, care nu cunoşti 
ce-i jugul lui HRISTOS, dar eşti gata să-i bagi pe toţi sub jugul 
legii literei şi să-i tai cu sabia Cuvântului pe care-o foloseşti prin 
duhul de minciună care te însufleţeşte, rupt de ISUS, fără 
DUHUL Cuvântului, departe de susurul blând şi subţire, dar cu 
faţa descoperită în vânt, în cutremur şi foc... Când vei primi 
HAR îţi vei ascunde faţa, căci DUMNEZEU îţi va grăi blând şi 
duios ca un susur pe care nu l-ai trăit şi nu l-ai cunoscut până 
acum... 

X 

Câtă vreme gândesc, trăiesc şi acţionez de unul singur — 
în şi doar prin sufletul meu -— chiar dacă lucrez pentru 
DOMNUL, nu sunt decât un groaznic pui de Ismael. Dar în 
momentul în care mă unesc prin duh, în cer, cu HRISTOS, chiar 
dacă voi spune aceleaşi lucruri, le voi spune din unirea cu 
DOMNUL, asta înseamnând: cu înţelegere, cu dragoste şi 
bunătate, la timpul potrivit şi în urma mijlocirii pentru 
persoanele cărora le este destinat mesajul. Degeaba mustru un 
păcat cu sabia lui Ioab câtă vreme nu ard de durere pentru omul 
care l-a săvârşit (aşa cum ardea Pavel). Dacă lovesc păcatul şi 
nu ţin seama de inima omului, nu sunt decât un vânător 
ismaelit, indiferent şi ucigaş. Cum va putea suporta un copil 

poverile şi luptele vieţii unui adult? Hrana tare condamnă pe 
fraţii carnali la înfometare, căci nu o pot dori şi nici n-o pot 
digera. Lecţii care pe mine m-au costat suferinţe groaznice în 
foc, nu le voi putea învăţa pe nimeni. Pot doar să-i atrag pe alţii 
spre locul unde se trece prin moarte la Viaţă, prezentând 
diferenţa dintre suflet şi bucuriile vieţii duhovniceşti. Dar 
chinurile morţii fiecare le trăieşte singur. Fiecare îşi va pierde 
singur viaţa sufletească pentru DOMNUL, dacă va dori să şi-o 
câştige într-o Viaţă de Înviere şi libertate — aici şi acum! 

Dar acţionând sufleteşte despărţit de DOMNUL sau lipsit 
de conştienţa trăirii reale cu EL şi a poziţiei cereşti de fiu, nu 
oferi decât mortăciunea batjocorii lui Ismael. A acţiona 
împreună cu DOMNUL nu înseamnă a acţiona la primul impuls, 
ci din simţământul puternic al duhului trezit de DOMNUL. 

Nu dispreţui, nu fugi şi nu ocoli suferinţele care vin. 
Iubeşte-le, iar dacă nu le poţi iubi, acceptă-le şi le suportă, căci 
dacă fugi de atelierul lui DUMNEZEU din focul vieţii, pierzi 
unica şansă de a fi pentru DOMNUL ceea ce EL îşi doreşte, nu 
pentru ce tu ÎL cerţi, te zbaţi şi urli când îţi retează forţa 
sufletului sau a trupului care te ţin rob, pe tine — duh nou, fiu al 
lui DUMNEZEU. 

X 

Plinătatea de sine est manifestarea în forţă a puterii vieţii 
sufleteşti. 

X 

Dintre beneficiile închinării enumerăm: golirea de sine, 
iubirea aproapelui, starea în Prezenţa DOMNULUI. 

X 


Un alt prinţ al lui Ismael împlineşte condiţiile puse prin 
prorocii Vechiului Testament pentru a beneficia de 
promisiunile date atunci. Distruge tot pentru aceasta şi toate le 
face în puterea voinţei proprii, fără dragoste şi pace şi despărţit 
de DUHUL DOMNULUI. 

X 

Închinarea şi adorarea sunt forţe de răstignire a sinelui şi 

aduc poziţionare socială corectă. 

Iubirea este soare. Mândria este opusul lui — gaură neagră 
ce distruge tot. 
Când nu mai poţi să te închini, îndreptarea ta spre 
DOMNUL îţi păstrează duhul zdrobit. 
X 


Trufia te însufleţeşte demonic şi te autorizează satanice 
pentru imperiul demonului care te însufleţeşte. 

Deasupra domnului văzduhului este CEL 
ATOTPUTERNIC -— fără acceptul căruia nimic nu mişcă în front. 
Şi dacă se întâmplă ceva, este pentru că EL a îngăduit; iar răul 
urcă la culme tocmai pentru a putea fi judecat în faţa tuturor ca 
rău, iar autorii lui să fie condamnaţi — de la căpetenie la 
executor! 

Între miel şi lup, diferenţa este de caracter — câtă vreme 
amândoi au haine de om... 

X 

Tot ce fac şi tot ce înţeleg este o nonvaloare, dacă sunt fără EL. 

Pe DOMNUL HRISTOS, STĂPÂNUL nostru, ÎL 
cunoaştem cu inima, percepând cu ea omul lăuntric. Mintea, 
emoția şi senzaţia nu au această capacitate. Temperamentul 
este o puternică redută a forţei omului vechi şi a eului. 
Dragostea ne duce în Prezenţa DUHULUI SFÂNT prin omul 
lăuntric, iar credinţa ne dă „aripile porumbelului ca să zburăm 
undeva departe să găsim odihnă” la TATĂL. 

Câtă vreme eşti tu — ca putere sufletească sau ca eu — 
comandant în tine, te macini şi te ruinezi căutând ieşire din 
arşiţa pustiului sufletesc. Căci sufletul e atât de bogat, că nu mai 
are nevoie de nimeni şi atât de flămând, că nu-l satură toată 
lumea, dar îl momeşte Lucifer cu toate poftele: de la cunoştinţe 
intelectuale la lucruri pământeşti valoroase şi la grade de 
autoritate demonică. Acestea din urmă nu sunt poveşti, ci sunt 
puteri ce îl însufleţesc prin gânduri şi prin înţelegeri fireşti- 
sufleteşti-demonice. 

Şi în ultimă instanţă omul nu îşi poate părăsi destinul — 
în limitele căruia primeşte ceea ce alege! 


0, 

Lacrimile cântecelor înaintea DOMNULUI îţi curaţă vasul 
de toxine. 

X 

De strajă permanent pe metereze — în turnul de veghe al 
sufletului — este voinţa proprie. Ea poate lucra pe viaţă şi pe 
moarte — dar de capul ei — pentru DOMNUL, însă ruptă de 
Voința Lui. 

Ba chiar poate — crezând că-l face un bine DOMNULUI — 
să stingă DUHUL DOMNULUI şi să blocheze omul lăuntric, 
trăind de una singură în cea mai mare izolare, în independenţă 
şi-n împietrire, crezând prin aceasta că este aleasă special 
pentru cea mai mare lucrare din poporul DOMNULUI — cap de 
om despărţit de HRISTOS care este Capul bărbatului. Iată cât 
de departe poate merge râvna Eului în lupta sa pentru 
supremație în fiinţa umană, pe care CREATORUL a format-o 
pentru a se manifesta pe Sine împreună cu ea, prin omul 
lăuntric, iar împreună cu omul să traiască în lumea guvernată 
de domnul puterii văzduhului (între limitele stabilite de Sus). 

X 

Când faci ce trebuie să faci, nu-ţi risipeşti viaţa! Şi chiar 
când mergi pe cale, nu eşti oprit să lupţi în mijlocire şi să stai în 
spărtură. E un rost ascuns — necunoscut de mulţi — ce-l ştie numai 
TATĂL. Nu îl urma de nu-l doreşti; dar dacă-l vrei, al tău e... 

X 


Dacă nu eşti pregătit să-l iubeşti pe celălalt exact aşa cum 
este şi chiar să te aştepţi la orice din partea lui, vei avea parte de 
multe dureri inutile. Dacă vrei să iubeşti, dăruieşte-te să înduri 
şi să înfrunţi moartea cu dăruirea ta. Împotriva ei nu este lege şi 
nici înfrângere. 

X 

Dacă nu ai ajuns să vezi Trupul DOMNULUI HRISTOS -— 
Mireasa Lui sau Biserica Vie — şi încă n-ai ajuns să suferi în omul 
lăuntric pentru ea, nu vei scăpa de sectarism şi de garduri şi nu 
ţi se va da HARUL să poţi elibera pe nimeni din închisorile 

fraților sectari. Cât timp nu porţi şi nu trăieşti HARUL 
suferințelor DOMNULUI pentru Trupul Său, vei crede în 
superioritatea încheieturii din Trup în care eşti legat funcţional 
— dacă eşti! — de celelalte mădulare. Iar dacă nu eşti legat într-o 
încheietură prin viața DOMNULUI HRISTOS — Capul, dar ai în 
tine viaţa, vei suferi până te va copleşi puterea vieţii, punându-te 
unde ai fost rânduit să funcţionezi şi capacitat să trăieşti prin 
rostul destinat special ţie ca mădular viu al ekklesiei. 

Nu-i suficient să vezi Trupul şi să-i discerni funcţionarea. 
Cât timp nu vrei să-ţi iei partea ta de suferinţă împreună cu 
HRISTOS DOMNUL -— ca un bun ostaş al Său — mai ai de mers 
pe urmele Sale. 

De capul lor, în slujba altora sau a lor înşişi ori a 
templului, aleargă furnicar de fraţi, dar cine vrea să trăiască în 
taină împreună cu „DOMNUL căruia îi slujesc în duhul meu” pe 
urmele bătrânului apostol? 

X 

După ce ai luat jugul DOMNULUI şi ai intrat în şcoala LUI 
— pe drumul răstignirii eului şi al lepădării sinelui — mori 
treptat... Şi EL începe să trăiască prin duhul tău în zonele unde 
tu, ca ego, ai murit. 

Din cele mai negre clipe şi din cele mai groaznice chinuri, 
răsar cele mai mari binecuvântări. În procesul morţii sinelui se 
naşte, mai bogată, Viaţa LUI în tine şi ea te face să vezi, iar ceea 
ce era de nesuportat pentru tine însuţi (pentru că era peste 
puterile tale de purtat de unul singur), devine uşor, căci este 
purtat de Viaţa LUI din tine. Şi-atunci te bucuri de sarcina LUI 
care este uşoară. EI îţi conduce tainic, neştiut de tine paşii, iar 
când ÎL recunoşti, inima ţi se umple de bucurie: Este DOMNUL! 

X 


Se predică despre DOMNUL HRISTOS, se predică din 
Biblie, dar din ce izvor şi în ce duh? Vei putea să înveţi şi să 
mustri toată viaţa despărţit de DUHUL DOMNULUI, dar de 
capul tău, iar sufletele vor fugi de tine, căci tu nu faci altceva 
decât să smulgi şi să dărâmi. 

Legea şi Prorocii au ţinut până la Ioan Botezatorul, dar 
HARUL şi ADEVĂRUL au venit prin DOMNUL HRISTOS. 

Cine te-a autorizat să pui jug peste suflete ca să nu guste, 
să nu ia, să nu atingă? A urmări ceea ce zideşte vine din 
Înţelepciunea de sus. 

Chiar şi când ÎL ai pe DOMNUL poţi să-L vesteşti din 
invidie, pentru că şi alţii o fac — şi o fac mai rău decât tine — sau 
din slavă deşartă (pentru că nu ştii de ce duh eşti însufleţit). 

Dar vine timpul când viaţa LUI din tine debordează 
mărturia lui ISUS. 

Înţelepciunea care duce la Viaţă curge din HAR şi 
ADEVĂR. Justiţia Supremă vrea să smulgă răul din tine — ca să 
nu mai fii copil al Diavolului — şi te dărâme prin Lege şi Proroci, 
dar te şi conduce spre DOMNUL HRISTOS care dă Viaţa eternă 
şi te salvează de moarte şi de iazul de foc. 

Ca proaspăt sau mai vârstnic fiu de DUMNEZEU, chemat 
de DOMNUL sau pus de capul tău să ÎL predici, o poţi face ani 
în şir în duhul legii, învățând şi mustrând, smulgând şi 
dărâmând, curăţind inimi în care nu curge DUHUL Vieţii din 
tine şi unde duhul necurat va veni mai târziu cu alte şapte 
duhuri mai rele decât el. Dar DOMNUL nu te abandonează şi te 
va urmări, te va atrage şi te va chema să ÎL urmezi pe EL în 
şcoala LUI. Asta înseamnă lecţie cu lecţie, etapă cu examen să 
te lepezi de tine, să-ţi iei crucea şi să ÎL urmezi. 

Vei judeca şi vei fi judecat până când vei învăţa să te judeci 
singur cercetându-te dacă eşti în credinţă, dacă DUHUL 
DOMNULUI este în tine şi pe cine urmezi tu de fapt...? Pe 
DUHUL-DOMNUL sau idei, doctrine, preconcepţii şi tradiţii? 

Dorinţa DUHULUI te va conduce cu HAR ca să ÎL guşti 
pe DOMNUL-ADEVĂRUL şi să-L cunoşti. Măsura gustării 
Adevărului decide gradul tău de libertate în HRISTOS. Şi când 
L-ai cunoscut pe DOMNUL — HARUL şi ADEVĂRUL -— vei face 
mai mult decât să smulgi şi să dărâmi în duhul Legii: vei sădi şi 
vei zidi în HAR şi-n ADEVĂR şi vei conduce în libertate pe cei 
înlănţuiţi, până unde tu ai gustat din ADEVĂRUL cu care ai fost 

în relaţie şi care te-a eliberat şi din HARUL care este în 
HRISTOS ISUS DOMNUL. 

Nu poţi fi martor al DOMNULUI ISUS decât pentru ce ai 
văzut, ai auzit şi ai pipăit tu însuţi din EL. 

Întâlnim prea des „învăţătură peste învăţătură” lipsită de 
gustul Vieţii care a dat Dreptarul Învăţăturii Sănătoase. 

Gradul de sănătate al unei învățături se cunoaşte după 
roadele pe care le produce — sau nu! — în cel care învaţă şi-n cei 
care se lasă învăţaţi de el. 

Ce mulţi învaţă mereu, dar nu ajung la cunoaşterea 
Adevărului — care este DOMNUL! 

Dacă învăţătura ta nu mă conduce la DUMNEZEUL care 
m-a creat, nici nu mă face să gust din EI, atunci e moartă, vârtej 
de nisip care mă orbeşte în pustiu. 

În ultimă instanţă toţi ne gândim la CREATOR, dar cine ne 
va face să-L gustăm decât DUHUL DOMNULUI din cei ce s-au 
lăsat lucraţi, formaţi, disciplinaţi şi conduşi de EL să ÎL urmeze 
pe DOMNUL HRISTOS - MIELUL, oriunde merge EL? 

X 


Tu eşti un pom pe malul râului ale cărui ape îţi hrănesc 
lăuntrul pe măsură ce creşti înfigându-ţi rădăcinile în 
adâncurile malurilor lui, dar nu vei putea cuprinde râul tot, ci el 
îţi va fi viaţa în vasul de pământ prin DUHUL, şi ca tine sunt 
atâţia pomi... 

X 

Citirea Bibliei cu mintea — în scopul de a-L cunoaşte pe 
DOMNUL HRISTOS — nu e decât ocolire în acelaşi pustiu al 
cunoştinţei sufleteşti ucigătoare de duh. 

Dacă îndemnul la citire nu vine din părtăşia ta cu 
DOMNUL, relaţia ta cu EL e suferindă şi are nevoie de cârje. 
Cuvântul nu este cârjă, dar perceperea lui mintală este o sabie 
care te taie. 

Când duhul e flămând, Cuvântul este hrană, dar când 
sufletul nerăstignit este flămând, Cuvântul este cunoştinţă care 
îngâmfă, sabie pentru tăierea altora sau cap de afiş pentru 
sectari. 

A umbla cu Duhul, mânat de Duhul sau însufleţit de 
Duhul — iată capătul unei lupte aprige şi un nou început în 
alergarea care ne stă înainte. 

X 

Un test al diferenţei trăirii şi locuirii în suflet sau în duh 
este odihna din Prezenţa deplin hrănitoare a DOMNULUI 
HRISTOS ISUS ori strofocarea activistă şi mâncarea propriei 
sudori în neliniştea sufletistă, fără pace, fără sfârşit, fără odihnă 
şi fără DUMNEZEU, ci independent de EL, rupt de Voia 
DOMNULUI pe care o îndeplineşti după cum te taie capul din 
Cuvânt şi nu din părtăşie cu ISUS — Cuvântul Viu. Aceasta este 
diferenţa dintre litera care ucide şi DUHUL care dă Viaţă. 

X 


Când duhul stăpâneşte trupul o face ca şi cu o parte din 
persoană, dar un suflet independent este teroarea trupului, căci 
se poartă cu trupul ca şi un crud stăpân de sclavi. 

X 


Trăirea prin sinele sufletului tău — care poate fi: mintea, 
emoția, voinţa, atitudinile, temperamentul ori dorinţele şi 
planurile etc. -— este ameninţarea majoră pentru omul 
dinlăuntru. De aceasta nu scăpăm decât prin HAR. 

Trecerea minţii din preocuparea de sine în rugăciune este 
HAR care conduce în libertatea lăuntrică. 

Aşteptarea DOMNULUI în adorare este unul din 
beneficiile majore ale omului lăuntric, asemenea unui pământ 
uscat de arşiţă, ce absoarbe ploaia DUHULUI. 

Odată ce sufletul a fost zdrobit, simpla îndreptare a minţii 
către DUMNEZEU eliberează viaţa DUHULUI din omul 
lăuntric. 

X 

Învățătura care curge din părtăşia cu DOMNUL prin 
Cuvânt are viaţa, dar învăţătura care curge din Cuvânt printr-o 
minte nerăstignită are în sine legea. Aici este diferenţa dintre cel 
care taie şi cel care zideşte. Cel independent taie, dar nu poate 
zidi decât cel care nu face nimic de la sine, ci doar ceea ce-l 
îndeamnă DOMNUL-DUHUL. 

Cufundă-te în DUHUL DOMNULUI dinlăuntrul tău şi vei 
avea o inimă mulţumită indiferent de circumstanţe. Nu-ţi fixa 
sufletul pe îngrijorări şi pe descurajare, ci deschide-l pentru 
duhul, cufundânduc-te în duh. 

„Încredinţează-ţi soarta în mâna DOMNULUI” şi apoi 
„increde-te în EI” — dacă vrei să lucreze EL! 

Puterea sufletului se manifestă şi prin stări sufleteşti. 
Roagă-L pe DOMNUL să-ţi deschidă duhul (dacă nu poţi intra 
în el) şi să-ţi omoare puterea sufletului, căci altfel nu vei avea 
acces la fericirea care este în DOMNUL ce locuieşte în tine. 

Îngrijorarea sufletului întunecă duhul şi-l blochează ca să 
nu se poată bucura de lumina ajutorului ceresc. 

X 

Pe DOMNUL ÎL interesează (deocamdată) creşterea mea 
spirituală numai în contextul angajării în bătălia pentru 
salvarea celor pierduţi — indiferent că o fac prin rugăciuni de 
mijlocire ori sunt evanghelist — şi al zidirii sfinţilor prin 
implicarea în aceasta. Nu înaintez şi nu mai pot creşte 
preocupându-mă doar de bunăstarea mea spirituală; primesc 
aceasta, dar mi se taie, dacă pe mine nu mă dor rănile 
DOMNULUI pentru cei care pier pe veci şi de care mie poate 
nici că-mi pasă... Iar dacă pentru aceasta simt că trebuie să-L 
vestesc pe DOMNUL meu, s-ar putea ca aceasta să însemne 
trimitere. Nu te poţi implica eficient în salvarea altora dacă nu 
te doare pentru ei. 

x 

„Blestemat este cel ce face Lucrarea DOMNULUI cu 
nebăgare de seamă.” 

Dar „DUHUL SFÂNT vă va instrui ca să vă aduceţi aminte 
tot ce v-am poruncit” (altă traducere) şi „vă va învăţa toate 
lucrurile”. 

Primul lucru care-l face DUHUL DOMNULUI ca să ne 
scoată din felul nostru firesc de a trăi în viaţă este să ne 
instruiască pentru ca să ne amintim — în funcţie de locul unde 

am ajuns cu DOMNUL - un pasaj din Cuvântul LUI. Iar noi, ca 
şi Avram sfătuit de Sara — neîncrezătoare în DOMNUL şi 
doritoare de copii — ne suflecăm mâinile şi ne înhămăm să 
înfăptuim Cuvântul ca pe o lege, prin efortul personal, lipsiţi de 
puterea de împlinire dată de DOMNUL sau impunem Cuvântul 
altora ca lege. Rezultatul este o lucrare personală ruptă de 
DUMNEZEU, cu care tăiem pe alţii, distrugem relaţiile cu fraţii 
şi ne hrănim sufletul cu o supraputere firească — sufletească; şi 
în ultimă instanţă putem deveni învăţători mincinoşi în Biserica 
DUMNEZEULUI Celui VIU, ismaeliti născuţi din DUMNEZEU, 
dar care ne hrănim din arcul nostru şi care nu vom moşteni 
răsplata în cer — căci lucrarea personală va arde. Orice răsad 
străin va fi smuls şi ars de DOMNUL, în foc. Putem deveni atât 
de împietriţi prin acest fel de a folosi Cuvântul citit sau amintit 
încât să intrăm sub influenţa unui duh de minciună într-o 
însufleţire firească-sufletească-demonică. 

Sufletul nostru nu-l poate sluji lui DUMNEZEU, căci oare 
nu spune Domnul că „dacă-şi păstrează cineva sufletul şi-l va 
pierde” şi „cine nu se leapădă de sine nu poate fi ucenicul LUI”? 

Cum vom face atunci noi Lucrarea DOMNULUI? 

Afirmăm un lucru şocant de trist şi dureros de adevărat: 
noi nu putem face Lucrarea DOMNULUI, nici astăzi, nici în 
vecii vecilor! 

Putem face lucrări zadarnice pentru EL pe care le va arde 
focul. Dacă primim HAR, putem înălța rugăciuni, ne putem 
închina, ÎL putem adora, dar cum va face unealta lucrarea 
MAESTRULUI şi cum va face vasul lucrarea ZIDITORULUI? 

Cât blestem amar e în poporul DOMNULUI din pricina 
celor ce-şi fac propria lucrare folosind Numele DOMNULUI 
pentru a-şi parafa idolii minţilor lor — cu care se hrănesc, la care 
se închină şi pe care îi oferă drept hrană duhurilor uscate de sete 
şi fripte de foame ale copiilor CELUI SUPREM? 

Cine va putea face atunci Lucrarea DOMNULUI? 

DUMNEZEU Însuşi, căci EL singur ştie ce lucrează, când 
şi unde şi prin cine. 

Vrei tu să fii dintre cei pe care-i mânuieşte ca unelte Mâna 
Sa Atotputernică? 

Şti tu oare ce te-aşteaptă dacă vrei aceasta? 

Eşti un minereu impur ce vei intra în atelierul Ziditorului; 
şi EL nu va trece peste ce vrei tu. Îi poţi lega planurile pentru 
tine în orice clipă, renunțând la pregătirea care se impune unui 
lucrător de către DUMNEZEU -— şi nu de diplomele parafate ale 
maeştrilor teologi şi monştri sacri ai altarelor personale care-L 
lasă pe DOMNUL să împlinească, mâhnit în inimă, cuvântul: 
„Slujba lui s-o ia altul!” 

Cât de mult suntem gata să-L căutăm şi să-L dorim doar 
pe DOMNUL ca să Se descopere pe Sine duhurilor noastre? 
Fiecare nouă descoperire presupune o nouă renunțare la sinele 
tău, prin răstignire şi moarte. 

Sămânţa care nu moare nu va încolţi. Inima care nu 
renunţă la tot pentru ISUS, nu-L poate cuprinde pe EL în 
întregime şi nici nu va putea fi oferită de DOMNUL ca păine 
frântă celor flămânzi, sau ca untdelemn vindecător celor 
bolnavi. Dacă ÎL dorim pe EL din toată inima, ÎL vom avea. 

Vine timpul când EI va găsi cu cale să ne descopere că 
locuieşte în duhul nostru pe care îl va hrăni cu Sine Însuşi; iar 
EL este exact Cuvântul, dar nu literă care omoară, ci Cuvântul 
Viu ce dă Viaţă. Putem auzi până la moarte Cuvântul citit sau 
predicat şi să ne trezim direct în iad, dacă nu vom amesteca 
credinţa noastră cu Cuvântul în inimile noastre; şi putem fi 
ucenici până la o vreme, când Cuvintele LUI — prea tari — nu 
vom dori să le trăim şi-l vom întoarce spatele DOMNULUI. 

Mântuirea nu are neapărat de-a face cu a-L lăsa pe 
DOMNUL să te folosescă. Te poţi naşte şi poţi să mori tot în 
leagăn, creştin firesc sau copil sufletesc. Dar dacă-L vei urma pe 
DOMNUL până în locul unde-ţi va descoperi că locuieşte în tine, 
nu vei fi tu oare lepădat ca şi unealtă dacă faci tot lucrarea minţii 
şi a sufletului tău, în loc să-L urmezi pe DOMNUL mai departe? 
Unde? Nu doar în locul unde-ţi aminteşti Cuvântul şi faci ce vrei 
cu EL, ci şi acolo unde DUHUL SFÂNT te învaţă toate lucrurile. 

Susurul blând şi subţire nu se poate auzi decât în părtăşia 
din cămăruţa ascunsă a duhului. 

Isamel vânează, Esau se hrăneşte din sabie, Ioab varsă 
sânge de război în timp de pace, iar mintea se îngâmfă prin 
cunoştinţă... Dar cine a fost la Sfatul DOMNULUI?... Mintea 
care tot citeşte Cuvântul şi nu renunţă la sine în faţa Ziditorului 
Său pentru a-L lăsa pe EL să se oglindească în ea?... Sufletul care 
tot învaţă, dar nu se leapădă de sine pentru a-L urma pe 
DOMNUL şi în Ghetsimani nu doar în Betezda, şi pe cruce nu 
doar la-nmulţirea pâinilor, şi în mormânt nu doar la certarea 
mării şi la oprirea vântului? 

Cum să te folosească DUMNEZEU dacă nu ÎL laşi s-o 
facă? 

Şi cum să o facă dacă tu te pricepi mai bine decât EI? 

X 


Cuvântul DOMNULUI e nesfârşit şi e atât de greu de 
împlinit încât numai DUMNEZEU poate să-l împlinească, iar 
noi ÎL putem împlini doar atunci când primim Harul şi puterea 
Lui pentru împlinire. 

Eu singur pot face doar ceva micuţ şi pentru o vreme, dar 
apoi cad în bot; iar dacă nu cad înseamnă că nu văd infinitul 
perfecțiunii divine. 

Şi cum voi împlini Cuvântul decât căutându-L pe 
DOMNUL prin duhul, unindu-mă prin HAR cu EL şi lăsându-mă 
folosit la împlinirea Bibliei de către DOMNUL când, unde şi 
cum vrea EL s-o facă? 

DOMNUL vrea să ne odihnească de eforturile noastre. 
Jugul LUI e bun şi sarcina LUI e uşoară. 

Activismul sufletesc este păgân şi distrugător, căci cine 
aprinde focul propriu în altarul Focului Mistuitor, va arde 
mistuit şi îşi va pierde viaţa sufletului — în loc să o salveze. 

X 


Când DOMNUL se ascunde, iar foamea ta şi setea după 


EL rămân nesăturate, odihneşte-te abandonat în EL şi vei primi 
putere ca să mai trăieşti un timp în pustiul unde EL te-a dus. 

Batjocura împietreşte pe cel ce o practică, dar şi pe cel ce 
o cuibăreşte în inimă. 

X 

Vine un timp când maturizarea duhului tău — ori cauze 
necunoscute — nu-ţi mai permit să ÎL cuprinzi mai mult pe 
DOMNUL în tine şi nici să ÎL mai experimentezi ca altădată; şi 
vei descoperi că nu doar tu ÎL cuprinzi pe DOMNUL, ci şi EL pe 
tine, iar tu locuieşti în HRISTOS. Aceasta este o nouă odihnă. 

Există un circuit al vieţii spirituale în fiinţa noastră atunci 
când ne unim cu DOMNUL în duh — care ÎL manifestă pe 
HRISTOS în noi şi pe noi în HRISTOS -— şi când ne ridicăm cu 
mintea la Tronul de Îndurare al TATĂLUI. 

În neputinţa ta poţi să te zbaţi până la lupta cu 
DUMNEZEU, iar EL îţi îngăduie aceasta până te convingi că e 
ATOTPUTERNIC, după care — dacă Îi cedezi — îţi indică drumul 
pe care să apuci. 

X 

Smerenia aduce odihnirea inimii, dar mândria produce 
otrăvirea ei. 

X 

Nimeni nu are dreptul spiritual să rostească peste 
altcineva sau într-o Adunare, Cuvântul scris — dacă nu l-a trimis 
DUMNEZEU! „Cum vor predica dacă nu sunt trimişi?” 

Autoinvestirea şi falsa trimitere produc o comunitate 
creştină — pe nedrept numită astfel — care este falsă şi are 
rezultate de acelaşi gen cu ea: batjocuri, tăieri, răniri, dureri, 
balsam fals, neînţelegeri, certuri, răzvrătiri etc. 

Dictatura este rezultatul însufleţirii demonice care 
hrăneşte inima celui ce a acceptat-o. 

Accesele de asuprire sunt produse de înţelepciunea şi 
puterea firească manifestate în stări de iuţime, mânie, 
îngâmfare, mândrie sau în alte păcate. 

O asuprire repetată cheamă însufleţirea demonică peste cel 
care o manifestă şi devine continuă prin: dictatură, intimidare, 

control, desconsiderare, exploatare, injurii, violenţă etc. 

Ceea ce facem despărțiți de DOMNUL este nimic — ca şi 
valoare. 

Uniunea cu EL oferă manifestarea spirituală, iar Prezenţa 
Lui dă autoritate cuvintelor celui trimis de EL. 

Moştenirea lui Isac i se conferă după ce a învăţat să o 
administreze în prezenţa lui Avraam şi s-a deprins să trăiască în 
temere de DUMNEZEUL tatălui său. Câtă vreme moştenitorul 
este tânăr, sub tutore. Paza Legii îndrumă spre HRISTOS care 
desparte Iordanul. Astfel, din suflet şi din Lege treci în duh. 

În veci nu vei cunoaşte gustul cârmuirii duhului dacă 
mereu trăieşti condus de gândurile firii. 

Dacă în cazul autorităţilor fireşti-sufleteşti şi demonice 
manifestarea lor se exercită prin impunere, în cazul autorităţii 
spirituale cel mai mare este cel care slujeşte tuturor. 

Nu poţi sluji cu ce Cuvânt vrei tu, ci cu cel în care te 
îndeamnă Duhul. 

În părtăşia fraţilor poţi dezvălui din experienţele tale cu 
DOMNUL, în funcţie de vârsta lor spirituală şi de locul unde au 
ajuns cu DOMNUL. 

X 

Depersonalizarea, evadarea din realitate, stârnirea 
emoţiilor în mod artificial şi însufleţirea demonică produse de 
mass-media prin filme, prin trăncăneli şi amuzamente sau prin 
emisiuni ce luptă cu DOMNUL prin ideologie, prin muzică, prin 
scene şi mesaje, cât şi acordarea atenţiei acestor lucruri lumeşti 
— care te scot din cotidian producând închinarea idolatră — 
conduc la secarea puterii vieţii lăuntrice. 

Cu ce îţi hrăneşti sufletul, aceea îl determină. 

Stăpânul Suprem doreşte părtăşia cu noi — dacă mai are 
cu cine! 

Crucea nu produce un suflet în floare, ci unul răstignit. 

Noi nu-L cunoaştem pe DOMNUL HRISTOS decât la 
minim şi de aceea nu-l putem gusta valoarea infinită. Dar şi 
acest puţin din cât L-am cunoscut, produce-n noi un gust 

interior de strepezeală şi amărăciune atunci când ne hrănim cu 
roşcovele lumii sau cu deşertăciunea gândurilor noastre, dar nu 
cu Prezenţa DOMNULUI. 

Ne considerăm prea liberi ca să nu mai trăim şi-n suflet 
(sau poate chiar în carne), şi prea mari ca să mai avem un duh 
zdrobit... Şi aceasta ne distruge curgerea vieţii dinlăuntru şi ne 
opresează duhul; dar nu constatarea stărilor de fapt ne va 
elibera, ci pocăinţa. 

Muzica Sodomei şi Gomorei ne hrăneşte sufletul, dar ne 
sugrumă duhul. 

X 

Prezenţa DOMNULUI este mai scumpă decât toate 
gloriile lumii — care se veştejesc şi cad — dar SUPERIORUL 
SUPREM este STĂPÂNUL tuturor. Valoarea sufletului omului 
este mai mare decât toată lumea - indiferent dacă el este un 
conducător peste imperiu sau un cerşetor — ori muribund. Doar 
cine este îngâmfat şi mândru aleargă după înălţare pământeană 
care este o urâciune pentru DOMNUL, căci EI se uită-n inimă şi 
nu la faţă, căutând slujitori de care să se folosească. 

„Când îţi întorci privirile spre EL” nu se pune întrebarea 
„ce aş putea să fac?” Căci FIUL nu face nimic de la Sine, ci numai 
ce-L vede pe TATĂL făcând. Iar asta presupune timp pentru 
cunoaşterea DOMNULUI, că EL nu se descoperă celui ce 
acţionează despărţit de EL. 

Comuniunea cu DOMNUL şi contopirea ucenicului cu 
SUPERIORUL SUPREM trece mereu prin lepădarea de sine şi 
de tot ce ai pentru urmarea LUI, căci nu serviciul (slujba) LUI 
este ceea ce urmăreşti, ci pe ISUS. A fi unit cu EL te pregăteşte, 
te capacitează şi te trimite urmându-L tot pe EL; căci dacă vei 
pleca de unul singur, nu mai eşti trimisul LUI, ci activistul 
încăpăţânarii tale. 

Şi câtă libertate de manifestare mai acordă creştinismul 
CELUI care locuieşte înlăuntrul nostru? 

Lucrările proprii pentru HRISTOS întristează DUHUL 
CELUI ATOTPUTERNIC la fel de mult ca şi păcatele, căci oare 

„vreau” şi „pot” şi „fac” nu sunt o acţiune personală executată în 
neruşinată despărţire şi neascultare faţă de DUHUL LUI ISUS? 

Proroci pe care nu i-a trimis DOMNUL, apostoli şi 
învăţători mincinoşi, păstori care se păstoresc pe ei şi se hrănesc 
cu bunurile oilor sunt produşii lucrărilor personale şi fireşti 
pentru ISUS; căci DUHUL LUI ISUS se poate descoperi prin 
Cuvântul scris — şi se va descoperi — celui ce-L caută pe 
HRISTOS DOMNUL din toată inima, fie prin Cuvânt, fie prin 
TRUPUL SĂU -— BISERICA VIE; dar cunoştinţa din Cuvânt nu 
este acelaşi lucru cu umblarea cu DUHUL. 

Drumul maturizării este condiţionat de ascultare. Iar 
omul legalist care omoară pe alţii cu litera Cuvântului nu le va 
putea oferi şi Viaţa DUHULUI căci nu este slujitorul Adevărului 
în Duh. 

Doar cei însufleţiti de DUHUL DOMNULUI au inima din 
care curg izvoarele de Apă Vie, dar nu şi cei conduşi de propria 
voinţă — chiar dacă vor avea în cunoştinţa lor întreg Cuvântul 
scris. Căci undeva pe drum L-au părăsit pe DOMNUL şi s-au 
rătăcit (dacă L-au urmat vreodată!). 

Fiecare moment în care trăim singuri, dar nu în părtăşie 
cu DOMNUL în odihna DUHULUI, este despărţire de 
HRISTOS, unde putem face orice — dar fără EL. 

Chiar şi cei ce ÎL urmează pe ISUS trebuie adeseori să lase 
vechiul mod de a-L sluji pentru a merge mai departe pe urmele 
LUI şi pentru a trăi în Prezenţa LUI viaţa înnoită sau noutatea 
vieţii duhului. 

Atâta timp cât duhul nu e liber trebuie să ne lepădăm de 
suflet şi de tot ce avem în noi care oprimă libertatea duhului. 

Există o treaptă de maturizare de unde umblarea după 
DUHUL devine umblare cu DUHUL sau însufleţiţi de DUHUL 
DOMNULUI; dar dacă nu vom preţui şi nu vom urmări viaţa 
duhului vom cădea în suflet obosiţi şi descurajţi pentru că ne-am 
dorit şi am gustat viaţa Duhului, dar L-am întristat sau chiar L- 
am părăsit prin urmărirea cărnii sau a sufletului, trăind 
independenţi şi singuri în noi înşine. 

Rodul rugăciunii minţii care urmăreşte starea în Prezenţa 
DOMNULUI ne conduce în odihna vieţii duhului. 

„Nu vă voi lăsa orfani, voi veni la voi... pentru că Eu trăiesc 
şi voi veţi trăi. În ziua aceea veţi cunoaşte că Eu sunt în TATĂL, 
voi în mine şi Eu în voi.” 

„Dar Mângăietorul, DUHUL SFÂNT pe care TATĂL ÎL va 
trimite în Numele Meu, vă va instrui, vă va da lecţii, vă va arăta 
toate ca să vă aduceţi (şi vă veţi aduce) aminte de tot ce v-am 
poruncit EU.” (altă traducere) 

Când instruirea sau lecţia DUHULUI ne conduce la 
Cuvânt, acel Cuvânt este experimentat, trăit, ascultat şi împlinit. 

În urmarea DOMNULUI vin vremuri când nu mai putem 
citi Cuvântul pentru că am citit sau am auzit cu urechea atât de 
mult Cuvânt, dar noi am experimentat atât de puţin din EL. 
Acest dezechilibru este normal pentru un ucenic devotat 
DOMNULUI pentru că a cercetat Cuvântul scris. Dar DUHUL 
ştie că ucenicul nu-L va putea împlini prin putere proprie decât 
parțial şi doar un timp, după cât este de puternic sufleteşte. 

Binecuvântată stare când ajungi să cunoşti că nu poţi trăi 
viaţa creştină (spirituală) prin puterile sufletului, şi când ajungi 
să cauţi „cărările străvechi” ale mântuirii sufletului tău — care 
nu sunt nici voinţa şi puterea lui, nici independenţa şi 
singurătatea, ci lepădarea de sine şi răstignirea. 

Numai aşa — şi astfel - DOMNUL HRISTOS va putea trăi 
în tine, iar tu vei putea trăi prin EL. „Căci am fost răstignit şi nu 
mai traiesc eu, ci Hristos trăieşte în mine”... „cine Mă mănâncă 
pe Mine va trăi prin Mine”. 

Începuturile vieţii spirituale sunt delicate, la fel ca şi viaţa 
duhului. Poţi gusta din viaţa duhului şi să recazi în suflet — şi 
asta nu neapărat din rea voinţă, ci pentru că duhul tău are 
nevoie de întărire, de creştere şi maturizare pentru 
manifestarea care pătrunde sufletul. 

La începutul vieţii spirituale, tăgăduirea de sine (a cărnii, 
a sufletului, a voinţei proprii etc.) este fluctuantă. Dar după ce 
L-ai gustat pe HRISTOS DOMNUL în duhul tău (căci 

„DOMNUL a găsit cu cale să ţi-L decopere” în omul dinlăuntru), 
nu te va mai sătura nimic — în veci — decât Viaţa Lui Spirituală 
(care nu e sufletească!...). 

Şi când ajungi să păşeşti în viaţa duhului, eşti ca un 
copilaş ce-nvaţă să meargă. Duhul te ridică să mai încerci un 
pas, dar carnea şi sufletul — neputincioase în spirit — te trântesc 
jos. Însă „CEL ce a început în noi această bună lucrare o va duce 
la bun sfârşit.” Iar când noi mergem sufleteşte şi singuri dincolo 
de Domnul, EL ne-aşteaptă să ne întoarcem în Prezenţa 
părtăşiei cu inima LUI, ca să umblăm cu duhul — care ne va 
însufleţi — şi nu fireşte după mintea, după starea, atitudinea şi 
voia sufletului nostru. 

O decizie sufletească îţi poate guverna întregul curs al 
vieţii pământeşti — dacă nu o revoci — dar nu-ţi va dărui viaţa 
Duhului. Numai Prezenţa DOMNULUI şi mijlocirea cu suspine 
negrăite a MÂNGÂIETORULUI vor despărţi — prin sabia 
Cuvântului -— sufletul de viaţa veşnică ce este oprimată 
înlăuntrul tău. 

Umblarea după lucrurile de sus te duce la căutarea 
Prezenţei DOMNULUI şi la lepădarea (prin duhul) cărnii şi a 
vieţii sufletului „căci cine nu se leapădă de sine şi de tot ce are 
nu poate fi ucenicul DOMNULUI.” 

Primul rod al vieţii duhului este odihna de lucrările 
sufletului. 

Trăirea cu duhul omoară trăirea prin puterea minţii 
fireşti. 

DOAMNE, dă-mi Prezenţa Ta şi însufleţirea prin DUHUL 
TĂU chiar şi în iureşul împrejurărilor zilnice şi al relaţiilor cu 
oamenii. 

X 

Sunetul alăutelor Gomorei strigă sufletului nostru: 
„Aceasta e viaţă! Coboară de pe cruce.” Dar DOMNUL a biruit 
lumea care ne face necazuri. 

Viaţa duhului retează voinţa proprie. 

Când izvorul melodiilor nu este DUHUL, muzica 
sufletului ignoră şi opresează omul dinlăuntru. 

Libertatea mea nu este să străbat pământul de la un capăt 

la altul, ci să trăiesc cu duhul liber. 
x 

Instruirea prin DUHUL SFÂNT -— când mergi pe urmele 
DOMNULUI HRISTOS ISUS -— capacitează pe fiecare ucenic 
pentru funcţionarea lui ca mădular distinct, potrivit măturităţii 
sale şi potrivit măsurii de credinţă dăruită la acea vârstă. 

Cei născuţi din DUMNEZEU ce s-au oprit pe drum, au căzut 
şi n-au vrut să se mai ridice ori s-au rătăcit, îndură nefericirea 
stării lor prin care DOMNUL pune în ei dorinţa de a-L urma. Iar 
nefericirea lor creşte pe măsura încăpăţânării şi cerbiciei lor 
până ajung, chiar să fie daţi pe mâna Satanei — dacă hulesc şi 
păcătuiesc cu voia — „pentru nimicirea cărnii, ca duhul lor să fie 
mântuit în ziua DOMNULUI”. 

X 

Duhul meu nu e liber decât dacă eu îmi ocup poziţia în 
HRISTOS sau devin conştient că sunt (locuiesc) în EL şi vin la 
Tronul de Îndurare al TATĂLUI, dar nici măcar aceasta nu o pot 
produce prin efortul propriu, ci trăiesc încredinţându-mă în 
HARUL DOMNULUI care-şi face lucrarea în mine. 

X 


Lucrarea DOMNULUI în om e tainică şi veşnică, fapt 
pentru care necesită timp. Un om spiritual se naşte o dată, dar 
creşterea lui este înceată pentru că este o intervenţie foarte fină 
a DOMNULUI în om — dependentă de acceptarea şi colaborarea 
creştinului cu Voia DOMNULUI. 

x 

Cine judecă pe alţii o face pentru că nu are capacitatea de 
a-i înţelege deplin şi va fi şi el judecat la fel, pentru că va secera 
ce a semănat şi pentru a putea înțelege ceea ce a condamnat. 

Faptul că duhul tău nu intră la sfaturile multora nu-ţi dă 
dreptul de judecător, ci de separare, pentru că STĂPÂNUL 
SUPREM este JUDECĂTORUL tuturor, iar pentru răutăţile 
omeneşti a rânduit pe cel ce poartă sabia. 

Duhul născut din SUPERIORUL SUPREM simte 
autoritatea şi în mod deosebit, pe cea directă peste sine. 
x 


Mai sunt şi astăzi corbi pentru Ilie... 
X 


Sufletul este avid după posesia autorităţii, dar duhul 
născut din SUPERIORUL SUPREM nu se poate manifesta decât 
atunci când sufletul este zdrobit şi răstignit. Posedarea 
autorităţii este pentru suflet un drog otrăvitor care nu-i dă 
odihnă; dar zdrobirea şi răstignirea sa aduc odihna şi liniştea în 
toată făptura. 

X 

Lumea exterioară, făpturile şi obiectele acţionează ca un 
magnet ca să scoată, prin simţuri, omul din sine însuşi, iar 
sufletul se luptă pe viaţă şi pe moarte să trăiască prin sine, 
independent, hrănindu-se fie cu senzaţii, fie cu idei, cu imagini 
şi cu melodii ale altora, cu informaţii şi activităţi exterioare şi 
sufleteşti. Binecuvântată stare când DOMNUL şi duhul născut 
din CEL SUPREM atrag persoana spre minunea Prezenţei lui 
DUMNEZEU. 

X 

Viaţa duhului mă duce la DOMNUL, dar după ce am cerut 
ajutorul LUI trebuie să-mi folosesc sufletul la capacitate şi 
mintea ca să fac tot ce pot pentru a executa lucrările necesare, 
cu încredere deplină în DUMNEZEU şi în dependenţă de EL, 
chiar şi când am greşit, căci EL mă poate ajuta să repar şi 
greşeala atunci când aştept şi mă încred în ajutorul Lui, dar nu 
în mine. 

X 

Este una să ai sufletul îngâmfat de cunoştinta Scripturii şi 
alta să te laşi lucrat de Prezenţa DOMNULUI pentru împlinirea 
Scripturii prin puterea şi ajutorul lui DUMNEZEU. 

Putem forma teorii, teologii şi dogme, dar nu putem să fim 
asemenea lui HRISTOS decât dacă trăim în Prezenţa LUI şi-l 

urmăm Cuvântul spre care ne atrage Lucrarea şi Prezenţa LUI 
să-L împlinim. 
X 

Există un timp de unde experimentezi o tainică unitate 
între viaţa duhului şi DOMNUL; duhul te conduce în Prezenţa 
DOMNULUI - care-ţi hrăneşte duhul — şi te maturizează ca om 
în HRISTOS. Duhul înviat este organul de legătură directă cu 
DUMNEZEU. Rugăciunea minţii intră (dacă primeşti HAR) în 
părtăşia vieţii duhului -— care duce direct în Prezenţa 
DOMNULUI. 

Un duh întărit prin hrănirea cu DOMNUL din Prezeţa LUI 
(sau din starea lui ISUS de faţă în comuniune cu omul lăuntric), 
va conduce de la sine mintea în conştienţa Prezenţei 
DOMNULUI — când ea nu e preocupată şi nu lucrează — dar, 
uneori chiar în acest timp; căci scopul DOMNULUI nu este ca 
omul să fie singur. Atunci când nevoile sau strâmtorările ce l-au 
condus pe om la ajutorul DOMNULUI au trecut, vine 
DUMNEZEU la om prin duhul înviat — care este o parte din 
HRISTOS. 

Fericită stare este vârsta când trăieşti locuirea 
DOMNULUI HRISTOS în tine prin DUHUL SFÂNT; una din 
lucrările LUI este conducerea întregii făpturi în Prezenţa 
DOMNULUI. Când trăieşti sau vezi sau faci ceva ce-ţi pune în 
pericol puritatea duhului, DOMNUL îşi revendică dreptul de 
STĂPÂN prin simţăminte puternice de respingere împotriva 
răului — pe care le resimţi în suflet ca venind dinlăuntru. Aceasta 
este doar una din revendicările Sale. Amintim aici şi una din 
lucrările Sale în noi, care este sarcina de mijlocire pentru cineva, 
pusă prin simțământul lăuntric al duhului. 

X 

De ce citesc Scriptura? 

-ca să-mi hrănesc duhul atunci când e înfometat de 
Cuvântul scris. 

-ca să-L cunosc — descoperindu-L mai mult - pe 
DOMNUL prin ea. 

- ca să primesc înţelegere. 

- Ca DOMNUL să-mi descopere — când va crede EL — din 
Înţelepciunea ascunsă şi pecetluită în Cuvânt. 

—ca să mă hrănesc cu pasajele pe care mi le spune mie. 

-Ca să mi se înregistreze în memorie pentru a putea 
medita la DOMNUL în timpurile când nu voi avea Cuvântul 
scris. 

-Ca să-mi pot aminti Cuvântul pentru a-L împlini în 
diferitele situaţii şi împrejurări concrete din viaţă pe care numai 
Cuvântul le poate rezolva. 

X 

„DUMNEZEU vorbeşte când într-un fel, când într-altul...” 

Vine timpul când nu mai trăieşti simțind viaţa duhului. 
Adâncul sufletului este în noapte şi în negură, dar — diferit de el 
— duhul este ca o cetate întărită şi închisă în astfel de timpuri 
„ca o fântână pecetluită.” 

Acum, rugăciunea minţii — sau munca sufletului — şi 
vărsarea inimii înaintea DOMNULUI împreună cu lupta din 
suflet în rugăciune pentru a descoperi Prezenţa DOMNULUI, 
conduc — poate — spre un alt mod de a vorbi al DOMNULUI. 
Este un pas înainte, chiar dacă în întuneric şi confuzie. 
DOMNUL va răsări lumina LUI în întunericul nostru. 

X 

Rodul normal al rugăciunii minţii este venirea minţii în 
Prezenţa DOMNULUI sau starea LUI de față. Este atât de bine 
şi plăcut în Prezenţa LUI... chiar dacă numai mintea e 
conştientă de ea şi în acest timp nu o simţim cu duhul. 

X 


Un suflet care n-a trăit renunţarea la sine însuşi şi la tot 
ce are, nu va primi viaţa duhului înviat care să-l însufleţească 
pentru că mai are în sine — sau în afară — izvoare de bucurie care 
vor seca, şi altele pe care el le inventează pentru a se hrăni cu ele 
şi pentru a trăi în independenţă de DOMNUL şi de cârmuirea 
LUI prin duhul. Acest suflet necesită tratat de DUMNEZEU prin 
împrejurări, suferinţe şi stări negative pentru a deveni conştient 

de dependenţa de DOMNUL şi pentru a fi condus în ea; dar nu 
va primi mărgăritarul conştienţei trăirii DOMNULUI HRISTOS 
în el decât dacă ÎL va urma până la capăt, lepădându-se de sine 
în răstignire. 

X 

„Frica de oameni este o cursă”. „Să nu vă fie frică de cei 
care ucid trupul.” 

A nu răspunde cu rău pentru rău, ci a birui răul prin bine 
înseamnă „să nu te împotriveşti celui rău”, ci, neânfricat, „să dai 
şi mantaua celui ce vrea să se judece cu tine să-ţi ia haina” şi să-ţi 
iubeşti vrăjmaşii făcându-le bine (ceea ce-ţi va declanşa 
sentimentele de dragoste pentru ei). 

Pe urmele Mielului nu vom deveni lupi, dar îi vom invinge 
iubindu-i — chiar dacă ne vor omori — căci cei nefericiţi nu 
suntem noi care le putem dărui dragoste, ci ei care se distrug 
prin ură, prin disprețul, mânia, batjocura şi toate păcatele lor. 
Să ne rugăm pentru zdrobirea inimii lor împietrite, iar binele pe 
care li-l facem noi le va îngrămădi cărbuni aprinşi pe cap. 

X 

Rugăciunea făcută din dorinţă aprinsă după DOMNUL 
poate produce  înflăcărarea inimii pentru EL, uscând 
afectivitatea pentru cei din jur şi centrându-se doar pe prima 
parte a celei mai mari porunci („Să iubeşti pe DOMNUL 
DUMNEZEUL tău cu toată puterea ta, cu toată mintea, inima şi 
sufletul tău”). 

Şi poate acesta este unul din modurile personale de-a 
ajunge — într-un fel — în Prezenţa DOMNULUI pentru a te hrăni 
spiritual acolo şi mai apoi să poţi manifesta iubirea de 
aproapele. 

HRISTOS DOMNUL nu este un fabricant de şabloane, iar 
drumul cu EL este cu munţi şi văi necunoscute; dar cât de greu 
e să-L aştepţi pe EL când nu mai ştii ce să faci şi când nu mai 
poţi face nimic... 

„DOAMNE, când vei veni la mine?...” 

Starea în tăcere la TATĂL în cer îţi aduce linişte şi îţi oferă 
odihnă. Acolo se hrăneşte şi se întăreşte duhul din Cel din care 
a fost născut. Încrederea şi siguranţa pe care ţi le oferă TATĂL 
— CREATORUL UNIVERSULUI, STĂPÂNUL regatelor 
oamenilor şi al lumilor nevăzute, te pun deasupra 
circumstanțelor potrivnice şi a neajunsurilor, ori a relaţiilor 
denaturate. „Să ne ridicăm dar cu deplină încredere la Tronul 
HARULUI ca să primim îndurare şi să aflăm HAR pentru ajutor 
la vreme de nevoie.” 

Când stai în braţele TATĂLUI nu mai ai nevoie de nimic 
şi toată făptura ta intră în armonie. 

DOMNUL nu ne lasă-n neputinţă pentru ca să mai facem 
— totuşi — ceva cu ultima picătură de sânge, ci ca să intrăm în 
odihna de la Tronul de Îndurare al TATĂLUI unde învăţăm să 
ne odihnim definitiv de lucrările noastre. 

Trăirea cu DOMNUL ne introduce în odihna LUI şi ne 
pensionează de lucrările noastre pentru EL — care sunt moarte! 
X 

Poziționarea mea conştientă în HRISTOS - sau 
redescoperirea acestei realităţi existente — mă eliberează de 
izolare şi de capcanele introspecţiei, dându-mi posibilitatea să 
trăiesc liber în dependenţă de DOMNUL şi de îndemnurile clare 
ale DUHULUI. Este mult mai sănătos să trăiesc în HRISTOS şi 
să mă bucur de EL, decât să scormonesc mereu în propria-mi 
carapace. Căci DUHUL când vrea să mă îndemne, o va face 
sigur; dar eu trăind în mine nu umblu cu duhul, ci rătăcesc izolat 
în catacombele sufleteşti. Trăind în HRISTOS sunt eliberat de 
mine, iar duhul poate acţiona liber. 

HRISTOS trăind în mine este o taină ce implică şi 
călăuzirea DUHULUI, dar se pare că mai implică şi trăirea mea 
în HRISTOS, liber să ascult poruncile LUI. Armonia acestor 
două implicări şi voințe o poate realiza doar DOMNUL. 

Voința mea se supune Scripturii prin puterea dată de 
DUHUL, iar DUHUL mă cârmuieşte şi mă călăuzeşte acolo 

unde voinţa dă greş, sau unde crede EL de cuviinţă pentru a 
executa lucrările LUI. 

Dacă DOMNUL HRISTOS a spus: „Dacă mă iubiţi veţi 
păzi poruncile Mele” şi „Voi sunteţi prietenii mei dacă faceţi ce 
vă poruncesc EU”, atunci, fără echivoc, suntem expuşi şi supuşi 
instruirii unei duble călăuziri: Legea lui DUMNEZEU din 
minţile noastre provenită din citirea şi din amintirea Cuvântului 
Scripturii, şi Legea pusă în inimile şi în duhurile noastre care 
acţionează scriptural prin îndemnuri lăuntrice spirituale. 

„Orice faceţi să faceţi spre slava DOMNULUI.” Aceasta 
mă duce în odihnă tăcută, închinându-mi fiinţa la picioarele lui 
ISUS DOMNUL. 

Dacă nu voi trăi închinarea în duh, nu voi avea nici 
închinarea în adevăr. Când execut un act al credinţei — care 
poate fi şi supunerea faţă de stăpânul meu sucit — în duhul 
închinării, nu mă închin eu atunci în adevărul: „supuneţi-vă 
stăpânilor voştri pământeşti ca DOMNULUI pentru a nu fi 
vorbită de rău Calea DOMNULUI”? 

Dar când trăiesc în neascultare faţă de Adevărul scris, nu-mi 
fură aceasta binecuvântările DOMNULUI? 

Este cert că nu pot împlini tot ce este scris într-un singur 
moment, dar dacă primesc HAR, mă pot închina şi pot împlini 
tot ce trebuie împlinit executând fiecare act spre slava 
DOMNULUI (şi vai de mine dacă ceea ce fac are alt motiv decât 
această slavă şi binele oamenilor — motive care vor avea răsplată 
veşnică şi binecuvântare pe pământ). 

Interdependenţa şi întrepătrunderea adevărului, a 
duhului şi a legilor şi căilor DOMNULUI e uimitoare. Lucrarea 
DOMNULUI nu este doar predicarea, evanghelizarea, darurile, 
hrănirea  copilaşilor, păstorirea, prorocia etc. Lucrarea 
DOMNULUI este şi munca celui credincios din cel mai „de jos” 
loc, făcută spre slava lui DUMNEZEU. 

Lucrarea DOMNULUI este şi a mânca şi a bea sau a face 
dragoste în căsnicie spre slava lui DUMNEZEU, în închinare, cu 
bucurie şi reverență. Dacă în ceea ce fac mă manifest spre slava 

DOMNULUI şi o fac ca pentru EL, cu drag, dintr-o inimă bună, 
atunci aceasta este o lucrare a LUI prin mine, căci cine poate să 
mănânce ca pentru DOMNUL şi spre slava LUI dacă DUHUL 
DOMNULUI nu este la lucru în el în timpul manifestării? 

Noi putem încerca, putem imita, dar slava STĂPÂNULUI 
SUPREM nu beneficiază de eşecurile, de falsurile sau 
compromisurile noastre. 

Numai un închinător devine un făptuitor spre slava 
DOMNULUI HRISTOS. 

Închinarea este golirea sufletului în adâncurile omului 
lăuntric, de unde curge Izvorul Vieţii; este dependenţa şi 
supunerea sufletului faţă de duh, renunţarea la a se mai conduce 
după mintea cărnii sale şi trăirea prin duhul. Nu vom realiza 
nimic de valoare şi DOMNUL nu ne poate folosi câtă vreme mai 
oprim, prin forţele naturii noastre sufleteşti, izvorul viu al 
închinării care curge dinlăuntrul nostru. 

Cele mai adânci legături dintre om şi DOMNUL său sunt 
necunoscute altora. 

Închinarea în duh mă uneşte cu DOMNUL HRISTOS în 
care mă odihnesc. 

X 

Omul poate lua hotărâri şi poate să facă multe din sine 
însuşi sub deviza falsă: „pentru DUMNEZEU”, dar nu va putea 
împlini în veci tot ce este scris, ci va împlini Cuvântul parţial, 
segmentat şi fluctuant. Cel ce nu a cunoscut lepădarea de sine şi 
nu a trăit moartea în sufletul său crucificat urmându-L pe 
DOMNUL, va face rugăciuni sufleteşti, predici, dărnicii, 
reuniuni, sisteme, impuneri, informatizări, teorii etc. şi se va 
hrăni cu ele dezvoltându-şi tot mai puternic manifestările 
sufleteşti, mergând până la însufleţirea demonică. Dar nu va 
împlini lucrarea lui DUMNEZEU prin el, ci lucrarea lui 
închipuită pentru DUMNEZEU şi nu va avea curgerea Vieţii lui 
HRISTOS din el, iar DUHUL nu va pecetlui manifestările 
omului cu sigiliul lui HRISTOS. 

„Nu te poţi trage de urechi să creşti singur”, spunea un 

frate. DOMNUL lucrează; EL hotărăşte când şi prin cine 
lucrează; El conduce lucrarea Sa; El dă puterea LUI care — 
diferită de cea sufletească — e invincibilă acolo unde omul 
sufletesc nu poate mişca un fir de praf!... 

Resemnarea, aşteptarea în răbdare a manifestării 
DOMNULUI, a Lucrării şi Vieţii LUI, lipsa de precipitare — căci 
la capătul puterilor ţi-ai cunoscut ruşinea josniciei sângelui şi 
cărnii care nu vor moşteni Împărăţia DOMNULUI — sunt stări 
lucrate de DUHUL în om. 

X 

Dacă ajungi să trăieşti deşertăciunea sau devalorizarea 
lucrului sau lucrării ce o ţii în mână, înseamnă că DOMNUL te 
călăuzeşte, delicat, să le arunci din mână pentru a-ţi dărui 
minuni şi lucrări noi. 

Lucrul din mână are o valoare relativă şi te împiedică să 
mergi mai departe şi să primeşti valori superioare pentru că te 
ţine ocupat, preocupat şi concentrat unilateral spre el. 

Izvoarele de ape vii revarsă peste stăvilar, după ce l-au 
umplut, sau îl sfărâmă - dacă nu e construit de forţa şi 
principiul Vieţii de Înviere. 

X 

Cuvântul Scripturii care ne vine în minte potrivit cu o 
situaţie concretă este litera care omoară şi standardul care ne 
izolează de realitate şi de viaţa duhului într-o lume a celor morţi 
şi incapabili să-L împlinească. Mintea firească îi poate tăia pe 
alţii cu acest cuvânt, dar nu îi va putea atinge standardul în veci, 
căci este mort şi fără viaţă, diferit, în mod brutal, de viaţa 
delicată a omului lăuntric. Este diferit de Cuvântul pe care ni-l 
amintim noi, diferit de lucrarea Duhului şi este foarte probabil 
lovitura vrajmaşului pentru omul lăuntric, pentru ca prin 
izolarea într-o lume a literei ucigătoare să zădărnicească viaţa şi 
părtăşia cu DOMNUL şi să ne atragă într-o cursă a morţii pentru 
noi şi pentru alţii; mintea nu îmi va da puterea să implinesc 
Cuvântul, dar îmi va preocupa sufletul însufleţindu-l cu litera ce 
mă omoară. 

Duhul de minciună — sau duhul amăgirii — mă va tăia cu 
litera pentru a-mi activa puterile sufletului de a o împlini — lucru 
imposibil pe termen lung şi în mod desăvârşit — ceea ce mă va 
duce în dezamăgire, în dezgust de Cuvânt şi îndepărtare de 
DUMNEZEU; pentru că dacă nu pot face Voia Lui, atunci să fac 
ce pot şi ce-mi place — nu neapărat păcate, ci lucruri deşarte şi 
bucurii trecătoare — şi să-mi sap „puțuri crăpate care nu ţin apă” 
(deoarece stă în structura sufletului să facă ceva pentru a se 
simţi important, pentru a se hrăni cu ceea ce face şi pentru a trăi 
independent chiar o falsă lucrare pentru DUMNEZEU, din 
puterea, din iscusinţa şi nevoia de a-şi înşela conştiinţa). 

Cu totul diferită de viaţa şi lucrarea sufletului carnal — ori 
însufleţit de înţelepciunea demonică — este lucrarea DUHULUI 
prin viaţa omului lăuntric în sensibilitate faţă de semeni şi în 
părtăşie cu Însuşi DOMNUL, pentru a-l face capabil să 
stăpânească şi să comande sufletul, pentru a-şi aminti Cuvântul 
care trebuie împlinit în rezolvarea unui conflict sau a unei 
probleme, dar şi pentru a-i da — prin puterea şi libertatea vieţii 
care curge din duhul — capacitatea de a împlini Voia 
DOMNULUI. Rezultatul va fi pace, puritate şi bucurie în 
DUHUL SFÂNT. 

Activismul sufletesc va duce la epuizare, la dezgust şi la 
sentimentul zădărniciei - atunci când sufletul caută să 
împlinească prin forţele sale tot ce este scris — sau la impunerea 
crezului său asupra altora (bigotism) şi la tăierea cu Cuvântul 
(nu la zidire), la dictatură în sisteme religioase organizate şi 
strict controlate pentru a nu pierde puterea şi falsa autoritate — 
chiar demonică — ce o deţine şi care se hrăneşte din activism, 
din predicare, din înţelegeri mentale şi dubioase ale adevărului 
ori din înţelepciunea firească-sufletească-demonică. Deţinerea 
de informaţii şi setea după ele pot adăuga un plus de forţă 
pentru suflet, de mulţumire şi satisfacţie, cât şi sentimentul 
succesului şi al lucrului bine făcut pentru DOMNUL - dar în 
fapt rupt de EL, însă după capul omului. 

X 

Realitatea faptului că DOMNUL m-a aşezat în HRISTOS 
în cer la dreapta TATĂLUI prin omul meu lăuntric, îmi linişteşte 
mintea de trăirea ei de una singură şi prin eforturile proprii. 

Secretul vieţii spirituale nu stă în faptul că eu mă 
chinuiesc să o trăiesc şi să o captez, ci este oferirea, deschiderea 
şi abandonarea mea în mâinile DOMNULUI care-mi dă această 
viaţă şi o dezvoltă lucrând, EL Însuşi, tot necesarul pentru 
creşterea şi manifestarea ei în mine. 

X 

Bunăstarea nu este neapărat dependentă de nivelul 
profesional de pregătire al persoanei, cât de binecuvântarea 
DOMNULUI; iar calitatea vieţii pământeşti nu e dată de 
bunăstare, ci de fericirea lăuntrică. Dacă DOMNUL te conduce 
să faci studii superioare, vei fi sub binecuvântarea LUI, dar dacă 
te înhami de unul singur la jugurile altora, te nefericeşti cu 
mâna ta. 

O inimă mulţumită primeşte, cu dragoste, toată voia 
DOMNULUI pentru ea, iar o zi pe înserat înaintea LUI este mai 
bogată în împliniri decât scaunul imperial al împăraţilor. 

X 

Creştinul care renunţă la eforturile proprii de 
autoîmplinire -— chiar spirituală — îşi găseşte, cu siguranţă, 
împlinirea în odihna DOMNULUI. 

Diferenţa dintre eforturile proprii şi odihna DOMNULUI 
este Iordanul — prin care treci din pustie în Ţara promisă. 

Dacă ai ajuns la ineficienţa şi neputinţa eforturilor proprii 
în lucrarea DOMNULUI şi ai fost călăuzit în odihna din 
Prezenţa LUI, cere-l şi HARUL de a putea rămâne permanent 
acolo, pentru că pe tărâmul odihnei, dumnezeii veacului se vor 
lupta să-ţi fure chiar Prezenţa DOMNULUI, momindu-te să te 
bucuri — în libertatea ce ai primit-o — de vraja lor de nimic (lucru 
care-ţi va aduce asuprirea şi robia duhului sub puterea 
vrajmaşului ce îţi va reînsufleţi carnea sufletească). 

La graniţa odihnei, dorinţa de activism se manifestă cel 
mai puternic, iar pe tărâmul odihnei, duhul veacului va lupta să 

îţi sacrifice libertatea pe altarul dumnezeilor străini. 

Trebuie să existe un mod de a-ţi trăi viaţa permanent în 
Prezenţa DOMNULUI, dar nu prin eforturi, ci prin HAR. 

Omul care se leapădă în sine de lucrurile lumii — ce-l duc 
în atingere cu duhul veacului — şi care se supune bunătăţii şi 
blândeţii omului lăuntric, are şansa HARULUI de-a merge mai 
departe cu DOMNUL în ţara odihnei duhului. 

Dacă ceea ce fac mă scoate din Prezenţa DOMNULUI, 
înseamnă că fac degeaba, din eforturi sufleteşti sau într-un mod 
greşit. 

Nimic nu are dreptul să mi-L fure pe DOMNUL: nici setea 
de cunoştinţe, nici lucrările mele pentru DOMNUL, nici mijlocul 
de trai, nici familia, nici gândurile; dar HARUL de a sta mereu în 
Prezeţa DOMNULUI şi de a umbla cu EL în duhul este dovada 
maturizării şi a urmării Lui pe drumul pe care te atrage EL. 

X 


Fericirea sau nefericirea ta nu depind de ceea ce faci — cât 
timp nu păcătuieşti — ci de faptul de a-ţi lua sau nu viaţa în 
mâini. Cine-şi ia viaţa în mâinile sale este nefericit şi obsedat de 
ceea ce face, se rupe de relaţia vieţii cu DUMNEZEU -— care este 
garanţia fericirii sale — şi nu mai trăieşte din HAR, ci din 
puterile sale limitate. 

Lipsa de HAR (sau izolarea faţă de HAR) este şi lupta 
sufletului de a trăi viaţa spirituală. Cât timp trăieşti în această 
luptă eşti legalist şi bigot, căci dacă nu îţi impui standardele tale 
sufleteşti asupra altora, măcar te aştepti în tăcere să le atingă, 
sau îi desconsideri dacă nu le au; pe când HARUL de a-ţi vedea 
neputinţa şi imposibilitatea de a trăi creştineşte — altfel decât 
dacă HRISTOS o face în tine prin puterea LUI de înfăptuire — te 
determină să oferi mai departe HAR. Legea omoară în tine şi în 
ceilalţi, dar HARUL îţi dă viaţă — şi ea curge înspre ceilalţi!... 

Atitudinea este o parte din voinţa proprie de a face bine 
sau rău; dar nu stă în puterea ei să trăiască viaţa duhului şi te va 
ridica de atâtea ori să o atingi, până vei capitula copleşit de 
totala ta neputinţă în acest domeniu şi te vei abandona în 
mâinile DOMNULUI. 

Fericirea ta nu stă în imaginea de sine, nici în faptele, 
realizările şi-n posesiile tale sau în poziţia ta socială, ci în 
părtăşia interioară cu DOMNUL -— care te va umple cu 
DRAGOSTEA Lui şi cu capacitatea de a-ţi iubi aproapele. 
Acestea te vor scoate din tine însuţi — unde eşti centrat din 
naştere — şi te vor plasa pe orbita supremă a destinului tău. 
Dragostea lui DUMNEZEU pentru tine te va face fericit şi în 
sărăcie şi în suferinţă, dându-ţi putere să rezişti — indiferent de 
limitările impuse -— prin orice va trebui să treci. Această relaţie 
a inimii care se dăruieşte lui DUMNEZEU şi care se lasă 
umplută de dragostea DOMNULUI, primeşte viitorul liniştită 
din mâna LUI; căci EL zideşte în tine puterea de a trece prin 
orice încercări şi necazuri, prin suferinţe şi strâmtorări sau 
reuşite, fără îngrijorări şi cu mulţumire în inimă, căci ai 
siguranţa că STĂPÂNUL SUPREM -— care te iubeşte — va rândui 
spre bine, cântărit şi cu măsură, orice va aduce-n viaţa ta. 

HARUL îţi descoperă atitudinea de care ai nevoie, dar nu 
te lupta să o înfăptuieşti prin puterile tale — care te izolează faţă 
de HAR -— ci acceptă-ţi neputinţa şi apelează la DOMNUL 
pentru a-ţi da HARUL puterii de înfăptuire. 

X 


Există aşa-numitele revelații sufleteşti însoţite de 
sentimente care conferă trăirii sufleteşti senzaţia de 
spiritualitate. Ele iau ca paravan pe DOMNUL, Cuvântul, 
dedicarea, lucrarea, orice, dar nu te duc niciunde, ci în arşiţa 
pustiului arid al efortului, al confuziei şi neputinței proprii. Ele 
sunt străfulgerări sufleteşti (iluminări mentale) care nu vin din 
starea în Prezenţa DOMNULUI şi din lucrarea Lui în omul 
dinlăuntru. 

Există şi o religie falsă a sufletului independent care 
foloseşte Cuvântul Scripturii ca o unealtă prin puterea minţii şi 
pe DOMNUL ca paravan sub care să se autoînşele şi să orbească 
discernământul spiritual, o religie care merge într-una - şi nu 
ajunge nicăieri — care face de toate — dar nu atinge viaţa — şi 
care zideşte imaginea sinelui ca lucrător cizelat de DOMNUL 

(„din moment ce a mers atâta şi a suferit...”) dar, toate de dragul 
de a fi cineva prin ceea ce face, sub falsa identitate a unui „om al 
lui DUMNEZEU”. 

Cine este sincer cu sine va descoperi această falsă 
revelaţie, această falsă religie şi acest drum independent 
sufletesc lipsit de viaţă spirituală. 

X 


Îndemnul duhului de a respinge sau de a se împotrivi, se 
manifestă prin impresii lăuntrice de tulburare şi rău lăuntric, de 
blocaj în culmea răului lăuntric şi durere; după care duhul este 
stins — dacă nu-i ascultăm îndemnul!... Pentru creştinul 
duhovnicesc, libertatea totală este cea spirituală sau libertatea 
de a trăi prin duhul. Aceasta este atmosfera cerului, a cărui viaţă 
spirituală îţi alimentează omul lăuntric, într-o lume străină 
unde suntem călători şi ambasadori cereşti. 

Viaţa şi voinţa proprie sting duhul. 

Trăirea prin duhul te eliberează de îngrijorare, de graba şi 
nerăbdarea sufletului şi te leagă de DOMNUL. Indiferent prin 
ce ai trece, în duhul ai încredere, ai bizuire şi părtăşie cu 
DOMNUL. 

X 

Cine îşi hrăneşte firea îi va mânca -— în curând şi negreşit 
— roadele. Libertatea permisă poftelor sufleteşti de a privi 
deşertăciunea — dar nu chiar răul — şi de a flecări cu limba, îţi va 
oferi putreziciunea şi îţi va stinge duhul. 

Lipsa înfrânării distruge viaţa lăuntrică. 

Doar în limitele înfrânării sub îndemnul duhului, 
libertatea este libertate, căci dincolo de aceste limite este 
desfrânare. 

Atunci când nu resimţi că omul lăuntric ÎL caută pe 
DUMNEZEU, măcar nu distruge tu şi tânjirea inimii după EL, 
căci te vei hrăni cu moartea. 

Pentru creştinul spiritual, libertatea totală este libertatea 
de a trăi cu (prin) duhul. 

„Cine vorbeşte de la sine însuşi caută gloria lui însuşi; dar 
cine caută gloria Celui ce L-a trimis ACELA este adevărat şi în 
EL nu este nedreptate.” 

X 

Religia mea este HRISTOS şi nu un anumit mod de a-L 
urma. Când EL este tot ce-mi doresc, primesc capacitatea de a 
trăi liber şi de a-L urma oriunde mă cheamă. 

X 

Conştienţa de Prezenţa DOMNULUI nu este părtăşia cu 
EL, rugăciunea către DOMNUL nu este trăirea prin viaţa 
duhului, iar libertatea de manifestare în viaţa exterioară nu este 
cina cu DOMNUL sau unirea cu EL. 

Foamea după DUMNEZEU nu poate fi săturată decât de EL. 

Dacă trăiesc din perspectiva veşniciei, puţin îmi pasă de 
poziţia socială pe care o ocup, căci goana după poziţie este slavă 
deşartă sau dorinţa lăudaroşeniei vieţii. 

„Orice dar bun şi desăvârşit vine de la DOMNUL”; de 
aceea aşteaptă-L pe EI şi nu te lupta singur pentru a obţine 
darul. 

Experiențele din trecut cu DOMNUL îmi pot lega 
libertatea de manifestare de a-L căuta pe DOMNUL mai departe 
în prezent. 

A te închide pentru DOMNUL nu înseamnă a rămâne pus 
deoparte pentru EL şi a merge mai departe, ci a te izola în 
limitele experienţelor trecute avute pe drumul cu DOMNUL. 

Când discerni că DOMNUL te ademeneşte să mergi mai 
departe, nu te înțepeni în trecut ca măgarul pe loc. Dar nu 
gândurile tale te eliberează, ci DOMNUL care îţi dă un mod nou 
de a-L aştepta să se manifeste altfel — inclusiv în circumstanţe 
şi-n domeniul social. 

x 

Este diferenţă între cunoştinte (acumularea de 
informaţii), înţelegere, concluziile experienţelor trecute şi 
discernământ (sau capacitatea de a deosebi între bine şi rău, 
inclusiv deosebirea duhurilor). 

Înțelegerea şi discernământul sunt daruri care se dezvoltă 
în funcţie de experienţa personală, de starea în compania 
înţeleptilor (mai ales între cei cu capacitate de înţelegere 
spirituală), de  meditarea la Cuvântul Scripturilor, de 
colaborarea cu DUHUL DOMNULUI etc. 

Informarea necesară unui domeniu de activitate nu este 
sinonimă cu înţelegerea spirituală, dar poate să-ţi fie de ajutor 
mai ales dacă este informaţie spirituală. 

Corecţia duhului repune capacităţile sufletului din 
centrarea pe (în) sine înspre DOMNUL, şi din trăirea minţii 
înspre aşteptarea DOMNULUI. 

X 

Trăirea în părtăşie cu DOMNUL care mă aşteaptă (mă 
atrage) în viitor... 

X 

Sufletul care batjocoreşte, ia în derâdere, face băşcălie sau 
„mişto” de alte persoane, stinge puterea duhului de-a se ruga. 

X 

Duhul mă călăuzeşte spre părtăşia cu DOMNUL prin 
atitudine, prin locul şi mjloacele necesare pentru a intra în ea. 
Unul din mijloace poate fi chiar învăţarea unei limbi străine 
pentru a putea avea acces la slujirea spirituală a altor mădulare 
din Trupul lui HRISTOS (Mireasa DOMNULUI) exprimată prin 
cărți, prin casete, internet etc. 

X 

Idolatrizarea Bibliei nu este părtăşie cu HRISTOS, dar 
păzirea poruncilor LUI mă duce în relaţie cu EL (dacă sunt 
sincer!), căci voi constata că nu pot efectiv împlini tot ce scriu 
Scripturile — permanent şi cu toată inima — numai dacă 
DOMNUL Însuşi o face prin puterea Sa, manifestându-se prin 
mine. Aceasta nu înseamnă ca voi primi eu putere să împlinesc 
prin carnea şi sufletul meu porunca DOMNULUI, ci că puterea 
Duhului prin care trăiesc va însufleţi capacităţile sufletului meu 
lepădat şi răstignit pentru Voia LUI, căci eu voi trăi prin 
HRISTOS care locuieşte în mine. 

Eul va merge după DOMNUL şi-L va sluji numai cât poate 
să se afirme şi să se înalțe pe sine cu ceea ce face, dar în 
momentul abdicării de la conducerea persoanei sale prin 
lepădare şi răstignire în favoarea DOMNULUI, va dezerta din 
ucenicie — dacă nu-L doreşte pe DOMNUL ca adevărat 
STĂPÂN. 

Numai cel născut din DUMNEZEU îi devine ucenic, dar 
nu toţi ucenicii ÎL urmează până la desăvârşirea planului 
DOMNULUI pentru ei în împlinirea scopului Său de a lua chip 
în noi. 

Nu mă întreb cât am lepadat, ci cât am păstrat din mine, 
bucăţi de eu care mă leagă şi mă opresc din creştere şi din calea 
pe urmele paşilor Săi, sub cârmuirea Duhului. 

Cât de mult trebuie să rămân în părtăşie cu TATĂL, cu 
DOMNUL şi cu DUHUL SFÂNT pentru a renunţa la ceea ce 
vreau eu pentru ceea ce vrea EL — a cărui voie o cunosc în timp, 
drum cu drum la răscruci şi cotituri, vale cu munte şi adâncime 
cu înălţime... 

Eul este atât de pornit să facă lucrările sale sufleteşti 
pentru DOMNUL, încât ia în ghearele sale iniţiativa, mesajul şi 
locul DOMNULUI în lucrare, întronându-se pe sine dumnezeu 
în Lucrarea STĂPÂNULUI SUPREM... Mă îngrozeşte un 
asemenea pericol (!) pentru Mireasa DOMNULUI şi pentru 
slujitorii Cuvântului... 

Eul face orice ca să nu moară! Şi dacă nu se mai poate 
bucura de poftele trupului, se va bucura să-şi trăiască viaţa prin 
eforturile şi puterea minţii sale care va gândi, va citi şi va 
rumega adevăruri, numai să nu cedeze poziţia sa în favoarea 
duhului care trăieşte-n unitate cu DOMNUL. Eul se va înhăma 
apoi să împlinească adevărurile descoperite cu mintea prin 
propriile eforturi — lucru pe care îl va putea împlini doar parţial 
— iar aceasta îi va oferi încredere în sine, automulţumire, 
autopuritate şi se va dezvolta în puterea sufletului său 
independent de DOMNUL. Urăşte călăuzuirea DUHULUI, 
odihna de lucrările proprii şi nu caută părtăşia cu DOMNUL, 

dar cere ajutorul lui DUMNEZEU pentru împlinirea scopurilor 
pe care şi le propune. 

Iată idolatria subtilă a celor născuţi din DUMNEZEU care 
nu-l urmează pe DOMNUL pe Calea Lui, ci merg pe calea lor, 
independenţi de Voia, de călăuzirea şi de planurile cereşti 
pentru persoana lor. 

X 

Este imposibil să umbli cu DUHUL prin eforturile proprii. 
Dacă la început Harul de a intra în DUH a permis şi intervenţia 
eforturilor proprii în întâlnirea cu DOMNUL din duh, la vârste 
mai mari, trăirea prin duh este dată doar prin HAR, pentru că 
duhul nu se mânjeşte cu atingerea cărnii şi a eului. Soluţia este 
supunerea şi abandonarea totală în mâna DOMNULUI, 
renunțând total la eforturile proprii. Dacă DOMNUL prin duhul 
nu te atrage în rugăciune, nu te forţa să te rogi. Stai în tăcere 
înaintea DOMNULUI. 

X 

Dă-ţi timp să trăieşti, ca să-L poţi experimenta într-un 
mod nou pe DOMNUL. 

X 

Viaţa sufletului este întreţinută, hrănită şi întărită prin 
producţii sufleteşti: planuri, gânduri, cântece, desene, dorinţe 
care nu vin din influenţa duhului. 

Activitatea sinelui este duşmanul duhului. Când sinele 
este activ, duhul este blocat în manifestarea lui. Un mod de 
manifestare a sinelui este şi evocarea (reamintirea sau retrăirea) 
amintirilor. 

Nu poţi practica lepădarea de sine înainte de manifestarea 
sinelui. Nu poţi crucifica duşmanul pe care nu-l cunoşti. 

Înaintea avansării sau înaintării spirituale intervine 
stagnarea, pentru a putea să descoperi noi manifestări ale 
sinelui, care apoi trebuie lepădat. 

X 


Atingerea duhului înviat în timpul lecturării lejere a 
Scripturii, este întâlnire cu DOMNUL. 

Idolatrizarea Bibliei este pofta, râvna şi ambiția sufletului 
de a obţine cunoştinţe biblice pe care să le împlinească în 
puterea efortului propriu, dar nu la îndemnul Duhului sau pe 
care să le impună altora într-un sistem de informaţii ordonate 
după cum îl taie capul — dar nu după îndemnul Duhului în 
mersul normal pe Calea DOMNULUI — ci pe calea eului îndopat 
cu informaţii despre DUMNEZEU, dar necunoscând calea, 
lucrarea şi scopul DOMNULUI pentru el. 

X 


Fericirea pe care o primeşti când te ocupi de soţia ta e 
nespus mai mare decât orice „satisfacţie” pe care o dă 
preocuparea de sine. 

X 

Trăirea prin duhul te eliberează de îngrijorare, de grabă şi 
nerăbdare, de entuziasmul exagerat şi de preocupările 
sufletului, legându-te de DOMNUL indiferent prin ce ai trece. 

În DUHUL ai încredere, bizuire, siguranţă şi părtăşie cu 
DOMNUL. 

X 

Preocuparea de sine este o parte a sufletului ce trebuie 

lepădată prin unirea cu DOMNUL în duhul. 
X 

Nu considera suferinţa ca un duşman, ci ca o prietenă care 

lucrează mult pentru binele tău — transformându-te. 


% 


A munci ca pentru DOMNUL înseamnă a munci cu drag. 
x 


Duhul tău înviat (născut din DUMNEZEU) este izvorul 
tău de viaţă şi centrul vieţii tale; cu cât te adânceşti în el, sufletul 
poate fi supus, prin puterea vieţii dinăuntru, şi devii fericit. 

X 


Consideraţia de sine opreşte circuitul vieţii spirituale din 


tine. 
* 


Când se ascunde DOMNUL şi nu-L mai poţi atinge în 

niciunul din felurile dinainte şi nu mai poţi intra în părtăşia 
duhului cu EL, ci numai rugăciunea minţii mai rămâne ca un 
pământ sec şi pustiu, atunci într-adevăr DOMNUL vrea să ţi se 
descopere într-un mod nou. Ajungi să fii atras spre părtăşia cu 
DOMNUL în duhul, prin Cuvânt. Aici nu e vorba de citirea 
Cuvântului ca regulă impusă, de studiu pe subiecte alese de 
mintea ta, de acumularea cunoştinţelor din Cuvânt sau de 
memorarea Cuvântului, ci de părtăşia în duhul cu DOMNUL, 
prin Cuvânt, în timpul lecturării lui lejere când ţi-e foame de 
Cuvânt şi când nu mai funcţionează nici un mod de a intra în 
părtăşie cu DOMNUL. Este un mod nou de părtăşie prin care 
DOMNUL îţi atinge nu mintea, ci duhul. Deşi Cuvântul are şi un 
rol de dreptar în viaţă, în modul de părtăşie amintit, mintea nu 
are decât rol de organ de lectură. Duhul este cel ce-L atinge pe 
DOMNUL în pasaje rânduite de EL dintr-o lectură lejeră. 

Ce grea e pierderea vechilor părtăşii cu DOMNUL pentru 
binecuvântarea primirii altora noi... 

În momentul când mintea a obosit e timpul să opreşti 
lectura. 

X 

Consideră-te drept nimic şi că nu ştii nimic, iar fiara 
sufletului nu va mai avea putere să se înalțe în faţa acestui 
sistem de referinţă şi duhul va fi deblocat ca să ai acces spre 
cunoaşterea spirituală. 

X 

Să nu credem că DOMNUL are părtăşie cu noi sau că ne 
oferă Prezenţa Sa doar în clipele de extaz cu EL sau când ÎL 
simţim noi cel mai aproape; EL este mult mai aproape de noi 
când trecem prin văile negre ale disperării sau depresiei şi când 
ne încearcă inimile ca să ne cunoaştem pe noi înşine, cu scopul 
de a alege căile şi destinul Său pentru noi. Dar Prezenţa Sa în 
încercare nu o percepem decât după multe încercări când 
începem să deosebim Mâna LUI în tot ce ni se întâmplă. 
Binecuvântă Mâna ce ne modelează şi ne transformă după 
planurile Sale veşnice pentru locul nostru în TRUPUL lui 
HRISTOS... 

Puterea depresiei este o intervenţie îngăduită de 
DUMNEZEU în viaţa celor ce se iubesc pe ei înşişi de o manieră 
ce-i face gata să se omoare decât să renunţe la această dragoste 
exacerbată de sine manifestată şi prin retragere, prin izolare, 
inactivitate şi refugiu în somnolenţă, în contrast cu viaţa 
angajată în trăirea normală capabilă de lepădare de sine şi de 
dispreţuirea vieţii sufletului — care nu sunt însă egoismul şi 
dragostea de sine ce preferă să se sinucidă decât să suporte 
greutăţile vieţii...! 

Adu-ţi mereu aminte că DOMNUL e cu tine totdeauna şi 
greutăţile vieţii nu te vor mai strivi, dar nu te hrăni cu gândurile 
negre care sunt injectate de Satana în mintea noastră. Roagă-L 
pe DOMNUL să le ia de la tine şi împotriveşte-te lor până la 
sânge. Mustră-L pe Satana prin cuvintele arhanghelului Mihail: 
„DOMNUL să te mustre Satano, DOMNUL să te mustre” şi 
„sângele lui HRISTOS să te mustre Satano pentru gândurile 
negre pe care mi le pui în minte” rugându-L şi pe DOMNUL să-L 
mustre pe diavol. Trebuie să fim atenţi să nu fii dat teren Satanei 
în noi prin păcat şi să nu colaborăm cu „somnolenţa pentru că 
face sufletul apatic” — Solomon (altă traducere). 

E 

Nimic nu schimbă tainic TRUPUL lui HRISTOS ca 
lacrimile rugăciunii pentru el. 

Nu sunt decât o părticică într-un mădular din TRUPUL 
DOMNULUI. 

Dacă cei ce văd spărturile zidului SIONULUI nu sunt 
decât în stare să le judece, DOMNUL să se îndure de ei... 

X 


Există o putere a sufletului care se manifestă, se întreţine 
şi creşte prin fredonarea frecventă de cântece. Cât de grosolan 
este diferită ea de atmosfera cerească din trăirea prin duhul la 
care primim acces treptat, pe măsură ce ne lepădăm de suflet. 

X 


Puterile omeneşti sunt limitate şi se lovesc de 

incapacitatea şi neputinţa noastră de a-L percepe, de a-L sluji şi 
a fi folosiţi de DUMNEZEU, altfel decât prin HAR. Tot ce nu 
facem prin HARUL DOMNULUI este cenuşă, praf şi gunoi. 

Deschiderea fiinţei pentru HAR începe din momentul 
când pricepi că nu poţi face nimic spiritual fără EL! Carnal şi 
sufleteşte poţi face imperii, dar trăirea şi umblarea cu duhul este 
lucrarea HARULUI. Să-L aşteptăm cu răbdare şi încredere pe 
DOMNUL până când Îşi va revărsa HARUL Său în noi. 
Eşecurile puterilor noastre sufleteşti în a face o lucrare 
spirituală sunt menite să pregătească tocmai zdrobirea 
sufletului pentru deschiderea căilor HARULUI DOMNULUI în 
noi, pentru că lucrarea spirituală nu este a noastră, ci a 
DOMNULUI - prin HARUL care va lucra prin noi. 

X 


Timpul este mai preţios decât banii, iar darul sănătăţii 
este mai scump ca aurul. 
X 
Îngrijorarea este o robie care te leagă în lanţurile grijurilor 
şi a planurilor tale — pe care le faci despărţit de DOMNUL -— 
pentru a-ţi rezolva probleme grele sau imposibile, când de fapt 
DOMNUL vrea să ţi le rezolve — dacă-L laşi s-o facă aducându-l 
nevoile tale în rugăciune, cu cereri şi mulţumiri. Apoi aşteaptă-L 
şi nu te lăsa din nou legat de grijuri, ci „aruncă asupra Lui toate 
îngrijorările tale căci EL ÎNSUŞI îngrijeşte de noi.” 
X 


Sufletul omului se leagă de lucrurile necesare vieţii 
pământeşti şi ar dori ca acestea să nu se mai distrugă — ba chiar 
să le transmită moştenire-dar este şi „un timp pentru a pierde”. 

Zdrobirea care o suportă sufletul atunci când îşi pierde 
bunurile deschide încă un loc pentru curgerea vieţii duhului. Ca 
să te poţi dezlipi de lucrurile lumii va trebui să fii zdrobit prin 
pierderea celor care sunt valoroase pentru tine. 

Nu-ţi vinde libertatea duhului pentru robia prin sufletul 
care îşi doreşte lucrurile lumii — de care se leagă. „Dacă avem ce 
mânca şi cu ce să ne îmbrăcăm, să fim mulţumiţi” căci lucrurile 

„pier odată cu întrebuinţarea lor” şi „chipul lumii acesteia 
trece”. 

X 

Nu scoate cuvinte din duhul tău. Dacă puterea lui 

DUMNEZEU nu mişcă în forţă săltând duhul tău ca să 
transmită un mesaj, cuvintele pe care tu crezi că le scoţi din duh 
nu sunt mesajul LUI, ci înşelăciunea inimii tale. Dacă vei 
continua să scoţi cuvinte din duh, vei ajunge la mesaje care se 
contrazic — ceea ce este dovada că nu putem face nimic spiritual 
fără DOMNUL. Când EL decide îţi va vorbi şi prin susurul blând 
şi subţire în duhul tău... acesta fiind diferit de apucarea 
DUHULUI pentru a transmite mesaj Bisericii. 

X 


„Dar MÂNGÂIETORUL (DUHUL SFÂNT) pe care TATĂL 
ÎL va trimite în Numele Meu vă va instrui (vă va da lecţii), vă va 
arăta toate ca să vă aduceţi aminte de tot ce v-am spus EU.” (altă 
traducere) 

„DUMNEZEU nu amestecă gândurile Sale cu gândurile 
omului” spunea W.Nee. 

Orice cuvânt din Biblie, care vine în minte nu este de la 
DUMNEZEU, ci este rodul amintirilor sau vocea Satanei. 

Dacă te angajezi să împlineşti cuvântul biblic pus de 
diavol în minte, poţi să ajungi chiar în prezenţa lui din înaltul 
văzduhului (în primul cer) în care intri cu mintea ta — chiar 
practicând lepădarea în inimă de tot ce ai şi de viaţa ta — crezând 
că ai intrat în Prezenţa DOMNULUI HRISTOS. Ulterior vei 
realiza izolarea de realitatea fizică, ruperea sufletească afectivă 
de oameni şi trăirea prin efortul propriu dusă la extrem. Duhul 
satanic care te influenţează prin prezenţa sa te va face capabil 
să-ţi supui trupul la eforturi uriaşe, ceea ce determină o mare 
uzură fizică — pe care o resimţi în momentele de odihnă. 

Dacă te angajezi să împlineşti Cuvântul din amintire prin 
efort propriu, vei cădea în bot, căci sufletul nu posedă decât o 
capacitate limitată de împlinire a Cuvântului — fragmentar şi 
temporar — dar nu a Cuvântului întreg. 

Lucrarea DOMNULUI în duhul cere timp. 

Susurul blând şi subţire se va manifesta în duh în 
momente de mare odihnă, de tăcere şi aşteptare a DOMNULUI, 
atunci când DOMNUL consideră că a venit momentul potrivit. 

Vei încerca Ismaeli fireşti prin care să împlineşti Cuvântul 
primit în duhul tău, dar vei sfârşi epuizat, dezamăgit, frustrat şi 
neputincios. Efortul propriu în ascultarea şi în împlinirea 
Cuvântului este un prinţ din Ismael, dar dacă eşti sincer cu tine 
însuţi te va conduce la nevoia de HAR şi de Îndurarea 
DOMNULUI care să-ţi ajute în trăirea Cuvântului. 

Lucrarea DUHULUI e tainică şi cere timp. Dumnezeu nu 
se grăbeşte. El nu poate manifesta DUHUL printr-un suflet 
nezdrobit şi netratat de disciplina DUHULUI. 

Mai bine să stai în odihnă lângă DOMNUL aşteptându-L 
să-Şi facă „Lucrarea Sa ciudată şi nemaiauzită” în felul Lui, 
decât să te uzezi prin efort propriu să o împlineşti sufleteşte. Dar 
până nu guşti din propria neputinţă şi nu te saturi de eşecuri, 
nu vei renunţa! Căci sufletul a devenit, prin cădere, o sursă de 
viaţă carnală, independentă şi existentă prin sine însăşi, 
hrănindu-se şi dezvoltându-se pe seama propriilor activisme, 
eforturi şi manifestări din toate zonele structurii sale. Acestea 
trebuie tratate de DOMNUL prin zdrobire şi prin cruce pentru 
ca prin moartea lor, viaţa duhului să poată infuza sufletul, să se 
manifeste şi să curgă din duh. 

Domnia sufletului este domnia cărnii şi este deschisă 
însufleţirii demonice. Până au învăţat ucenicii să deosebească 
de ce duh sunt însufleţiţi, a trecut o vreme şi au acumulat 
experienţe amare cu această lecţie în Prezenţa DOMNULUI. 
Dacă nu-L cauţi pe DOMNUL şi nu rămâi cu EL, poţi fi 
influenţat şi însufleţit demonic, tu, copil al cerului care trăieşti 
despărţit de DOMNUL pentru planurile şi activităţile tale 
teologice pseudo-creştine, hrănite de propria ta rătăcire. Va 
trebui să îţi epuizezi toate resursele în căutarea şi în trăirea 
adevărului prin eforturile proprii, ca să cazi zdrobit în totală 
neputinţă înaintea DOMNULUI HRISTOS şi să rămâi acolo în 

odihnă; „pentru că cine a intrat în ODIHNA DOMNULUI se 
odihneşte de lucrările proprii cum S-a odihnit şi DUMNEZEU 
de ale Sale. Să ne grăbim dar să intrăm în odihna aceasta.” 

Nu te angaja în lucrările minţii prin puterea sufletului în 
problemele spirituale. Dacă nu trăieşti lucrarea DUHULUI, 
celelalte n-au valoare şi vor arde-n focul judecății. Intră în 
odihna DOMNULUI şi odihneşte-te de lucrările tale. 

Stările în prezenţe spirituale care nu-s trăite şi în duhul 
tău, ci la care duhul asistă dar nu participă, nu sunt din 
DUMNEZEU. 

Când ieşim din teritoriul HARULUI şi intrăm în hotarele 
realizărilor proprii şi a împlinirii Cuvântului prin efortul nostru 
— prin graba şi nerăbdarea de a-L determina pe DOMNUL să-şi 
termine odată Lucrarea Sa de pregătire cu noi — intrăm în 
blestemul independenţei de DUMNEZEU şi în zona Eului, 
lipsindu-ne de încrederea simplă în DOMNUL care face toate 
după planurile Sale tainice; ne lipsim de speranţa că EL va sfârşi 
ce a început pentru noi şi de părtăşia cu DRAGOSTEA LUI. 
Efortul propriu în creştinism este un Ismael care batjocoreşte 
Lucrarea DUHULUI. 

Nu trebuie să ne retezăm bucuriile normale ale vieţii 
pentru motivul că nu sunt din duhul. DUHUL DOMNULUI se 
bucură când noi — odată consacraţi — trăim normal în totală 
dependenţă de DOMNUL, fără să distrugem capacităţile 
sufletului, ci folosindu-le. 

Normalitatea este o viaţă de încredere în DOMNUL şi o 
totală dependenţă de EL, neexcluzând nimic din structura 
(capacităţile) fiinţei, ci răstignind vechea natură ce se manifesta 
prin fiinţă. 

Răstignirea eului nu înseamnă distrugerea personalităţii, 
ci trăirea în unire cu DOMNUL, încrezându-te permanent în E]. 
Acestea aduc odihna. DOMNUL ştie unde sufletul mai este legat 
de duh şi va avea EL grijă special să-l despice, la timpul LUI. Nu 
face tu lucrarea DOMNULUI în tine, căci dacă-l furi dreptul de 
a împlini Lucrarea LUI în felul Său în tine şi faci tu ce crezi cu 

tine, de capul tău şi după mintea ta, HRISTOS nu va putea trăi 
în veci în tine, căci tu nu ai loc pentru EL, ci doar pentru tine 
singur, autosuficient şi sub blestemul încrederii în sine. 

x 

Vin peste noi — în suflet — stări confuze care vor să ne 
inunde şi să pună stăpânire peste noi, dar care nu au culoarea şi 
transparenţa sufletului nostru şi nu vin din viaţa duhului. Şi 
dacă nu le vom dizolva în duh prin viaţa launtrică, vom fi robiţi 
de ele şi terorizaţi de influenţe străine — satanice, care vor să ne 
răpească bucuria, libertatea şi normalitatea personalităţii 
noastre unite cu DOMNUL prin duhul. „Diavolul vrea să cânte 
cu stările sufletului nostru ca pianistul la pian” spunea fratele 
N.Tonoiu. 

X 

Valoarea ta nu stă în profesia ta şi fericirea ta nu depinde 
de poziţia socială. 

Atunci când DOMNUL nu îţi mai oferă nimic nou, tu poţi 
să te încrezi în EL că va lucra spre cel mai mare bine al tău, chiar 
dacă pentru moment nu vezi nimic şi treci prin vale sau pustiu. 
Încrederea ta în EL te face fericit şi este albia pe care tu o creezi 
pentru ca Râul BUNĂTĂŢII DOMNULUI să curgă spre tine, sau 
fundamentul pe care EL va putea zidi ca să împlinească dorurile 
şi gândurile ascunse şi bune ale inimii tale. 

X 

Una din manifestările mândriei este dezaprecierea celorlalţi 

şi lipsa capacităţii de a-i înţelege punându-te în locul lor. 
x 


În setea lui de afirmare, sufletul tău nu va cunoaşte 
liniştea până nu-l vei aşeza, prin duhul, în locul cel mai de jos: 
„deşi nu sunt nimic, dar prin HARUL lui DUMNEZEUsunt ceea 
ce sunt.” 

Puterea care vine din desconsiderarea totală a sinelui şi 
din legarea de HARUL DOMNULUI, este viaţa duhului care 
curge ori de câte ori sinele este detronat — în cazul în care mai 
ocupă vreo poziţie. 

Greutățile, necazurile şi nedreptăţile ce le trăim sunt 
destinate să formeze în noi caracterul MIELULUI; dar cât de 
adânc înrădăcinate în inima noastră sunt manifestările de fiară, 
şi ce repede sunt aprinse de celelalte fiare sufleteşti din jurul 
nostru... Ce galopantă se ridică iubirea de sine în fiii diavolului 
şi cât de mult trebuie să ne trateze DOMNUL ca să o 
dezrădăcineze din noi... 

X 

Nu căuta perfecțiunea în lucrurile trecătoare, pământeşti. 
Există lucruri mai mult sau mai puţin bune, dar nimic pământesc 
nu este perfect. Faptul că te confrunţi adesea cu lipsa de calitate 
şi de rezistenţă a lucrurilor este destinat nu atât să-ţi fure banii, 
cât să te determine să cauţi mai mult decât pământul şi lucrurile 
lui, valorile veşnice — în care să investeşti — şi să nu-ţi legi inima 
de cele de jos. 

Dacă ni se dă HARUL să ne bucurăm pentru o vreme 
folosind lucrurile pământeşti, ni se dă în acelaşi timp şi decepţia 
uzurii şi a distrugerii lor „căci chipul lumii acesteia trece”. „Deci 
cine se foloseşte de lumea aceasta să fie ca şi când nu s-ar folosi 
de ea ca fiind a lui.” 

Cu cât ne dorim mai mult un lucru, DOMNUL lucrează 
asupra noastră ca să ne desprindă inima de el: ori întârziind să 
ni-l dea (până când inima ne este ruptă de el), ori oferindu-ni-l, 
dar rupându-l de noi prin uzura lui. „Pofta altor lucruri înăbuşă 
Cuvântul şi-l face neroditor”, de aceea DOMNUL ne-o retează 
până o va smulge definitiv din noi. 

În general, în lume, termenul de garanţie dovedeşte 
calitatea unui lucru. Ca să ştii ce sortiment de lucru vrei, uneori 
trebuie să ai şi posibilitatea alegerii între sortimente. În lipsa ei 
înveţi din amara şcoală a înţelegerii prin experienţă — golind 
punga!... 

Dacă ceri binecuvântarea DOMNULUI peste câştigul şi 
cheltuielile tale — încrezându-te în EL că ţi le va da -— şi dai 
partea DOMNULUI, văduvei şi orfanului, vei primi 

binecuvântarea LUI. 

Nu te gândi la ce să mai ai, ci la ce să mai dăruieşti celor 
ce nu au „căci este mai ferice să dai decât să primeşti”, iar „cine 
udă pe alţii va fi udat şi el”. 

Puterea şi viaţa sufletului se întreţin şi se dezvoltă şi prin 
poftirea şi acumularea de posesii materiale şi obiecte, dincolo 
de limitele stricte ale necesităţilor fără împlinirea cărora viaţa 
nu poate continua normal. 

X 

În ce priveşte gradul de desăvârşire al caracterului tău, nu 
vei putea împlini din Cuvânt decât acele părţi pentru care 
DOMNUL a lucrat în tine măsura de credinţă dependentă de 
vârsta spirituală (căci ţine de tine până unde vrei să-L urmezi pe 
DOMNUL!). 

Dacă nu crezi aceasta, încearcă să împlineşti tot ce „este 
scris”, şi vei cădea înfrânt în bot, căci nu vei putea împlini decât 
parţial, episodic şi chinuit tot ce depăşeşte măsura ta de 
credinţă... 

Aici este exclus păcatul şi e vorba de a fi asemenea 
DOMNULUI, potrivit cu slava Sa şi cu tot ce scrie în Evanghelii 
şi în Epistole despre asemănarea cu EL şi despre urmarea Lui. 

Descoperind acest lucru eşti eliberat de poveri ce nu le 
poţi duce, de standarde ce nu le poţi atinge şi de sudoarea 
chinului efortului propriu. 

DOMNUL nu pune asupra ta jugul Său decât pe măsura 
maturității tale. 

Orice copil îşi doreşte să facă ce pot face oamenii mari şi 
orice ucenic îşi doreşte să fie maestru desăvârşit, dar ce cale 
lungă vor avea de urmat pâna acolo... 

DOMNUL ÎNSUŞI va lucra în tine ceea ce îţi cere să faci 
la un moment dat, lucru pe care tu nu-l poţi face decât 
imperfect, chinuit şi sfârşind prin a înţelege că este imposibil 
pentru tine să-l faci. 

Există şi celălalt aspect al împlinirii parţiale a Cuvântului 
prin puterea sufletească — împlinire imperfectă — cu care te 

mulţumeşti, te umfli şi te hrăneşti dezvoltându-ţi sufletul 
pentru a trece mai departe la alte împliniri parţiale ale 
Cuvântului scris. Acest lucru dezvoltă puterea sufletului în 
înţelepciune firească — sufletească — demonică, dar nu vine din 
DUHUL DOMNULUI şi nu e lucrat de DOMNUL, ci este un 
avort spiritual şi un Ismael sufletesc ce arde să facă Lucrarea 
STĂPÂNULUI SUPREM, ridicând spre cer arcul şi vânatul său, 
un Esau lepădat care s-a înalţat prin sabie în lucrarea 
DOMNULUI pe sine însuşi! Aceste lucrări sufleteşti vor arde în 
foc şi nu au puterea de a rodi nimic spiritual în cei peste care 
sunt puse şi aplicate prin predici, prin activităţi social-umaniste, 
prin ucenicizări şablon şi prin false autorităţi impuse dictatorial 
în diferite organizaţii pseudo-creştine. Focul timpului, al 
încercării şi al judecății DOMNULUI vor dovedi validitatea, 
originea şi zădărnicia mortăciunii lor. 
X 

Dar trăirea şi umblarea prin duhul nu este extazul 
spiritual permanent, ci şi „a face totul pentru slava 
DOMNULUI”, „a lucra ca pentru EI” (adică „dintr-o inimă 
bună” - altă traducere), a trăi în dependenţă de EL şi în 
călăuzirea păcii DOMNULUI, închinându-te, adorându-L, 
lasându-te lucrat de DOMNUL în ceea ce vrea să schimbe la un 
moment dat în tine. 

DOMNUL Îşi descoperă tainele Sale slujitorilor Săi în 
mod progresiv, dar îi atrage spre ele prin însăşi existenţa lor 
secretă, şi cu cât e mai greu drumul până la descoperirea unei 
taine, cu atât mai mare este valoarea şi prețuirea ei. 

X 


Pofta altor lucruri se înfrânează şi prin mulţumirea cu 
ceea ce ai. 
X 
Există un timp unde experimentezi o unitate tainică între 
viaţa duhului şi DOMNUL: duhul te conduce în Prezenţa 
DOMNULUI care hrăneşte omul lăuntric şi te maturizează ca 
om în HRISTOS. 

Destinul meu nu e pământul, nici lucrurile lui care vor 
arde, destinul meu e veşnicia şi ce mă-mbogăţeşte pentru ea. 
X 


Lucrurile nu au valoare în ele însele, ci utilitatea lor le 
conferă valoarea trecătoare. 

Când dăruieşti cu dragoste un lucru util şi necesar unei 
persoane, îţi creezi condiţii pentru fericire — „căci este mai ferice 
să dai decât să primeşti”. 

X 

Nu vei cunoaşte Adevărul care te eliberează decât atunci 
când eşti lucrat şi pregătit pentru aceasta şi când ÎL doreşti din 
toată inima. „Dacă locuiţi (trăiţi) în Cuvântul Meu, sunteţi cu 
adevărat ucenicii Mei. Veţi fi în relaţii cu Adevărul şi Adevărul 
vă va face liberi. Dacă FIUL vă va dezrobi, veţi fi efectiv liberi” 
(altă traducere). Accentul se pune pe relaţia cu DOMNUL în 
trăirea Cuvântului, căci nu descoperirea Cuvântului te 
eliberează, ci ÎNSUŞI FIUL lui DUMNEZEU cu care intri în 
relaţii şi care lucrează în tine împlinirea Cuvântului. 

X 

Inima care nu vrea să se rupă de pofta altor lucruri pentru 
a se uni cu CREATORUL şi PREAIUBITUL ei, va sfârşi 
înăbuşită şi înecată de aceste lucruri, nefericită şi lipsită de 
putere spirituală. Simpla dorinţă sinceră după DOMNUL te va 
conduce la EL — care te va elibera. 

x 

Deşi viaţa spirituală se transmite şi prin intermediul 
cuvintelor, simplul schimb de idei, de observaţii şi cunoştinţe 
intelectuale — oricât ar fi de sclipitoare - nu conţine viaţa 
lăuntrică, ci pe cea firească-sufletească. 

Nici măcar Cuvântul scris care nu este rostit prin DUHUL 
SFÂNT (la îndemnul LUI) sau care nu este iluminat şi făcut viu 
de către DUHUL SFÂNT în duhul celui ce-L citeşte, nu conţine 
viaţa, ci este o literă care omoară şi o cunostinţă care îngâmfă. 

Cuvintele rostite de DOMNUL au fost duh şi viaţă pentru 

că au fost rostite prin DUHUL SFÂNT. Nu orice cuvânt citit este 
viu pentru toţi cei care îl aud, ci numai pentru cei pentru care 
DUHUL îl face viu. Vesteşte Cuvântul la timp şi ne la timp, dar 
nu-l impune așteptând împlinirea imediată a lui de la cei ce îl 
aud, că numai cei pentru care DUHUL îl face viu vor putea să-l 
împlinească; împlinirea depinde şi de maturitatea lor, de 
HARUL care li s-a dat, de măsura lor de credinţă şi de 
amestecarea lui cu credinţă în inima lor. Ai răbdare ca sămânţa 
semănată să moară, să încolţească şi să rodească, una treizeci, 
alta şaizeci, alta o sută. Aceasta e „lucrarea DOMNULUI sută la 
sută, la care participăm şi noi — sută la sută” cum spunea un 
frate. 
X 

Există un mod greşit de a trăi, care este aparent înţelept şi 
care presupune trăirea fiecărei zile din viaţă ca şi când ar fi 
ultima zi. Acest mod de viaţă te concentrează în pregătirea 
pentru veşnicie, dar anulează rostul trăirii vieţii în sensul 
împlinirii unui destin ce se continuă în veşnicie. 

Dacă trăieşti cu DOMNUL şi în Prezenţa LUI, nu mai 
resimţi experienţa morţii ca o ruptură, ci ca o continuare a vieţii. 
Căci cine ţi-a spus care ţi-e ultima zi din viaţă ca să blochezi 
trăirea vieţii sub spectrul morţii iminente? Trăieşte-ţi viaţa 
orientat spre veşnicie şi din perspectiva ei, dar nu paraliza 
trăirea ei. 

Este adevărat că între rugăciune şi activitate trebuie să 
alegem esenţialul — şi în acest caz vom efectua activităţile strict 
necesare şi eficace — dar DOMNUL ne oferă şi activităţi cuprinse 
în supremaţia destinului, nu doar necesare supravieţuirii. Şi 
cine poate separa supraviețuirea de rostul suprem al vieţii? 

Căci poţi să nu execuţi alte activităţi decât cele necesare 
supravieţuirii şi dragostei de aproapele, dar în viaţa lăuntrică să 
fii deschis pentru orişice sarcină a DUHULUI -— şi în acest caz 
tu trăieşti o viaţă spirituală normală. 

Poţi fi la fel de lesne implicat în multe activităţi social- 
umanitare, dar să trăieşti călăuzit de capul tău şi rupt de orişice 

îndemn al duhului — şi-n acest caz ţi-ai oprit dezvoltarea 
spirituală. 

Orice faci de la tine pentru DUMNEZEU nu are valoare, 
căci este firesc-sufletesc şi poate chiar demonic. 

Dacă ceea ce faci nu a fost iniţiat de DOMNUL, prin omul 
lăuntric, este destinat cenuşii. 

Împlinind Cuvântul prin forţa sufletului vei da naştere lui 
Ismael. Bucură-te de el căci este o dovadă a puterii vieţii 
lăuntrice care stârneşte-n suflet manifestări eroice-carnale. 

Dar vine ziua când în lăuntru va creşte forţa de 
manifestare a vieţii veşnice, care va zdrobi sufletul. 

Şi din ziua când vei trăi manifestarea omului lăuntric, vei 
sesiza originea lui Ismael. 

CEL ce începe în noi lucrarea Lui, o va sfârşi cu bine — 
dacă noi îi oferim libertatea să o facă şi nu rămânem cramponaţi 
în realizările firii noastre sufleteşti — care vor deveni cenuşă-n 
foc. 

Dacă-L doreşti cu toată inima pe DOMNUL, aşteaptă-te 
să fii tăiat, sărat şi ars în trupul şi-n sufletul tău. 

Viaţa duhului nu poate curge printr-un suflet nezdrobit şi 
plin de sine sau printr-un trup necurat prin păcate carnale. 

Primeşte suferința ca pe cel mai bun prieten, căci ea te 
modelează după planul CREATORULUI tău care ţi-a destinat-o 
ca să te transforme şi să te formeze pentru ceea ce ai fost creat 
să manifeşti din viaţa eternă a DUHULUI DOMNULUI -— care 
locuieşte-n tine de când ai fost născut din DUMNEZEU. 

Nu te înrobi sub poruncile omeneşti şi sub înţelepciunea 
firească. 

Trăieşte normal, iar DOMNUL te va prelucra şi te va folosi 
în modul Său — dacă eşti dăruit LUI fără rezerve!... 

Când îndrăzneşti să laşi destinul lucrării DOMNULUI în 
grija DOMNULUI şi viaţa ta în mâinile LUI, nu vei mai face 
lucrările tale pentru DOMNUL şi nici nu te va mai uimi ceea ce 
ţi se întîmplă „căci nici un fir de păr din cap nu-ţi cade fără ştirea 
LUT”. 

Dezvoltarea şi creşterea spirituală provocate şi de 
necazuri, de suferințe şi de diferite experienţe, nasc o 
cunoaştere spirituală a Căilor DOMNULUI. 

X 

Orice stare care te absoarbe ca un vârtej — şi care pare 
foarte profundă — nu este spirituală, ci firesc-demonică. 

DUHUL DOMNULUI este un DUH dătător de viaţă — nu 
de moarte! 

Discernământul se câştigă treptat şi prin experienţă, până 
când poţi deosebi de ce duh eşti însufleţit. 

X 


Instruirea prin învăţare predispune la îngâmfare prin 
informaţiile acumulate, dacă cel care învață nu rămâne în 
duhul. 

Îngâmfarea este buruiana sufletului nerăstignit şi 
nelepădat de sine — care sufocă duhul. 

Instruirea prin învăţare îţi măreşte libertatea de acţiune. 

Specializarea care are la bază darurile DOMNULUI pentru 
tine şi talentele tratate de DOMNUL, este chiar vocaţia ta. 

Nu te chinui să fii ceea ce nu eşti şi să ai în tine ce nu ţi s-a 
dat de sus. Cu timpul, DOMNUL îţi poate da şi alte daruri pe 
care nu le-ai avut niciodată — dacă ai folosit cu credincioşie pe 
cele ce le ai deja. 

Din cauza unor alegeri greşite sau a unor dificultăţi, 
mijlocul de trai poate să nu fie acelaşi cu vocaţia ta, dar aceasta 
nu te împiedică să-ţi împlineşti destinul prin vocaţia ta. 

Munca mâinilor este sănătate pentru minte. 

X 


Să nu vii niciodată la DOMNUL din obicei, dar vino ori de 
câte ori simţi nevoia să vii, căci EL ÎNSUŞI te atrage prin această 
nevoie — indiferent dacă ai sau nu probleme, mari sau mici. 

O inimă împărţită, religioasă şi sufletească ce nu vine cu 
nevoi adânci la DUMNEZEU, nu va putea fi săturată în 
profunzime. 

Deciziile îţi programează sufletul şi sunt ca o stradă cu 
sens unic — pe care mergi până la revocarea lor — dar 
simţământul lăuntric pe care pur şi simplu îl resimţi, străpunge 
sufletul şi firea, căci nu este rezultatul interiorizării, ci te duce 
pe căile duhului. 

Am nevoie de HAR ca să vin 'naintea DOMNULUI, ca să-L 
percep şi ca să pot rămâne în FAŢA Lui. 

Nu te chinui să vii în puterea efortului propriu la 
DOMNUL, căci EL ÎNSUŞI te va căuta şi va veni la tine; dar 
cheamă-L ori de câte ori ai nevoie — şi EL îţi va răspunde... 

X 


Răstigneşte-ţi stările sufletului cum sunt: plinătatea de 
sine şi mulţumirea de sine. Formează-ţi obiceiul de a-ţi 
descoperi cusururile şi slăbiciunile interioare, ca să vezi ce 
multe HARURI îţi lipsesc, dar nu cât de mari îţi sunt comorile 
nisipului din pustiul sufletesc. 

Socoteşte-te pe tine însuţi ca nimic — şi tot bagajul tău de 
informaţii ca nimic. Când înţelegi într-adevăr că nu ştii nimic, 
îţi recunoşti de fapt nevoia de DOMNUL, care să-ţi descopere 
comorile veşnice ale cerului, şi — dacă EL găseşte cu cale — să-ţi 
ofere discipline de instruire prin învăţare, decise de EL pentru 
viaţa ta, pentru a-ţi dărui un mijloc de trai mai bun, înţelegere 
sau cunoştinte practice şi intelectuale — care-ţi vor fi o 
binecuvântare. 

Nu te hazarda să faci ceea ce vrei. Aşteaptă calea 
DOMNULUI, porneşte şi mergi pe ea, că doar pe calea LUI 
DOMNUL te va binecuvânta. 

x 

Nu dărui bani cerşetorilor necunoscuţi, pentru că nu şti în 
ce mod îi vor folosi; cerşetorii pătimaşi îşi vor hrăni patimile lor 
carnale, cerşetorii organizaţi vor profita, iar cerşetorii prefăcuţi 
(falşi) se vor bucura că te-au înşelat. 

Dăruieşte-le în schimb alimente nealterabile — de care 
orice om are nevoie. 

Când un creştin încetează (opreşte)  dărnicia, 

DUMNEZEU îi face gaură în pungă pentru ca să piardă banii în 
diferite feluri şi să fie astfel corectat prin disciplină. 

Suferinţa astfel produsă are scopul să-l determine să 
înţeleagă rosturi şi valori de care nu avea habar şi să-l provoace 
ca să dăruiască iarăşi. 

Nu doar cerşetorii au nevoi. 

Sunt săraci lipsiţi ce suferă şi fraţi în mari dificultăţi 
materiale care nu cerşesc, ci aşteaptă ajutorul de la 
DUMNEZEU. Dacă îi ajuţi „ÎL împrumuţi pe DUMNEZEU şi EL 
îţi va răsplăti”. 

Atunci când dăruieşti, gândeşte-te unde-i nevoia cea mai 
mare, că acolo e urgenţa. 

X 

Nu pierde timpul căutând lucruri care nu îţi sunt strict 
necesare, că viaţa este scurtă. 

Subzistenţa este mai importantă decât dezvoltarea, decât 
inovaţia sau descoperirea — că fără ea acestea nu există. 

Omenirea a progresat până la limita autodistrugerii — de 
unde va trece în veşnicie. 

„Dacă avem ce mânca şi cu ce ne îmbrăca, ne este de 
ajuns.” Baza subzistenţei ne asigură libertatea de-a ne împlini 
destinul. 

Omul are un destin suprem, trasat de DUMNEZEU, dar 
cine nu-l doreşte, nu îl va avea: 

„Am fost răstignit şi nu mai trăiesc eu, ci HRISTOS 
trăieşte în mine”. HRISTOS se poate manifesta în tine chiar în 
vocaţia ta (ce cuprinde tot ce are ea nevoie). 

X 


Câtă vreme nu te vei considera pe tine drept nimic şi nu 
vei renunţa la conştienţa de sine pentru ca DOMNUL să poată 
fi pentru tine totul, nu vei fi liber. Căci ceea ce va trece proba 
focului nu sunt gândurile tale sufleteşti, ci roadele spirituale şi 
sarcinile împlinite — dacă ai slujit în duhul tău pe DOMNUL! 

Dărnicia făcută din dragoste este roada DUHULUI. 

Gândirea DUHULUI este dată de sentimentul lăuntric, de 
impresia din duh şi de mişcarea lui. 

Trăirea în duh este trăirea în linişte înaintea DOMNULUI, 
fără eforturile sinelui şi fără trăirea prin gândire, prin voinţă, 
emoţii, senzaţii, dorinţe şi planuri. 

Cine a decis să nu mai judece pe alţii şi a cerut iertare 
DOMNULUI pentru judecăţile făcute, şi-a decis propria 
libertate. 

E 

Să nu confundăm bucuria inimii cu pacea lui HRISTOS, 
că inima se poate înşela. 

X 

Cine trăieşte prin minte, prin emoţii, prin voinţă ori 
senzaţii, dorinţe şi planuri, nu mai cunoaşte linişte. 

Binecuvântată stare este aducerea trupului ca jertfă vie 
înaintea DOMNULUI şi răstignirea sufletului. Acestea aduc 
linişte în inimă. În această stare aşteaptă-L pe DOMNUL, 
cheamă-L şi abandonează-te LUI ca să-Şi desăvârşească 
Lucrarea în tine. DOMNUL trăieşte în tine — dacă ai fost născut 
din EL şi ai acceptat răstignirea sinelui tău! Atunci când EL vrea 
să se manifeste prin tine şi te supui LUI, unitatea de voinţa şi 
contopirea cu EL te fac fericit. 

Aşteaptă-L pe DOMNUL şi cere-l HAR, ajutor, 
înţelepciune şi protecţie în viaţa zilnică. 

X 

Sentimentul de plinătate şi mulţumire de sine — când 
participi la lucrarea DUHULUI -— este manifestarea eului care 
este o piedică şi o urâciune pentru DOMNUL. 

Starea de luptător cu toată lumea, pentru beneficiile tale, 
este manifestarea puterii sufletului prin iubirea de sine. 

Când sufletul meu se preocupă de altceva decât de TINE, 
DOAMNE, mi-am ratat ţinta şi am rătăcit de la destin. 

Lucrurile pământeşti, indiferent de urgenţă, de 
importanţa sau valoarea lor trecătoare, trebuie să rămână cel 
puţin pe locul doi. 

Bogăția ta să nu fie constituită din cât de multe bunuri ai 
acumulat, ci din cât de multe ai dăruit din ele. 

De-atâtea ori o haină elegantă nu face altceva decât să te 
îngâmfe, iar una modestă şi curată să îţi elibereze inima pentru 
căutarea bogățiilor cereşti... 

Chipul veacului — regizat de domnul puterii văzduhului — 
este o capcană în care cad multe suflete creştine care se 
preocupă de văruiala exterioară mai mult decât de DOMNUL. 

Câtă vreme nu-L poţi iubi pe DOMNUL cu tot sufletul tău, 
eşti robul lucrului care te biruieşte — fie că e vorba de 
îmbrăcăminte, înfăţişare, pofta după lucruri folositoare sau 
după cunoştinţe şi informaţii prin imagini, după ocupaţii şi 
pasiuni care nu-I slujesc lui DUMNEZEU - eşti robul poftei tale, 
interesului şi voinţei tale, separate de HRISTOS. 

Câtă vreme interesele DOMNULUI nu au devenit interesele 
tale şi mai ai îngropate în cort interese personale, DOMNUL nu-ţi 
poate da biruinţă şi înaintare, nici ţie şi nici încheieturii 
TRUPULUI SĂU în care eşti aşezat şi zidit — dacă eşti!... 

Dacă ceea ce vrei să faci nu e sancţionat de DUHUL, şi 
totuşi nu trece testul Dragostei din 1 Corinteni 13, este faptă 
zadarnică şi timp risipit. 

X 

Gândirea este antecamera (antreul) duhului. Când ea este 
îngenunchiată înaintea DOMNULUI avem acces, în duh, prin 
uşa inimii — dacă aceasta e curăţită — la comuniunea cu 
DUMNEZEU. 

„Gândirea (înclinația sau tendinţa) cărnii este moarte, dar 
gândirea duhului este viaţă şi pace.” „Dacă prin duhul facem să 
moară faptele trupului” (inclusiv să nu mai trăim prin gândirea 
cărnii) „vom trăi”: viaţă, pace şi bucurie împreună cu DOMNUL. 

Există pofte sufleteşti după cunoştinţă şi după informaţie 
prin imagini, care blochează manifestarea duhului şi-ţi fură 
libertatea — câtă vreme vrei să faci şi să devii ceea ce eşti chemat 
de DOMNUL să fii. 

Şi dacă DOMNUL nu te-a chemat şi nu te-a destinat să fii 
cărturar, toată sudoarea ta pentru a deveni ceea ce-ţi pofteşte 
sufletul, te va prăbuşi şi te va seca pentru că atunci trăieşti prin 
carne — nu cu duhul. 

Când faci ceea ce DUMNEZEU te-a destinat să faci eşti tot 
mai mult unit cu EL şi tot mai liber; dar când îţi urmezi poftele 
cărnii tale sufleteşti eşti tot mai despărţit de DOMNUL şi tot mai 
blocat, neputincios, legat şi mort. 

Renunţarea la sine şi la pofta sufletească ce îţi leagă 
duhul, va debloca viaţa dinlăuntru ca să curgă prin toată faptura 
vasului care o poartă. 

X 

Valoarea ta nu stă în hainele care le porţi, nici în ceea ce 
posezi — sau nu! — ci în veşnicia omului tău lăuntric, născut din 
DUMNEZEU. 

Pofta altor lucruri se tratează şi prin lepădare de sine, prin 
mulţumire cu ceea ce ai şi prin intrarea în tine însuţi, 
recunoscându-ţi rana inimii tale şi întorcându-te în inima ta. 

X 

Opresia demonică este decizia lui DUMNEZEU peste un 
om ca să fie dat pe mâna chinuitorilor şi începe brusc, dar 
eliberarea este treptată, în funcţie de pocăinţa şi smerenia 
omului şi de urmarea DOMNULUI în Şcoala LUI, prin 
lepădarea de sine şi purtarea crucii. 

Influenţa demonică este treptată şi merge până la 
însufleţire satanică ori chiar stăpânire demonică. Ea se 
manifestă atât la oamenii liberi, cât şi la cei opresaţi. 

Mintea opresată este eliberată treptat, prin HARUL 
DOMNULUI, în funcţie de maturizarea creştinului, de 
consacrarea şi de planul DOMNULUI pentru fiecare timp cu 
omul. 

Există un moment clar al eliberării din închisoarea de la 
porţile Locuinţei Morților, pe care DOMNUL Il acordă prin HAR 
celor care-L cheamă cu toată inima de acolo din strâmtorarea 
lor. PSALMUL 107:10-22. 

Hotărârea de a nu-ţi iubi viaţa până la moarte, luată în 
momente de autocompătimire, de plinătate de sine sau 
mulţumire de sine, eliberează capacitatea de a trăi orice ar veni 
— în răbdare şi lepădare de sine. 

Să deosebim puterea vieţii lăuntrice a duhului nostru — 
născut din DUMNEZEU -— de plinătatea sufletească de sine! 

X 


Atingerea lumii prin pofta altor lucruri, seacă şi ucide 
curgerea vieţii spirituale în suflet. 

Dacă primeşti HARUL lepădării de tine în timp ce te 
frământă pofta altor lucruri, DOMNUL te atrage spre viaţa 
spirituală dincolo de orice lucruri aparent preţioase din lume, şi 
dincolo de orice posesiuni personale. Desprinderea sufletului de 
ele nu se face prin voinţă, ci prin puterea vieţii lăuntrice care 
atrage persoana spre valorile veşnice şi o rupe de fumul şi de 
cenuşa deşertăciunilor care-ntr-o zi vor arde. 

Poftele sufletului nu cunosc sfârşit, nici împlinire, căci cu 
cât primeşte mai mult, doreşte mai mult, nesătul ca Locuinţa 
Morților. 

Dacă-i împlinim poftele vom muri „dar dacă prin duhul 
facem să moară poftele cărnii, vom trăi”. 

Când împlinim revendicările DUHULUI SFÂNT care 
locuieşte în noi, devenim liberi, dar când stingem duhul, sufletul 
nostru pierde alimentarea cu Viaţa de Înviere şi se cufundă în 
moartea din carne şi din sinele rupt de DOMNUL, autosuficient, 
independent şi mort. 

Iar moartea va domni până vom reinstaura — prin HARUL 
ce-l primim -— întâietatea DOMNULUI în suflet şi unirea sau 
curgerea vieţii duhului în noi. 

Căci nu ce ai te ucide, ci legătura pasională şi preocuparea 
cu lucrurile lumii mai mult decât cu DUMNEZEU. 

Idolatrie nu este doar închinarea la chipul cioplit, ci tot ce 
ia primul loc în viaţa ta, în preocupările şi în pasiunea ta în afara 
lui DUMNEZEU. În lupta asta nu există compromis. Ori te 

lepezi de tot ce ai — ba chiar de sinele tău! — ori ÎL pierzi pe 
DOMNUL. Ori eşti întru totul al DOMNULUI ori DOMNUL se 
retrage din inima ta împărţită. 

HRISTOS nu te va lipsi de cele necesare decât ca să te lege 
în mod definitiv de EL, ca să te corecteze şi să te desăvârşească. 

Cât timp plăcerea mea este în DUMNEZEU şi nu poftesc 
nimic din lucrurile lumii, DOMNUL nu mă va lipsi de mijloacele 
necesare subzistenţei. 

Ruperea sufletului de tot ce am îl capacitează cu 
ataşament de DUMNEZEU şi îi distruge independenţa 
deschizându-i nevoia  părtăşiei cu viaţa lăuntrică şi 
subordonându-l faţă de duh. 

Cât timp mai are un fir de pai de care să se ţină, sufletul 
nu va renunţa la supremaţia sa în făptură. 

Când s-a pierdut pe sine şi tot ce-a avut, acolo, în vasul 
gol, curge Viaţa DUHULUI. 

Tratamentele DOMNULUI sunt extreme şi progresive, 
până când ucenicul acceptă şi doreşte disciplinarea prin 
DUHUL SFÂNT în Şcoala DOMNULUI. 

Măsura vieţii duhului şi maturizarea ucenicului cresc 
gradul de dificultate al examenelor Şcolii DOMNULUI şi 
severitatea disciplinei DUHULUI. 

Un suflet zdrobit, încercat şi instruit de DUHUL va putea 
manifesta îndemnurile DUHULUI şi va putea trăi umblând cu 
duhul. 

Timpurile Şcolii DOMNULUI depind de puterea 
sufletească ce va trebui zdrobită, de consacrarea ucenicului şi de 
planurile DOMNULUI cu omul de care vrea să se folosească. 

Slujba duhului poate să rămână ascunsă privirilor altora 
şi DOMNUL să o folosească fără tobe şi trompete. 

Unul din rosturile vieţii este transmiterea miresmei lui 
HRISTOS atât celor destinaţi pentru rai, cât şi celor ce îl resping 
— spre condamnarea lor. 

Viaţa mădularelor TRUPULUI curge din HRISTOS 
DOMNUL, iar în părtăşia lor, fiecare îşi manifestă funcţionarea 

— dacă nu-i sancţionată de mădularul care cârmuieşte părtăşia 
(cu sau fără darul cârmuirii...!). 

Numai duhul va putea împlini în noi cerințele lui 
DUMNEZEU -— dacă nu-L împiedicăm prin zadarnicele eforturi 
proprii! 

X 

Siguranţa de sine este o manifestare a eului. 

Deşi consacrarea este voluntară, eul îşi atribuie o parte a 
HARULUI ca merit personal; aceasta îi conferă siguranţă de 
sine, care orbeşte ochii inimii. În momentele încercării, 
slăbiciunea efectivă a sinelui expune mizeria eului şi neputinţa 
sa totală de a produce vreo manifestare a HARULUI sau a vieţii 
spirituale. 

Eul şi sufletul nostru carnal urăsc Voia DOMNULUI care 
este nevoit să le aplice lucrarea crucii, pentru a distruge 
încăpăţânarea şi refuzul nostru de a urma îndemnurile 
DUHULUI (când ele contravin voinţei noastre). 

Numai după omorârea prin cruce a puterii sufletului în 
fiecare manifestare a lui, viaţa duhului se va putea manifesta 
prin capacităţile lui, împlinind Voia DOMNULUI scrisă în 
Cuvânt. 

Simpla cunoaştere, cu mintea, a Cuvântului nu ne dă şi 
putere a-L împlini. 

Avem nevoie de HARUL şi de intervenţia directă a lui 
DUMNEZEU asupra noastră, ca să fim răstigniţi noi înşine şi 
puterea noastră naturală, pentru ca viaţa divină din duhul 
nostru să poată curge manifestând Voia DOMNULUI. Astfel 
Viaţa de Înviere curge prin capacităţile sufletului nostru 
răstignit, manifestindu-L pe DOMNUL şi împlinind Cuvântul 
prin puterea duhului, dar nu prin eforturile sinelui neputincios 
spiritual şi a eului idolatru — care sunt duşmanii lui 
DUMNEZEU -— „căci nimic bun nu locuieşte în omul meu 
natural!...” 

În mine are loc o înnobilare a identităţii prin HARUL 
răstignirii eului meu pentru împlinirea îndemnurilor 
DUHULUI. 

Dumnezeu nu cârpeşte omul vechi — reparându-l — ci îl 
înlătură total prin zdrobire, răstignire şi moarte. 

Nici atitudinile mele nu conţin viaţa lui HRISTOS — deşi 
sunt lăudabile excelând prin eşecul lor total... Ismael este şi 
amestecul dintre carnea sufletească şi vestirea Cuvântului. 

Nu faptele mele impuse vor manifesta viaţa duhului, ci 
duhul va determina faptele mele prin Viaţa lui HRISTOS ce mă 
însufleţeste. 

Nu litaniile rugăciunilor mele sufleteşti intră în cer, ci 
duhul meu înviat — născut din DUMNEZEU prin DUHUL 
SFÂNT — pătrunde până la Tronul Îndurării TATĂLUI unde are 
părtăşie cu EL, după cum şi TATĂL are părtăşie cu duhul meu 
prin viaţa, prin ungerea, îndemnurile şi sarcinile prin care Se 
comunică pe Sine. 

Cuvântul aplicat, împlinit şi predicat de suflet este literă 
care omoară; dar când LOGOSUL este transmis şi împlinit la 
îndemnurile DUHULUI — printr-un suflet zdrobit şi răstignit — 
atunci Cuvântul este Duh şi Viaţă. 

Cuvântul fără DUH te va ucide, dar DUHUL prin Cuvânt 
îţi va da viaţă. 

Idolatrizarea Bibliei este idolatria omului sufletesc 
despărţit de DUHUL DOMNULUI, care face cu Scriptura ce îl 
taie capul, aducând jertfa nebună a eului său în Templul 
DOMNULUI - care e Biserica Vie. Acolo unde nu mai vine 
Prezenţa DOMNULUI, oamenii au lucrat nebuneşte prin 
acţiunile lor pentru DOMNUL, dar nu Lucrările DOMNULUI 
pentru Adunare. Duhul DOMNULUI încă n-a părăsit pământul 
şi poate convinge oamenii de păcat într-o moschee sau într-un 
bordel, dar cât de întristat rămâne EL în Adunările care L-au 
stins şi care au alungat Prezenţa DOMNULUI ISUS din ele... 

Vorbirea despre DUMNEZEU nu este lucrarea lui 
DUMNEZEU -— pe care o face doar DUHUL! 

Dacă nu eşti gata să renunţi la tot pentru DOMNUL tău, 
EL nu te va putea transforma şi folosi în veci, căci tu nu eşti al 
Lui, ci eşti robul lucrurilor care te stăpânesc. 

Preocuparea primordială a sufletului cu altceva decât cu 
DUMNEZEU, te fură de binecuvântările Prezenţei Sale şi de 
fericirea comuniunii cu EL — „căci chipul lumii acesteia trece”. 

Nu te lupta cu copiii carnali ai lui DUMNEZEU. Copiii fac 
războaie, dar oamenii Duhului făuresc pacea. Copiii fac răul din 
natura veche, dar cei duhovniceşti biruiesc răul prin bine. 

În măsura Harului chemării şi a darului tău, lucrează prin 
DUHUL între creştinii carnali, şi aşa îi vei zidi şi vor creşte. 

X 


Diferenţa dintre plinătatea vieţii lăuntrice (a duhului) şi 
mândria, siguranţa de sine şi plinătatea de sine, este duhul 
zdrobit, inima smerită şi sensibilă, dependenţa de DOMNUL, 
golirea de sine, abandonarea în Mâna DOMNULUI, a nu-ţi lua 
viaţa în propriile mâini, a nu lucra prin puterile proprii 
(sufleteşti). 

X 

Atitudinile şi deciziile schimbă masca fiarei sufletului tău, 
şi, în puterea lor, poţi să zideşti imperiile tale pentru tine, 
pentru alţii sau „pentru DUMNEZEU”, şi poţi dărâma ce fac alţii 
sau poţi lupta un timp cu DOMNUL. 

Împlinirea Cuvântului prin eforturile sufleteşti este unul 
dintre cei mai subtili Ismaeli religioşi. 

Fiara sufletului creşte prin hrănirea cu lucrările proprii 
pentru DUMNEZEU. 

Nu atitudinea de a fi nimic te face nimic, căci ea te 
propulsează să devii un nimic important, izolat în sufletul tău 
mare cât lumea şi în care nu mai încape nici DUMNEZEU -— care 
nu mai este pentru tine decât o idee exterioară sau un sistem de 
referinţă pentru moartea în care trăieşti. 

DUHUL DOMNULUI descoperă grozăvia acestei morţi în 
faţa Vieţii care este DOMNUL, prin DUHUL, înlăuntrul tău. 

Părtăşia DUHULUI SFÂNT pe care o guşti când te supui 
DOMNULUI VIEŢII — ce se descoperă înlăuntrul tău — după ce 
ai trăit şi ai gustat moartea din viaţa sufletului!... 

Deciziile ne programează sufletul şi se nasc din experienţe 

amare de multe ori. Ele sunt tot o expresie a vieţii sufleteşti, 
manifestată prin voinţă. 

Consacrarea este predarea totală în Mâna DOMNULUI şi 
creşte pe măsura lucrării crucii în sufletul nostru -— care oferă 
Vieţii de Înviere cămările sufletului cucerite de DUHUL 
DOMNULUI -— şi prin care DOMNUL HRISTOS mântuieşte 
partea sufletului care a fost răstignită,creştinul regăsind viaţa 
duhului în locul morţii din puterea vieţii sufleteşti. 

Nu trăi prin deciziile sufletului, ci prin duhul. Deciziile te 
leagă în suflet; duhul eliberează viaţa lăuntrică prin locurile 
unde sufletul s-a lăsat lepădat şi e răstignit prin cruce. 

Omul sufletesc împlineşte ceea ce vrea el; cel duhovnicesc 
împlineşte sarcinile şi îndemnurile DUHULUI. 

X 


Vei fi cântărit în veşnicii nu după cât de multe ai avut, ci 
după cât de mult ai dăruit. 

Faptul că am fost născut din DUMNEZEU şi sunt copilul 
CREATORULUI tuturor, copilul SUVERANULUI SUPREM 
IEHOVA, este cea mai mare realizare, iar faptul de-a avea o soţie 
bună este cea mai mare bogăţie pe pământ. 

X 


Când nu mai ai nimic şi te-ai lepădat chiar şi de viaţa ta, 
ÎL poţi avea pe DOMNUL pe deplin. 

Procesul lepădării e treptat şi cere instruire în Şcoala 
DOMNULUI, mergând pe calea LUI şi purtându-ţi crucea pe 
urmele LUI. Examenele treptelor maturizării presupun 
parcurgerea lecţiilor DOMNULUI în mod experimentat şi 
trecerea testului fiecărei lecţii. Disponibilitatea totală pentru 
DOMNUL te capacitează să trăieşti o singură dată o lecţie şi să-i 
treci testul. Cu cât examenul este mai greu, lecţia e mai 
pătrunzătoare şi mai complexă. Este necesară parcurgerea 
fiecărei etape dintr-o lecţie şi experimentarea drumului până la 
capăt; nu vei putea scurta drumul — dacă vrei să ajungi la 
sfârşitul lui... 

Dă-l timp lui DUMNEZEU să te crească; iar dacă -L rogi 

să îţi grăbească creşterea, fii gata pentru greutatea durității cu 
care vei fi tratat. 

Cu cât unealta DOMNULUI e mai complexă, cu atât va fi 
lucrată mai mult în atelierul Său. HARUL îţi va conduce paşii — 
drept consecinţă a consacrării tale — prin lucrarea crucii care îi 
urmează. 

Fără margini este BUNĂTATEA DOMNULUI pentru cei 
care ÎL urmează până la capăt! 

X 

Autoritatea sufletească se manifestă prin impunerea, prin 
subjugarea şi impresionarea celorlalţi cu ceea ce este, impune şi 
face cineva. 

Autoritatea spirituală este dată de măsura vieţii veşnice 
care curge prin sufletul cuiva, din duhul său înviat. Persoana 
care o manifestă iubeşte pe cei cărora le slujeşte, nu se laudă cu 
sine, vorbeşte discret despre sine, dar îi ascultă pe ceilalţi şi îi 
ajută cu ceea ce i s-a dat de sus. 

Există o autoritate sufletească ce se hrăneşte cu atitudini 
de înălţare de sine, cu plinătate de sine şi cu privire de sus peste 
ceilalţi, pentru că a primit daruri duhovniceşti şi talente pe care 
le manifestă. 

Dacă nu ne lepădăm de noi înşine până în cenuşă în faţa 
DOMNULUI din duh, ne vom dezaxa ca persoană si vom trăi 
fenomene ciudate de izolare ori de vorbărie sufletească — 
interesantă ori flecară. 

Duhul nu autorizează — prin puterea vieţii veşnice — 
înălţarea sufletească şi manifestările eului, ci le sancţionează 
prin suferinţe de natură diferită, după structura fiecărei 
persoane. 

Viaţa duhului curge în albia smereniei şi a lepădării eului. 

Sufletul necesită tratamentul DOMNULUI atât în 
talentele naturale, cât şi în folosirea darurilor DUHULUI cu 
mâinile mânjite ale cărnii. Folosirea darurilor DUHULUI într- 
un mod sfânt o are numai duhul. Câtă vreme mai trăim şi mai 
lucrăm prin suflet, suntem condamnaţi la moarte. Duhul ne 

conduce şi ne descoperă hotarul dintre moarte şi viaţă pe care 
nu îl trecem decât dacă vrem, lepădând viaţa sufletească şi 
urmându-L pe DOMNUL pe cruce, pentru că mai departe să nu 
mai trăiască eul, ci HRISTOS să trăiască în noi prin duhul, iar 
noi să umblăm cu duhul trăind prin DOMNUL HRISTOS. 

Ceea ce face diferenţa între autoritatea sufletească şi 
duhul este viaţa. 

Mântuirea ce o aduce trăirea în duhul este „în linişte şi 
odihnă”; iar tăria vieţii duhului este „în seninătate şi încredere”. 

X 


Darurile DUHULUI trebuie manifestate doar la îndemnul 
DUHULUI. 

Vorbirea voluntară în limbi corintene dezactivează o parte 
din capacităţile de funcţionare carnală a sufletului. 

Cântecele de închinare, cântate din inimă, eliberează 
duhul din ghearele puterii sufletului. 

X 

În autoritatea sufletului şi prin puterea minţii, creştinul 
este ca un măgar sălbatic. Numai DUHUL DOMNULUI poate 
da deosebirea dintre autoritatea însufleţirii fireşti şi tenacitatea 
spirituală ce administrează darurile DUHULUI în HAR. 

X 

Mintea nezdrobită a omului nu cunoaşte odihnă, linişte şi 
pace. Chiar atunci când se apropie de DOMNUL, o face 
fragmentar şi limitat, căci se va reîntoarce la preocupările sale 
sufleteşti — carnale. În puterea ei, omul nu ÎL va putea atinge pe 
DOMNUL HRITOS, deşi poate primi răspunsuri la cererile sale. 

Duhul are viaţa — mintea nerăstignită are moartea. În 
duhul este odihnă şi linişte pe vecie — în minte este trudă 
zadarnică. Duhul trăieşte viaţa de înviere — mintea produce şi 
macină gânduri. 

Trăirea cu duhul este un HAR şi nu un merit, este un dar 
şi nu o producţie a efortului propriu, însă este şi un răspuns la 
rugăciunile unei voințe sătulă de sinele său carnal şi de fiara 
sufletului natural nezdrobit şi neîmbogăţit prinDUHUL. 

Dacă rugăciunea minţii şi centrarea minţii pe duh sunt o 
alegere sufletească, trăirea cu duhul este un dar ceresc. 

Măsura HARULUI vieţii duhului este dată de măsura 
consacrării şi a trecerii prin pustiul sufletesc până la malurile 
Iordanului. 

În pustiu te hrăneşti cu mană şi cauţi tu Cuvântul sau ţi-L 
aduci aminte, dar în viaţa duhului nu mai alege sufletul 
Cuvântul ca să-L împlinească în efortul propriu, ci trăieşte în 
Prezenţa DOMNULUI, prin duhul. 

Bizuirea pe Cuvânt, rugăciunea pe baza Cuvântului şi 
cântarea le trăieşti şi în pustiu, dar grâul Canaanului, 
untdelemnul, viţa şi smochinul sunt dincolo de Iordan. 

În minte eşti limitat, străin şi nesătul şi gol, dar în duh 
trăieşti Nemărginirea, că ai trecut bariera spre viaţă - unde 
DUMNEZEU e totul pentru tine. În duhul înviat locuieşte 
DOMNUL, iar trăirea în duhul este trăirea în locurile cereşti. 

Duhul nu pofteşte lucrurile lumii, dar se va folosi de ce are 
nevoie pentru viaţa trupului ca şi când lucrurile nu sunt ale lui 
— căci vor pieri prin întrebuințare. 

Duhul nu trăieşte prin deciziile sufletului, dar sunt decizii 
de consacrare sau de păzire a Cuvântului care conduc sufletul 
spre viaţa duhului. 

Ce HAR nespus este viaţa duhului născut din HRISTOS 
DOMNUL... 

x 

Pofta altor lucruri ne desparte de HRISTOS. Atâta vreme 
cât HRISTOS DOMNUL nu este totul pentru noi, nu vom fi 
mulţumiţi în veci şi nu vom fi fericiţi chiar dacă am stăpâni 
întreg pământul. 

Nu folosirea lucrurilor e greşită, ci poftirea lor şi legarea 
inimii de ele. 

Căci orice lucru de care ne putem lipsi e o povară inutilă, 
dar mulţumirea cu ce avem ne eliberează inima. 

Nu binecuvântările materiale ne sunt refuzate de 
HRISTOS, ci robia lor de peste noi. 

Cine nu se leapădă de tot ce are: lucruri, persoane, talente, 
ba chiar de însuşi sufletul său, pentru DOMNUL, nu este 
vrednic de EL. 

Atâta vreme cât păstrăm iubiri micuţe şi secrete pentru 
orice altceva decât pentru DOMNUL HRISTOS, EL nu ni se 
poate dărui în întregime, căci templul creaţiei Sale — care 
suntem noi — e stăpânit de locatari străini. 

X 


Soţia ta este ajutorul tău potrivit în toate. Sfatul ei te ajută 
şi în deciziile personale. 

X 

Nu poţi intra prin efort şi prin exerciţii în duhul. 
Rugăciunea pentru ajutorul DOMNULUI care să te conducă în 
duhul este singurul efort eficace. A trăi prin duhul înseamnă şi 
a umbla călăuzit de îndemnurile DUHULUI. 

Sediul persoanei noastre este în suflet şi se poate muta în 
inima neîmpietrită. O decizie sufletească bună poate înlocui, 
pentru o vreme, manifestările sufleteşti şi să te predomine 
continuu toată viaţa — dacă nu o revoci — dar nu este din duhul! 
Astfel putem fi morali — dar necreştini — sau carnali creştini: 
trupeşte ori sufleteşte. Putem împlini Cuvântul în puterea 
sufletului, fragmentar şi parţial, însufleţiţi, pentru o vreme, de 
decizia de a-L împlini; şi cu toate că nu trăim în păcate carnale, 
suntem oameni sufleteşti. 

Căci atunci când împlinirea Cuvântului este trăită din 
îndemnul DUHULUI, acest îndemn conţine în sine şi puterea 
de înfăptuire — dacă este urmat! 

Noi putem păcătui întristând DUHUL prin neascultare de 
îndemnurile LUI şi ÎL putem stinge copleşindu-L cu puterea 
sufletului nostru neascultător sau nezdrobit. Dar putem, prin 
HAR, după zdrobiri şi experienţe amare, să umblăm după duh, 
cu duhul, trăind călăuziţi de îndemnurile DUHULUI. Deşi avem 
momente când suntem în DUHUL („în ziua DOMNULUI eram 
în DUHUL”), la începutul umblării noastre prin duhul ne 
împotrivim din greu duhului pentru că iubim păcatul, iar după 

eliberarea de Legea păcatului şi a morţii, ne iubim sufletul şi 
trăim prin el, din obişnuinţă. 

Naşterea din nou (din DUMNEZEU) este producerea 
(regenerarea, învierea) unui duh nou în noi care suntem vechi. 
În HRISTOS suntem o nouă creaţie. Noi suntem în HRISTOS 
prin naşterea din nou, căci DUHUL DOMNULUI locuieşte în 
noi. „Dacă n-are cineva DUHUL DOMNULUI nu este al LUI”. 
În HRISTOS, DUHUL porneşte lucrarea de mântuire a 
sufletului nostru. Iertarea de păcate este doar o parte a acestei 
mântuiri. Eliberarea de Legea păcatului este o altă parte, dar 
mântuirea sufletului nostru esre un proces; căci doar când ÎL 
vom vedea pe DOMNUL venind vom fi ca EL. Până atunci 
HRISTOS ia chip în noi în fiecare cămăruţă a sufletului nostru 
predată LUI şi zdrobită prin cruce. Acolo unde ne-am lepădat 
de noi, unde am fost răstigniţi şi ne-am luat crucea urmându-L 
pe DOMNUL, EL trăieşte prin noi şi noi prin EL. 

Creşterea spirituală implică acest proces, iar disciplinarea 
prin DUHUL ne conduce la lepădare de sine — dacă o acceptăm! 

„DUHUL DOMNULUI nu se va lupta pururea în om.” 
Acolo unde ne împotrivim tuturor mustrărilor, ne împietrim şi 
DOMNUL ne va zdrobi dintr-odată şi fără leac. 

Nu există restaurare a sufletului în Împărăţia 
DOMNULUI, ci lepădare şi moarte. Învierea prin DUHUL ni se 
acordă în măsura în care ne purtăm crucea răstignirii zonei 
sufleteşti care a fost zdrobită. Am fost îngropaţi cu HRISTOS 
DOMNUL ca să trăim în înnoirea vieţii. Spălarea cu apă prin 
Cuvânt are valoarea ei, căci în pustiul sufletesc ne-am stinge 
fără mana Cuvântului. Înnoirea făcută de DUHUL SFÂNT 
conţine şi mântuirea sufletului. Viaţa, pacea şi bucuria sunt în 
DUHUL SFÂNT, căci acolo este Împărăţia DOMNULUI, iar 
DUHUL SFÂNT este înlăuntrul nostru şi în TRUPUL SĂU, 
adică între noi cei născuţi din EL. „Căci Împărăţia lui 
DUMNEZEU este între voi” şi „înlăuntrul vostru” spune 
DOMNUL. 

Pe măsura creşterii duhului nostru şi pe terenul unui 


161 


Izvoarele inimii 


suflet tratat prin cruce, vom putea umbla prin duhul, cu duhul, 
îmbogăţiţi de DUHUL. Deşi locuim în suflet, urmăm duhul — 
omul dinlăuntru — cu care ne unim. Avem şi HARUL de a putea 
fi în DUHUL în Prezenţa DOMNULUI; acolo nu mai este nimic 
între noi şi DOMNUL. De când am fost născuţi din nou (din 
DUMNEZEU) am avut momente de acest fel şi ce minune sunt 
ele pentru cel obosit şi însetat... Odihna vieţii SPIRITULUI 
DUMNEZEULUI Cel VIU îi aşteaptă pe cei ce doresc să intre în 
ea... „Rămâne deci o odihnă ca cea de sabat pentru poporul 
DOMNULUI.” 
X 

Nu-l pune limite lui DUMNEZEU. Nu-L obliga să lucreze 
în tine numai într-un anumit fel. Nu-ţi ţine sufletul în mâini ca 
să trăiască numai ceea ce tu îi impui. Dacă ai primit — în urma 
rugăciunii — HARUL părtăşiei DUHULUI SFÂNT, nu te 
înţepeni aici şi nu limita viaţa spirituală numai la aceasta. 
Foamea după DOMNUL să nu te crispeze în fragmentarea vieţii 
— numai pentru că o parte din ea este minunată -— căci Viaţa 
DOMNULUI şi DUHUL Său nu au limite. 

Concentrarea excesivă spre Părtăşia DUHULUI te lipsesc 
de HARUL DOMNULUI şi de DRAGOSTERA TATĂLUI. 

Nu încerca să faci tu Lucrarea DOMNULUI în tine. 

Extremismul te dezechilibrează şi impunerea lui te 
dezvoltă anormal. 

Fii deschis la orice te va surprinde DUMNEZEU în viaţa 
cu EL, pe urmele Lui. 

Deşi au urmat Acelaşi STĂPÂN — ÎNVĂŢĂTOR şi DOMN, 
prin fiecare apostol DUMNEZEU a vorbit altfel, căci pe fiecare 
DUHUL l-a îndrumat să facă o altă lucrare şi fiecare este unic şi 
deosebit, iar relaţia fiecăruia cu DOMNUL este alta. 

X 


Există o falsă călăuzire divină, manifestată prin 
deschiderea Bibliei la întâmplare, care conferă inimii încredere 
în sine, sub acoperişul nădejdii în DOMNUL, şi, o împietrire şi 
o duritate faţă de toţi cei din jur, venită din această dirijare cu 

totul întâmplătoare prin Cuvânt -— care e ruptă de DUHUL 
DOMNULUI. 

Există de asemenea o falsă călăuzire prin versete biblice 
venite în minte. Deşi acestea rezolvă parţial problemele cu care 
se potrivesc, ele vin din alte surse decât DUHUL SFÂNT. 

Orice este rupt şi diferit de susurul blând şi subţire, orice 
care nu vine din părtăşia cu DOMNUL, este un fals spiritual. 

Căci nu este călăuzire aceea care e lipsită de DUHUL lui 
ISUS; iar acesta e DUHUL HARULUI şi al ADEVĂRULUI chiar 
atunci când disciplinează — lucru pe care îl observăm de obicei 
după ce înţelegem rostul suferinţei în disciplinarea făcută de 
DUHUL SFÂNT. „Dragostea nu este inoportună şi deplasată şi 
nu se poartă necuviincios.” 

În situaţii excepţionale, DOMNUL poate călăuzi şi prin 
deschiderea Bibliei la întâmplare, cât şi prin versete venite în 
minte, dar ce amară este însufleţirea printr-un duh de lege — 
care este demonic — sub orice formă vine! Discernerea lui vine 
în timp, prin exersarea judecății în timpul însufleţirii străine. 

X 


În Biblie DOMNUL a prevăzut necazurile şi certurile care 
intervin în familia creştină din pricina diferenţelor de gusturi, 
de opinie şi de voinţă în lucrurile lumii, ale bărbatului şi ale 
nevestei sale (care sunt — fără excepţie — diferiţi). Ca rezolvare 
DOMNUL ne-a dat soluţia LUI: „în lucrurile lumii soţul să se 
poarte cum îi place soţiei, iar soţia cum îi place soţului”. 

Dacă niciunul nu are maturitatea s-o facă, acest lucru va 
fi un izvor de nefericire pentru ei şi o cauză a atâtor divorţuri, 
pentru că niciunul nu se poartă cum îi place celuilalt în lucrurile 
lumii. 

Dacă cel puţin unul rămâne în Cuvântul DOMNULUI, 
conflictul se dizolvă, dar crucea, pentru cel ce trăieşte Cuvântul, 
este amară. DOMNUL promite însă că „dacă rămâneţi în MINE 
şi dacă rămân în voi Cuvintele MELE, cereţi orice veţi vrea şi vi 
se va da”. Aceasta este o mare răsplătire pentru cel ce vrea să-L 
urmeze pe DOMNUL în toate, chiar dacă soţul sau soţia lui îl 

pironeşte pe cruce şi nu are maturitatea să trăiască acel Cuvânt 
care le-ar aduce fericirea împreună. 

DOMNUL va răsplăti în ziua Judecăţii fiecăruia după 
„faptele credinţei şi ale dragostei” (cum le numea odată DUHUL 
SFÂNT). 

x 

Exerciţiile devoţionale sunt un şablon omenesc cu care 
vrem să-L, manipulăm pe DUMNEZEU să ni se dăruiască prin 
efortul nostru, dar nu pe baza HARULUI. 

Abandonarea în Mâna HARULUI DOMNULUI distruge 
şabloanele, şi, chiar dacă îţi oferă acelaşi drum pe care prima 
dată l-ai parcurs în puterea sufletului însetat de DUHUL 
SFÂNT, acum DOMNUL DUHUL te conduce la Izvoarele Vii 
hrănindu-ţi inima şi toată fiinţa cu desfătarea din Minunea 
Prezenţei Sale. 

X 

DOMNUL trebuie să ne disciplineze şi pentru înălţarea de 
sine bazată pe binecuvântările Lui, căci facem din eul nostru 
idolul pe care-l ridicăm pe temelia binecuvântărilor divine, iar 
acest idol trebuie distrus prin suferinţe şi lovituri pe măsura 
lezării MAJESTĂȚII STĂPÂNULUI SUPREM -— IEHOVA. 

X 


Femeia se schimbă ca vremea, bărbatul ca şi anotimpul, 
dar anotimpul fără o vreme schimbătoare pierde recolta. 
X 


Autoritatea sufletească se impune pe sine dominator 
peste ceilalţi, pe când autoritatea spirituală este viaţa 
DOMNULUI care slujeşte celorlalţi şi li se dăruieşte. 

Autoritatea poziţională poate fi dublată de cea sufletească 
şi în cest caz avem de-a face cu dictatura. 

Autoritatea duhului nu caută poziţiile, ci le ocoleşte, căci 
nu în poziţie este Împărăţia DOMNULUI, ci într-o „dovadă dată 
de DUHUL SFÂNT şi de putere”, nu în vorbe, ci în puterea din 
ele care schimbă, cercetează şi dă viaţă. 

Poruncile omeneşti sunt pentru funcţionarea unui sistem 

organizat, pe când îndemnurile DUHULUI sunt pentru 
eliberarea curgerii vieţii către ceilalţi şi pentru ieşirea din 
carapacea sufletesc-carnală. 

X 

Dacă nu poţi renunţa la tot ce ai şi dacă nu vrei să te rupi 
sentimental şi posesiv de orice pentru DOMNUL, nu ÎL poţi 
preţui pe EL, că ÎL pui alături sau mai jos decât un obiect sau o 
persoană creată. EL nu vine decât în inima care-L iubeşte 
întreagă şi pentru care EL este totul. 

X 

Autoritatea spirituală este măsura de viaţă veşnică ce 
poate să curgă prin sufletul tău. Ea nu impune nimic, dar mustră 
când e nevoie. Mustrarea fără îndemnurile bunătăţii este 
operaţie fără anestezie. 

Autoritatea spirituală nu se conferă prin grad, poziţie, 
rang, sex sau denominaţie. O fată matură spiritual are mai mare 
autoritate spirituală decât un mare cleric din vârful piramidei 
unui sistem religios sau para-religios, care este sufletesc-carnal. 

Autoritatea spirituală îndeamnă,  mustră, învaţă, 
încurajează prin viaţa veşnică ce o transmite. 

Cine se pleacă sub mustrare are nevoie de îndemnare şi 
poate fi învăţat; dar cine nu se pleacă sub mustrarea înţeleaptă 
a bunătăţii, va fi disciplinat de DOMNUL. 

Vai de cine îi mustră pe fraţi fără DUHUL DOMNULUI. 

Autoritatea sufletească se impune pe sine şi subjugă pe 
ceilalţi sau îi ignoră — dacă nui se supun — îndărătnică şi izolată, 
crezându-se deținătoarea unică a sabiei şi a dreptului la ea, 
considerând pe ceilalţi incompetenţi — chiar dacă şi ei au sabie. 

Autoritatea sufletească este mândria în poziţie de soţ — 
soţie, şef, subordonat, rebel ori om de nimic fără poziţie, dar 
înălţat în sine cât un dumnezeu în miniatură. Ea nu colaborează 
ci coordonează, nu se pleacă ci se ridică peste, nu ajută dar 
pretinde sau cere ajutor. 

Autoritatea sufletească este în serviciul răului chiar dacă 

execută fapte de ajutorare a altora ca să-şi „arvunească 

veşnicia; dar autoritatea spirituală biruieşte răul prin bine. 

Mielul nu sfâşie, dar carnea sufletului sfâşie totul în jur, 
căci trăieşte în sine ca într-un imperiu pe care-l manifestă în jur 
prin confruntare, prin tăiere, prin subjugare, pretenţii şi 
aşteptări de la ceilalţi cu care nu poate intra în armonie — chiar 
dacă ar vrea -— căci sfâşie totul pentru sine, dar nu împarte cu 
ceilalţi decât din interes (chiar pentru răsplata veşnică...). 

Amară este descoperirea manifestării autorităţii sufleteşti 
într-un creştin consacrat. 

Numai HARUL, disciplinarea prin DUHUL şi crucea vor 
putea tăia din radăcină această otravă de moarte pentru cei din 
jur şi pentru duhul închis în asemenea suflet. 

Autoritatea spirituală propune şi aşteaptă, dar cea 
sufletească impune şi abandonează pe cei pe care nu-i poate 
subjuga; căci omul nu este în sine însuşi decât o fiară socială, 
fizică şi sufletească. Ceea ce-l împiedică să se dezlănţuie este 
DUHUL DOMNULUI — dacă ÎL are! — şi obişnuinţele sociale şi 
familiale (în oarecare măsură). Această fiară nu dispare decât 
prin lepădare şi răstignire, indiferent dacă este sufletească sau 
trupească, fiindcă ceea ce merită salvare sunt capacităţile fiinţei 
umane tratate prin cruce; iar eul şi firea urlă după răstignire, 
căci fără moartea lor nu există Viaţa de Înviere şi nici DUHUL 
DOMNULUI manifestat prin roade — prin sufletul şi carnea 
răstignită a omului. 

Experiențele dureroase tocesec până la distrugere 
ferocitatea fiarei umane. În această confruntare valorile 
materiale se pierd, căci omul păşeşte în tărâmul valorilor 
spirituale, unde materia dispare uzându-se prin folosire. 

DOMNUL lucrează prin cruce Chipul Său în om, chiar şi 
în părţile cele mai feroce şi sălbatice ale fiinţei umane. 

Înfrângerea fiarei omului este biruinţa lui DUMNEZEU. 
Biruinţa omului natural ÎL abandonează pe DOMNUL. 

Acolo unde sentimentele umane bune ale unui copil de 
DUMNEZEU nu mai au resurse de manifestare, SUVERANUL 
SUPREM poate turna Dragoste din Sine prin acel om pentru 
alţii. 

Judecarea altora este veninul cu care sufletul muşcă pe cei 
pe care nu-i poate înţelege deplin şi pe cei pe care nu-i poate 
accepta şi iubi. 

X 

Banii condiţionează parţial libertatea de acţiune fizică, 
dar lepădarea de sine eliberează trăirea prin viaţa duhului. 

Sufletul nerăstignit nu se va sătura niciodată de acţiune; dar 
poţi trăi liber prin duhul, chiar în limite stricte impuse de afară. 

X 

Eşti fericit atunci când faci lucrurile pentru care ai fost 
creat. 

Numai suferinţa descoperă cu adevărat ce zace în sufletul 
nostru. Cea mai frumoasă, mai încântătoare şi mai plăcută 
plinătate de sine trebuie să fie tratată prin suferinţă, că este o 
urâciune înaintea DOMNULUI şi o mare idolatrie ce pierde din 
conştiență măreţia CREATORULUI, închinându-se sinelui prin 
încântarea mulţumirii şi plăcerii de sine. 

Ca să ajungem la scârba faţă de eul nostru idolatru şi 
scârnav, DOMNUL îngăduie suferinţa care ne descoperă cine 
suntem de fapt în noi înşine, şi care lucrează golirea sinelui din 
noi. Încântarea de sine naşte mândria. 

X 

Lucrarea crucii este sigiliul DOMNULUI HRISTOS pe 
ucenicii Săi pentru consacrare, pentru pregătire, trimitere şi 
desăvârşire. 

Viaţa DOMNULUI creşte în noi prin lucrarea crucii. 

X 


Deşi unitatea unei încheieturi o dăruieşte DOMNUL - în 
urma rugăciunilor celor integrați în ea — cinstirea, prețuirea şi 
dragostea  mădularelor între ele este partea lor de 
responsabilitate. 

Preţuirea şi cinstirea faţă de ceilalţi presupune 
disponibilitate şi deschidere pentru cunoaşterea lor. Dragostea 
creşte în cunoaştere. 


167 


Izvoarele inimii 
* 


Trebuie să deosebim şi să considerăm valorile trecătoare 
diferite de valorile veşnice, şi, pentru că nu putem oferi veşnicia 
niciunui lucru material, să ne legăm inima de lucrurile de sus 
unde DOMNUL HRISTOS şade la dreapta lui DUMNEZEU. 
Numai sufletul şi inima se leagă de materie şi de lucrurile 
pământeşti, dar duhul trăieşte valorile spirituale. 

Rămânerea lângă DOMNUL trezeşte duhul nostru. 

X 


Pe DOMNUL ÎL doare inima când slujitorii Lui se ocupă 
numai de lucrarea Lui şi nu se alimentează cu dragoste din 
inima Sa, pentru a o putea dărui celor pentru care lucrează — 
căci fără dragoste tot ce facem este nimic! 

X 

Dacă timp de câteva zile DOMNUL devine pentru mine ca 
un minunat obiect de muzeu, EL trebuie să mă corecteze — din 
dragoste pentru mine — prin suferinţe amare ca să-mi deschidă 
urechea la glasul LUI şi să înlăture din mine orice mă 
îndepărtează de EL şi de viaţa spirituală. 

x 


DOMNUL ne răpeşte ori ne face să murim faţă de ce avem 
mai scump, pentru ca sufletul nostru să nu mai poată avea nici 
o rezervă de împlinire pentru sine însuşi, în afara împlinirii 
spirituale. 

DUMNEZEU nu îţi ia nimic fără un scop precis, fără să-ţi 
dea lumină, înţelegere şi altceva cu mult mai preţios în schimb. 
Cele mai scumpe şi mai valoroase obiecte pământeşti, cele mai 
performante calitativ şi mai rezistente lucruri, sunt un gunoi în 
faţa valorilor cereşti. 

Talanţii pe care DOMNUL ţi i-a dat spre administrare 
valorează — în lumina veşniciei — mai mult decât toate imperiile 
pământului. 

X 

Dacă nu poţi suporta în tăcere judecata altora, nu vei avea 

parte nici de beneficiile mustrării şi nici nu-L vei vedea pe 

DOMNUL judecând pe cei care te judecă, fiindcă tu te aperi 
judecându-i, la rândul tău, în tine însuţi. 
X 


Poartă-ţi crucea, dar nu o pune în spatele nimănui! 

Trăieşte-ţi crezul în ceea ce te-a învăţat DOMNUL, dar nu 
îl impune altora, că nici ÎNSUŞI DOMNUL nu impune ucenicia 
şi nici mântuirea, nimănui. 

Dacă ai fost împuternicit de DUMNEZEU să transmiţi 
ceva, îndeplineşte-ţi sarcina, dar ascultarea celor ce aud este 
benevolă, căci CREATORUL nu a făcut roboţi, ci oameni cu 
voinţa liberă. 

x 

Este mult mai bine pentru toţi să taci, decât să spui ceea 
ce nu vine din DUHUL DOMNULUI, ci din eul sufletului tău 
nerăstignit. 

Dacă ai fost chemat să înveţi Cuvântul pe alţii, nu îi învăţa 
părerile tale despre Cuvânt, ci ceea ce te-a învăţat DOMNUL 
prin Cuvânt. DUHUL nu va confirma lucrările sufletului tău, de 
aceea ţine-ţi sufletul pe cruce şi urmează-L pe DOMNUL în 
tăcere, rămânând în Prezenţa Sa. Doar acolo poţi fi folosit de 
DUMNEZEU, căci despărţit de EL şi de capul tău, tot ce faci este 
nimic. 

Dacă ceea ce spui tu vine din viaţa dinlăuntru, va atinge 
duhurile celorlalţi, dar dacă vine din sufletul tău, îi va contraria, 
îi va întărâta, îi va pune în confuzie şi îi va lovi de moarte — căci 
carnea nu face parte din Împărăţia DOMNULUI! Şi dacă ceea ce 
spui tu nu îmi atinge duhul, pentru mine ai vorbit în vânt (cu 
excepţia comunicărilor necesare vieţii zilnice, care nu sunt 
spirituale prin excelenţă, dar necesare prin conţinut). 

Analiza sufletească este carnală. „Haina mânjită de carne” 
este lucrarea sufletului creştin care uzurpă dreptul DUHULUI 
SFÂNT la supremație în Lucrarea veritabilă a DOMNULUI. 
Doar în Prezenţa DOMNULUI putem fi folosiţi de EL. 

Căci gândurile care se nasc doar la nivelul minţii nu pot să 
mă facă nici un miligram mai bun, iar forţa lor nu produce decât 
valuri de atitudini sufleteşti — dar nici o schimbare dinlăuntru. 

Avem nevoie de HAR pentru lepădarea de sine, pentru 
purtarea crucii şi pentru rămânerea în Prezenţa DOMNULUI, 
căci oricât de mare ar fi râvna noastră pentru ele, ea nu poate 
duce decât până la eşecul puterilor proprii în executarea şi în 
împlinirea Voii DOMNULUI. Numai şi numai HARUL ne poate 
purta în toată Voia Lui. 

Psiho-instruirea ne poate ajuta cel mult să nu ne mâncăm 
unii pe alţii, dar nu este capabilă de o schimbare de fond, 
profundă, dinlăuntru — dovadă comportamentul sufletesc uman 
în momentele de stres, de criză ori în situaţii limită, unde ies la 
iveală părţile necunoscute, neinstruite, nestăpânite şi sălbatice 
din noi... 

Când nu mai poţi să faci nimic decât să speri şi să te 
aştepţi la BUNĂTATEA DOMNULUI, nădejdea este pentru tine 
„o ancoră” în DUMNEZEU. 

X 

Atunci când nu ne supunem îndemnurilor Duhului în mod 
repetat, duhul se blochează şi se închide, ceea ce ne limitează la 
a fi doar animale gânditoare. Aceasta este una din revendicările 
Sale din noi, care ne refuză comunicarea cu Sine din pricina 
păcatului — pe care EL ne-a călăuzit să nu-l comitem — chiar dacă 
e vorba de pofta de a vedea un nevinovat film la TV, pe care 
DUHUL consideră necesar să nu-l vedem, îndemnându-ne prin 
simţământul, prin impresia ori mişcarea lăuntrică. 

Atunci când DOMNUL ne descoperă în minte ceea ce nu 
vedem, ne luminează ochii minţii şi ai inimii ca să ne corectăm 
şi să ne pocăim de păcat. Disciplinarea — care creează dorinţa de 
a cunoaşte ceea ce nu vedem greşit în noi — se manifestă deseori 
prin suferinţe diferite: fizice, sufleteşti sau mixte. 

Când DOMNUL ne descoperă ceea ce nu vedem, nu 
gândurile noastre — care fac valuri sufleteşti de atitudini 
schimbătoare ori impuse — ci lumina LUI determină pocăinţa 
noastră pentru răul care ni-l descoperă în noi, iar acesta e un 
mare HAR. 

LUMINA Lui este HAR şi conţine în ea putere de 
schimbare. Deşi vorbirea DUHULUI e diferită de lumina 
DOMNULUI asupra inimii, totuşi ambele sunt făcute de 
DUMNEZEU... HARUL disciplinării prin DUHUL se manifestă 
şi prin împrejurări şi relaţii. 

X 

Nu te uni cu alţii în păcatul lor de judecare asupra altora, 
căci nu suntem chemaţi să judecăm, ci să acordăm har, să 
înţelegem şi să mustrăm cu bunătatea dragostei. Acoperirea 
înseamnă să nu trimbiţezi păcatele altora, ci să mijloceşti în 
taină pentru ei, nejudecându-i nici măcar în gând. 

Dacă vezi păcatele unui frate creştin pe care el nu le vede, 
nu i le arăta lui, că în lipsa lui de râvnă, în sensibilitatea lui şi în 
relaţia voastră, lumina ta îl taie şi îl judecă, ci roagă-te în taină 
pentru pocăinţa lui; şi dacă după mijlocire DUHUL te îndeamnă 
să îl mustri cu bunătate, fă-o, dar numai la îndemnul 
DUHULUI. 

Nu judeca pe nimeni pentru paiul său, căci îi scoţi şi ochiul 
pe care tu nu-l vezi de bârna de la tine. 

Păcatele de atitudine cum sunt: mândria, judecarea, 
ochiul trufaş, îngâmfarea (sau privirea de sus), nu se vindecă 
decât prin lumina DOMNULUI - când ea coboară peste cel ce 
se înalţă — şi prin focul durerii. 

Cine-şi cunoaşte bârna din ochiul său nu mai judecă, ci 
mijloceşte. 

Judecarea este impulsul răutăţii eului zelos pentru 
curățirea altora, dar nu pentru cea proprie. 

Dacă vrei să te pocăieşti şi să-ţi cunoşti toate păcatele pe 
care nu le cunoşti după ce ai fost mântuit, nu vei impune altora 
pocăinţa, ci tu însuţi te vei pocăi. Cel care convinge de păcat este 
DUHUL DOMNULUI. Slăbiciunile mele primesc HARUL, iar 
nimicenicia mea dovedeşte măreţia DOMNULUI în FAŢA căruia 
m-am cunoscut ca nimic. Păcătoşenia mea mai mare ca a 
tuturor mă face să-L iubesc pe CEL care mă iartă şi mă va ierta 
de fiecare din păcatele pe care le voi descoperi în mine şi de care 


171 


Izvoarele inimii 


mă voi căi şi mă voi lăsa. 

Nu poţi să priveşti pe alţii mai presus de tine, dacă nu ai 
ajuns jos. Robul tuturor este cel mai mare. 

Nu fi vânătorul păcatelor altora, ci preţuieşte lumina care-ţi 
luminează cotloanele întunecate tot mai adânci ale sufletului 
tău. 

Adânceşte-te în pocăință, dacă vrei să te înrădăcinezi tot 
mai adânc în DUMNEZEU. 

Rămâi în lumina DOMNULUI şi în starea de pocăință în 
care te-a condus, dacă vrei să înaintezi cu DOMNUL şi să te poţi 
bucura de inima LUI. 

X 

Inima nu poate fi dezlegată de atracţia lumii exercitată 
prin pofta altor lucruri, decât prin orientarea inversă de la 
materie spre duh şi prin legarea ei de DUMNEZEU. Pofta altor 
lucruri nu te satură niciodată, ci te lasă însetat şi flămând; însă 
dacă-ţi legi inima de DOMNUL, vei fi hrănit şi săturat cu 
DUMNEZEU şi vei trăi slobozenia slavei copiilor lui 
DUMNEZEU. 

X 

Când mai posezi în suflet ceva, ceva pentru care nu poţi 
să-L ai deplin pe DUMNEZEU, nu eforturile proprii, ci viaţa 
DUHULUI scot lumea din tine. 

Când nu mai ai nimic în tine ca fiind al tău şi ÎL ai doar pe 
DOMNUL în tine, dispare sentimentul posesiei care te leagă de 
lume prin lucrurile pe care le ai şi devii liber de lume şi bogat 
prin DUMNEZEU (ce are şi conţine tot). 

A fi bogat nu înseamnă a poseda cât mai mult, ci a te 
descurca cu cât mai puţin şi a dărui cât mai mult. 

Din perspectiva veşniciei, nu ceea ce faci ca să rămână pe 
pământ contează - chiar dacă îţi foloseşti talanţii — ci trăirea 
vieţii duhului înaintea DOMNULUI, care reglează şi atinge tot 
ce faci. 

Şi tot ce am mai preţios pe-acest pământ este relaţia 
inimii cu DOMNUL meu HRISTOS. 

Odihna, tăcerea şi meditarea înaintea lui DUMNEZEU, 
deşi nu pot înlocui manifestarea, pătrunderea şi trăirea vieţii 
duhului sunt o sănătoasă disciplinare a sufletului. Psiho- 
instruirea sau învăţarea sufletului ne ajută să luăm o atitudine 
corectă în aşteptarea DOMNULUI a cărui manifestare prin 
DUHUL nu o producem noi, ci este acţiunea MAJESTĂȚII 
SALE SUVERANE -— care nu vine la nivelul maturității trecute 
decât pentru a ne întări — dar după ce suntem întăriţi şi 
resemnaţi, devenim capabili să ÎL aşteptăm un timp mai 
îndelungat în care ne maturizăm; iar El poate să ni se descopere 
la nivel mai înalt, căci crescând devenim capabili să rezistăm în 
slava descoperirii Sale în nivel superior. 

X 

Între discernământ şi judecare este o mare diferenţă. 
Darul spiritual al deosebirii duhurilor oferit de DUHUL SFÂNT 
trebuie despărţit prin lucrarea crucii de judecarea altora — care 
este carnală! 

Discernământul DUHULUI iubeşte, acoperă şi cuprinde 
în bunătate pe cei pe care îi luminează, dar judecarea altora taie, 
loveşte şi ucide cu vorba, dând sentinţe şi neacceptând nimic 
din tot ce este diferit de sine. 

La începutul exercitării darului deosebirii, acesta poate fi 
amestecat cu judecarea altora, căci se manifestă într-un creştin 
carnal. Dar pe măsura creşterii, DOMNUL desparte darul SĂU 
din omul dinlăuntru de critica, de bârfa, neacceptarea şi 
judecarea altora din carne. E drept că dacă — din nefericire — 
creştinul nu acceptă lucrarea crucii, darul DUHULUI se va 
manifesta mânjit de carne şi folosit în puterea eului, ca un 
Ismael care batjocoreşte rodul făgăduinţei; iar rezultatul 
lucrării sale va fi un dezastru şi o pricină de întristare şi durere 
în TRUPUL DOMNULUI. 

Există un discernământ natural datorat vârstei şi 
capacităţii mentale de pătrundere, dar care nu zideşte omul 
lăuntric, ci aduce informaţii de deosebire la nivelul intelectului 

îngâmfând pe cel care îl are. 

Darul DUHULUI de discernere spirituală exercitat sub 
călăuzirea, îndemnul şi domnia DUHULUI, zideşte pe cei pe 
care îi luminează. 

Talentele înnăscute manifestate într-un suflet netratat 
prin lucrarea crucii, îngâmfă pe cei care le au, dar darul 
DUHULUI smereşte pe cel care-l exercită, căci va cunoaşte sub 
Mâna ATOTPUTERNICIEI DOMNULUI că darul nu este 
manifestarea omului, ci este dincolo de puterea lui, 
supranatural, divin şi dăruit de DUMNEZEU. 

Chiar şi judecarea celor care judecă pe alţii este un păcat, 
că uzurpă dreptul MAJESTĂȚII JUDECĂTORULUI SUPREM 
şi se întoarce asupra celui ce o practică (şi aici nu ne referim la 
magistratură şi la infracțiunile care trebuie pedepsite de cei ce 
poartă sabia). 

Deosebirea celor care au deprins acest obicei sufletesc 
distrugător de relaţii şi mijlocirea pentru decoperirea şi lumina 
DOMNULUI peste ei, este ceea ce putem face; şi DOMNUL va 
întoarce sabia împotriva celor ce o scot. 

X 

Mulţumirea de sine este una din manifestările 
egoismului. 

X 

Este mult mai uşor să judeci pe cineva decât să-l înţelegi 
şi să-l iubeşti, căci judecarea este acţiunea carnală a sufletului 
tău, dar înţelegerea şi dragostea sunt darul DOMNULUI şi 
rodirea DUHULUI SFÂNT în duhul tău. 

X 


Lăudarea DOMNULUI şi închinarea prin cântări şi psalmi 
sunt bucuria omului născut din nou (din DUMNEZEU). 

În inima care nu se roagă se nasc ispitele care o vor 
frământa la urmă, dacă nu-şi reia legătura cu DOMNUL prin 
munca şi lupta rugăciunii, alternată cu tăcerea şi odihna 
înaintea DOMNULUI. 

Între rugăciunea sufletului şi rugăciunea prin duhul este 
diferenţă. 

Rugăciunea sufletului este munca, lupta şi focul omului 
mântuit care se dă pe sine DOMNULUI, voluntar, în rugăciune 
prin mulţumire, prin cerere, închinare, recunoştinţă, laudă, 
adorare etc. 

Rugăciunea duhului este sarcina DUHULUI purtată şi 
consumată în rugăciunea inimii şi a sufletului. DUHUL poate 
pune sarcina în timpul rugăciunii sufletului şi în afara ei. 

Rugăciunea sufletului este un sfânt obicei sănătos pentru 
cel mântuit, prin care este păzit de ispite şi de păcate mari şi 
multe, păstrându-l în frica de DOMNUL, în pocăință şi în 
legătură cu DOMNUL, prin proşternerea inimii înaintea Lui. 
Rugăciunea sufletească este o parte din răstignirea sinelui cu 
poftele sale lumeşti şi este o parte din răstignirea ta faţă de 
lume. 

„Tot felul de rugăciuni” cuprind şi rugăciunea minţii şi 
rugăciunea inimii şi sarcina DUHULUI şi tăcerea şi meditarea 
înaintea DOMNULUI. 

Rugăciunea te goleşte de tine înaintea DOMNULUI, 
făcând loc cercetării DUHULUI. Deşi nu noi producem această 
cercetare, noi ne putem lăsa la îndemâna DUHULUI oferindu- 
ne un timp pus deoparte şi în deschiderea inimii pentru 
DUHUL. Rugăciunea inimii dă loc Crucii DOMNULUI 
HRISTOS, în mine, ca să facă separarea de lume. Există o 
rugăciune planificată a minţii, dar şi o golire a inimii care te 
întăreşte să te poţi lepăda de tine şi de legăturile inimii faţă de 
lucrurile lumii, faţă de persoane şi plăceri, făcând din DOMNUL 
comoara ta nepreţuită şi dăruindu-te LUI în întregime. 

Ridică-te prin minte cu duhul la TRONUL de ÎNDURARE 
al TATĂLUI şi odihneşte-te acolo, refăcându-ţi puterea. Rămâi 
om mare la minte, dar copil la răutate, un copil al DOMNULUI 
care-l duce cererile în orice lucru. 

X 

Ne-am legat de viaţa asta ca şi când multe ne-ar fi zilele 
pe pământ... Dar când simţi sceptrul morţii peste tine şi îţi şti 
zilele numărate într-un număr mic, priorităţile ţi se schimbă. 

Deşi poate faci aceleaşi lucruri, vezi altfel viaţa, iar inima ţi se 
leagă de cer, nu de pământul pe care îl părăsim curând. 

Nu te socoti pe tine însuţi înţelept, că dacă ai primit puţină 
înţelegere ea este darul DOMNULUI pentru tine şi Lucrarea 
LUI în tine, nicidecum meritul sau producţia capacităţilor tale 
limitate şi înguste. 

Cel condamnat la moarte nu se mai grăbeşte. 

X 


Psiho-instruirea mută eul dintr-o zonă a sufletului în alta, 
dintr-o atitudine în alta, dar este fără efect împotriva ispitelor, 
a nestăpânirii şi a sălbăticiei animale din om, manifestate atunci 
când este călcat pe nervi şi când se trece de limita puterii lui. Ea 
este necesară pentru a transforma animalul uman în animal 
social şi sociabil, în om util societăţii care-l foloseşte şi de care 
el se foloseşte la rîndul lui, pentru subzistență şi supravieţuire 
în condiţii decent confortabile. 

Psiho-instruirea este fără putere în unirea cu 
DUMNEZEU, în cunoaşterea şi manifestarea vieţii divine pe 
pământ. 

Indiferent câtă instrucţie creştină exercităm, nu 
schimbăm fondul, ci forma. Pentru a schimba fondul trebuie ca 
ceea ce este animalul omenesc să moară prin răstignire, şi în 
locul lui să trăiască — prin persoana fiinţei ce-a rămas — DUHUL 
DOMNULUI prin viaţa de înviere. 

Fără HARUL DOMNULUI nu există manifestarea 
duhului şi nici atingerea DOMNULUI. 

Eforturile proprii sunt destinate eşecului tocmai pentru a 
fi înlocuite cu aşteptarea Lucrării DOMNULUI în noi, după 
planul metodelor LUI şi după măsura de creştere cu care EL ne 
dezvoltă viaţa duhului nostru. 

Un nou efort pe o nouă zonă a vieţii duhului este în mod 
inevitabil — pentru orice creştin consacrat — un nou eşec, pentru 
ca gloria HARULUI să fie văzută în toată măreţia ei, în contrast 
cu congestionările şi zbaterile noastre zadarnice. 

Dacă nu vrei să te odihneşti la piciorele DOMNULUI ca să 

ÎL laşi pe EL ÎNSUŞI să lucreze în tine, îţi vei săpa tot felul de 
puțuri crăpate prin râvna nepricepută a sufletului tău, prinți 
ismaeliţi destinaţi izgonirii la timpul creşterii copilului 
făgăduinţei Lucrării DOMNULUI desăvârşită în tine, iniţiată şi 
terminată în mod perfect de EL — dar nicidecum de tine — „căci 
cine s-ar putea apropia de DOMNUL dacă nu este atras de EL?” 
Şi „reuşita nu depinde nici de cine vrea, nici de cine aleargă, ci 
de DUMNEZEU care are milă.” 

Preţuieşte şi nu risipi HARUL atingerii DOMNULUI şi al 
vieţii duhului, căci vin zile când vei alerga după EL şi nu-L vei 
avea... 

X 

Intelectul pofteşte să posede cunostinţe cât de multe, cât 
de vaste şi cuprinzătoare în toate domeniile, de care nu se 
satură, ci mereu găseşte alte zone ale informaţiei, de interes 
necruţător. 

Inima e lacomă să posede lucruri care nu-i sunt strict 
necesare şi pe care, după ce le are, nu le mai preţuieşte şi chiar 
nu mai sunt pentru ea decât un gunoi — căci nu o satură! 

Lucrurile strict necesare satisfac nevoile de întreţinere, 
dar cele inutile leagă inima de ele, prin poftă, până la obţinerea 
lor, ca să-şi dorească mereu altele mai bine lucrate, mai 
rezistente şi mai deosebite, mărindu-şi sfera de interes. 

Şi chiar de ar stăpâni toată lumea, inima ar rămâne mereu 
flămândă, căci nu lucrurile şi nici cunoştintele nu o satură, ci 
atingerea lui DUMNEZEU, trăirea în Prezenţa şi-n inima Lui 
prin duhul omenesc (sau prin omul dinlăuntru regenerat, 
născut din DUMNEZEU). Aici este „IZVORUL” care satură 
foamea şi setea omului. Orice altceva nu satură în veci; şi cu 
toate că nevoile subzistenţei şi ale vieţii sociale trebuie 
împlinite, dincolo de limita strictului necesar şi eficace orice 
posesie poate deveni robie, împiedicând dezvoltarea omului 
spiritual, legând sufletul de gunoaie şi nimicuri până ajunge să 
fie el însuşi de nimic. 

Pofta rea este pofta care nu se satură niciodată de lucruri, 

de bani, de cunoştinţe, de posesii, de plăceri. Curvia şi pofta 
altor lucruri sau orice poftă rea, produc aceeaşi frământare a 
inimii şi toate sting DUHUL. 

Pofta după cunoştinţe şi pofta după imagini necunoscute 
şi „nevinovate” din viaţa socială, te biciuie şi te frământă până 
cazi frânt, dar ea rămâne tot nesăturată şi nu-ţi oferă decât slabe 
satisfacţii, iar tu rămâi tot neîmplinit şi flămând, căci inima nu 
se satură decât cu DUMNEZEU. Cine mănâncă şi bea din EL nu 
va flămânzi şi nu va înseta, dar cine pleacă de la EL pentru a-şi 
satisface poftele sufleteşti sau trupeşti, va fi sfâşiat de ele în 
inima lui. 

Când nu ascultăm  îndemnurile DUHULUI, nu 
DUMNEZEU pleacă de la noi, ci noi plecăm de la FAŢA Lui, ca să 
ne împlinim voia noastră pofticioasă şi încăpăţânată; iar pentru 
întoarcerea înapoi, tot DOMNUL face demersurile atrăgându-ne 
la EL sau deschizându-ne urechea şi amintindu-ne de EL, prin 
durere şi suferinţă, ca să ne supunem. Suntem atât de absorbiți 
de Eul nostru, încât şi după o mare răscumpărare din 
strâmtorare, făcută de DOMNUL, uităm să-l mulţumim şi nu 
suntem capabili de recunoştinţă, ca şi când STĂPÂNUL 
SUPREM-IEHOVA era dator să se îndure de un fir de praf şi de 
un vierme. Câtă nesimţire poate să zacă în noi înşine! Iar dacă 
nu ar fi HARUL, Îndurarea şi Mila DOMNULUI, am pieri pe 
veci rătăcindu-ne în noi înşine. 

Atunci când stai cu DOMNUL nu mai ai nevoie de nimic. 

Cât timp mai ţii şi nu dai drumu' lucrului din mână, 
DOMNUL nu ţi se poate dărui, căci tu te mulţumeşti şi te 
hrăneşti cu lucrul care-l ai, fie el gunoi sau talant. 

X 


Una din căile DOMNULUI pentru noi este „să ne liniştim 
gândurile şi inimile în HRISTOS ISUS”. 

„Celui cu mintea aţintită în Tine (cu inima îndreptată spre 
Tine) TU îi dai pacea, da, pacea, căci se încrede în Tine.” „Să ne 
aţintim privirea spre Călăuza şi Desăvârşitorul credinţei 
noastre.” În tăcerea liniştirii gândurilor şi a inimilor în 

DOMNUL ISUS, noi ajungem în cer, în HRISTOS; dar EL 

trăieşte şi în noi, iar acest drum al inimii prin minte uneşte cerul 

şi pământul, pe DOMNUL cu duhul nostru. Aici DOMNUL ne 

hrăneşte în duhul şi trăim atmosfera, liniştea şi odihna cerului. 
x 


Slujba Casei DOMNULUI poate fi atât de atractivă încât 
să o exerciţi fără să fii însărcinat de DOMNUL pentru asta, iar 
relaţia ta cu DOMNUL şi cu familia ta să aibă de suferit din 
această cauză. E mult mai uşor să slujeşti Casei DOMNULUI — 
care oricum trăieşte într-o atmosferă de pietate şi evlavie — 
decât să-I slujeşti DOMNULUI în viaţa de zi cu zi, într-un teren 
uscat, neroditor şi rece, unde numai relaţia ta directă cu 
DOMNUL te menţine în viaţa lipsită de orice suport exterior şi 
de orice atmosferă propice. 

În duhul legii sufletul ar tăia până la distrugere pe toţi care 
nu sunt asemenea lui. 

X 

Când un om vorbeşte despre altul, nu te aştepta la mare 
obiectivitate, căci de multe ori omul se expune pe sine când 
vorbeşte despre alţii, acuzându-i tocmai de problema sa (chiar 
dacă poate avea un grad de adevăr în diagnosticarea altora). 

X 


Atunci când ÎL iubeşti pe DOMNUL cu toată puterea ta, 
celelalte sentimente se subordonează. 

Citeşte Biblia ca să-ţi vorbească DUMNEZEU prin ea, nu 
ca să cunoşti Cuvântul. 

Când DOMNUL îngăduie să ţi se frângă zelul şi pentru 
lucrarea Lui, o face cu scopul anumit de a te creşte capabil pentru 
împlinirea destinului tău prin odihnă, prin bunătatea, blândeţea, 
dragostea şi smerenia pe care le trăieşti în Prezenţa Sa. 

Dacă DOMNUL nu te îndeamnă să spui sau să faci ceva 
într-o părtăşie frăţească, atunci ar fi mai bine să taci, fiindcă 
manifestarea Eului naşte discordie şi amestecul sufletesc naşte 
dezbinare. Priveşte la DOMNUL şi nu fă decât ceea ce-L simţi 
pe EL făcând. 

Chiar dacă DOMNUL te-a format printr-un anumit 
proces, EL nu are nevoie să-i formeze pe alţii după şabloane. Nu 
încerca să impui procesul formării tale pentru formarea altora, 
căci numai SUPERIORUL SUPREM cunoaşte materialul, forma 
şi scopul vasului pe care îl lucrează. Nimeni nu se poate folosi 
pe sine în slujba DOMNULUI, căci numai EL poate folosi 
uneltele de care are nevoie. 

Pe tine însuţi te poţi utiliza pentru scopurile tale, dar 
pentru scopurile DOMNULUI trebuie să te armonizezi cu EL şi 
să te abandonezi în Mâna LUI pentru orice vrea EL să facă la un 
moment dat. Roagă-te pentru armonizarea mădularelor 
împreună şi pentru funcţionarea lor sănătoasă în Trup. 

Atunci când cineva respinge Lucrarea DOMNULUI prin 
tine, nu încerca să-L aperi tu pe DUMNEZEU, căci se va apăra 
— la timpul potrivit — EL ÎNSUŞI. 


X 


Lucrurile pe care le fac soţul şi soţia împreună, îi unesc. 
X 

Talanţii care ţi s-au dat de sus valorează mai mult decât 
toate obiectele lumii, iar exercitarea lor îţi asigură o parte din 
verticalitate şi din libertatea spirituală. 

X 

Irascibilitatea este un duh rău care însufleţeste pe cine 
poate. 

X 

Nu posedăm cu adevărat şi pentru veşnicie decât lucrurile 
pe care le dăruim, căci la sfârşitul vieţii vom pierde toate 
lucrurile pe care le-am folosit pe pământ. 

Tot ce depăşeşte strictul necesar şi eficace îmi este 
nefolositor, iar dacă nevoile sunt mai mici decât posesiunile — 
din care nu ne îndurăm să dăruim - ne dezechilibrăm interior 
şi ne sufocăm duhul. 

X 

Deşi nu e un stil de viaţă plin de Har, e mult mai bine să 

trăieşi prin decizii decât să fii mânat de pofte sufleteşti, căci CEL 

care ţi-a dăruit voinţa îţi va da — la timpul Său -— şi puterea de 
înfăptuire; dar un suflet nestăpânit şi neînfrânat te rătăceşte 
departe de DOMNUL. Înfrânarea poftelor sau stăpânirea de 
sine include şi pofta altor lucruri, dar nu folosirea lucrurilor este 
rea, ci dorinţa inimii după ele şi păstrarea lor în ea. 

X 


Sufletul este străin de DUMNEZEU şi, prin poftele sale, este 
vrăjmaşul vieţii spirituale şi vrăjmaşul DOMNULUI; nimic bun 
nu locuieşte în el şi de aceea trebuie lepădat. Toate întocmirile 
gândurilor sale luptă pentru sine şi-l înstrăinează pe om de 
DOMNUL. El nu poate fi săturat nici mulţumit în veci prin 
satisfacerea poftelor sale, oricâte alergări s-ar face pentru a fi 
satisfăcut. Singura alternativă pentru mulţumirea lui este 
lepădarea şi răstignirea sa prin „crucea DOMNULUI ISUS prin 
care noi suntem răstigniţi faţă de lume şi lumea faţă de noi” cât şi 
urmarea DOMNULUI oriunde ne cheamă şi oriunde ne atrage EL. 

Aceasta este opera comună a omului — care urmează 
îndemnurile DUHULUI — împreună cu DOMNUL care lucrează 
disciplinarea noastră şi răstignirea noastră, dacă o acceptăm şi 
o cerem. 

Nu vom fi fericiţi alergând la nesfârşit ca să ne satisfacem 
sufletul — în orice şi-ar dori — material, mental (prin informare, 
cultură şi satisfacerea curiozităţii), sentimental ori prin voinţă. 

Singura cale spre fericire este lepădarea de sine şi luarea 
crucii, urmându-L pe DOMNUL, alipindu-ne de EL oriunde ne 
atrage prin omul lăuntric născut din DUHUL SFÂNT. 

DOMNUL este singurul motiv vrednic de lupta vieţii 
noastre şi singurul Izvor nesecat şi veşnic pentru fericirea 
noastră — căci fericirea este de natură spirituală! 

Orice satisfacţie, orice bucurie ori posesie trupesc- 
sufletească nu ne vor sătura şi nu ne vor face fericiţi, ci ne 
adâncesc tot mai puternic golul interior, nefericirea şi 
condamnarea la moarte. 

Izvoarele Vieţii sunt în DOMNUL care locuieşte în duhul 
nostru, dacă am fost „născuţi din DUMNEZEU, nu (doar) din 

carne, nici din voia firii noastre, nici din voia vreunui om — ci 
din DUMNEZEU!” 

Pentru a putea trăi viaţa duhului trebuie să murim faţă de 
noi înşine, lepădând sufletul nostru, şi să ne alipim unindu-ne 
cu DOMNUL cu toată inima noastră, curăţită prin lepădarea 
dorințelor ei şi înnoită prin dorinţa după DOMNUL cu toată 
capacitatea ei pusă de DOMNUL acolo — la cererea noastră. 

Sufletul nu poate fi răscumpărat ori vindecat. El trebuie 
lepădat şi răstignit pentru ca să poată fi mântuit prin Viaţa 
Duhului care va curge prin vasul curăţit al capacităţilor sale. 
Aceasta necesită „sută la sută voinţa noastră şi este sută la sută 
Voința DOMNULUI” — cum zicea Dan M. 

Mântuirea sufletului nu înseamnă îmbunătăţirea lui, ci 
răstignirea lui, pentru ca prin structurile în care el a domnit prin 
viaţa naturală, să trăiască şi să se manifeste duhul prin fiinţa 
noastră — care umblăm cu duhul sau trăim după DUH. Viaţa 
DOMNULUI nu se poate manifesta decât acolo unde noi am fost 
răstigniţi şi permitem vieţii duhului să crească — nemaitrăind 
prin omul vechi, ci trăind prin omul lăuntric al inimii — născut 
din DUMNEZEU. 

Dar până să ne convingem fiecare de această realitate, 
vom trăi amare experienţe sufleteşti în care vom fi pustii şi 
lipsiţi de comuniunea cu DOMNUL din duhul nostru. Trebuie 
ca experienţele amare să se repete şi să se repete iar, până când 
ne vom sătura de viaţa sufletească şi de trăirea în pustiul şi-n 
moartea din noi înşine, căutându-L pe DOMNUL cu orice preţ 
şi unirea cu EL prin duhul din Prezenţa lui DUMNEZEU -— fără 
de care ne stingem. 

Iar cu cât mai mult este înlocuită conştienţa de sine cu 
conştiența de DOMNUL vom fi mai fericiţi, şi cu cât ne vom 
lepăda zilnic de noi înşine şi ne vom lua crucea urmându-L pe 
DOMNUL prin duhul oriunde merge EL, vom gusta libertatea 
slavei copiilor lui DUMNEZEU. 

Uniunea aceasta este dincolo de suflet, este DUH. 

Suferinţa de orice natură este mesagerul DOMNULUI, 
este ceea ce ne apropie de DUMNEZEU -— dacă acceptăm 
apropierea!!! 

Scump mesager, binecuvântată Dragoste de TATĂ, care ne 
instruieşte prin suferinţă — fără de care ne-am sălbătici, ne-am 
rătăci şi ne-am pierde. 

X 

Inima noastră este creată ca să aibă o singură preocupare 
de bază; şi dacă nu facem din DUMNEZEU subiectul 
preocupării noastre, ne vom trezi cu inima inundată de lume, de 
pofte, de lucruri şi dorinţe sufleteşti carnale care ne vor stăpâni 
până la idolatrie — din care numai HARUL DOMNULUI ne mai 
scoate. 

Golirea inimii înaintea DOMNULUI şi orice fel de 
rugăciune ori de îndreptare a inimii spre EL, în tăcere, ajută la 
centrarea noastră în DUMNEZEU; aceasta nu ne izolează de 
realitate, ci ne ancorează în Divinitate, păzindu-ne de invazia 
duhului lumii şi de trăirea prin suflet, deschizându-ne spre 
DUH prin legătura şi relaţia cu DOMNUL. Preocuparea inimii 
cu DUMNEZEU ne eliberează duhul din robia sufletului şi a 
lumii, a lucrurilor, a poftelor rele şi a dorințelor excesive. 

În sufletul omului există înclinația puternică de a poseda 
obiecte şi de a se bizui pe ele şi pe bani în viaţă, preocupându-se 
de ele până la idolatrie. 

Creştinul — adică cel care are DUHUL DOMNULUI - va 
fi nefericit trăind această manifestare a sufletului său — pe care 
nu îl satură nimic în veci, decât numai DUMNEZEU. Inima 
omului nu va putea fi săturată de nimic, numai de DUMNEZEU 
pentru care a fost creată ca să ÎL poarte şi să ÎL manifeste. 

X 


Dacă nu faci din exercitarea talanţilor tăi una din 


preocupările tale principale, atunci inima îţi va fi inundată de 
pofte sufleteşti ciudate şi vătămătoare. 

Nici o cauză nu este atât de nobilă încât să merite 
sacrificarea relaţiei tale cu soţul ori cu soţia. 

Ceea ce eşti transcende valoric şi determină ceea ce faci — 
căci pentru tine a murit ÎNSUŞI DUMNEZEU, prin HRISTOS 
DOMNUL! 

X 

Fă-ţi obiceiul să ieşi zilnic din lume şi din preocupările 
tale, ridicându-te cu mintea la Tronul de Îndurare al TATĂLUI, 
unde ţi se hrăneşte şi se odihneşte duhul. 

X 

Cât timp trăiesc în mine însumi şi pentru mine însumi, 
trăiesc în moarte, dar abia când trăiesc în HRISTOS DOMNUL 
şi pentru scopurile Lui, trăiesc cu adevărat viaţa spirituală şi 
sunt fericit şi liber. 

A trăi pentru mine însumi înseamnă să fac ceea ce vreau 
— fie că vizitez librăria creştină din pasiune pentru cărţi creştine, 
fie că-mi cumpăr un obiect mult râvnit din poftă după lucruri — 
dar să nu fac ceea ce vrea DOMNUL şi ce mă îndeamnă DUHUL. 

Iar experienţele mele dureroase şi amare se vor repeta 
până voi învăţa această lecţie şi mă voi dezgusta de mine însumi. 

Cu cât mă voi încăpăţâna să nu învăţ, să nu vreau să trec 
testul şi „să-mi fac de cap” în încăpăţânarea inimii mele, cu atât 
mai dureroase şi mai amare vor fi experienţele pe care mi le va 
rezerva destinul trasat de SUVERANUL SUPREM „căci Cel ce a 
început în noi această bună lucrare, o va duce la bun sfârşit.” 

x 

Nemulțumirea cu soarta este un păcat, la fel ca şi 
îngrijorarea. 

Justificarea de sine ca şi deranjarea sinelui sunt 
manifestările aceluiaşi suflet nelepădat şi nerăstignit. 

X 


Când ţi se pare că stai pe loc în viaţa spirituală şi când totul 


înainte pare confuz, adu-ţi aminte ce este DOMNUL pentru tine 
şi câte minuni a făcut în viaţa ta, binecuvântându-te. Privirea 

înapoi spre drumul parcurs te revigorează şi îţi dă curaj pentru 
drumul înainte. 
X 
Inima se poate aprinde de pofta altor lucruri ca orice 
organ trupesc pentru dorinţele poftelor sale. 
Adevăratele comori sunt spirituale. 
X 


Cuvintele Scripturii alină şi satură duhul flămând, 
liniştind inima şi dându-i echilibru. 

Este o mare diferenţă între citirea Scripturii când trăieşti 
în duhul legii ori într-un duh liber de lege şi înfometat după 
DUMNEZEU. 

X 

Şi dacă DOMNUL ţi-a dăruit parţial trăirea prin DUHUL, 
ridicarea la Tronul de Îndurare al Tatălui şi locuirea în 
HRISTOS DOMNUL, şi dacă EL te conduce la unirea acestor 
trei părţi ale vieţii lăuntrice, o face cu scopul special de a-ţi 
dezvolta viaţa spirituală lărgindu-ţi trăirea prin DUHUL în 
părtăşia cu TATĂL şi cu FIUL, pentru a fi mai mult timp în 
DUHUL şi în atmosfera cerului. 

Scriptura conţine o mulţime de zone şi aspecte ale vieţii 
cu DOMNUL şi, prin HARUL Său, le vom trăi pe măsura 
creşterii duhului nostru cu măsura pe care DOMNUL o dă 
fiecărui mădular ascultător din Trupul Său -— Biserica. 

Când ţi-ai stins duhul neascultându-i îndemnurile şi 
nesupunându-te lui, dar îţi dai seama că nu poţi trăi aşa, vino în 
Prezenţa Tatălui şi rămâi acolo cât poţi, căci duhul se hrăneşte 
şi se reaprinde din DUMNEZEU; atunci nu mai eşti ca un om 
natural cu duhul mort, ci vei simţi din nou în tine duhul trăind 
viu, chiar viaţa lui DUMNEZEU în tine. 

X 


Disciplinarea prin DUHUL nu este o acţiune continuă a 
lui DUMNEZEU asupra noastră, ci numai în cazuri deosebite, 
când DOMNUL trebuie să zdrobească cerbicia eului nostru 
sufletesc ori să ne antreneze în ascultarea prin suferinţă şi să ne 

desăvârşească prin ea. 

Dar lepădarea de sine este o cerinţă continuă pe care o 
putem împlini doar prin HAR; şi ce dulce e Părtăşia şi Dragostea 
DOMNULUI când îi acceptăm condiţiile ca să devenim capabili 
să-L urmăm pentru a creşte în asemănarea cu EL, renunțând la 
dorinţele noastre legitime ori egoiste, pentru a fi dăruiţi total 
numai LUI. Ce minunată este Viaţa Învierii care ne umple duhul 
când ÎL urmăm pe DOMNUL nostru... 

X 


Posesiile te leagă şi atâta timp cât consideri lucrurile de 
care te foloseşti ca fiind ale tale, eşti legat de lumea de care 
aparţin toate lucrurile materiale. 

Preocuparea pentru dărnicie şi pentru sărăcirea de 
bunăvoie îţi conferă mulţumirea inimii şi un grad de fericire. 

„Ca neavând nimic, dar stăpânind toate.” 

Una din capacitările de la DUMNEZEU, pentru HARUL 
umblării prin DUHUL, şi unul din primii paşi pe această cale 
este HARUL libertăţii de a considera că nu ai nimic şi că nu eşti 
nimic. 

„Cine consideră că este ceva — măcar că nu este nimic — se 
înşeală singur.” 

Robia lucrurilor, a posesiilor şi a dorinţei de posesie poate 
fi la fel de puternică precum robia patimilor — şi este, în sine, 
curată idolatrie! 

Dacă DOMNUL ne conduce în libertatea de a nu avea 
nimic ca fiind al nostru, de a vedea că tot ce avem am primit şi 
că nici măcar noi înşine „nu suntem ai noştri, ci ai Celui ce a 
murit şi a înviat pentru noi”, atunci am început să umblăm în 
DUHUL, în dependenţă, în preocupare, în dorinţă şi dăruire 
spre DOMNUL nostru HRISTOS ISUS. 

„Dacă trăim, pentru DOMNUL trăim” şi aceasta este o 
parte a umblării prin DUHUL. 

X 

Lepădarea conştienţei de sine pentru conştienţa de 

DOMNUL şi pentru părtăşia cu EL fac parte din trăirea în Duhul 

— care ne capacitează pentru umblarea după Duhul. Sufletul 
nostru trebuie să moară, pe rând, în toate puterile sale şi în toate 
cămările sale pentru ca acolo să pătrundă viaţa omului lăuntric 
sau Viaţa de Înviere care să ÎL manifeste pe DOMNUL 
HRISTOS. Viaţa LUI poate trăi în noi numai în părţile în care 
nu mai trăim noi — ca putere şi viaţă naturală-carnală- 
sufletească a omului vechi — ci am acceptat pierderea vieţii 
sufletului şi lepădarea de noi înşine pentru cel mai glorios 
destin: „am fost răstignit şi nu mai trăiesc eu, ci HRISTOS 
trăieşte în mine. Şi viaţa pe care o trăiesc în trup (...) o trăiesc 
prin FIUL lui DUMNEZEU care a murit şi a înviat pentru mine”. 

Nu am nevoie de nimic decât de Tine, DOAMNE, căci dacă 
Te am pe Tine, Tu îmi împlineşti toate nevoile, dar fără Tine nu 
mă împlineşte nimic. 

Părtăşiile sufleteşti se luptă să reînvie în noi trăirea prin 
sinele sufletului, pe când părtăşia cu DOMNUL şi cu fraţii — 
doar în DOMNUL - dezvoltă şi cresc hrănind viaţa duhului. 

X 


Există o înălţare de sine şi o afirmare a sinelui prin modul 
de a te îmbrăca şi de-a umbla după frumuseţea exterioară — în 
contrast cu „frumuseţea nepieritoare a unui duh blând şi 
liniştit”. 

O inimă smerită deschide uşa părtăşiei cu DUMNEZEU. 

X 


Dacă fraţii tăi nu se supun Cuvântului în care ţie ţi s-a 
dăruit HARUL să trăieşti, tu să nu-i judeci şi să nu-i condamni, 
să nu te separi de ei şi să nu te izolezi; ci să-i iubeşti şi să stai în 
spărtură pentru ei, pentru ca DOMNUL să le dăruiască HARUL 
împlinirii Cuvântului şi al supunerii faţă de EL. 

Nu te lăsa copleşit şi descurajat de cei ce nu iubesc 
Adevărul Cuvântului, care sunt certăreţi şi nu I se supun, mai 
ales dacă sunt femei — fiindcă nu lor li s-a încredinţat slujba 
Cuvântului — căci Cel care îi va judeca pentru neascultarea lor 
este DUMNEZEU. 

Mijloceşte pentru ei ca DOMNUL să le zdrobească 
împietrirea şi să-i conducă la pocăință. 

Este o diferenţă între duhul legii şi frica de DOMNUL şi 
de Cuvântul LUI. Duhul legii impune şi aşteaptă supunere. Frica 
de DOMNUL acordă HAR şi mijloceşte pentru cei împotrivitori 
la Cuvânt, fără să ÎL impună, dar învățând în adevăr după 
Dreptarul Învăţăturii Sănătoase, nu de dragul de a impune 
Cuvântul, ci din frică de DOMNUL. 

„Pentru că ai păzit Cuvântul MEU, te voi păzi şi EU în ziua 
încercării.” 

X 

Nu faptul de-a folosi lucruri necesare este trăirea prin 
suflet, ci să le păstrezi în inimă şi să trăieşti pentru tine. 
Sentimentul posesiei hrăneşte puterea cărnii tale sufleteşti. 

Neliniştea şi frământarea inimii se nasc din faptul că ne 
mai considerăm încă a fi cineva sau ceva în noi înşine. Când 
renunțăm la aceasta şi ne dăm seama că nu suntem decât nimic 
în noi înşine, atunci atingem şi primim liniştea inimii, 
recunoscând valoarea veşnică a fiecărui om. 

X 

Nu aştepta de la oameni lucruri mari, ci aşteaptă totul de 

la DOMNUL. 


% 


Nu ceea ce posezi, ci ceea ce dăruieşti te face fericit. 
X 
Nu te gândi la nimic ca la ceva de sine stătător şi despărţit 
de DUMNEZEU, ci priveşte toate din perspectiva DOMNULUI. 
Aşa vei fi păzit de preocupări mari şi extremiste şi de idolatrie, 
şi nu vei fi despărţit de DOMNUL. Nu gândi nimic în tine însuţi 
despărţit şi rupt de DUMNEZEU -— dacă vrei să nu fii nefericit! 
X 


Înțelegerea este un dar de la DOMNUL şi înfierează duhul 
judecății în esenţa sa carnală şi sufletească. Discernământul 
deosebeşte dar nu condamnă şi înţelege dar nu limitează şi nu 
izolează pe cel discernut în faptele şi-n căderile păcatelor sale, 
ci mijloceşte, suferă şi stă în spărtură pentru el. 

Lepădarea de sine include şi lepădarea iubirii de sine 
pentru a face loc dragostei de DOMNUL care este blocată şi 
obstrucţionată în manifestare de către dragostea de sine. 

Iubirea de sine este una dintre cele mai ascunse 
manifestări ale sufletului, care face orice numai să nu abdice de 
la conducerea fiinţei, şi, sub masca autoconservării persoanei, 
luptă şi înjunghie duhul până când acesta îi deosebeşte 
subterfugiile şi deghizările pentru a condamna sufletul la cruce, 
în toate manifestarile sale. 

Căci „sâmburele duhului satanic este iubirea de sine” 
spunea N.Tonoiu. 

Preocuparea de sine este o manifestare sufletesc-carnală, 
dar preocuparea de DOMNUL deschide accesul spre omul 
lăuntric pentru Părtăşia cu DUHUL SFÂNT. 

Afirmarea de sine, monologul şi lipsa deschiderii pentru 
cunoaşterea şi părtăşia spirituală cu alţii, denotă o puternică 
manifestare a forţei sufleteşti şi a egoismului celui care le 
exercită. 

Dragostea agape îşi doreşte părtăşia duhului, dar urăşte 
manifestările forţei sufleteşti-carnale -— care sunt expresia 
morţii conţinută-n animalul omenesc lipsit de învierea duhului 
şi netratat prin cruce. 

x 

Când eşti disprețuit şi jignit, atunci retrage-te în 
DUMNEZEU -— unde te refaci şi te vindeci prin ÎNSĂŞI 
PERSOANA Sa — care te rezideşte ca să poţi ierta pe cei ce te-au 
rănit şi să poţi fi din nou capabil să-i iubeşti. 

X 


În Adunare, după erorile doctrinare, urmează în gravitate 
greşelile de conducere, pentru că un singur om poate răni multe 
inimi, mai ales dacă nu a primit darul conducerii din partea 
DUHULUI SFÂNT, ci este doar un organizator înnăscut. 

O conducere deficientă sau lipsa conducerii nu justifică 
subminarea şi preluarea ei de către un organizator înnăscut — 

căci ar uzurpa astfel dreptul suveran al DUHULUI SFÂNT de a 
conduce Adunarea -— ci este un motiv de rugăciune, de cerere şi 
mijlocire pentru Adunare, ca să devină conştientă de necesitatea 
conducerii prin DUHUL SFÂNT, pentru ca DOMNUL să delege 
— permanent sau temporar — oameni cu sarcina lăuntrică a 
conducerii ori cu darul conducerii, după cum hotărăşte EL. 

Părtăşiile sufleteşti-carnale creează legături sufleteşti- 
carnale, care sunt un izvor continuu de răniri, de insatisfacţie şi 
nefericire pentru cei implicaţi în ele, şi care le hrănesc puterea 
sufletului în loc să le-o zdrobească pentru dezvoltarea omului 
lăuntric. 

Numai duhul suportă toate, pentru că el conţine 
dragostea lui DUMNEZEU. 

Sufletul nu suportă decât ce este asemănător cu el, iar tot 
ce nu îi seamănă îi este un afront dizgraţios. Dar în lume sunt 
atâtea diferite suflete, iar fiara sufletească nu-i decât o fiară cu 
instinct de conservare, de teritoriu şi de turmă. 

X 

De când s-a lăsat amăgită de şarpe, femeia poartă în suflet 

ceva mai amar decât moartea — dacă nu se lasă tratată prin cruce. 
X 

A face minuni în Numele lui ISUS atunci când nu vrei ca 
DOMNUL să Îşi împlinească Voia Lui — oricare ar fi ea — 
înseamnă a-ţi face voia eului tău exacerbat, prin puterea 
Numelui DOMNULUI, dar despărţit de DOMNUL. 

X 


Părtăşia cu sine hrăneşte iubirea de sine, iar în situaţii 
critice duce la descurajare şi depresie. 
Părtăşia cu DOMNUL, prin duhul, te zideşte lăuntric şi îţi 
dă putere de viaţă, prin Dragostea DOMNULUI. 
X 


Cântările creştine cântate înaintea DOMNULUI ridică 
duhul înfrânt şi-l eliberează din captivitatea sufletului; iar 
atunci când lupta şi rugăciunea nu au efect, cântarea poate fi un 
mijloc de eliberare. 

Nu judeca pe nimeni — indiferent de starea lui şi 
indiferent de starea ta — căci DOMNUL va lăsa să vină peste tine 
starea celui pe care-l judeci, ca să ajungi să-l înţelegi şi să vezi 
că numai HARUL DOMNULUI te ţine ca să fii ceea ce eşti — dar 
nu eforturile meritelor tale. 

X 

A împlini Voia DOMNULUI face parte din trăirea şi 
umblarea cu duhul, căci DOMNUL este cel care ne dă şi voinţa 
şi înfăptuirea. 

Pentru un necreştin, împlinirea Voii DOMNULUI -— în 
măsura în care el o poate împlini — este legată de roadele 
vrednice de pocăință. 

Pentru creştinul sufletesc este trăire în duhul, dar cu mult 
amestec al sufletului netratat prin cruce. 

Pentru creştinul tratat prin cruce, împlinirea Voii 
DOMNULUI este un HAR prin care DUMNEZEU se manifestă 
prin el: „sută la sută voinţa omului şi sută la sută Voința 
DOMNULUI” — cum zicea Dan M. 

A trăi prin credinţa în FIUL lui DUMNEZEU nu este doar 
o trăire mistic-extatică, ci şi o trăire realistă prin HAR, făcând 
Voia DOMNULUI în faptele pregătite mai dinainte de EL pentru 
noi. 

x 

Mulţi oameni trec drept mincinoşi pentru că îşi prezintă 
intenţiile lor schimbătoare care sunt înţelese de ceilalţi ca şi 
decizii definitive. 

X 

Duhul religios se luptă să stingă DUHUL SFÂNT cu ocazia 
sărbătorilor religioase de Paşte şi Crăciun. 

Febrilitatea sufletească în care se fac pregătirile de 
sărbători, se dezumflă ca un balon spart după ce sărbătorile au 
trecut, pentru că omul nu-L caută pe CREATORUL său şi 
legătura cu EL, ci caută ceremoniile unor evenimente petrecute 
cu aproximativ 2000 de ani în urmă. Şi oare dacă era nevoie de 

aceste ceremonii, nu le-ar fi poruncit DOMNUL nostru? Dar EL 
cunoştea pericolul înfloririi sufletului cu ocazia ceremoniilor 
fastuoase, şi nu le-a încurajat: „Voi ţineti luni, zile şi soroace”, 
dar cămăruţa legăturii intime şi tainice cu CREATORUL este 
goală, iar calea crucii pentru urmarea MÂNTUITORULUI este 
pustie... 

Cum să se bucure atunci DUMNEZEU de toate 
ceremoniile noastre zadarnice şi sterpe? 

Căci dacă am face mese pentru sărmani la fel cum facem 
pentru noi de sărbătorile religioase, inima TATĂLUI ar tresări... 
Dar noi n-avem inimă şi ochi decât pentru stomacul nostru 
spart şi pentru fericirea fiarei sufletului nostru... 

X 

Atotsuficienţa si autosuficienţa sunt formele plinătăţii de 
sine care se opun setei şi foamei după DUMNEZEU şi care 
stagnează creşterea lăuntrică. 

X 

Rugăciunea cu mintea şi atingerea lui DUMNEZEU prin 
duhul nostru sunt două elemente ale unui mortar care ne uneşte 
şi ne zideşte în DUMNEZEU. 

X 

Minunile lui DUMNEZEU sunt desăvârşite! În 
comparaţie cu ele, ceea ce face omul nu este decât o palidă 
caricatură... 

X 

Suferinţa ne împinge spre o continuă conştiență de 
DUMNEZEU şi oricine ÎL iubeşte se apropie de EL, dar vai de 
cine luptă cu DUMNEZEU, chiar şi în suferinţă, hulindu-L pe 
DOMNUL, căci „cine se împotriveşte tuturor mustrărilor va fi 
zdrobit dintr-odată şi fără leac”. 

X 

Căci nu contează cât de mult cunoşti, ci cât de mult 
împlineşti, cu dragoste, ceea ce cunoşti. 

Şi nu dezvoltarea personalităţii sufletului meu prin 
cunostinţe este de valoare, ci dacă pot să dăruiesc cu dragoste 

tot ce depăşeşte necesarul eficace subzistenţei mele. Am nevoie 
de plinătate de dragoste şi de HAR pentru aceasta, de la TATĂL. 

Este una să împarţi preaplinul binecuvântărilor 
DOMNULUI — dăruindu-le — şi alta este să binecuvântezi pe alţii 
sacrificându-te cu tot ce depăşeşte necesarul eficace subzistenţei 
tale, sărăcind până la acest nivel, dar îmbogăţindu-te în fericirea 
de a da, de a iubi pe alţii şi în răsplată veşnică. Prima este 
dăruirea HARULUI ce te-a umplut , a doua este dăruirea 
propriei vieţi pentru cei pe care-i iubeşti. 

Este uşor să dai când eşti bogat, dar este greu să mori faţă 
de tine însuţi sărăcind pentru că iubeşti. Şi dacă nu iubeşti, 
pentru ce te-ai sacrifica? — Chiar şi numai pentru a-L urma pe 
DOMNUL lepădându-te de tine însuţi şi de tot ce ai... 

A trăi pentru DUMNEZEU cuprinde şi ajutorul pentru 
aproapele tău — care are nevoie de el! Deşi poţi ajuta semenii 
din umanism şi fără să trăieşti pentru DOMNUL, nu-i poţi ajuta 
pe străini iubindu-i dacă n-ai DUHUL DOMNULUI în tine. 

Omul poate găsi argumente pentru orice vrea, dar puterea 
de a face Voia lui DUMNEZEU o poate da numai EL, în mod 
desăvârşit, până la moarte: nu o zi, nu un an sau 70, ci 
totdeauna! 

Dacă fac un scop al vieţii dintr-un aspect al Voii Tale 
DOAMNE, mă rătăcese, dar dacă TU eşti scopul vieţii mele, Îţi 
voi putea împlini Voia în fiecare aspect al ei, prin puterea pe care 
mi-o dai TU din părtăşia şi comuniunea noastră. 

Duhul faptelor sufleteşti îl poate face capabil pe cineva să 
dea tot ce are pentru cei săraci şi să-şi dea chiar trupul să fie ars, 
dar nu poate produce un miligram de dragoste cerească pe care 
numai DUHUL DOMNULUI o rodeşte în duhul înviat al 
ucenicului DOMNULUI HRISTOS. 

Dragostea DOMNULUI nu mă exclude nici pe mine, nici 
pe alţii de la BUNĂTATEA Sa, dar lipsit de dragoste pentru 
ceilalţi pot face fapte eroice de sacrificiu până la moarte — care 
nu au nici o valoare veşnică. Aici este diferenţa între faptele 
social-umaniste şi DUHUL DOMNULUI, între morală şi ieşirea 

afară din tabără pentru a suferi ocara DOMNULUI, între 
lucrările sufletului — chiar însufleţit de alte duhuri — şi duhul 
înviat, născut din DUMNEZEU. 

Mintea poate acumula întrebări şi unde parazite, dar 
DUHUL DOMNULUI nu ne-a separat de DOMNUL niciodată şi 
nici n-o va face! Discernământul pe care ni-l dă DUHUL SFÂNT 
ne va ajuta să deosebim în timp - prin folosirea judecății 
sănătoase — de ce duh suntem însufleţiţi, căci numai DUHUL 
DOMNULUI te face liber în DUMNEZEU. EI nu este nici 
extremist şi nici sectar. 

Trăirea pentru un ideal şi trăirea pentru DUMNEZEU nu 
sunt acelaşi lucru, pentru că DOMNUL cuprinde tot ce e BUN, 
dar nici un ideal necreştin nu-Lcuprinde pe EL în întregime. 

Ghearele duhului legii prind mintea omului cu scopul de 
a-i subjuga duhul (omul lăuntric) prin suflet, ca să-i răpească 
libertatea primită în HRISTOS. 

Una din condiţiile trăirii şi umblării cu duhul este 
libertatea duhului de orice contrângere sufletească — prin pofte, 
prin idei, stări, sentimente şi decizii sufleteşti — şi de influenţele 
duhurilor religioase şi legaliste — ce se exercită uneori chiar prin 
versete biblice pe care duhul legii ar vrea să ne oblige să le 
implinim prin efortul propriu. 

Sufletul poate subjuga duhul şi prin excesul de cântece 
creştine, căci cântecul în exces creşte puterea sufletului care 
copleşeşte duhul. 

Sufletul este brutal — DUHUL este gingaş. 

Sufletul funcţionează în şabloane şi tipare — DUHUL este 
spontan şi necunoscut dinainte în mulţimea intenţiilor Sale 
viitoare, dar cunoscut în îndemnul imediat. 

Sufletul pofteşte — DUHUL eliberează de pofte pentru 
trăirea Vieţii spirituale ce o conţine în el. 

Când ne conduce să trăim cu DUHUL, DOMNUL ne ajută 
să-L deosebim de suflet. 

Creşterea spirituală necesită timp şi este ireversibilă. 

X 

Decizia este pârghia prin care voinţa declanşează acţiunile 
şi atitudinile. 

Îndemnul duhului vine din Izvoarele Vieţii, dar nu 
suntem consideraţi nevinovaţi dacă, în absenţa lui, nu ne vom 
corecta acţiunile şi atitudinile greşite printr-o decizie bună pe 
care o putem lua în cunostinţă de cauză. Aceasta nu înseamnă 
că provocăm o falsă viaţă, ci că veghem asupra căii noastre şi, 
potrivit promisiunii Sale, „Celui ce veghează asupra căii lui 
DOMNUL îi va arata mântuirea Sa” de origine spirituală — care 
va clarifica întrebările noastre. 

Trăirile sufleteşti se manifestă la nivel de gânduri, 
sentimente, dorinţe, pofte, planuri şi decizii, dar unele dorinţe 
şi decizii pot să declanşeze sesizarea duhului, care uneori se 
manifestă numai după corectarea prin decizie a unei atitudini 
greşite — dar nu atâta vreme cât facem răul în mod conştient şi 
intenţionat, însă nu facem binele pe care ştim să-l facem!... 

Duhul va sesiza mai uşor un suflet disciplinat faţă de 
Cuvânt decât unul care trăieşte în nesupunere faţă de Cuvântul 
DOMNULUI. Aceasta nu presupune confundarea sufletului cu 
duhul, ci înseamnă că „inima curată ÎL va vedea pe DOMNUL”. 

X 

Una din atitudinile corecte în apatie şi-n depresie este să 

te consideri „viu pentru DUMNEZEU”. 
X 

Este una să alegi drumul bun şi să mergi pe el cu energia 
pe care ţi-o dă DOMNUL — care îţi îndrumă paşii — dar alta e să 
trăieşti în puterea sufletului propriu, mânat de capul tău. 

x 


Organismul este ca un copil rău care trebuie educat prin 
obişnuinţă şi care reacţionează după cum este obişnuit. 
Este un HAR faptul că ai putut lua o decizie bună, după 
cum şi împlinirea ei pe termen lung este tot un HAR. 
X 
Informaţia este o unealtă de lucru în domeniile ei de 
folosinţă. 

Luceafărul n-ar fi la fel de frumos fără stelele mărunte. 
X 
Preocupările subversive ajung să detroneze, prin 
obişnuinţă, pasiunile de valoare. Astfel se poate pierde 
exercitarea unui talant din cauza preocupării cu amuzamente 
sau cu părtăşii sufleteşti care nu zidesc. 
X 


Când renunţi la orice efort în lucrarea ta pentru 
DUMNEZEU, intri în odihnă şi ajungi să te odihneşti de 
lucrările proprii până acolo că nu te mai forţezi nici să te rogi, 
iar rugăciunea vine de la sine fără nici un efort personal; dar 
râvna şi zelul firesc te vor împiedica să intri în odihnă până vei 
cădea în bot, frânt sub povara eforturilor tale de a lucra pentru 
DOMNUL. 

În timp primeşti HARUL de a înainta în odihna 
DOMNULUI astfel că trăieşti pur şi simplu, iar DOMNUL te 
surprinde cu dor de rugăciune, cu Prezenţa şi Părtăşia Sa, cu 
felurite haruri, împliniri şi bucurii. 

Dă-ţi voie să trăieşti în odihna Iubirii Duhului, căci nimic 
din toată lumea nu face cât adierea atingerii DOMNULUI. 

X 

Măreţia omului nu stă în ceea ce este el însuşi, ci în 
valoarea, prețuirea şi înnobilarea care i le conferă IEHOVA — 
SUVERANUL SUPREM. 

Fără DOMNUL fericirea ta dispare, însă dacă faci din 
DUMNEZEU sursa ta de satisfacţie şi împlinire, EL îţi va da 
fericirea pentru că ÎNSUŞI EL este Izvorul Fericirii. 

X 


Adevăratele valori nu sunt banii şi nici posesiile, ci 
roadele DUHULUI şi DOMNUL. Când treci prin lipsă de bani 
eşti pus la încercare să vezi dacă slujeşti DOMNULUI sau 
Mamonei, dacă te încrezi în bani sau în DUMNEZEUL şi 
MÂNTUITORUL tău. 

Angajarea persoanei faţă de muncă — în limitele 
posibilităţilor — este o condiţie pentru sănătatea şi integritatea 
fiinţei. 

X 

În momentul când ai început să te consideri cineva, te-ai 
îndepărtat de DUMNEZEU... 

Numai o inimă smerită rămâne la inima TATĂLUI. 

X 

Depresia este lupta forţei sufletului căruia nu-i convin 
situaţiile vieţii şi care este influenţat de diavol pentru a distruge 
fiinţa şi a sugruma duhul care este gingaş şi născut din Viaţă şi 
pentru viaţă. 

Dacă în depresie alegi să trăieşti — indiferent de condiţiile 
de viaţă şi de circumstanţe — ÎL alegi de fapt pe ISUS ca Viaţă şi 
devii mai obiectiv, căci ţi se limpezeşte mintea de gândurile 
negre. 

Eliberarea nu stă în concentrarea la tine ca să fii umplut 
de DUHUL SFÂNT, ci la DOMNUL care te eliberează de tine şi 
te conduce în Prezenţa FIINȚEI LUI. 

Diavolul luptă pe orice cale să ne influenţeze prin stări 
sufleteşti care ne înstrăinează de DOMNUL. Astfel, dacă nu 
reuşeşte prin depresie, atunci ne injectează în suflet frica de 
viaţă sau de altceva — diferită de frica naturală — şi neîncrederea 
în DOMNUL, cu scopul de a ne înstrăina şi de a ne îndepărta de 
inima BUNĂ a TATĂLUI nostru din cer şi de liniştea şi pacea 
duhului. 

Lipsa de încredere în DOMNUL este un cancer prin care 
vrăjmaşul ne otrăveşte inima. 

Sinuciderea poate fi şi manifestarea în extrem a dragostei 
de sine care alege să moară decât să accepte trăirea vieţii în 
condiţiile date de DUMNEZEU. 

Depresia este o frământare de stări şi gânduri negre prin 
care diavolul vrea să ne despartă de DOMNUL şi să ne distrugă. 

Un mijloc de dizolvare a ei este atingerea omului lăuntric 

sau să-L atingem pe DOMNUL din duhul nostru. Sunt momente 
când noi atingem duhul, dar sunt şi momente când DUHUL ne 
atinge pe noi. 

Conştienţa faptului că suntem în HRISTOS, înconjurați 
de EL şi aşezaţi în cer, ne dezleagă de unele limitări ale 
persoanei noastre. 

Schimbările realizate în stările sufleteşti prin atingerea 
DOMNULUI din duhul nostru, sunt superior benefice şi 
neegalate de orice încercare umană. 

X 

Cine trăieşte cu sabia deasupra capului e atent la esenţial 

şi se bucură de fiecare clipă a darului vieţii. 
X 


Cine îşi reprimă curiozitatea curată şi sănătoasă îşi 
îngrădeşte libertatea. 
X 
Unul dintre cei mai nenorociţi creştini este acela care se 
crede singur înţelept şi se bizuie pe sine în ceea ce face, dar nu 
se sprijină pe DOMNUL în toate câte face, în ce trăieşte şi este. 
X 
Atunci când eşti mai slab, mai nenorocit şi păcătos, vino 
la DOMNUL şi spune-l totul Lui, iar EL, Samariteanul milos, îţi 
va lega rănile, te va vindeca şi te va întări ca să poţi păşi înainte 
pe cale cu EL. 
X 
Este o dovadă de înţelepciune să accepţi lucrurile care nu 
le poţi schimba. Chiar o depresie de neînvins, dacă e acceptată 
ca stare sufletească în decizia de a trăi, se micşorează şi se dizovlă 
în intensitate. Neacceptarea vieţii — ca destin prin care-ţi este 
rânduit să treci — este o cauză majoră a depresiei. 
X 


Consideră-ţi talantul valoros, dar nu uita să priveşti în 
primul rând la DOMNUL HARULUI ce ţi l-a rânduit. 
X 


Dacă nu poţi iubi pe cineva cu toate diferenţele ce vă 

despart, nu te bazezi pe dragostea lui DUMNEZEU din tine 
pentru a iubi, ci pe forţele tale limitate. 
X 
Rugăciunea sufletească stinge duhul şi secătuieşte forţa 
trupului. 
x 
DOMNUL ne-a dăruit exact talanţii pentru folosirea 
cărora am fost creaţi. 
X 
Televizorul şi alcoolul sunt doi colţi veninoşi ai aceluiaşi 
şarpe otrăvitor — căci dependenţa care o creează distruge viaţa! 
X 


Când ai puterea de înfăptuire a unui lucru nu înseamnă că 
trăieşti prin deciziile sufletului, ci că DOMNUL ţi-a dăruit 
capacitatea de înfăptuire a ceva. Trăirea prin decizie presupune 
uneori activarea sufletului (şi prin el a persoanei) în lipsa puterii 
de înfăptuire. Diferenţa dintre cele două feluri de acţiuni este că 
una e făcută cu sudoare (şi adeseori nu poate fi terminată), pe 
când cealaltă e făcută natural de normal şi cu o bună finalizare. 

Decimarea şi înfrângerea puterii de înfăptuire a lucrurilor 
şi a dorințelor bune nu este o trăire spirituală ce leapădă 
sufletul, ci este o distrugere premeditată — sau nu -— a puterii 
izvoarelor vieţii din noi. Aceasta este şi una din cauzele apatiei 
şi indiferenţei în activitate; căci dacă DUMNEZEU ţi-a dat 
dorinţa şi puterea să faci un bine, nu mai distruge darul 
DOMNULUI, pentru că nu tu ţi-ai făurit puterea de înfăptuire 
pe care o primeşti să faci un bine. E o diferenţă între a te arunca 
în puterea deciziei sufleteşti ca şi un cal în luptă (care va obosi 
în final) şi a înfăptui ceva din puterea pe care DUMNEZEU o dă 
pentru înfăptuire — care va fi o faptă în odihnă. Iar pe parcurs, 
duhul îţi va da discernerea între sufletesc şi spiritual — dacă ai 
pornit pe un drum greşit ori dacă te-ai înjugat la fapte sufleteşti. 

Abia când nu mai trăieşti prin voinţă eşti liber să trăieşti 
prin duhul. 

Adevărul fără dragoste şi înţelegere nu produce decât 
dureri şi răni. 

Nu poţi iubi pe cel care te răneşte mereu (fără să-i pară 
rău şi fără să se schimbe), dacă nu-l scoţi din sfera interiorului 
tău în care poţi fi rănit. 

A fi una în HRISTOS nu presupune a fi una în suflet decât 
dacă ne iubim aşa cum ne-a iubit EL. Părtăşia şi prietenia 
inimilor nu e posibilă fără o dragoste reciprocă dezinteresată şi 
fără respect reciproc. Cine-şi doreşte prietenie, dar nu e capabil 
să ofere dragostea şi respectul în care trăieşte prietenia, va 
ajunge să-i piardă pe cei pe care i-a crezut prieteni — pentru că 
o prietenie lipsită de dragostea inimii va muri! 

Şi decât să fii mereu scrijelat de cel care ţi se numeşte 
prieten, mai bine lasă-l în afara prieteniei sufleteşti (de unde te 
poate răni), dar iubeşte-l şi ajută-l cu tot ce poţi. 

Nu primi în inima ta decât pe cel care te iubeşte 
dezinteresat şi care te poate primi în inima lui fără să te taie. 

Sunt unele răni care nu pot fi evitate, dar cine te răneşte 
mereu fără să simtă şi fără să-i pară rău, nu merită să-ţi fie 
prieten. Decât cu inima-n măcelărie mai bine singur cu 
DOMNUL tău, iubind pe ceilalţi cu dragostea LUI. 

Unitatea duhului nu e posibilă unde circuitul dragostei nu 
curge liber. 

Nu-ţi mai deschide inima pentru cel care te răneşte în 
inimă — şi nu vei mai fi rănit! 

Mijloceşte pentru el dacă ai HAR, fă-i bine şi iubeşte-l cât 
poţi — astfel vei fi păzit de răutatea şi de neputinţa lui de a iubi. 

X 


Îndemnurile DUHULUI nu sunt continue. A trăi prin 
duhul înseamnă a trăi în Cuvânt — a păzi Cuvântul — dar prin 
puterea de înfăptuire pe care DOMNUL o dă. Cine nu vrea să 
trăiască în limitele Cuvântului va pierde şi libertatea DUHULUI 
— pentru a fi trecut de DOMNUL printr-o disciplină de foc. Cine 
nu ÎL vrea pe HRISTOS ca DOMN nu ÎL va avea nici ca 

MÂNTUITOR. A fi „dat pe mâna Satanei pentru nimicirea 
cărnii” nu este o figură de stil... „Grozav lucru este să cazi în 
mâinile DUMNEZEULUI CELUI VIU! ...” 
Dar „DOMNUL cunoaşte pe cei ce sunt ai LUI...” 
X 


Sinuciderea este influenţa ori stăpânirea unui demon 
care, prin stări sufleteşti, prin gânduri şi sentimente negre, prin 
depresii şi alte mijloace, caută să distrugă omul. 

Şi poate DOMNUL nu vrea atât să te scape de depresie cât 
vrea să te conducă să-ţi stăpâneşti un suflet predispus la gânduri 
negre şi sensibil la influenţe demonice. 

Sinuciderea este un duh diabolic pe care trebuie să-l 
respingi ori de câte ori te ademeneşte şi de care trebuie să te 
dezici cu toată inima şi cu cuvintele gurii tale — pentru ca lumea 
spirituală să ia cunoştinţă de decizia ta — ori de câte ori ai 
colaborat cu el, dacă vrei ca forţele vieţii — şi nu ale morţii — să 
acţioneze în tine. De asemenea trebuie să ceri curățirea prin 
sângele DOMNULUI HRISTOS în toată fiinţa ta, atât prin 
dorinţa inimii şi prin cuvintele gurii tale, pentru a fi liber şi curat 
de atingerea ghiarelor acestui monstru ucigaş luciferic. 

X 


Este o diferenţă între a trăi comandat de suflet prin voinţă 
şi a te folosi de voinţă ca să trăieşti prin DUHUL. 
x 


Munca este o luptă în care trebuie să-ţi implici capacităţile 
sufletului ca să o poţi îndeplini. 

Un suflet nesupus va fi activist ori leneş, dar numai un suflet 
tratat prin cruce se va putea supune duhului atât pentru activitate, 
cât şi pentru odihnă ori pentru orice îndemn al acestuia. 

X 


Se pare că DOMNUL ne trece prin diverse stări sufleteşti 
extreme ca să ne poată duce la un suflet pasiv şi liniştit — într-un 
trup care-şi exercită munca -— şi prin care putem percepe duhul 
(atunci când se lasă perceput), la maturitatea noastră de acum, 
duh în care-L putem uneori contempla pe DUMNEZEU. 

Pământul nu mai este grădina Edenului şi un izvor de 
fericiri, ci mai degrabă un atelier pentru modelarea noastră — 
fericirea fiind o componentă a vieţii lui DUMNEZEU din duhul 
nostru. 

X 

Duhul lumii manevrează subtil şi în majoritate 
programele televizate, ca să ne rupă de relaţia noastră 
conştientă cu DOMNUL şi să împiedice meditaţia noastră 
înaintea DOMNULUI. 

Istorisirile închipuite (unde intră şi filmele artistice) au 
forţa să distrugă şi să infecteze viaţa, comportamentul, credinţa 
şi speranţa celui care se dedică lor. 

Dacă omul nu este dispus să-şi folosească potenţialul şi 
timpul liber în mod ziditor, va purta Diavolul grijă de el ca să-l 
ademenească în mod distructiv!... 

X 

Dragostea de oameni este o manifestare normală a 
duhului înviat, pe care sufletul nostru egoist şi preocupat de sine 
însuşi o lasă rar să curgă, prin sine, din omul lăuntric. 

X 


Din perspectiva lui DUMNEZEU lucrurile şi viaţa se văd 
altfel. E bine să ne preocupe valorile veşniciei, că ele ne schimbă 
viziunea asupra vieţii pământeşti şi ne modifică priorităţile. 

X 

Autocentrarea este o caracteristică dominantă a sinelui. 
Sufletul nu poate iubi dezinteresat pe toţi oamenii — căci este 
mereu în competiţie, în sete de afirmare şi centrat pe sine. 
Numai duhul înviat este capabil de dragoste dezinteresată — 
care se dăruieşte pe sine pentru ceilalţi. 

Între pofta sufletului şi intenţia duhului este o diferenţă 
ca între cel care te leagă, biciuindu-te să mergi unde vrea el, şi 
cel care te eliberează şi îţi dă viaţă. 

Dintre poftele sufletului amintim: setea după informaţie 
(sau cunoştinţe), setea de posesiune, setea după poziţie, setea 
de amuzament. 

Dacă am căuta valorile veşniciei la fel de mult cât ne lăsăm 
biciuiţi de poftele sufletului, viaţa noastră de zi cu zi ar primi alt 
aspect şi ar cuprinde alt conţinut. 

Setea după Adevăr nu conţine toate informaţiile şi 
cunoştinţele pe care le pofteşte sufletul (şi cu care ne poate 
înrobi), dar conţine mai ales relaţia inimii cu PERSOANA care 
este ADEVĂRUL. 

x 

Nemulțumirea faţă de soarta ta pune în discuţie 
cârmuirea DOMNULUI şi intră în dezacord cu voia LUI — cu tot 
noianul de nefericiri care urmează... 

E 

Un trup în care funcţionează doar câteva mădulare devine 
o monstruozitate. Aşa devine o biserică organizată şi încurajată 
să funcţioneze prin exercitarea capacităţilor câtorva fraţi, în 
timp ce majoritatea vegetează ca nişte legume, nu pentru că aşa 
este normal, ci pentru că aşa au decis să funcţioneze în sistemul 
religios nişte capete bine intenţionate, dar puţin luminate. 

X 

Într-un anumit timp DOMNUL nu dă decât o sarcină de 

rugăciune mai complexă ori un singur îndemn al duhului. 
X 

Una din caracteristicile duhului lumii este mândria şi 
deosebirea de ceilalţi prin înălţarea de sine. 

Înjosirea de sine este o atitudine sufletească, dar smerenia 
este un HAR primit de cel ce se consideră nimic, înjosindu-şi 
sinele. Numai cel smerit poate iubi pe toţi oamenii. 

x 


Importanţa de sine şi autocentrarea sunt fiicele mândriei 
şi pot genera depresie, căci inima nu va fi niciodată satisfăcută 
fără viaţa duhului, fiindcă sufletul este partea umană moştenită 
de la Adam şi coruptă de Lucifer. 

X 

Valoarea mea nu este dată de ceea ce am şi sunt prin mine 

însumi, ci de Împăratul veşniciilor care îmi este TATĂ şi de 

împărăţia Lui în care sunt cetăţean. EL este sensul, scopul şi 
valoarea mea; căci eu sunt nimic, dar EL este totul. 
X 
Nu stresul imaturităţii şi nerodniciei mele îmi vor da 
fericirea, ci starea mea cu DOMNUL care le va rezolva pe 
amândouă. 
X 
Un suflet neinstruit se va comporta anarhic şi rebel, 
ducându-şi fiinţa pe cărările lui fireşti, neziditoare — ba chiar 
distructive şi neroditoare. 
Amuzamentul televizat micşorează responsabilitatea 
implicării în trăirea vieţii. 
X 
Când DUMNEZEU te încearcă şi te tratează prin 
singurătate, prin durere, prin strâmtorare, despărţire, boală, 
necaz, sărăcie, foamete ori prin alte încercări, nu te lupta cu 
Mâna Lui care te modelează, ci primeşte resemnat forma pe care 
ţi-o imprimă încercarea, căci dincolo de durerile ei — care nu 
sunt veşnice — vei regăsi imprimat în tine o parte din chipul 
DOMNULUI. 
X 
Una din marile cauze ale nefericirii personale este voinţa 
proprie. „Renunţă la voinţa proprie şi ai desfiinţat iadul; în afara 
ei nu arde nimic în noi” spunea un om al lui Dumnezeu. 
Abandonarea în Mâna şi în Voia DOMNULUI este un privilegiu 
şi o binecuvântare puţin exploatate. 
x 


Trăirea în puterea sufletului secătuieşte şi chinuie duhul. 
X 

Pe DOMNUL ÎL iubim cu duhul, dar dragostea duhului nu 
o putem transmite oamenilor decât prin inima şi prin faptele 
noastre. 

Nu toţi suntem chemaţi să facem lucruri sociale deosebite, 
dar cu siguranţă toţi suntem chemaţi să ne lăsăm transformați 
după chipul DOMNULUI. 

Lucrarea ascunsă a DOMNULUI în noi poate fi mai greu 
vizibilă pe pământ, dar sigur veşnicia îi va dovedi valoarea şi va 
avea răsplătirea la fel ca o mare lucrare socială. Nu putem fi ceea 
ce n-am fost chemaţi să fim, dar DOMNUL ne va descoperi Voia 
LUI pentru noi şi ne va face flămânzi după ea. 

Nu-ţi dori destinul şi soarta altora. DUMNEZEU dă 
talanţii după puterea cu care ne-a înzestrat — şi nu sunt doi 
oameni la fel! Nu poţi fi ceea ce este altul, dar poţi face Voia 
DOMNULUI pentru tine prin HARUL care ţi-l dă EL pentru 
înfăptuire. 

Chiar dacă tot ce fac pe pământ n-are valoare, un singur 
lucru este de nepreţuit: mărgăritarul părtăşiei cu DOMNUL meu. 

X 


Voința răstignită nu mai manifestă acte involuntare, ci 
doar pe acelea cu care suntem în deplin acord. 

În desfăşurarea unei acţiuni, inerția, obişnuinţa şi 
oboseala organismului îşi spun cuvântul. 

Între dorinţele unei persoane şi mişcarea voinţei sale 
poate fi o diferenţă. Dorinţele pot să supravieţuiască mult timp 
în stare latentă, până când decizia voinţei le pune în practică. 

Dorinţele se nasc în inimă şi germinează actele noastre de 
voinţă. A-ţi stăpâni deciziile înseamnă a-ţi stăpâni sufletul. Fără 
ajutorul DOMNULUI, dorinţele inimii se sting foarte greu. 

E necesar să ne abandonăm total în părtăşia cu DOMNUL 
şi să aşteptăm de la EL împlinirea sau neîmplinirea dorurilor 
tainice ale inimii noastre. 

X 

Sistemele umane de valori pot fi devalorizate de alte 
sisteme de valori. 

Dacă valoarea mea nu mi-o extrag din mine însumi (din 
ceea ce sunt, din ceea ce fac sau din ceea ce posed) ori din 
recunoaşterea sau disprețul altora, ci dacă valoarea mea este 
CREATORUL VEŞNIC (căruia îi aparţin — eu, un nimic), nu mai 
există ceva care să-L poată detrona pe CEL ATOTPUTERNIC — 
valoarea şi Preaiubitul meu — din inima mea. 

Când HARUL unei părtăşii frăţeşti s-a terminat e timpul 
închiderii părtăşiei. 
Dacă ieşim de pe terenul HARULUI ce l-am primit pentru 
o părtăşie, nu ne mai percepem duhurile noastre, ci sufletele 
noastre diferite şi ţepoase. Dacă nu putem păstra părtăşia în 
HRISTOS, e bine să o încheiem, căci pe terenul sufletului au loc 
cele mai multe divergențe, răniri şi întâlniri cu moartea, care 
zace în firea fiecăruia. 
X 
Dacă nu îi putem iubi pe ceilalţi exact aşa cum sunt, avem 
nevoie de mai mult HAR şi creştere spirituală. Să nu îndemnăm 
dacă nu primim HAR şi să nu mustrăm din râvnă proprie fără 
îndemnul şi călăuzirea DUHULUI, căci EL dă viaţă. 
X 
Rugăciunile sufleteşti epuizează funcţionarea 
capacităţilor sufletului, dar purtarea sarcinii DUHULUI în 
rugăciune te eliberează şi îţi aduce uşurare şi odihnă. 
X 
Omul nu poate să aibă mai mult decât un scop principal 
în viaţă; acesta se poate schimba odată cu maturizarea şi poate 
fi umbrit de scopuri urgente, dar omul va tinde toată viaţa 
pentru împlinirea parţială sau deplină a destinului -— ce îi 
influenţează şi îi marchează viaţa. 
X 


Dacă nu îţi planifici timpul, risipeşti viaţa riscând să nu 
poţi face esenţialul. 
x 
Fericirea sau nefericirea nu e dată de poziţia socială şi nici 
nu e hotărâtă decisiv de condiţiile de viaţă, ci de o inimă 
mulţumită. 
X 
Cu cât mai grea este bătălia, cu atât mai mare este victoria 
şi cu cât mai greu şi mai lung este examenul, cu atât mai mare 
este promovarea în care te avansează. 

Şi dacă Pavel a putut spune „călcaţi pe urmele mele”, 
înseamnă că ele există (chiar dacă nu vedem noi unde este 
următoarea). 

Dacă primim HAR vom trăi viaţa creştină pe urmele lui 
Pavel şi la parametri Bibliei, iar dacă nu, vom ajunge în cer doar 
bebeluşi spirituali. 

Chemarea DOMNULUI este mai mult decât un mesaj: 
este o atracţie lăuntrică spre o zonă a vieţii creştine şi — 
împreună cu HARUL care a dăruit-o — conduce pe cel chemat la 
împlinirea ei. 

X 

Majoritatea programelor televizate sunt mijlocul prin care 
duhul demonic al lumii încolţeşte, influenţează, inspiră, 
urmăreşte şi chiar opresează — prin dependenţă — pe cei care le 
vizionează. Relaţia cu acest duh şi evadarea din realitate produc 
o lipsă de armonie în fiinţă şi înstrăinarea de DOMNUL, secând 
viaţa lăuntrică; de aceea simţi mereu nevoia să-ţi regăseşti 
originea — care e DUMNEZEU. 

Dintre fiii întunericului nu este unul care să nu fie cel 
puţin influenţat de unul sau mai mulţi demoni. Iar istorisirile 
închipuite sunt inspirate, în majoritate, de Satana ca să fie 
tentante, captivante şi producătoare de dependenţă, tocmai 
pentru a însufleţi ori chiar pentru a produce stăpânirea prin 
duhuri diabolice, a celor ce le consumă. Căci duhurile necurate 
n-au odihnă până nu-şi găsesc locuinţa în oameni, fiindcă după 
izgonirea lor din rai — datorită răzvrătirii lor — ele rătăcesc 
nemaiavând o locuinţă a lor şi căutând oamenii în care pot să 
locuiască şi pe care să-i uzeze ca pe nişte obiecte asupra cărora 
să-şi manifeste esenţa naturii lor satanice: „să fure, să junghie 
şi să distrugă”. Tot ce produce dependenţă te înrobeşte, iar 
aceasta e lucrarea Satanei. EI îşi inspiră copiii în aşa manieră 
încât să întocmească filme, romane, basme, desene animate 
care să stârnească, fără opoziţie, pofta de a fi citite, vizionate şi 
urmărite. 

La fel şi buletinele de ştiri sunt bazate în majoritate pe 

ştiri de senzaţie captivante şi negative -— lucrurile folositoare 
fiind lăsate la limita marginalizării — căci fiii întunericului „nu 
sunt capabili să vadă ceea ce este bun şi ziditor” cum zicea 
Daniel M. 

Ca să determine robia prin evadarea mentală din realitate, 
duhul istorisirilor închipuite le face interesante şi captivante 
pentru a nimici timpul omului — pe care vrea să-l elimine ca 
factor benefic de influenţă şi acţiune din mediul lui de viaţă. 
Prin contrast, relaţia cu FIINŢA ADEVĂRULUI, te eliberează. 

În momentul când te-au făcut dependent de ele, 
emisiunile televizate — chiar „inofensive” — sunt păcate. 

X 


Indiferent pe ce cale vine informaţia, ea nu poate face 
fericită fiinţa căreia îi umple mintea, căci nu este decât o unealtă 
în domeniul ei de folosire. 

De aceea setea după informaţii nu satură, căci numai ceea 
ce hrăneşte omul lăuntric aduce fericirea. 

Chiar informaţia teologică şi predicarea Evangheliei prin 
puterea proprie — şi nu prin Lucrarea DUHULUI — nu aduc rod. 

Cuvântul lui HRISTOS este Cuvântul dat de DUHUL 
cuiva, ca să fie spus într-un loc anume. 

Deşi este adevărat că citarea Scripturii poate fi însoţită în 
mod excepţional de intervenţia DUHULUI asupra unui suflet, 
este totuşi o mare diferenţă între aceasta şi citarea Scripturii sub 
îndemnul DUHULUI. 

Hrănirea minţii nu te satură, dar dacă faci lucrurile după 
care este flămând duhul tău înviat, vei trăi, adică te vei bucura 
deplin şi cu adevărat de viaţa din DUMNEZEU. 

Când relaxarea depăşeşte graniţa ei şi trece în pofta după 
informaţii, intri pe terenul faptelor cărnii sufletului tău care 
sugrumă duhul. 

X 

Mulţumeşte DOMNULUI că te-a adus până unde eşti; dacă 
predicile pe care le auzi şi cărţile pe care le citeşti nu te ajută să 
mergi mai departe, ştie DOMNUL unde eşti şi îţi cunoaşte 

foamea duhului. Harul LUI se va-ngriji de creşterea omului tău 
lăuntric cu măsura DOMNULUI şi EL va da morţii, rând pe rând, 
focurile care se mai pot aprinde-n forţa sufletului tău, pentru ca 
nimic să nu împiedice manifestarea duhului în tine. 

Nu renega Lucrarea DOMNULUI din trecutul tău pentru 
faptul că nu înaintezi în prezent după cum vrei tu, ci lasă-L pe 
DOMNUL să lucreze în tine aşa cum vrea EL. Căci EL nu va lăsa 
în zadar setea, foamea şi cererile tale de a deveni asemenea LUI, 
dar le va răspunde în felul Său şi la timpul Lui. 

X 


Rugăciunile sufleteşti produc epuizare sufletească. 
X 


DUMNEZEU nu decide-n locul nostru, dar odată ce ne 
decidem de partea LUI, EL ne va ajuta la împlinirea deciziei. Nu 
noi reuşim să învingem, dar noi implorăm pe CEL 
ATOTPUTERNIC -— care ne-a condus prin suferinţă la o decizie 
bună — şi EL ne va dărui împlinirea ei. 

X 

În ziua judecaţii DOMNUL nu te va-ntreba de ce n-ai 
folosit mai mulţi talanţi decât ţi-a dăruit, ci te va ajuta să înţelegi 
dacă ai administrat bine sau rău talantul ce ţi l-a încredinţat, şi, 
pe baza acestei concluzii drepte, vei fi judecat sau răsplătit. 

X 


Nu tentativele mele de creştere, de sfințire şi desăvârşire 
vor avea succes, ci colaborarea mea cu HARUL -— atunci când 
mă atinge EL. Căci nu tot timpul am parte de atingerea 
HARULUI, ci sunt lăsat şi singur tocmai pentru a mă cunoaşte 
şi pentru a-mi vedea neputinţa şi nimicnicia care mă vor pregăti 
şi mă vor ajuta să preţuiesc nespus HARUL atunci când am 
parte de el. 

X 

Duhul veacului te va ademeni chiar să faci mari sacrificii 
de timp, de sănătate şi talanţi ca să te scoată cât mai mult — dacă 
nu în mod definitiv — pe tuşă, dincolo de graniţa unde mai 
prezinţi un pericol pentru prinţul întunericului. 

Deja, până ce n-ai murit dar ai acceptat să mori pe crucea 
ta, simţi zorile învierii care va urma prin duhul. 
x 
Informaţiile şi înţelegerea ne înveselesc inima, dar 
contopirea, comuniunea şi părtăşia cu DOMNUL ne satură, ne 
hrănesc şi ne cresc duhul. 
Una din cele mai preţioase experienţe spirituale este 
contopirea cu DOMNUL, prin duhul. 
X 


Pe oameni nu-i interesează amintirile şi experienţele tale, 
ci problemele, preocupările, îngrijorările şi greutăţile lor. Dacă 
DOMNUL îţi lărgeşte inima, nu vei mai flecări despre tine 
însuţi, ci te vei preocupa de cunoaşterea şi ajutorarea celorlalţi 
în măsura în care DOMNUL îţi oferă HAR. Golirea de sine — în 
sensul de a sărăci în tine de preocuparea, povestirea şi afirmarea 
sufletului tău — este un semn al răstignirii sinelui. 

DOMNUL va folosi un duh unit cu EL printr-un suflet 
deschis şi pregătit pentru ajutorarea celorlalţi. 

Când DOMNUL te mai creşte, îţi lărgeşte inima pentru 
ceilalţi şi nu te mai lauzi, nu te mai umfli în pene şi nu mai cauţi 
folosul tău. 

X 

Este un mare HAR şi o curgere a BUNĂTĂŢII 
DOMNULUI prin tine când ajungi să primeşti vederea 
adevărului ce nu-l cunoşti, şi să deosebeşti puterea dominantă 
a sufletului — prin care vrei să împlineşti adevărul — opusă faţă 
de trăirea normală prin duhul (care îţi oferă şi puterea de 
împlinire). 

X 

Rugăciunea sufletească deţine o mare capacitate de 
exprimare şi poate avea subiecte diverse în funcţie de interesele 
sufletului, dar rugăciunea normală a inimii este şovăielnică 
pentru că „nu ştim cum să ne rugăm, ci ÎNSUŞI DUHUL 
mijloceşte pentru noi”. Dacă nu intrăm în rugăciune prin duhul 

ori printr-o nevoie acută şi dacă nu primim sarcina duhului 
pentru rugăciune, suntem şovăielnici şi neştiutori în abordarea 
rugăciunii. 

X 

Orgoliul este o puternică manifestare a sufletului în 
prezenţa altora pentru autoprotejare — în cazul când simte pe 
ceilalţi mai mari — sau pentru a se ridica deasupra celor pe care 
îi simte mai mici, prin îngâmfare şi privire de sus. 

Orgoliul este un mare păcat, săvârşit prin atitudinea 
inimii. 

X 

A lucra pentru binele comunităţii înseamnă şi a păstra 
curăţenia. 

A nu obosi în facerea binelui înseamnă şi a dori binele 
tuturor şi a lucra pentru el. 

Binele tuturor cuprinde şi interesul general — atâta vreme 
cât acesta este bun. 

Rugăciunea pentru toţi oamenii este o acţiune pe care o 
poate face oricine pentru binele omenirii şi care nu costă niciun 
ban, fiind accesibilă din orice colţ al lumii şi mai eficientă decât 
marile zbateri politice din interesele popoarelor. 

X 

DOMNUL dă oamenilor munca de a încerca să înţeleagă 
tot ce se întâmplă sub soare, ca să-i smerească, fiindcă „omul nu 
poate cuprinde de la început până la sfârşit tot ce se petrece sub 
soare şi nu înţelege lucrarea DOMNULUI care le face pe toate”. 

x 

Este un lucru să primeşti înţelegere şi altul să încerci să 

înţelegi în puterea propiei gândiri — din trăirea prin gândire. 
X 

Nu te chinui să concepi, să faci lucrări şi să te înhami la 
juguri pe care nu ţi le-a dat DOMNUL, dar foloseşte talanţii ce 
ţi i-a încredinţat după HARUL pe care ţi-l dăruieşte; căci orice 
efort propriu lipsit de HARUL DOMNULUI este 
autocondamnare la robie, la zădărnicie şi nimicnicie. 

Dacă nu trăieşti prin HAR eşti legalist ori sufletesc şi 
independent, despărţit de DOMNUL în tot ce faci, lipsit de 
HARUL Său. 

X 

Şi nu mulţimea posesiilor este valoroasă, ci priceperea de 

a te descurca eficient cu minim de investiţii şi posesii. 
X 


Capacitatea de organizare şi împlinire a planurilor 
conferă sentimentul puterii şi al siguranţei de sine 
predispunând omul la mândrie. Chiar dacă este o capacitate 
primită (cu care nu te-ai născut), conferă aceleaşi sentimente 
care trebuie lepădate, căci lauda este a DOMNULUI, fie că ne-a 
înzestrat din naştere, fie că ne-a dăruit mai târziu capacităţi ce 
nu le-am avut, fiindcă „ce lucru ai pe care nu l-ai primit?” 

X 

Banii conferă un sentiment şi o atitudine de independenţă 
şi automulţumire. Când simţi aceste semnale în suflet, leapădă- 
le şi mulţumeşte-l DOMNULUI pentru binecuvântările LUI, 
făcând şi celor sărmani parte din ele. 

X 

Este bine să practici, în singurătate şi-n linişte, 
concentrarea spirituală. 

X 

Efortul personal pentru trăirea prin DUHUL te 
transformă într-un ascet, izolat de oameni şi lipsit de 
sentimente. 

Căci dacă DOAMNE, TU, nu dai HAR, eu nu am putere şi 
dacă nu-Ţi reverşi DUHUL, n-am viaţă. 

Viaţa lăuntrică nu poate fi impusă ori reprodusă prin efort 
personal şi prin exerciţii sufleteşti, dar va curge acolo unde 
sufletul s-a lăsat tratat de DUMNEZEU prin cruce. 

Trăirea prin DUHUL nu poate fi decât HAR, că nici un 
efort nu o poate naşte şi nici o iscusință omenească nu o poate 
crea. 

Cine judecă pe alţii este orb (şi aici nu vorbim de decizia 
celui căruia i s-a dat sabia), dar cine înţelege pe alţii vede — 
dincolo de sine — nevoile lor şi-i poate ajuta după posibilităţile 
şi darurile care i s-au încredinţat. 

X 

Se pare că DOMNUL nu ne dă trăirea continuă prin 
DUHUL, ci doar trăiri limitate, ca să ne dorim creşterea şi 
maturizarea omului lăuntric al inimiii — realizate prin lepădarea 
de sine şi purtarea crucii — odată cu care cresc şi trăirile cu 
DUHUL. 

X 

În timpul dificultăţilor şi a situaţiilor dificile şi 
periculoase, vorbirea în limbi corintene echilibrează fiinţa 
pentru o trecere normală prin împrejurările critice. 

X 


Trăieşte cu DOMNUL prezentul prin care treci şi nu te 
îngrijora pentru un viitor care depinde de DUMNEZEU şi nu de 
gândurile tale. 

X 

Curiozitatea este una din energiile sufletului care, dacă 
nu-i tratată de DOMNUL, ne trage în diferite capcane ale trăirii 
sufleteşti, departe de FAŢA DOMNULUI, răpindu-ne timpul şi 
banii. 

X 

A trăi prin viaţa divină din duhul înviat este cel mai înalt 
grad de trăire posibil pe pământ. 

La orice stare de maturitate drumul spre Tronul de HAR 
al TATĂLUI este deschis. 

Rațiunea își are domeniul ei de utilizare în treburile lumii 
şi în subzistență, dar în viaţa spirituală este un primitor şi nu un 
transmiţător al vieţii — care este duhul. 

Poftele minţii pot fi în contradicţie cu gândirea duhului 
datorită curiozităţii nemăsurate a sinelui, care de multe ori este 
periculoasă ducând sufletul în moarte, în contrast cu duhul 
care-l duce în viaţă. 

Una este rugăciunea cu mintea adresată TATĂLUI şi alta 
este ridicarea cu duhul, prin minte, la Tronul Lui de HAR. 

Una este cântarea cu duhul (cântarea în limbi) şi alta este 
cântarea duhovnicească prin care duhul cântă prin suflet 
atingându-L PE DOMNUL prin cântarea lui. 

X 


Nu încerca să trăieşti experienţele altor credincioşi ori 
experiențe pe care DOMNUL nu ţi le dă. Nu încerca să-L 
descoperi pe DOMNUL altfel decât ţi se descoperă, dar iubeşte-L, 
cunoaşte-L şi primeşte-L, aşa cum ţi Se dăruieşte şi ţi Se 
descoperă trăind viaţa aşa cum îţi îngăduie EL s-o trăieşti. Fii 
ceea ce te-a transformat DUMNEZEU, iar la timpul stabilit de 
EL îţi va da trăirea Cuvântului pe care-L doreşti. Dă-I timp lui 
DUMNEZEU să te transforme în curgerea normală a vieţii şi dă- 
ţi timp să creşti în omul dinlăuntru. Zelul şi râvna să nu te 
descurajeze, căci DOMNUL are pentru tine infinit mai mult 
decât tu doreşti şi vrei să fii asemenea LUI, manifestarea LUI în 
lume. 

Nu te chinui să ai darurile altora, nu fi invidios pe talanţii 
altuia, că fiecare va da socoteală pentru ceea ce i s-a încredinţat. 
Sunt diferite feluri de cunoaştere lăuntrică a DOMNULUI, dar 
cine L-a gustat ştie că-l BUN. 

X 

Atâta vreme cât pofteşti orice fără de care poţi trăi eficace 
şi nu vrei să te sacrifici pentru cei lipsiţi, nu eşti decât un egoist 
cu văruială de creştin. Nu toate faptele sunt roade bune, dar 
facerea de bine, venită din bunătatea dragostei, este roada 
DUHULUI. 

X 

Nu te lega de nimic decât de DUMNEZEU. 

Relaţia personală şi directă cu DUMNEZEU ne 
capacitează să trecem prin împrejurările şi timpurile care se 
schimbă. 

Duhul nostru este făcut să dăruiască valorile veşniciei 

tuturor, dar dacă noi îl sufocăm cu mizerii îl stingem şi-l blocăm. 

„Dacă nu veţi fi liberi de legăturile inimii, nu veţi fi liberi 
în veci!” (spunea odată DUHUL SFÂNT) 

Mintea ocupată cu lucrurile cereşti n-are loc pentru 
gândurile lumii. 

Dărnicia fără dăruire de sine este o jertfă a sufletului, însă 
dăruirea de sine este funcţionarea duhului. Mai bine să dăruieşti 
decât să aduni „comori” pe pământ, dar e şi mai bine să faci 
dărnicie acolo unde o poţi uni cu dragostea inimii. „Faptele 
credinţei şi ale dragostei” — cum le numea odată DUHUL 
SFÂNT -— au răsplată veşnică. 

X 

Indiferent câte decizii, câte concluzii şi doctrine ai face şi 
ai descoperi, nimic nu te va elibera de trăirea prin suflet decât 
HARUL DOMNULUI care-ţi va dărui trăirea prin DUHUL. 

De cele mai multe ori omul nu se opreşte din mers până 
ce nu a ajuns la capătul drumului, când ştie că mai departe nu 
are unde să meargă şi a cunoscut ce este pe drumul pe care a 
fost atras şi şi-a dorit să meargă. 

Nu există ceva pe pământ care să-ţi sature inima decât 
atingerea DOMNULUI şi hrănirea cu EL prin DUHUL. 

Trăirea de capul tău este idolatria eului. „Sufletul idolatru 
îndepărtează îndurarea de la el.” 

X 

Când copilul nostru vrea să facă ce-i spunem dar nu 
reuşeşte decât parţial şi imperfect, noi vom continua să-l iubim, 
să aşteptăm să crească şi să-i arătăm cum să facă ceea ce dorim 
de la el. 

Sunt examene pe care nu le putem lua decât după 
îndelungi pregătiri şi testări, şi doar prin HARUL DOMNULUI. 

X 


Dacă vrei din toată inima să împlineşti Cuvântul 
DOMNULUI, EL îţi va da HARUL acesta. 

Deşi poate că la început nu ai decât voinţa şi nu-L vei 
putea împlini prin efortul propriu decât parţial, DOMNUL îţi va 

da capacitatea de împlinire a voinţei prin Har. 

Exercită golirea de sine ca să ÎL poţi dori pe DUMNEZEU. 

Să nu ai nimic în inima ta ca fiind al tău, ca să ÎL poţi primi 
în ea pe DUMNEZEU. 

Nu-ţi lega inima de nimic din lume (nici de vreo 
persoană), ca să ţi-o poţi lega de DOMNUL, căci EL te va face 
capabil să iubeşti, prin duhul, într-un mod pur şi fără interes. 

Răstignirea sinelui este o lucrare care necesită creştere în 
omul lăuntric, timp, experiențe amare îndelungi şi grele prin 
care tu te lepezi de tine, luându-ţi crucea şi urmându-L pe 
DOMNUL HRISTOS, în duhul. Este o desființare a principiului 
autoguvernării şi independenţei, este o substituire progresivă a 
eului prin îmbogățirea infinită cu HRISTOS DOMNUL din 
duhul, o contopire a voinţei proprii cu Voința DOMNULUI în 
care eul se pierde pe sine pentru a trăi prin DOMNUL şi în care 
trăirea sufletului moare pentru a dobândi trăirea duhului — 
omul lăuntric în care locuieşte, trăieşte şi domneşte HRISTOS 
care dă viaţă divină capacităţilor sufleteşti — manifestându-L 
astfel pe DUMNEZEU prin tine care trăieşti prin EL. 

Trăirea prin duhul este trăirea lui HRISTOS în noi, iar 
umblarea prin duhul este dăruirea libertăţii de manifestare a 
vieţii DOMNULUI ISUS, din duhul, prin toată fiinţa noastră în 
lumea de azi, aici şi acum. 

Trebuie să creştem treptat în trăirea prin omul lăuntric 
pentru a recunoaşte şi a accepta „lucrările, revendicările şi 
domnia DUHULUI SFÂNT în noi”, cum spunea un frate. 

x 


Maşinăria minţii alimentată prin dorinţele schimbătoare 
ale inimii, păstrează vie trăirea în suflet, în independenţă şi 
autosuficienţă, fără nevoie de nimeni. Dacă nu ar fi DUHUL 
DOMNULUI în noi am trăi ca nişte animale gânditoare, dar 
rupte de viaţa cerului. Slavă DOMNULUI care ne frământă şi nu 
ne lasă înpace — atrăgându-ne spre Sine, în duhul omului 
lăuntric — nelăsându-ne să fim sătui cu nimic din lume sau din 
noi înşine. Cu cât sufletul este mai zdrobit, iar voinţa 

conlucrează cu DUHUL HARULUI, vom fi conduşi spre trăirea 
în duhul. Sinele este independent, dictator, autosuficient şi 
pustiu ca o maşină fără stăpân care se poate activa pe sine 
independentă prin viaţa naturală, ruptă şi lipsită de viaţa 
supremă a DOMNULUI din duh. Viaţa duhului este gingaşă şi 
pură, dar sufletul poate împiedica, poate tulbura şi limita 
manifestarea duhului. „Gândirea cărnii este moarte, dar 
gândirea duhului este viaţă şi pace.” 
X 


Cu cât te sacrifici mai mult pentru cineva, cu atât îl iubeşti 
mai mult. 

X 

Cu cât îţi găseşti plăcerea inimii în lucrurile pământeşti, 
cu atât pierzi atracţia şi bucuria pentru DOMNUL şi pentru 
atmosfera Prezenţei Sale; dar cu cât plăcerea inimii tale este 
DOMNUL, cu atât îţi pierzi interesul pentru gunoaiele lumii. 

Nu există distracţie, evadare sau relaxare mai mare ca 
starea de faţă cu Prezenţa DOMNULUI. Ea nu prezintă nici o 
contraindicaţie, nici un pericol, nici un rău şi nici o urmare 
distructivă, ci este total binefăcătoare persoanei care o practică, 
dezvoltându-i trăirea prin duhul într-o societate umană stricată, 
materialistă şi de consum. Prezenţa DOMNULUI este un Izvor 
de Viaţă Eternă care se dăruieşte înviorând, zidind şi revigorând 
locul pe unde trece. 

Nelinişte, tulburare, durere şi sufocare sunt impresiile 
spirituale ce le trăim când nu ne supunem îndemnurilor 
duhului; iar în final duhul se blochează şi viaţa spirituală nu mai 
curge. 

E necesară pocăinţa, cererea iertării DUHULUI SFÂNT şi 
cererea sângelui DOMNULUI care să vindece duhul, pentru ca 
acesta să fie deblocat. Sunt lucruri care făcute îţi zidesc omul 
lăuntric, dar altele sting duhul. Maturizarea are loc şi prin 
experienţă, dar nu te împotrivi mereu îndemnurilor duhului, 


căci vei fi zdrobit. 
* 

Nu vei putea întelege tot ce se face sub soare, dar mai mult 
decât tehnica, decât civilizaţia, bunăstarea, siguranţa etc., este 
viaţa eternă din belşug, conținută în omul lăuntric din DUHUL 
SFÂNT. 

Lucrările omului şi folosirea lor nu aduc nici o bucurie 
veşnică, dar Lucrarea DOMNULUI din noi şi cu noi este un izvor 
veşnic de viaţă. Cine vrea să se bucure de lume pierde bucuria 
de DOMNUL şi cine caută să descopere lumea se pierde, căci 
DOMNUL îşi ascunde comorile de cei cu inima împărţită. 

Dacă nu vrei să fii răstignit faţă de lume, prin crucea 
DOMNULUI, nu-L vei putea descoperi pe DUMNEZEU în 
infinitatea comorilor înţelepciunii şi stiinței cuprinse în 
HRISTOS DOMNUL. Despărțirea sufletului de duh este un 
HAR -— căci nimeni n-a trăit prin duhul din efortul propriu — 
pentru cei care ÎL caută pe DOMNUL din toată inima. 

X 


Trăirea prin dorinţele inimii amăgeşte sufletul cu fericirea 
pe care nu o gustă niciodată în acest fel, căci el nu va fi săturat 
în veci decât cu viaţa odihnei din Prezenţa DOMNULUI care 
curge în suflet din omul ascuns al inimii. 

Dorinţele sunt tentaculele cu care inima se agaţă de lume 
ca să poată trăi prin sine însuşi, independentă de duh. Dacă un 
lucru mă desparte de DUMNEZEU, renunţ la acel lucru. 

Sufletul este idolatru şi distrugător al vieţii lăuntrice, 
agățându-se cu dinţii de orice numai să mai posede ceva al lui. 
Abia când i se refuză toate şi nu mai are nimic, devine răstignit; 
şi abia când este lepădată viaţa lui, duhul se poate manifesta 
liber. Trăirea prin duhul se învaţă progresiv; şi în măsura în care 
ÎL dorim numai pe DOMNUL, primim HAR ca să ne lepădăm 
de tot ce avem şi de noi înşine. Există şi o trăire în suflet pentru 
alţii — dar nu pentru DOMNUL -— iar sufletul se agaţă şi de ea ca 
să nu fie răstignit. El trebuie să nu mai aibă nimic: nici obiecte, 
nici persoane, nici activităţi — chiar de ajutorare sau social utile 
— căci sunt oameni care-şi hrănesc sufletul cu fericirea 
activităţilor de ajutor social, dar ei sunt carnali, despărțiți de 

DOMNUL -— care nu este totul pentru ei şi prin care ei nu vor să 
trăiască. 

Există o zonă a creştinismului sufletesc unde se trăieşte 
pentru DOMNUL prin ceea ce facem de capul nostru pentru EL, 
dar nu trăim prin DOMNUL făcând ceea ce EL iniţiază. Este o 
problemă de calitate şi profunzime a vieţii creştine. Una este să 
fii doar un copil al TATĂLUI şi alta este să fii dăruit pe moarte 
şi pe viaţă ucenic al DOMNULUI, ştiind că ucenicia în Şcoala 
DOMNULUI HRISTOS te costă totul: viaţa personală, eul, 
dorinţele, sufletul, tot ce ai şi eşti tu ca persoană. Aceasta este 
poarta strâmtă pe care intri de bunăvoie — doar dacă vrei! — şi 
calea îngustă pe care mergi voluntar, unde te crucifici pentru 
DOMNUL ca să ÎL urmezi pe EL până la capăt — unde vei fi 
asemenea LUI şi vei trăi în comuniune fericită cu Însuşi 
DUMNEZEU!... 

X 

Sufletul nu este în stare să-L iubească pe DUMNEZEU, 
căci este firesc, carnal şi stricat până-n rădăcina lui. El iubeşte 
lumea şi lucrurile ei — căci s-a născut şi s-a dezvoltat în lume. 
Numai duhul poate să-L iubească pe DOMNUL, căci el e născut 
din DUMNEZEU. De aceea trebuie sufletul lepădat şi răstignit 
pentru ca prin capacităţile sale moarte faţă de lume să se poată 
manifesta duhul născut din DUMNEZEU (şi de-o esenţă cu EL). 
Duhul urăşte lumea şi acumularea de averi şi obiecte pe care 
sufletul le iubeşte neputând trăi dacă n-are nimic: foarte bine — 
ia-i sufletului totul şi pune-l pe cruce „în amărăciune şi sfială” 
în subordinea duhului. 

Când DOMNUL îţi tratează dorinţele şi colaborezi cu 
HARUL de a nu mai trăi prin ele, conştientizezi că nu mai ai 
nevoie de atâtea lucruri pentru care te măcinai şi te frământai şi 
nu mai aveai odihnă, şi că acum ai libertatea de a trăi cu 
DOMNUL şi de a te bucura de părtăşia cu EL (stare pe care 
trăirea sufletească, prin dorinţe, o sufoca şi o distrugea). 

Ce mare HAR şi ce mare eliberare aduce tratarea prin cruce 
a diferitelor părţi din sufletul nostru pe care DOMNUL ne-o 

administrează progresiv celor care ne-am dăruit, pe moarte şi 
pe viaţă, să fim ucenicii LUI. Nu găsesc onoare mai mare decât 
aceea de a fi chemat să fii ucenic al MAESTRULUI SUPREM -— 
YEHOVA-DUNMNEZEUL CEL VIU! 

Şi nu cunosc destin desăvârşit ca acela de a intra în 
această ucenicie dăruind totul ca să primeşti TOTUL -— pe 
DUMNEZEUL ÎNDURĂRILOR, IZVORUL DESĂVÂRŞIT şi 
PLĂCUT şi BUN al oricărui HAR — pe CEL VEŞNIC. 

Dorinţele se nasc în inimă ca buruienile în holdă: cât sunt 
micuţe le smulgi uşor, dar unele, după ce au crescut mari, nu le 
mai poţi smulge cu mâna, ci trebuie tăiate cu coasa. 

Dorinţa după DOMNUL trebuie cultivată şi îngrijită că 
altfel o îneacă buruienile şi spinii. Cei ce păzesc Cuvântul rodesc 
deplin şi ÎL urmează pe MIEL oriunde merge. 

Dacă lucrul pe care îl doresc mă desparte în inima mea de 
HRISTOS, atunci este un idol care trebuie distrus, dăruit, 
lepădat sau nepoftit în inimă (renunțând la dorinţa după el). 

Când inima nu mai are nici un sentiment şi nici o dorinţă 
de posesiune, abia atunci devine liberă în întregime să-L 
iubească pe DOMNUL; căci DOMNUL este un DUMNEZEU 
gelos care ne cere totul pentru a ni se putea dărui pe SINE, 
împreună cu binecuvântările necesare şi cu prigoniri. Dacă ai 
primit Cuvântul lepădării de tine şi de tot ce ai şi al purtării 
crucii pe urmele DOMNULUI, vei suferi prigoană în tine însuţi 
(prima dată) până când te vei lepăda definitiv de tine şi de tot ce 
ai pentru DOMNUL, ori te vei lepăda de DOMNUL din pricina 
prigonirii şi a încercărilor la care vei fi supus (în tine însuţi 
prima dată) pentru primirea Cuvântului. 

X 


Dacă nu vrem să dezvoltăm o muzică creştină pură, vom 
fi invadaţi de influenţe fireşti şi demonice cu o muzică lumească 


şi drăcească văruită prin cuvinte creştine. 
X 


Viaţa sufletească  supravietuieşte şi prin dorinţe 
nevinovate cu termen lung de îndeplinire sau prin sentimente 


220 


Izvoarele inimii 


ca: superioritatea pentru starea spirituală în care ai ajuns, 
încântarea de sine, mulţumirea de sine, siguranţa de sine etc. 
Viaţa sufletească se luptă să absoarbă atenţia inimii de la 
duh. 
X 
Trăind viitorul anticipat prin dorinţe, pierdem trăirea în 
prezent cât şi Prezenţa DOMNULUI, care nu poate curge într-un 
suflet ocupat şi plin de dorinţe. 
Ajungem şi în locul unde a trăi prin suflet sau prin duh 
este o alegere care depinde de noi. 
X* 


Trăirea prin gândire şi trăirea prin dorinţe a căror 
împlinire o anticipăm, este un amestec sufletesc greu de oprit în 
loc, care înrădăcinează dorinţele adânc în inimă; este o 
imaginare a viitorului lipsită de Prezenţa DOMNULUI. 
Păstrarea DOMNULUI în cunoştinţa ta poate fi o poziţionare în 
prezent faţă de DOMNUL, dar trăirea în Prezenţa DOMNULUI 
este superioară şi transpune omul în duhul. 

X 

Câtă vreme mai păstrezi ceva în inimă şi o mai ţii legată 
de ceva, nu ţi-o poţi lega de DUMNEZEU, că ceea ce păstrezi în 
inimă contează şi „dacă nu veţi fi liberi de legăturile inimii, nu 
veţi fi liberi în veci.” (spunea odată DUHUL SFÂNT) 

X 


Cine are o memorie bună îşi va centra interesul pe 

acumularea de cunostinţe. 
x 

Când o dorinţă creşte atât de mult încât ajunge să îţi 
umple inima, ÎL scoate afară din ea pe DUMNEZEU, căci inima 
este creată să iubească un singur lucru cu toată puterea sa, iar 
dacă acesta nu este DOMNUL este un idol — oricare ar fi el. 

Inima curată este o inimă din care au fost lepădate şi 
jertfite toate dorinţele şi în care trăieşte, cultivată şi îngrijită, 
numai dorinţa după DUMNEZEU. Aceasta ÎL va vedea pe 
DUMNEZEU şi este cu adevărat liberă de legăturile ei. 

DUMNEZEU ne tratează ca să scoatem şi alte dorinţe din 
inimă, pentru ca inima noastră să poată trăi prin duhul. 
X 


Autoritatea spirituală înseamnă pierderea sinelui, a 
puterilor proprii, a dorințelor tale şi a eului tău în DOMNIA 
DUHULUI prin care trăieşti. Umblarea prin duhul este urmarea 
DUHULUI. 

DOMNUL este Valoarea şi Scopul; darurile pământeşti 
sunt mijloace trecătoare necesare călătoriei. 

X 

Trăire independentă ori în dependenţă de DOMNUL şi 
sub călăuzirea LUI... 

Trăirile spirituale nu sunt statice şi se schimbă în funcţie 
de creşterea noastră şi de scopul DOMNULUI. 

Tot ce mi-ai dăruit este al TĂU şi mi-ai împrumutat ca să 
pot trăi pe pământ, dar cu adevărat şi în mod definitiv nu TE am 
decât pe TINE; TU, RABUNI-ISUSE, eşti pentru totdeauna al 
meu. 

X 

Nimeni nu poate trăi viaţa creştină prin eforturile proprii 
şi nimeni nu poate împlini Cuvântul DOMNULUI în mod 
perfect, prin puterile sale. 

Nimeni nu se poate automântui şi autoelibera. DOMNUL 
a venit ca să ne mântuiască, să ne elibereze, să locuiască în noi 
şi să ne dăruiască Viaţa LUI în locul vieţii noastre şi DUHUL 
SĂU în locul puterilor noastre. Creştinismul prin eforturile 
personale este un faliment. DUHUL SFÂNT ne-a născut din 
TATĂL ca să se manifeste prin duhul nostru. Pe terenul cărnii şi 
al firii sufletului nostru nu sunt decât lupte, eforturi şi 
înfrângeri. Biruinţa este a DOMNULUI şi curge din duhul. 
Trebuie să ajungem la capătul puterilor pentru a ne abandona 
în duhul şi pentru a deosebi între noi şi viaţa divină dinlăuntrul 
nostru, care învinge ceea ce noi nu putem birui în veci şi care 
poartă în sine libertatea trăirii în Cuvânt — ceea ce noi înşine nu 
vom cuceri niciodată! Sediul personalităţii şi al vieţii proprii 

este inima, dar trebuie să falimentăm în fiecare luptă şi 
problemă ca să ne lăsăm cuceriţi de viaţa duhului. 
X 


Dacă-ţi dezvolţi, îţi hrăneşti şi-ţi întreţii dorinţele, vei 
cădea răpus sub forţa legăturilor lor, că nu te vei mai putea 
elibera de ele decât prin HAR şi răstignire -— dorinţele inimii 
fiind unii dintre cei mai acaparanţi idoli. 

x 


Este imposibil să trăieşti viaţa creştină în suflet, oricât te-ai 
lupta şi ai încerca. Numai HARUL te poate transpune în duhul, 
îţi poate zdrobi sufletul şi te poate elibera de lanţurile cărnii. 

X 


Pofta altor lucruri se hrăneşte şi trăieşte pe baza încrederii 
în bani. Încrederea deplină în DOMNUL, abandonarea în EL şi 
bizuirea pe EL răstignesc încrederea în bani şi te păzesc de mari 
ispite şi pofte, de încercări şi primejdii. 

Plinătatea de sine, bizuirea pe sine şi încrederea în bogății 
ÎL scot din inimă pe DUMNEZEU. 

Blândeţea şi smerenia deschid inima pentru odihna 
duhului. 

X 

Să nu rămâi singur în ispitele, în poftele şi-n încercările ce 
vin, ci încredinţează-le pe fiecare DOMNULUI şi EL te va ajuta 
să biruieşti. 

X 

Trăirea şi umblarea noastră prin duhul este dată de 
maturitatea noastră spirituală şi de măsura predării noastre în 
mâna DOMNULUI. 

Înţelepciunea venită din experienţe amare este atât de 
prețioasă şi durabilă... 

X 

Câtă vreme alimentezi pofta după orice nu îţi este strict 
necesar şi eficace, nu faci altceva decât să dai mâncare şi apă 
sufletului de pe cruce, că orice lucru de care se leagă sufletul tău 
te desparte de HRISTOS. 

Rupe lanţurile poftei după comorile lumii prin milostenie 
şi dărnicie, căci dacă nu le rupi vei deveni robul lucrurilor prin 
care eşti biruit, nefericit şi despărţit de Izvorul Vieţii Eterne şi 
al Dragostei ce este DUMNEZEU. Trecerea din moarte la viaţă 
este lucrarea lui DUMNEZEU, dar lepădarea de sine şi luarea 
crucii sunt partea noastră. Dacă dorim viaţă, DOMNUL stă de 
partea noastră şi ne dăruieşte HAR pentru pierderea vieţii 
sufleteşti prin lepădarea de sine şi purtarea crucii. Nu socoti cât 
de multe poţi să ai, ci cât de multe poţi să dăruieşti ca să nu mai 
păstrezi decât strictul necesar şi eficace şi să distrugi lanţurile 
poftei după alte lucruri. 

DOMNUL se va dărui pe Sine Însuşi dinlăuntrul duhului 
tău atunci când ÎL alegi pe EL şi renunţi la tot ce poţi să renunţi 
pentru a supravieţui — despărţindu-te in inima ta de orice, ca să 
fie curată. „Cine nu renunţă la tot ce are nu poate fi ucenicul 
DOMNULUT şi nu ÎL poate avea pe EL în întregime. DOMNUL 
nu se împarte cu Mamona şi nu umple o inimă legată de lume 
sau de lucrurile ei. „Cine nu urăşte însăşi viaţa sa nu este vrednic 
de DOMNUL.” 

X 

Poţi lupta în forţă să-L iubeşti pe DOMNUL cu toată 
puterea ta, dar nu poţi creşte prin forţa proprie. Avem nevoie de 
HARUL DOMNULUI ca să putem trăi pentru EL, şi nu în 
puterea efortului nostru sufletesc, ci în libertatea vieţii duhului. 
Să nu vrei altceva decât pe DUMNEZEU şi să nu doreşti nimic 
în afara LUI. Avem nevoie disperată de intervenţia 
supranaturală a DOMNULUI ca să fim eliberaţi de noi înşine. 
Numai puterea LUI, prin Cuvântul Scripturii, desparte sufletul 
de duh. Nu putem trăi fără o orientare a dorinţei, dar pentru noi, 
a trăi este HRISTOS. Aşa ca marea în furtună este inima noastră 
în puterea dorințelor sale, dar în adâncul nostru locuieşte 
DUMNEZEU - în liniştea şi în pacea duhului nostru înviat. Ce 
mari sunt tainele vieţii Lui din noi şi ce puţin pătrundem în 
descoperirea lor. Nimic nu se ridică la rangul Prezenţei Sale din 
noi şi nu este ceva mai adânc în viaţă pe pământ decât părtăşia 

cu DOMNUL. E crâncenă pierderea vieţii proprii, dar roditoare 
şi desăvârşită este regăsirea ei în DOMNUL. Ce lung e drumul 
„până la muntele DOMNULUI” şi ce mare este HARUL care-ţi 
dă putere să mergi acolo... 
X 

Rugăciunea mijlocirii în Prezenţa DOMNULUI e mai 
puternică decât cuvintele — care ajung doar la un mic număr de 
oameni. 


% 


Dragostea DOMNULUI cuprinde şi disciplinarea noastră. 
X 


Nu încerca să creşti spiritual cu altă viteză decât măsura 
de creştere pe care o dă DUMNEZEU. EL doreşte mai mult 
decât ca tu să ai nişte cunoştinţe — vrea să trăieşti după planurile 
inimii Lui pentru tine. De aceea informaţiile nu te fericesc, de 
aceea nu poţi face tot ce ţi-ai dori să faci, căci inima Lui are 
pregătite, în taină, pentru tine lucruri, trăiri, stări şi fapte care 
îţi vor desăvârşi destinul şi vor manifesta viaţa lui DUMNEZEU 
— specifică şi unică pentru tine. 

X 

Eforturile proprii sunt grosolane, brute şi mânjite de 
carne, dar îndemnurile Duhului sunt gingaşe, sensibile şi fine. 

Trăieşti pentru HRISTOS şi atunci când foloseşti pentru 
EL talanţii pe care ţi i-a dăruit. 

x 

Să nu cauţi taine în afara DOMNULUI, dar caută-L pe EL ca 
să îţi descopere tainele inimii LUI. Vei fi păzit astfel de îngâmfare 
şi de primejdii; iar dacă DOMNUL va considera folositor să 
acumulezi informaţii utile în domeniile tale de manifestare a voii 
Lui, EL îţi va da şi libertatea şi capacitatea s-o faci. 

X 


Durerile sunt săbii care taie-n noi orice ne desparte de 
DOMNUL -— dacă permitem să fim curăţiţi! Căci altfel ne 
chinuie doar cu scopul să ne deschidă urechile la glasul 
DOMNULUI. 

Dacă DOMNUL nu-ţi permite acumularea informaţiilor 
pe care le pofteşti este pentru că acestea te-ar dărâma prin 
îngâmfare şi ţi-ar ucide viaţa lăuntrică, distrugând starea ta în 
Prezenţa DOMNULUI. 

Dacă vrei ca sufletul tău să fie înţărcat de sine însuşi, nu îl 
mai hrăni cu plăcerile nevinovate care îl delectează, ci fă în 
schimb lucruri incluse în destinul tău veşnic, folosidu-ţi talanţii 
la capacitate maximă. 

X 

În descoperirea Cuvântului nu se pătrunde prin puterea 
minţii, ci prin înţelepciunea duhului care foloseşte mintea ca 
unealtă — dar nu ca organ principal competent să descopere 
tainele Scripturii. Şi dacă am nevoie de cunoştinţa Cuvântului 
ca să nu mă rătăcesc, am neapărată nevoie de Duhul 
DOMNULUI ca să mă păstreze în Prezenţa LUI, ca să nu mă 
îngâmf din pricina cunoştinţei, pentru că trăirea prin minte mă 
ucide, dar trăirea prin duhul îmi inundă mintea cu viaţă şi pace. 

X 

Nu invidia pe nimeni pentru nimic, pentru că tu ai cea mai 
mare comoară: pe DOMNUL, în care sunt ascunse toate 
comorile înţelepciunii şi ştiinţei. 

X 


De fraţii tăi să nu te despartă gardurile sistemelor 
religioase, ci iubeşte-l pe fiecare aşa cum te-a iubit pe tine 
DOMNUL. 

X 

Caută valoarea omului — nu defectele lui — şi iubeşte-l aşa 
cum este. Priveşte-l mai presus de tine şi împlineşte-i nevoile pe 
care le poţi. 


% 


ISUS îmi este de ajuns. 
X 


Vorbirea voluntară în limbi, în timpul efortului fizic, 
capacitează fiinţa cu forţă şi înţelepciune pentru împlinirea 
sarcinii. 

În ultimă instanţă sufletul omului este o fiară ucigaşă de 
fraţi, prin judecare (cu verdicte şi sentinţe peste alţii), prin 
oprimare, prin asuprire, legalism, bigotism, prin biciul limbii, 
bârfă, intoleranţă, amestec — teoretic sau practic — în treburile 
lor etc. 

X 

Nu forţa duhul să manifeste ce nu vrea, ci trăieşte normal, 

iar el se va manifesta din sine şi tu îl vei percepe. 
X 


Între dialogul — sau monologul! — cu subiect politic, 
sportiv sau cu orice alt subiect, şi vorbăria cu subiecte spirituale, 
nu este nici o diferenţă, căci ambele sunt sufleteşti şi moarte 
câtă vreme cunoştinţa spirituală nu este transmisă la îndemnul 
Duhului — care-i dă viaţă. 

Funcționarea unei încheieturi nu e dată nici de 
organizare, nici de cârmuirea sufletească, ci de DUHUL 
DOMNULUI. 

Cine discerne lipsa vieţii dintr-o părtăşie e dator să 
mijlocească pentru ea, căci dacă şi alţii ar vedea-o, ar deveni 
subiect de rugăciune comună. O problemă a încheieturii văzută 
de un singur mădular nu se rezolvă fără mijlocirea lui şi nu 
trebuie transmisă în părtăşie decât la îndemnul DUHULUI care 
cunoaşte inimile şi timpul potrivit. 

x 


Sufletul care nu este înţărcat de vorbărie prin comunicare 
cu o persoană care îl iubeşte — sau doar îl acceptă aşa cum este 
— va devora şi va seca, prin ferocitatea fiarei lui, puterea de a trăi 
prin duhul şi de a-L atinge pe DOMNUL împreună, atât pentru 
sine, cât şi pentru cei cu care-şi comunică viaţa naturală. De 
aceea David spune: „Îmi vărs inima ca apa înaintea 
DOMNULUI”. Vărsarea inimii înaintea persoanelor care nu-ţi 
acceptă fiara sufletească atrage după sine respingere, judecare 
şi izolare din partea lor. Dacă nu ne putem înţărca sufletul prin 
comunicare cu DOMNUL, să alegem persoane care acceptă 

ferocitatea, jelania sau orice manifestare a sufletismelor noastre 
ca să-l putem înţărca prin comunicare — dacă vrem să-L urmăm 
pe DOMNUL mai departe pe calea LUI, lepădându-ne sufletul 
şi luând crucea. 

Comunicarea sufletească este ca şi curățirea unui izvor. 
Mâlul şi frunzele ce au umplut izvorul trebuie date afară pentru 
ca apa curată, ce izvorăşte, să poată umple tot locul săpat pentru 
izvor. 

Comunicarea sufletească unilaterală — sau monologul — 
strică relaţiile şi le dezechilibrează. Dacă nu eşti capabil să asculţi 
şi să înţelegi pe cel cu care comunici, închide-ţi gura şi nu strica 
şi relaţia pe care o aveţi cu vorbăria ta pe care o reverşi asupra 
lui, fără să-i dai timp şi ocazie — şi fără să-ţi doreşti — să-i cunoşti 
inima şi să te întâlneşti cu persoana lui. 

Vorbeşte la lună mai bine, decât să monologhezi peste o 
inimă care te iubeşte. 

X 

Dislocarea unui mădular dintr-o încheietură vie — pe care 
numai DOMNUL o poate crea — le mutilează pe amândouă. 

Rămâi în locul unde te-a aşezat DOMNUL şi fă doar ce EL 
te îndeamnă. 

X 

Începutul slujirii unui mădular este firesc, aşa ca Ismael. 
El poate rămâne aşa toată viaţa — chiar dacă foloseşte darurile 
DUHULUI şi talanţii după voia sa şi după mintea sa — va 
rămâne slujitorul DOMNULUI după propria materie cenuşie 
(gândire). 

Dar slujba DUHULUI nu va putea funcţiona unită cu cea 
firească pentru că ce este firesc prigoneşte ce este spiritual. 
DOMNUL îşi separă slujitorii prin DUHUL. „Este important ca 
slujitorii să nu se taie unul pe altul dacă vor să fie folosiţi la 
zidirea Bisericii Vii” (Rick Joyner). 

X 


Un suflet umil şi rugativ care şi-a iertat toţi datornicii, 
care se bizuie pe DOMNUL şi este dependent de EL, este 

protejat în sfera Prezenţei DOMNULUI de influenţa demonilor 
— indiferent de concentraţia lor din zonă. 
Înălţarea de sine scoate omul din Prezenţa DOMNULUI. 
X 


Împlinirea Cuvântului scris este o parte din frica de 
DOMNUL. Dacă cineva nu vrea să împlinească Scriptura pe care 
o vede, va pierde îndemnurile DUHULUI pe care nu-L vede. 

În vemurile din urmă oamenii nu vor suporta învăţătura 
sănătoasă a Scripturii, ci vor asculta de învăţători mincinoşi, 
aleşi după poftele lor, care le vor gâdila sufletul carnal cu 
adevăruri parţiale sau cu minciuni. 

X 

Cuvântul specific spus în situaţii specifice nu dă viaţă, ci 

este sabie — dacă nu e rostit sub îndemnul DUHULUI! 
X 

Nu puterea de convingere, argumentele sau verdictele tale 
constituie autoritate spirituală, ci viaţa duhului pe care o 
transmit — ori nu — cuvintele care le spui. 

X 

Dacă trăieşti prin dorinţe, nu ÎL poţi iubi pe DUMNEZEU 
din toată inima. 

Când faci planuri pentru viitor, încredinţează-le în Mâna 
DOMNLUI - abandonând trăirea lor anticipată prin dorinţe — 
ca să poţi rămâne liber. 

Leapădă tot ce ai în inimă ca să ÎL poţi câştiga pe 
DUMNEZEU în întregime. 

Trăirea prin dorinţe este unul din cele mai puternice 
motoare ale vieţii inimii. Numai trăirea prin duhul transferă 
persoana de pe tărâmul dorințelor în omul dinlăuntru. Inima şi 
puterea naturală a sufletului se hrănesc cu dorinţele, ca şi trupul 
cu mâncare, cu deosebirea că primele nu se satură niciodată, ci 
trec dintr-o dorinţă în alta. 

Doar puterea lui DUMNEZEU prin HAR poate înlocui 
trăirea prin dorinţe cu trăirea prin DUHUL — dacă omul vrea să 
renunţe la motorul dorințelor! 

Nimeni nu poate să facă Lucrarea lui DUMNEZEU decât 
DUHUL lui DUMNEZEU. EL alege oamenii pe care îi foloseşte 
şi care se vor simţi nevrednici pentru a fi folosiţi de DOMNUL. 
Sunt şi slujitori ai lucrărilor personale ori subordonați 
congregaţiilor, sistemelor şi organizaţiilor religioase care fac 
lucrarea acestora — dar nu Lucrarea DOMNULUI! 

Nu e suficient să fii bun de gură, să cunoşti Biblia, să fii 
inteligent şi capabil să faci lucrarea ta pentru DUMNEZEU. 
Trebuie ca EL ÎNSUŞI să te găsească şi să te aleagă pentru ceea 
ce EL decide, concepe, iniţiază şi face. Aceasta rămâne pentru 
veşnicie pentru că este Lucrarea DOMNULUI. Lucrările noastre 
vor deveni cenuşă şi scrum. Numai EL va fi înălţat în ziua aceea 
şi doar Lucrarea LUI aduce rod pentru eternitate. 

X 


Binecuvântările DOMNULUI nu le poţi cuceri cu sabia, ci 
sunt darurile inimii LUI pentru cei iubiţi de EL, dar care nu pot 
avea o dragoste vulcanică pentru EL şi în sărăcie şi în bogăţie. 
Când te bucuri de binecuvântările DOMNULUI mai mult decât 
de EL, ai făcut din ele un idol — la fel şi când le doreşti mai mult 
decât pe EL. 

DOMNUL ne dă binecuvântările Sale ca să le folosim şi să 
le administrăm pentru noi şi pentru alţii, dar nu să ne legăm de 
ele şi nu să le păstrăm ca posesii în inima noastră. 

X 


Duhul religios se manifestă şi prin păzirea sărbătorilor 
religioase fastuoase care nu au nimic de-a face cu relaţia 
personală cu DOMNUL şi care n-au fost poruncite de DOMNUL 
HRISTOS, ci au fost rânduite de oameni bine intenţionaţi, dar 
care au acţionat de capul lor — dovadă moartea spirituală, 
ritualurile moarte şi lipsa Vieţii lui DUMNEZEU din toate aceste 
sărbători, datini şi tradiţii omeneşti. 

X 


Să nu păstrezi nimic din ce ai — nici măcar sufletul tău — 
în inima ta, dacă vrei să-l poţi iubi pe DOMNUL cu toată 
puterea... 

Duhul bârfei se recunoaşte şi după interesul faţă de 
treburile altora, după tragerea de limbă pentru obţinerea de 
informaţii din viaţa cuiva, o complicitate vinovată şi secretoasă 
manifestată când se vorbeşte de rău o persoană absentă, după 
bucuria de a spune altuia lucruri rele despre alţii etc. 

Să cerem DOMNULUI puterea de a rupe continuarea 
bârfei neparticipând la ea, netransmiţând-o şi intervenind în 
monologul bârfitorului pentru a canaliza discuţia spre lucruri 
folositoare, spre veşti bune, spre DOMNUL şi lucrurile veşnice. 

X 


Dacă mergem la Adunare pentru a fi văzuţi acolo, pentru 
că alţii aşteaptă ca să mergem sau mânaţi de duhul religios al 
sărbătorilor creştine false, dar nu mergem de dragul 
DOMNULUI şi de dragul fraţilor, atunci mergem degeaba şi 
chiar în paguba vieţii spirituale şi împotriva DUHULUI. 

X 


Un suflet tratat şi frânt este un suflet lepădat de sine în 
favoarea DOMNULUI. 

Câtă vreme mai păstrăm dorinţe la care nu vrem să 
renunţăm pentru DOMNUL, trăim despărțiți de EL. 

Caută-L pe DOMNUL în clipa ce o trăieşti — căci EL nu te 
va dezamăgi! Nimic în afara LUI nu merită să fie obiectul şi 
scopul trăirii noastre. 

X 

Duhul religios se luptă să integreze creştinii în cât mai 
multe activităţi religioase, pentru ca ei să nu aibă timp de 
părtăşie cu DOMNUL şi cu fraţii. 

Ai curajul să fii diferit. Ai curajul să fii unic, tu însuţi cu 
DOMNUL tău. Iubeşte-i pe toţi, dar fii ceea ce te-a făcut 
DUMNEZEU pe tine pentru EL şi pentru oameni. 

X 


Când începi să renunţi la dorinţele tale pentru a-ţi uni 


inima cu DOMNUL, fericirea vine în inima ta. Dacă faci din 
orice altceva subiectul bucuriei şi al desfătării tale în afară de 

DUMNEZEU, pierzi sentimentul şi constiența Prezenţei Sale 
care satură, împlineşte şi fericeşte toată făptura ta. 

Cu cât îmi satur sufletul cu ce-şi doreşte, pierd viaţa, dar 
cu cât mi-l golesc de viaţa lui sufletească, câştig viaţa duhului. 
Golirea de sine se dezvoltă şi prin exersare. Şi poate că 
DOMNUL nu vrea să îţi refuze folosirea obiectelor necesare şi 
eficace, ci idolatrizarea lor prin dorinţa inimii care nu vrea să se 
rupă de ele. Goleşte-ţi inima de orice este în afara dorinţei după 
DOMNUL, căci orice altă dorinţă ce se aprinde în ea îţi seacă 
viaţa lăuntrică. 

X 

În nesiguranța necunoscutului din viitor singura soluţie 
care te păstrează întreg este încrederea în DUMNEZEU şi 
aşteptarea la BUNĂTATEA LUI. 

Binecuvântată e odihna înaintea DOMNULUI, când totul 
în tine tace aşteptându-L pe EL... 

X 


Părtăşiile cu suflete nezdrobite şi atingerea cu suflete 
negolite de sine, lovesc duhul şi seacă viaţa lăuntrică deoarece 
carnea luptă împotriva duhului. 

X 

În viaţa spirituală (creştină) nu poţi avea decât 

experienţele pe care le îngăduie DOMNUL. 
X 


Ceea ce eşti determină ceea ce faci. Ceea ce eşti în 
HRISTOS determină drumul tău spiritual şi partea voluntară a 
faptelor tale — care nu sunt influențate de circumstanţe. 

X 


Cred că atunci când cel mai aproape de mine îmi face clipe 
amare, DOMNUL vrea să dăltuiască adânc şi bun ceva în inima 
mea. 

X 

Golirea de mine îmi aduce fericire, mulţumire cu ceea ce 

am şi trăire angajată în viaţă şi în Prezenţa DOMNULUI. 

Există un mod înnăscut, guraliv şi firesc de a-L predica pe 
HRISTOS, plin de invidie pe alţi predicatori şi lipsit de ungere, 
care este o urâciune pentru DOMNUL şi pentru omul lăuntric. 

x 


Rezervă-ţi fericirea de a dărui ceea ce poţi celor lipsiţi, iar 
inima ta se va bucura şi DUMNEZEU te va răsplăti cu 
binecuvântări înmulţite. 

X 

Harul este cel care ne aduce creşterea duhului, 
capacitatea lepădării de sine, centrarea în DOMNUL -— dar 
colaborarea noastră cu DOMNUL în ziua cercetării este 
esenţială. 

X 

Nu lupta cu diavolul pe terenul lui, căci te va lovi pe tine 
sau familia ta. Nu eşti în luptă legitimă decât pe terenul 
DOMNULUI, acolo unde persoana pentru care lupţi a făcut 
legământ cu DOMNUL. 

X 

Dacă noi creştinii secolului XXI nu ne vom întoarce la 
DOMNUL -— în sensul manifestării vieţii duhovniceşti asemenea 
primilor creştini — vom fi invadaţi de lume şi călcaţi în picioare 
ca sarea fără gust. Deja suntem înglodaţi în tot felul de 
organizaţii şi manifestări fireşti şi lumeşti pe care DOMNUL nu 
le-a dorit şi pe care le-am adus de capul nostru în Adunare. 

Cercetaţi viaţa Adunării primilor creştini şi comparaţi-o 
cu ce avem astăzi — şi cine vrea să vadă deosebirea să înţeleagă, 
dar cine nu vede, să nu vadă. 

X 

Să nu fii dezamăgit când nu trăieşti nimic nou cu 
DOMNUL şi când totul ţi se pare pustiu în jur; rămâi la felul cum 
L-ai cunoscut până acum. Eşti într-o perioadă de trecere, de 
creştere, care necesită trecerea unui timp până iar ţi se va arăta 
DOMNUL. Citeşte Cuvântul când ţi-e foame de el şi roagă-te cât 
poţi, fără sforţări sufleteşti. Stai în tăcere înaintea DOMNULUI, 

dar în mod normal, fără suprasolicitări. Avem un DUMNEZEU 
normal pentru care şi minunile-s normale şi trecerea din slavă 
în slavă. 

Cât timp nu faci nici o lucrare sub îndemnul DUHULUI, 
trăieşte în HARUL pe care DOMNUL îl lasă, curgând, în inima 
ta (dacă l-ai cerut). 

O zi peste care n-am cerut HARUL DOMNULUI este o zi 
chinuită, dificilă şi tristă. 

X 

Dacă rupi la tine lanţul purtării de vorbe, ai învins păcatul 
bârfei. 

X 

Încăpăţânarea de a-L determina pe DOMNUL să facă 
ceva, altfel decât prin rugăciune şi prin HAR, este lupta cărnii 
cu spiritul şi îndepărtare de susurul blând şi subţire. 

Nu-l impune DOMNULUI calea pe care să ţi se descopere, 
ci lasă-I libertatea să te surprindă oricum doreşte EL. 

X 


Maturizarea şi mijlocirea pentru mesagerii Evangheliei 
înlătură invidia şi concurenţa dintre ei. 
X 
Se pare că noi oamenii avem o obsesie a faptelor. Cred că 
DOMNUL aşteaptă de la noi şi o relaţie a inimii cu EL, din care 
faptele vor decurge. 
x 
Ce liniştit eşti când siguranţa ta e oferită parţial de bani, 
de haine, de casă, de ordine socială şi relaţii, dar nu vei fi fericit 
decât atunci când încrederea ta nu se bazează pe ceva din lume, 
ci pe ÎNSUŞI DUMNEZEU! 
X 
Tu nu eşti responsabil de drumul tău spiritual din viitor — 
pe care nu-l cunoşti. E treaba STAPANULUI SUPREM- 
IEHOVA unde şi cum te cheamă să mergi, dar eşti responsabil 
să faci ceea ce te-a chemat pâna acum. 

Unul din cele mai mari privilegii pe care le are un creştin 
este să poată comunica, prin rugăciune şi prin duhul său cu 
CREATORUL. 

X 

Nu privi Voia DOMNULUI ca pe o fatalitate, ci 
abandonează-te ei ca picătura de ploaie în ocean. DUMNEZEUL 
meu este în stare să mă capaciteze să trec prin orice vrea EL să 
trec şi este capabil să transforme răul spre binele meu -— şi o va 
face — căci aşa este DUMNEZEUL meu! 

X 


Sufletul este mai uşor de stăpânit într-un trup muncit 
decât într-unul odihnit. Încrederea în DOMNUL aduce şi chef 
de viaţă. 

X 

Incertitudinea viitorului şi îngrijorările favorizează 
tristeţea, stresul şi depresia. Încrederea în DOMNUL este un 
medicament eficace şi subordonează sufletul sub duh, 
indiferent de circumstanţe. 

x 

Pofta altor lucruri este una din cele mai subtile forme ale 
iubirii de sine. Comorile pământului hrănesc carnea, dar 
părtăşia cu DOMNUL satură omul lăuntric. Nu poţi intra în 
Prezenţa DOMNULUI decât prin HAR. 

x 


Autocentrarea este fiica iubirii de sine. Părerea de sine 
înalţă eul hrănind orgoliul şi mândria - care poate fi chiar 
spirituală. Lepădarea de sine dizolvă consideraţia de sine, 
părerea de sine, plinătatea de sine şi siguranţa de sine, punând 
eul jos, ca să îndrepte inima spre DOMNUL ca singura sursă de 
viaţă, de încredere şi sens. 

X 

Nu apăra lucrarea DOMNULUI prin forţa sufletului, căci 
numai DUHUL poate convinge şi poate descoperi lumina celui 
orb. 

Sunt perioade ale copilăriei când ne dorim mari daruri 
spirituale şi însărcinări pentru slujire de la DOMNUL, dar mai 
târziu descoperim că DOMNUL lucrează întâi în inima noastră 
profund, încet şi definitiv. După o anumită măsură a lucrării 
crucii în inima ta poţi să alegi între trăirea prin suflet ori prin duh. 

x 


Munca sănătoasă este unul din medicamentele depresiei. 
x 
În duhul legii sufletul poate susţine gusturile, părerile şi 
plăcerile sale, folosind şi versete din Cuvânt. 
X 


DOMNUL nu lucrează după şabloane. În perioade diferite 
din viaţă EL poate lucra diferit, fără să-şi calce principiile, căci 
multe, ciudate şi bune sunt căile DOMNULUI. 

X 

Nu te culca cu gândul de a te refugia în somn, căci 
gândurile serii îţi programează trezirea, iar gândurile 
dominante ale dimineţii te programează peste zi. Scopul zilei îţi 
determină acţiunile şi organizarea ei. Dorinţa de acţiune 
declanşează capacitatea de acţiune. 

„Somnolenţa face sufletul apatic” — zice Solomon. 

Un trup neobişnuit cu acţiunea se disciplinează prin 
voinţă şi exerciţiu. 

X 

Duhul lui Antihrist încolţeşte şi răsare din iubirea de sine 

amestecată cu influenţa vrăjmaşului. 
X 


Idolul inimii atrage atenţia şi concentrarea ei subjugând-o 
apoi, ca să se plece înaintea lui până la închinare. 

„O nevoie împlinită este un pom de viaţă.” Dorinţele ce nu 
se ridică la rangul de nevoi nu fac decât să hrănească puterea 
sufletului, idolatria, capriciile, mofturile şi lăudăroşenia vieţii. 
Inima ajunge să se ataşeze până la idolatrie de lucrurile care-i 
plac, uitând Cine i le-a dăruit şi fără a-L iubi cu toată puterea ei 
pe DOMNUL. 

Recunoştinţa inimii adresată lui DUMNEZEU pentru 
împlinirea nevoilor este opera duhului. 
Fără duhul, inima se rătăceşte şi devine idolatră. 
X 
Fiecare cadou al vederii lucrurilor pe care nu le-ai văzut, 
costă suferinţă. Sunt lecţii puternice pe care numai suferinţa te 
face să le înveţi. Poţi trăi în starea ta pe loc toată viaţa, dar 
rugăciunea: „Arată-mi ce nu văd” îţi descoperă cărarea vieţii 
care te duce, mai departe, prin transformări adânci. Nu o fă dacă 
nu eşti dispus să fii modelat în foc, dar fă-o ori de câte ori eşti 
nemulţumit de starea în care ai ajuns. Domnul să fie cu tine, 
prin Har, în suferinţa care te transformă după chipul Său. 
X 


Nu fi atât de mândru încât să refuzi ajutorul care îl 

primeşti, căci DOMNUL ştie mai bine ca tine de ce ai nevoie. 
X 

Atitudinea este o capacitate a voinţei. Ea te poate pune în 
legătură cu duhul. Starea sufletească generată de o anumită 
atitudine nu este trăire spirituală, dar ea poate corecta un mod 
greşit de trăire prin suflet. Duhul este dincolo de decizii, de 
asceză, altruism şi efort propriu. Duhul este viaţă şi viaţa 
spirituală este libertate. Duhul transcende zbaterea stărilor 
sufleteşti cu extremele sau cu bunul lor simţ. Poţi să faci extrem 
de multe prin sufletul tău, dar important este ceea ce eşti. Dacă 
ceea ce faci nu vine din curgerea vieţii veşnice, va arde în foc. 
Nu-ţi programa faptele bune, dar fă-le pe acelea care-ţi ies în 
cale — şi dacă poţi, fă-le cu dragoste! Un suflet frumos nu este 
mai spiritual decât unul urât, ci este moral. Moralitatea 
sufletească este o spoială văruită — dacă nu izvorăşte din viaţa 
omului lăuntric. Nu fapta este testul, ci din ce rodeşte ea: din 
carnea sufletească ori din viaţa veşnică; fiindcă rodul cărnii este 
mort, dar viaţa veşnică rodeşte fructe veşnice. Un suflet 
nelepădat devine exacerbat în pofte după lucruri, după bani, 
cunostinţe, apreciere etc. Dar nu e suficientă lepădarea 
sufletului, ci e necesară şi curgerea vieţii de înviere a duhului 

prin el, ca să-i dăruiască roade bune şi desăvârşite. De aceea nu 
accentul pe lepădare naşte viata, ci duhul care se manifestă în 
cei care-l doresc pe DUMNEZEU în ei, până la trăirea şi 
manifestarea LUI prin vasele de lut care suntem. Accentul nu se 
pune nici pe lepădarea sufletului, nici pe trăirea prin dorinţele 
inimii — ca un revers la legalism -— ci pe trăirea cu DOMNUL şi 
pe relaţia cu EL. Meditarea şi starea înaintea DOMNULUI aduc 
echilibru în suflet — care nu poate funcţiona fără ceva în mână... 
Punându-i în mână viaţa cu DOMNUL îl dezlegi de viaţa carnală 
şi-l conectezi la viaţa duhului. Până ajungem să distingem Viaţa 
DOMNULUI din noi, ne lovim de multe eşecuri şi confuzii. În 
procesul de discernere a binelui de rău se înnoieşte mintea. 
Faptele sufleteşti sunt moarte pentru că nu conţin viaţa veşnică 
ce izvorăşte din duhul. Sufletul tratat de DOMNUL nu poate 
transmite viaţa dacă duhul nu iniţiază, nu îndeamnă şi nu dă 
curgerea vieţii. Sufletul nu poate provoca această curgere, dar 
se poate pune în poziţia de receptivitate la îndemnurile duhului. 
Când nu te mai obligi şi nu mai faci o lege din rugăciune şi din 
citirea Cuvântului, ele se manifestă de la sine la intervalul setei 
şi foamei lăuntrice după DOMNUL. 
X 


Duhul depresiei vine prin stări sufleteşti care — odată 
acceptate — aduc gânduri negre până la gânduri de sinucidere. 
Nu le accepta sub nici o formă, căci acest duh a dus multe suflete 
în iad. 

X 

Poţi să ieşi din duhul judecății iertându-i pe cei care ţi-au 
înjunghiat inima. Chiar dacă-L poţi determina pe DOMNUL să-i 
judece, tu nu vei fi vindecat şi liber până nu îi vei ierta. Trebuie 
să fii pregătit să suferi atâta timp cât DOMNUL îngăduie să-ţi 
ridice un vrăjmaş; mijloceşte pentru el — dacă ai pe inimă 
aceasta — şi-l vei putea accepta. 

X 

Dacă eu sunt unit cu DOMNUL, nimic nu mi se poate 

întâmpla fără îngăduinţa LUI. 

Unul din rosturile vieţii este munca pentru asigurarea 
existenţei. 

X 

Călăuzirea prin duhul literei — deschizând Biblia la 
întâmplare - poate fi îngăduită şi aprobată de DOMNUL în 
perioada de imaturitate şi-n timpuri de disperare, dar scopul 
DOMNULUI este călăuzirea prin omul lăuntric, prin ungerea 
care este în noi, prin pacea lăuntrică, prin judecată sănătoasă, 
prin fraţi, prin cunoaşterea voii DONNULUI din Cuvânt etc. 

Această călăuzire poate chiar să difere de cea prin duhul 
literei — dacă nu prin conţinut, cu siguranță prin viaţa din 
DOMNUL. Când începem să percepem voia DOMNULUI altfel 
decât prin duhul literei, a venit timpul sfârşitului celei din urmă 
— pe care DOMNUL a acceptat-o pentru că nu aveam altceva. 
Lucrarea DUHULUI SFÂNT în noi e tainică şi omul lăuntric 
creşte pentru cunoaşterea ei, iar noi deosebim trăirea prin 
duhul. 

Când DOMNUL nu-ţi oferă nici o călăuzire înseamnă că 
se bazează pe discernământul tău — căci vei alege ceea ce este 
bun. 

X 

O inimă nemulțumită fierbe ca un cazan în clocot, dar „o 
inimă mulţumită are un ospăț necurmat” şi îşi găseşte odihna în 
DOMNUL. 

X 

Printre rosturile vieţii se numără şi gătitul hranei şi 
spălarea îmbrăcăminţii. 

X 

Diavolul caută — prin duhurile răutăţii — să-şi facă 
locuinţa în sufletul nostru, prin stări de deznădejde, de tristeţe, 
nemulţumire, mânie, depresie etc., pentru a ne împiedica 
receptivitatea la omul lăuntric. Dacă am fost învăţaţi de 
DOMNUL să deosebim starea normal transparentă a sufletului 
de una alterată prin duhuri rele, ne vom dezice de diavol şi ne 

vom împotrivi lui şi stărilor cu care el vrea să ne copleşească 
sufletul. 

Satana încearcă să ne manipuleze prin stări sufleteşti ca 
să ne despartă — dacă poate — de DOMNUL sau cel puţin să ne 
facă să ne revoltăm ori să aruncăm totul peste bord. 

X 

Unul din cele mai de preţ comori pentru un creştin este 
comuniunea cu DOMNUL; în timpul ei duhul respiră, se 
hrăneşte şi se dezvoltă. Noi nu o putem provoca — pentru că este 
darul DOMNULUI — dar ne putem pune în poziţie de 
receptivitate pentru ea stând înaintea DOMNULUI şi așteptând 
ceea ce EL vrea să lucreze în noi. 

Când DOMNUL îţi cere să laşi totul din mâini şi ţi le ia pe 
rând pe toate, o face ca să-ncepi şi să poţi să-L doreşti pe EL mai 
mult decât orice, ca să ţi se poată dărui: EL infinit şi perfect — 
ţie fărâmă din pulberea lumii!... 

Orice preţuieşti sentimental mai mult decât pe DOMNUL 
este un idol. 

X 

Prin repetarea dorințelor, a poftelor, sentimentelor şi 

atitudinilor, sufletul este programat pentru retrăirea lor. 
X 


Părtăşia cu DOMNUL este cea mai mare bucurie de pe 
pământ, iar abandonarea în Mâna LUI este o parte din 
eliberarea de eu. 

X 

Din cauza marii suferințe nu mai vezi beneficiile 

cuptorului prin care eşti trecut şi încercat. 
x 


Numai când te lepezi de tot ce ai şi de viaţa ta, devii liber 
să-L urmezi şi să-L iubeşti pe DOMNUL HRISTOS. Atunci 
inima nu mai are decât dorinţa — ce trebuie cultivată — de a-L 
urma pe DOMNUL. Este o diferenţă între lepădarea de sine din 
voinţa proprie şi lepădarea pe care o lucrează DUHUL SFÂNT. 
Lucrarea DUHULUI vine din interior şi eliberează inima de tot 
ce e străin de DOMNUL în ea. 

Încrederea în DOMNUL şi aruncarea îngrijorărilor 
asupra Lui îţi transmit o putere din DUMNEZEU care te ajută 
să treci cu capul sus prin greutăţile vieţii. Bucuria mea se naşte 
din bizuirea pe DOMNUL. 

Există prezenţe spirituale exterioare ce se luptă să imite 
Prezenţa DOMNULUI, ca să ne înşele. Ele pot influenţa chiar 
trupul şi sufletul nostru, iar dacă nu le discernem de la început, 
să ne rugăm ca să rămână dacă sunt de la DOMNUL, iar dacă 
sunt de la cel rău, să plece. 

Lângă persoane a căror influenţă negativă te presează sau 
te depersonalizează, roagă-te, pentru că duhul care influenţează 
— însufleţeşte sau stăpâneşte — sufletul lor e mai puternic decât 
tine; de aceea ai nevoie de legătura cu DOMNUL. 

Cele mai folosite aparate din lume de către duhul lumii 
sunt televizorul şi computerul accesate în mod carnal — 
sufletesc. 

X 

Prin închinare realizăm comuniunea cu DOMNUL, 
creşterea omului interior şi smerirea sufletului. 

Ce sfânt şi bun e obiceiul închinării. 

X 

Goana după lucruri întrerupe şi blochează relaţia cu 
DUMNEZEU. 

X 

Închinarea este un HAR care vine din duhul. Sufletul nu 
este capabil de nimic spiritual — căci el aparţine cărnii. În 
HARUL închinării tăcute simţim Prezenţa DOMNULUI prin 
omul dinlăuntru. Acesta este unul din cele mai preţioase 
HARURI pentru un creştin, dincolo de lumea simţurilor, a 
făpturilor şi a gândurilor. 

X 

Pe sufletul cuprins de pofta altor lucruri nu-l satură nici 
tot pământul. Această poftă este o parte din lumea prin care 
diavolul se luptă să influenţeze şi să lege sufletul şi inima 

oamenilor de materia care va arde în final, ca să-i despartă de 
DUMNEZEU. 
X 

După cum HRISTOS DOMNUL locuieşte în duhul nostru, 
şi noi suntem aşezaţi de DUMNEZEU în HRISTOS, la dreapta 
TATĂLUI, în ceruri. Acest lucru îl putem simţi uneori în 
comuniunea cu DOMNUL. 

X 

În căutarea sa după dăinuire şi pentru săturarea 
egoismului său, sufletul ajunge să dorească veşnicia lucrurilor 
pe care le consideră valoroase — şi care nu sunt decât nişte idoli. 

Renunţarea la orice simţ al proprietăţii aduce lăuntrului 
eliberare de o mare presiune firească. Sufletul se hrăneşte şi se 
dezvoltă şi prin emoţiile artificiale produse de filme, astfel încât 
devine greu de lepădat — dacă nu renunţăm la acest gen de 
dezvoltare carnală a persoanei noastre. Duhul lumii dezvoltă 
carnea sufletească şi trupească, dar DUHUL DOMNULUI 
dezvoltă omul lăuntric şi închinarea. Duhul lumii te scoate din 
realitate, dar DUHUL DOMNULUI te face conştient de ea. 
Vizionarea emisiunilor televizate necreştine întrerup relaţia cu 
DUMNEZEU. 

X 

HARUL comuniunii cu DOMNUL ne oferă — după dorinţa 
DOMNULUI — şi Părtăşia cu DUHUL SFÂNT din noi, cu ISUS 
DOMNUL în care locuim şi cu TATĂL -— prin intrarea la Tronul 
Său de Îndurare. HARUL diferit ni se oferă după dorinţa 
DOMNULUI. Uneori ajungem doar să citim Cuvântul şi să ne 
vărsăm inima înaintea DOMNULUI, dar EL nu va lăsa flămând 
duhul nostru şi nici omul nostru lăuntric însetat după dragostea 
Prezenţei Sale, căci DOMNUL ne cunoaşte toate nevoile, 
dorurile şi suspinele. 

Când cauţi să intri în Prezenţa lui DUMNEZEU fără o 
atitudine de închinare, nu realizezi decât o stare sufletească. 
Când primeşti HARUL închinării înaintea DOMNULUI, devii 
una cu EL. Cel ce se închină devine una cu subiectul închinării. 

Viaţa duhului curge de la sine viu şi lin, dar viaţa sufletului se 
manifestă prin forţele lui în mod grosolan şi fără fericire — căci 
numai duhul eliberează fericire în fiinţa umană. 
X 
Viaţa este un mare dar din partea lui DUMNEZEU şi 
responsabilitatea faţă de viaţă este una din cele mai mari datorii 
umane. 
X 
Retrăirea amintirilor combinată cu povestirea lor este o 
parte a forţei sufleteşti care n-a fost tratată prin cruce şi-n 
acelaşi timp este o hrană pentru suflet — căci sufletul se dezvoltă 
manifestându-se. Atenţia pe care o acordă oamenii sufletului îl 
hrăneşte pe acesta cu plinătatea de sine (de care numai DUHUL 
DOMNULUI, prin omul lăuntric, ne poate face conştienţi). 
Chiar dacă numai duhul poate produce golirea de sine, ne 
putem pune în stare de disponibilitate pentru aceasta prin 
atitudinea ce o luăm, de bunăvoie, în inima noastră... 
X 
Supărarea şi rănile sufleteşti netratate dau naştere la două 
stări emoţionale în sufletul nostru: neiertarea şi amărăciunea. 
Neiertarea o observăm uşor şi o putem dizolva prin revocarea 
atitudinii decise în urma acestui sentiment, împreună cu 
rugăciunea ca DOMNUL să ne ajute să iertam. Dar amărăciunea 
este mai subtilă şi ascunsă, căci numai după mult timp o vedem 
prin lumina DUHULUI SFÂNT. Unul din semnele că ea există 
este că omul care ne-a pricinuit supărarea nu mai este pentru 
noi ca înainte, când nimic rău nu ne provocase. Amărăciunea 
întinează inima şi murdăreşte conştiinţa astfel încât relaţia cu 
DOMNUL suferă şi nu mai suntem copii la răutate. Nu putem 
scăpa de amărăciune prin eforturile proprii, ci numai DOMNUL 
ne poate elibera de ea în urma rugăciunii. Abia când am scăpat 
de amărăciune devenim oameni cu inima liberă să-L iubească 
pe DUMNEZEU şi pe oameni. Inima curăţită de amărăciune se 
leagă de DUMNEZEU şi-L vede pe DUMNEZEU. 
DOMNUL ca MÂNTUITOR vrea să ne elibereze de cătuşele 

şi de chinurile interioare pe care ni le produce amărăciunea 
(pentru că nu iertăm cu adevărat decât atunci când putem iubi pe 
cel ce ne-a făcut rău, oricât de mare ar fi răul pe care ni l-a făcut). 
Dacă nu iertăm ori dacă mai avem amărăciune în inima noastră, 
DOMNUL lasă inima noastră pe mâna chinuitorilor — care sunt 
demoni — pentru că EL ne-a iertat, dar noi nu vrem să iertăm... 
Amărăciunea arată starea adevărată a inimii în relaţie cu altă 
inimă care ne-a greşit, ne-a jignit sau ne-a rănit. 

DOMNUL să ne dea lumina, ajutorul şi eliberarea Sa, ca 
să putem ierta din toată inima pe cei care ne-au greşit şi să-i 
putem iubi. 

A avea o inimă curăţită de amărăciune împotiva altora 
înseamnă a avea o inimă deschisă şi sensibilă la îndemnurile 
DUHULUI SFÂNT din omul lăuntric. Se poate ca sentimentul 
amărăciunii să nu dispară dintr-odată, dar până se va topi de 
tot, să-l aducem în rugăciune înaintea DOMNULUI oricând îl 
percepem şi să-l încredinţăm LUI; „iar CEL ce a început în noi 
această bună lucrare o va duce la bun sfârşit”. 

X 

De multe ori DUMNEZEU se ascunde când ÎL căutăm, ca 
să ne facă să-L iubim şi să ÎL preţuim mai mult când ÎL regăsim. 
Ascunderea LUI măreşte foamea noastră după EL şi ne 
determină să ne vedem nimicnicia când suntem lipsiţi de 
Prezenţa lui conştientă şi de comuniunea cu EL. 

X 


Dacă eşti născut din nou (din DUMNEZEU), nu fă eforturi 
să te rogi, căci rugăciunea va veni de la sine. Nu-ţi fă un obicei 
din rugăciune, căci ea vine neprogramată pentru că este o 
manifestare normală a duhului tău înviat. Trăieşte natural viaţa 
familială şi socială, căci viaţa duhului se va manifesta de la sine. 
Rugăciunea din omul dinlăuntru vine de la sine şi îţi oferă 
comuniunea cu DOMNUL. Viaţa duhului curge însufleţind 
sufletul cu veşnicia Vieţii de Înviere a DOMNULUI HRISTOS. 
Faptele vieţii duhului primesc răsplata DOMNULUI. 

DOMNUL ne ia lucrurile de care ne legăm inima, ca să 
putem să ne legăm numai de EL. 

Afirmarea de sine este o manifestare sufletească — 
interioară sau exterioară — a eului nostru, de care ne putem 
dezice prin atitudine, dar de care numai viaţa duhului ne scapă. 

Suficienţa de sine este una din cauzele care opresc 
îndreptarea spre DOMNUL. Sufletul nezdrobit se blochează 
prin suficiența de sine — care se hrăneşte cu binecuvântările 
DOMNULUI pe care-L limitează faţă de sine prin această stare 
împietrită. 

Importanţa de sine nu este atât o dovadă a gândului 
veşniciei din noi, cât o orbire sufletească ce ne opreşte să 
întrevedem valorile trecătoare şi veşnice ale semenilor noştri. 

X 


Duhul resimte lucrările sufleteşti ca pe un efort zadarnic 
— fie că sunt rugăciuni, poezii, cântări sau dărnicii sufleteşti — 
pentru că originea lor nu este DOMNUL, ci omul natural şi eul; 
ele vor arde în foc şi nu vor avea răsplată. Doar ceea ce provine 
din duh -— şi îşi are astfel originea în DUMNEZEU -— va rodi, va 
zidi şi va fi răsplătit. Iată odihna! Căci munca sufletului e 
zadarnică, dar duhul rodeşte de la sine, independent de suflet. 
Eforturile proprii frânează rodirea duhului, iar faptele sufleteşti 
opresc manifestarea lui. Talentele sunt sufleteşti şi DOMNUL le 
tratează prin metodele LUI. Nu vom putea să cucerim cerul şi 
oamenii pentru DUMNEZEU prin talentele noastre — chiar dacă 
le-am avea cu carul. Dar când DOMNUL se va manifesta prin 
noi din omul dinlăuntru, va avea izbândă. Toiagul lui Aron a stat 
o noapte în chivot şi a rodit, dar nu de la sine, ci din HARUL 
DOMNULUI manifestat în el. 

De ce sunt aşa puţine schimbări de caracter şi atâta 
pustietate în Adunări? — Pentru că omul lucrează prin sine 
însuşi şi nu lucrează prin DUMNEZEU din omul lăuntric. De 
aceea secerăm ceea ce semănăm. „Cine seamănă în carne va 
secera putrezirea, dar cine seamănă în duhul va secera viaţa 


y» 


veşnică. 

Producțiile creştine sufleteşti sting duhul. 
Nu eforturile proprii te vor conduce în manifestarea 
duhului, ci aşteptarea lui în linişte, în odihnă şi pace. 
X 
Părtăşia cu DOMNUL ne deschide perspectiva veşniciei şi 
oferă grija LUI specială pentru noi. DOMNUL este totdeauna cu 
noi, dar uneori ne retrage sentimentul Prezenţei Sale ca să ne 
crească foamea după EL şi maturitatea de a umbla credincioşi 
în lucrurile care le-a transformat deja în noi, până acum. EI ne 
retrage sentimentul Prezenţei Sale şi ca să creeze în noi foamea 
după cunoaşterea şi întâlnirea cu EL, în Cuvânt. 
X 


Dacă oamenii te-au dezamăgit, dacă bisericile te-au 
dezamăgit, fi sigur că DOMNUL nu te va dezamăgi niciodată. 
Caută-L din toată inima şi fi credincios în ceea ceţi-a încredinţat 
— căci credincioşia ta va avea răsplată în Ziua cea mare. 
DUMNEZEU a-ngăduit să fii dezamăgit de tot ce cunoşti 
spiritual pe pământ, ca să-L poţi căuta şi iubi pe EL mai mult 
decât orice. 

X 

Adevăratul curaj este trăirea vieţii cu toate suferinţele pe 
care le aduce un viitor necunoscut. Fără perspectiva lui 
DUMNEZEU asupra viitorului, libertatea se pierde şi eşti 
limitat şi închis, oriunde ai fi. Necunoscutul viitorului creează 
confuzie, nesiguranţă şi îngrijorare. Doar Cel ce este „Cel ce 
vine” ne poate mângâia inimile şi ne poate calma nervii obosiţi 
— dacă ne încredem şi ne bizuim pe EL. 

În seceta pustiului îmi pun speranţa în DOMNUL şi mă 
aştept la Bunătatea LUI. 

X 

Nu poţi trăi viaţa la modul absolut, dar poţi să intri în tine 
însuţi şi „să recunoşti rana din inima ta” — dacă vrei să fii 
ascultat şi binecuvântat de DOMNUL. Tot ce face omul poartă 
pecetea imperfecţiunii, a trecerii şi a stricăciunii. Numai ce face 
DOMNUL este perfect şi veşnic. 

Nimic din practica creştină nu poate înlocui relaţia 
personală cu ISUS DOMNUL; aceasta este cea mai mare nevoie 
a creştinului, apoi fraţii. 

x 

Somnul, pierderea timpului, apatia şi deprimarea cuprind 
sufletele inactive şi nedeprinse cu acţiunea constructivă şi cu 
concentrarea spirituală. 

X 

Emisiunile televizate provoacă uzura creierului mai mult 
decât alte activităţi cerebrale şi golesc sufletul de viaţa omului 
lăuntric. 

X 

Una este povara inimii şi alta sarcina duhului. Povara 
inimii ţine de intenţiile bune ale sufletului — sau chiar de 
influenţa vrăjmaşului — dar sarcina duhului conţine Voia şi 
intenţiile lui DUMNEZEU. Povara inimii te stresează, dar 
sarcina duhului te eliberează. 

X 

Cu DOMNUL pătrunzi şi răzbaţi şi-n medii ostile, 
întunecate şi deprimante. 

X 

Repetarea faptelor dragostei dintâi prin efortul propriu şi 
nu din îndemnul duhului, te duce sub jugul legii — care 
acţionează foarte subtil, furând  slobozenia copiilor 
DOMNULUI... Chiar şi rugăciunea sufletească este rezultatul 
efortului propriu şi te bagă sub lege — răpindu-ţi libertatea 
duhului. 

X 

Munca pentru câştigarea pâinii şi pentru întreţinerea 
vieţii biologice face parte din rosturile vieţii. Nu toţi suntem 
destinaţi să producem mari schimbări sociale, dar toţi suntem 
chemaţi să ne lăsăm schimbaţi prin DUHUL, după chipul 
DOMNULUI HRISTOS. 


% 

Nici măcar clipa aceasta nu-i a mea, ci a Celui ce mi-o 
dăruieşte. 
X 
Părerea bună despre sine este una din formele ascunse ale 
mândriei şi a iubirii de sine. 
x 
Nu desconsidera durerea nimănui, că nu ştii când vei 
suferi şi tu... Atunci vei înțelege şcoala durerii... 
X 


Orice efort omenesc de a trăi viaţa creştină este sortit 
eşecului, dacă această viaţă nu se manifestă spiritual în 
dezvoltarea ei normală prin HARUL DOMNULUI. Numai 
DOMNUL HRISTOS din noi poate trăi creştineşte; noi 
producem doar imitații de scurtă durată care se destramă ca 
fumul. 

Una este să vezi HARUL şi alta să-L laşi să activeze în viaţa 
ta, renunțând la eforturile proprii de a-l provoca sau de a-l 
înlocui. 

Atitudinile bune sunt încercări ale sufletului de a duce o 
viaţă creştină în puterea cărnii ori pentru a-i merge mai bine în 
viaţa pământească. 

Nu trebuie să aştept ceva de la mine în ce priveşte 
dezvoltarea vieţii spirituale, ci numai de la DOMNUL HRISTOS 
şi de la HARUL LUI. Căci dacă nu primesc HAR pentru o 
atitudine bună în faţa DOMNULUI, nu pot s-o menţin. 

X 


Întâmpină evenimentele vieţii ca venind din partea lui 
DUMNEZEU, căci fără îngăduinţa Lui nici oamenii, nici 
diavolul, nu pot face nimic. 

X 

În timpul unei lungi aşteptări resemnarea şi încrederea în 
DOMNUL eliberează viaţa interioară, iar aşteptarea devine mai 
uşoară. 


% 


Nu există fericire pe pământ, decât în DOMNUL. Nici 

bogăţiile pământului, nici sănătatea, nici relaţiile nu pot oferi 
bucuria fericirii profunde. 
Pe sufletul nostru nu-l satură nici toată lumea, dar în 
DOMNUL el îşi găseşte împlinirea. 
X 


Ce uşor se strecoară în inimă alte lucruri care domnesc în 
locul DOMNULUI... 
X 
Rugăciunea prin care inima ÎL atinge pe DOMNUL face 
parte din atmosfera cerului. Când HARUL DOMNULUI atinge 
inima, rugăciunea sufletească devine spirituală pentru că intră 
în acţiune omul lăuntric. Rugăciunile sufleteşti sunt iniţiate de 
suflet, dar numai duhul are comuniune cu DUMNEZEU -— care 
este DUH. DOMNUL răspunde însă şi rugăciunilor sufleteşti 
care exprimă nevoi ale creştinului. În Bunătatea Lui, Domnul 
răspunde şi unor rugăciuni ale necreştinilor, dar să nu creadă 
cineva că dacă DOMNUL i-a ascultat câteva rugăciuni va intra 
în cer fără pocăință şi încredere în ISUS DOMNUL pentru 
iertarea păcatelor, căci şi rugăciunea legiunii demonilor din 
Gadara a fost ascultată, dar ei tot demoni au rămas...! 
X 
Când vin în suflet stări greoaie şi anevoie de trăit, ia-ţi 
sufletul în mâini şi supune-l, căci în omul tău lăuntric sunt 
rezerve de viaţă, de înviere, care aşteaptă să fie eliberate în 
trăirea ta. 
X 
Trăirea prin duhul este un HAR dăruit de Domnul, în 
părtăşie cu El. Trăirea şi umblarea prin duhul depind şi de 
maturizarea omului lăuntric. 


% 


Suferinţa e mai grea când nu ştii pentru ce suferi. 
X 


Îngrijorările creează o povară ce se pune pe inima noastră 
de carne, care începe să ne doară şi să se îmbolnăvească. 

Când DOMNUL nu te lasă să cumperi un anumit lucru 
necesar, înseamnă că are pregătit ceva mai bun pentru tine. 
X 


Curajul creştinului vine din încrederea şi bizuirea pe 
DOMNUL şi din neiubirea vieţii sufleteşti; aceasta eliberează 
viaţa de înviere din duh. 

Tristeţea, deprimarea şi gustul morţii vin şi din iubirea 
vieţii sufletului. 

X 

Unii au bogății: castele, palate, aur, pietre scumpe, obiecte 
de preţ şi de dorit; unii au talente şi abilităţi, unii au studii multe 
sau ranguri sociale, dar eu am ce este mai de preţ în Univers şi 
dincolo de el: pe Mântuitorul meu scump HRITOS ISUS — 
MIRELE meu drag ce mă va duce în veşnicie în locaşurile 
TATĂLUI meu ceresc IEHOVA — DUMNEZEUL Cel Viu! 

X 

În duhul legii omul devine moral — dar nu spiritual! — iar 
fiara sufletului său loveşte şi taie cu sabia Cuvântului totul în 
jur, de dragul sinelui. Astfel loveşte relaţii şi-i taie pe prieteni şi 
pe fraţi fără nici o milă, ca să atingă standardele morale ale 
Bibliei (chiar cele ale Noului Testament) în puterea proprie şi 
plin de iubirea de sine. „Sâmburele duhului satanic este iubirea 
de sine” spunea N.Tonoiu, iar duhul legii este un duh satanic 
căruia nu-i pasă de nimeni — nici de cei dragi — numai de sine. 
El foloseşte adevărul fără dragoste — căci nu poate iubi pe 
nimeni în afara lui însuşi — nefiind decât un fanatic fariseu 
feroce. Duhul legii alimentează gândirea cărnii cu versete 
biblice ca să aibă cu ce să-i taie pe cei din jur (şi mai ales pe fraţii 
apropiaţi). Sufletul se înalţă pe sine în locul lui DUMNEZEU ca 
să judece şi — crezând că face voia lui DUMNEZEU, dar orbit de 
iubirea de sine -— distruge în Trupul lui HRISTOS unitatea 
frăţească, părtăşia şi relaţiile care s-au zidit în timp de ani de 
zile, folosind adevărul fără iubire. 

Duhul legii este unul dintre cele mai ascunse duhuri 


250 


Izvoarele inimii 


satanice şi-i poate însufleţi pe cei mai dedicați fraţi care slujesc 
Cuvântul. Numai după ce au fost înşelaţi de acest duh de mai 
multe ori ajung slujitorii Cuvântului să discearnă între duhul 
satanic al legii şi Duhul Cuvântului care este plin de dragostea 
lui DUMNEZEU. Satana vine cu ce „este scris”, dar DUHUL 
DOMNULUI care  însufleţeste Cuvântul cu Dragostea 
DOMNULUI şi cu tot caracterul lui ISUS, răspunde cu „este 
scris şi iarăşi este scris”. Sabia DUHULUI care este Cuvântul Viu 
are două tăişuri, iar slujitorii Cuvântului care fac lucrarea lui 
DUMNEZEU vorbesc din îndemnurile DUHULUI care au tăiat 
în ei înşişi şi în sufletul lor despărţindu-l de duh. Cuvântul lui 
DUMNEZEU este duh şi viaţă, dar când duhul legii foloseşte 
Cuvântul scris — influențând gândirea cărnii unui om — atunci 
omoară prin literă, fără viaţă şi fără DUHUL DOMNULUI. 

Slujitorii carnali omoară prin literă căci acţionează după 
carne — iar „gândirea cărnii este moarte”! Trebuie ca judecata 
minţii să fie deprinsă prin întrebuințare să deosebească binele 
de rău, de aceea DOMNUL îngăduie să fim însufleţiţi şi de alt 
duh decât DUHUL SFÂNT, ca să-l putem discerne pe diavolul 
în lucrarea lui foarte ascunsă - în contrast cu DUHUL 
DOMNULUI. 

Binele şi răul se pot folosi de acelaşi Cuvânt, însă barda 
răului n-are decât un tăiş care omoară — dar sabia DUHULUI 
are două tăişuri cu care separă viaţa de moarte şi sufletul de 
duh. Duhul legii foloseşte Cuvântul scris ca să ucidă — dar 
DUHUL DOMNULUI dă viaţă prin Cuvânt. 

Orice poruncă sau decizie omenească ce leagă sufletul este 
legalism şi ţine de duhul legii. Sufletul nu trebuie legat, ci 
lepădat prin puterea vieţii duhului. Legăturile sufletului într-un 
domeniu îl fac să refuleze şi să explodeze în manifestarea altui 
domeniu — care este tot carnal. Deciziile şi poruncile de legare a 
sufletului sunt carnale. Numai manifestarea vieţii duhului 
produce lepădarea vieţii carnale şi a sufletului. Omul lăuntric 
este spiritual indiferent de vârsta lui, dar nu va putea manifesta 
maturitatea în perioada copilăriei. Lepădarea de sine este operă 

divină făcută prin duhul omului lăuntric şi cu voinţa noastră 
predată lui DUMNEZEU. Tăria de cerbice este zdrobită de 
DUMNEZEU la cei care aleg să-L urmeze pe MIEL. Cine vrea să 
se oprească din urmarea DOMNULUI nu este obligat să meargă 
mai departe, dar DOMNUL va aduce peste el circumstanţe, 
timpuri şi suferinţe care să-l ajute să-şi dorească şi să poată să 
meargă mai departe cu DOMNUL. 

Se pare că legalismul are două surse: lucrarea sufletului 
care foloseşte adevărul fără HAR şi însufleţirea printr-un duh 
de lege — care dublează sufletul printr-o putere demonică — de 
care greu se scapă. 

X 

Admiraţia de sine, siguranţa de sine şi plinătatea de sine 
sunt forme ale mândriei. 

Intrarea în inimă ne face parte de liniştea şi pacea 
dinlăuntru şi de locul întâlnirii cu DOMNUL în duh. Părtăşia cu 
EL este darul HARULUI Său, dar e mult mai prețioasă intrarea 
prin inimă în adâncul omului lăuntric, decât convieţuirea cu 
sinele sufletesc şi carnal. 

Personalitatea nu dispare şi nu e distrusă prin urmarea 
DOMNULUI în duh, ci se regăseşte liber unită cu EI în interior; 
dar colaborarea şi convieţuirea cu sine expune fiinţa la toate 
necazurile şi suferinţele pe care un suflet căzut le oferă celui ce 
nu se leapădă de el. DOMNUL este Cel ce ni se descoperă şi ne 
cheamă în duhul — conducându-ne -— când noi nu mai ştim 
drumul. Sufletul nelepădat are nevoie permanentă de hrană 
prin acţiune fizică şi sufletească, prin muzică, prin informaţii şi 
divertisment, prin satisfacerea curiozităţii şi prin dragostea de 
sine etc. Persoana celui născut din nou, care intră în duhul 
lepădându-se de sine, se regăseşte vie unită cu HRISTOS care 
este Viaţă. Hrana sufletului este moartă; în pustiul său numai 
DOMNUL mai oferă speranţă. Este imposibilă lepădarea de sine 
fără HARUL DOMNULUI care ne dă putere s-o facem, iar 
HARUL ne uneşte cu DOMNUL. Prin eforturi cădem în bot; 
HARUL ne poartă până la DOMNUL. Cine recunoaşte HARUL 

ÎL recunoaşte pe DOMNUL şi nevoia de EL. 

Nu forţa nici o manifestare spirituală, ci rămâi sub 
îndemnul duhului chiar şi în starea de necesitate. Nu fă din viaţa 
lăuntrică o falsă viaţă a cărnii sufleteşti şi a efortului propriu. 
Esau şi Ismael nu au moştenire în Canaan, nici carnea nu 
moşteneşte viaţa veşnică. 

DOMNUL ne aşteaptă, în duhul, când suntem obosiţi şi 
însetaţi, ca să venim la EL pentru a primi odihnă din EL. După 
ce te-ai unit şi te-ai săturat din EL înlăuntru trăind în duh, 
trebuie să umbli în afară prin duhul, adică prin ceea ce te-a 
hrănit înlăuntru. Există multe zone ale umblării prin duhul, dar 
aceasta este una din ele. 

Părtăşia cu DOMNUL e atât de prețioasă şi scumpă încât 
merită toată întâietatea. 

DOMNUL poate să alterneze comuniunea cu DUHUL 
SFÂNT din interior cu cea cu EL din cer. Trebuie să fim deschişi 
pentru orice fel de părtăşie cu EL pe care o iniţiază când venim 
la EL în cămăruţa noastră şi când ne schimbă truda şi 
împovărarea cu odihna din Prezenţa Sa. 

Vino la DOMNUL când eşti împovărat, căci vor mai veni 
alte poveri... Iar fără eliberarea şi puterea LUI te vei prăbuşi. 

Gândul şi constienţa că DUMNEZEU veghează asupra 
vieţii tale ca să-ţi facă ce este spre binele tău veşnic după Voia 
Sa (care este „bună, plăcută şi desăvârşită”), îţi liniştesc inima 
îngrijorată de evenimentele şi împrejurările stresante ale vieţii, 
oferindu-ţi speranţă. 

Iniţiativa părtăşiei cu DUMNEZEU ne aparţine uneori. 
Dar altădată DOMNUL se ascunde şi numai HARUL ne poate 
duce în Prezenţa Sa, ca să ştim şi să înţelegem că aceasta nu este 
un lucru de apucat, ci este ceva scump şi sfânt. În aşteptarea 
după DOMNUL inima se dezlipeşte de gunoaiele lumii şi de 
iubirea de sine pentru a-L atinge pe DOMNUL cu o dragoste pe 
care numai EL o merită. 


% 


Când îţi încredinţezi viaţa Voii lui DUNEZEU şi o accepţi 

cu tot ce ea îngăduie să vină peste tine, devii împăcat şi 
mulţumit; chiar durerea poţi să o accepţi cu mulţumire şi 
DOMNUL o foloseşte atunci spre binele tău. 
Suferinţa fizică te face să trăieşti în prezent. 
X 


Dacă nu suntem flămânzi după DOMNUL, nu suntem 
suficient de determinaţi să-L căutăm în singurătatea liniştită, 
unde nu mai este nimic între noi şi EL şi unde ne poate atinge 
EL prin comuniune. DUMNEZEU nu poate sătura inima care 
nu e flămândă şi nici nu poate stâmpăra setea care nu există 
după EL. 


% 


Flecăreala hrăneşte omul carnal şi seacă izvorul vieţii. 
x 


Încrederea într-un lucru ce pare sigur este idolatrie. Să ne 
punem încrederea în DOMNUL care îngăduie să funcţioneze un 
timp anumite lucruri. 

X 

Există duhuri de amăgire care se amestecă la orice nivel 
de maturitate. 

X 

Atingerea morţii din gândurile depresive trebuie curăţită 
prin sângele DOMNULUI şi prin umplerea cu Viaţa DUHULUI 
SFÂNT. 

X 

Nu trebuie să lucrezi totul dintr-odată, ci puţin cu puţin 
se face mult. 

X 

Egoismul poartă în sine pecetea morţii. Dragostea de sine 
(sau egoismul) caută folosul său fără s-o doară pentru nevoile 
celorlalţi. Numai plinătatea vieţii spirituale conţine şi puterea 
dăruirii de sine. 

Caută-L pe DOMNUL şi atunci când treci prin cele mai 
adânci şi-ntunecate văi; iar EL va lumina inima ta cu Dragostea 
LUI — care îţi va da putere să biruieşti chiar întunericul morţii. 

DOMNUL adânceşte lucrarea crucii pe măsura 
maturizării omului lăuntric — ce echilibrează cu viaţa lui divină 
suferinţa crucii. 

X 

Cred că în funcţie de alegerile libere — pe care a ştiut că le 
vom face —- DUMNEZEU a predestinat viaţa noastră şi ne-a 
pecetluit destinul. 

X 

Maturizarea este un proces, dar eliberarea poate fi un 

moment sau un proces, după cum alege DOMNUL s-o facă. 
X 


DOMNUL ne retrage sentimentul Prezenţei Sale şi 
bucuria comuniunii cu EL şi ca să ne înveţe să ne încredem în 
EL şi să ne bizuim pe Cuvântul scris, chiar în absenţa acelor 
binecuvântări. 

X 

Dacă reuşeşti să-l dai DOMNULUI primul loc în inimă, 
toate celelalte se subordonează corect. Predă-te DOMNULUI 
pentru aceasta; în faţa LUI valorile lumii pălesc. 

Când îi merge bine, inima se împietreşte şi pune altceva 
pe primul loc, uitând să-L iubească pe DOMNUL cu toată 
puterea. 

Inima este sediul eului, iar între eu şi omul lăuntric se dă 
bătălie până la moarte. 

x 

Împlinirea Cuvântului scris prin efortul propriu este o 
faptă a eului. Cuvântul trebuie împlinit, dar la îndemnul 
DUHULUI; căci altfel în loc să seceri vei semăna, iar în loc să 
vindeci vei opera. 

Trăieşte natural, urmărind mişcarea Duhului. Trebuie 
împlinit Cuvântul pe care DUHUL îl alege într-un moment dat 
— nu cel ales de capul nostru. 


% 


Dacă scoţi cuvinte din duhul tău, nu faci decât lucrarea 

eului sau prorocie mincinoasă; dar când DUHUL SFÂNT mişcă 
lăuntrul tău cu putere, prin cuvinte, aceea este lucrarea LUI 
adevărată. 

x 

Dacă crezi că ai un DUMNEZEU MARE, cere-l lucruri 

mari şi nu te mulţumi cu gunoaie sau nimicuri, şi cere-l să-Şi 
împlinească Voia LUI cu tine. Biruinţele tale asupra 
DOMNULUI sunt de fapt expresia Bunătăţii Sale pentru tine. 

X 


Eul nostru este egoist şi idolatru. El se află în inimă la 
izvoarele vieţii sufleteşti unde se nasc dorinţele; este căzut şi 
lumesc, dar prin HARUL DOMNULUI trebuie lepădat pentru ca 
DOMNUL să aibă toată inima noastră. Dorinţele inimii sunt 
percepute de minte. Dacă îţi îndrepţi mintea spre DOMNUL 
intri în pace. 

Curajul creştinului vine din neiubirea vieţii sufleteşti; 
aceasta eliberează Viaţa de Înviere din duh. 


% 


Munca echilibrată face parte din rosturile vieţii. 
X 
Când podoaba exterioară devine pentru tine o valoare 
după care umbli şi inima ta e legată de ea — în paguba podoabei 
interioare care stă în „valoarea nepieritoare a unui duh blând şi 
liniştit” — atunci devii idolatru, pentru că faci din aspectul 
exterior unul din idolii inimii tale...! 
x 
Mireasma DOMNULUI, pe care o simţim când ne 
apropiem de EL în rugăciune sau când stăm în tăcere înaintea 
LUI, este o parte din Prezenţa Slavei Sale şi o parte din 
atmosfera cerului — dar trece un timp până când descoperim 
mireasma Lui... Cu cât stăm mai mult în duh înaintea 
DOMNULUI, izvorul dorințelor lumești al inimii seacă. 
Să nu ne oprim la mireasma DOMNULUI, ci să-L dorim 


pe EL mai adânc. 
X 

Există o creştere (maturizare) personală şi una 
corporativă. DOMNUL permite perioade de singurătate în 
amândouă pentru a ne pregăti pentru noi căi ale Sale — personal 
şi împreună. Funcţionăm şi când suntem singuri, creştem, 
suntem pregătiţi pentru schimbări şi teste, pentru lărgirea 
inimii şi pentru părtăşii noi etc. 

X 

Înţelepciunea care se naşte din experienţă costă suferinţă, 
dar, spre deosebire de informaţie, ea nu se uită, ci efectele ei 
rămân înscrise în memorie de raza de foc a suferinţei. 

X 

Perfecţiunea socială şi a produselor muncii poate ocupa 
un aşa mare procent din viaţă încât devine un idol. Duhul 
materialismului şi al bunăstării este aşa de puternic în Occident 
încât vrea să-i despartă pe oameni definitiv de DUMNEZEU şi 
să ocupe tronul inimii lor. 

X 

Învățătura duhului necurat este ca lipitoarea: dacă nu ne 
descotorosim imediat de ea, ne va răni adânc. Diavolul caută 
părţile slabe ale persoanei noastre ca să îşi concentreze forţele 
acolo; vine cu învățături lipicioase pentru slăbiciunile noastre ca 
să le acceptăm, unindu-ne astfel cu el. Dar DUHUL SFÂNT ne 
va da, în timp, discernământ ca să ne împotrivim dușmanului. 

Duhul necurat n-are odihnă până ce nu-şi manifestă 
natura sa printr-un corp omenesc sau printr-un suflet omenesc 
mântuit sau nemântuit. El are nevoie de o locuinţă; de aceea 
apucă trupurile în care intră şi influenţează însufleţind sufletele 
care îl acceptă ca să se manifeste pe sine. 

Ingerii DOMNULUI nu fac acest lucru, iar DUHUL 
SFÂNT este un gentleman şi un porumbel gingaş: EL nu vine 
unde nu este chemat. 

Peste bărbatul creştin nu este alt cap decât HRISTOS. 
Creştinul deosebeşte autoritatea îngăduită de DOMNUL 
oamenilor şi deosebeşte duhurile într-o măsură mai mică sau 
mai mare. El recunoaşte pe cei care îl conduc în DOMNUL. 

Autorităţile sociale (cei ce poartă sabia) trebuie respectate 
atâta timp cât sunt slujitorii DOMNULUI, pentru pedepsirea 
răului şi încurajarea binelui. Dacă se abat de la rostul lor, ai 
dreptul să le neglijezi pentru a trăi pentru DOMNUL, făcând 
binele. 

x 

Dependenţa de DOMNUL prin rugăciune pentru tot ce 
faci creează simţământul atmosferei cereşti. 

A trăi pentru DOMNUL înseamnă a renunţa şi a te lepăda 
de orice dorinţă de posesie a vreunui lucru în inimă şi a te 
îndrepta, dăruindu-te cu toată fiinţa şi inima ta lui 
DUMNEZEU. O inimă golită de sine care se dăruieşte — prin 
HARUL pe care-L primeşte pentru aceasta — lui DUMNEZEU, 
ÎL va primi şi-L va avea pe EL (care va veni să umple vasul gol 
ce i se dăruieşte ca să trăiască numai pentru EL). 

Trăirea pentru DOMNUL prin lepădarea dorințelor după 
orice lucru — care este de dorit — pentru a-L dori pe EL, va primi 
umplerea dorinţei cu YEHOVA-STĂPÂNUL SUPREM -— a cărui 
esenţă conţine nemărginitul farmec şi fericirea care hrăneşte şi 
satură mereu inima ta flămândă. În veci ea nu se satură prin 
posedarea lucrurilor de dorit (căci va alerga mereu după altele 
dacă a primit ce şi-a dorit), pentru că a fost creată să nu se sature 
decât cu ZIDITORUL ei şi să nu fie fericită decât atunci când | 
se dăruieşte LUI, ca să trăiască numai pentru EL: singurul Izvor 
de Fericire Nesfârşită care i se dăruieşte şi o umple cu Viaţa Lui, 
Mirele ei iubit — ISUS. 

Cine-L caută pe DOMNUL cu toată inima şi cu toată 
dorinţa lui ÎL va găsi. Cât de mare este Bunătatea DOMNULUI 
pentru cei care ÎL caută „şi aşteaptă totul de la EI...!” 

„Păzirea inimii mai mult decât orice” este tocmai această 
înlocuire pe care DOMNUL o face: a vieţii proprii sufletului cu 
viaţa pentru DOMNUL, primind Viaţa DOMNULUI în inimă. 
Belşugul vieţii nu vine decât din Viaţa de Înviere ce o aduce 
DUMNEZEU cu Sine în cel care trăieşte numai pentru 
DOMNUL. Şi tocmai această Viaţă cerească a TATĂLUI conţine 

în ea dragostea de aproapele şi binefacerea şi tot binele pe care 
un pământean ar dori să-l trăiască dăruind fraţilor săi oamenii. 
Fără dragoste dărnicia este o aramă sunătoare şi un chimval 
zăngănitor, căci nu e făcută din iubirea care se dăruie pe sine, ci 
din interes pentru răsplată (pământească şi cerească) sau 
pentru a cumpăra mântuirea care nu se vinde în schimbul 
faptelor bune, ori din sacrificiu voluntar şi mort (lipsit de viaţa 
şi iubirea DOMNULUI care se dă pe Sine odată cu binefacerea). 

Inima este locul în care te vizitează DUMNEZEU. 

Pentru ca DOMNUL să vină în inimă, ea trebuie să fie 
numai a LUI; EL — NEMĂRGINITUL -— nu încape în ea 
împreună cu idolul tău sau cu eul tău ori cu binecuvântările Sale 
materiale. 

DUMNEZEUL Cel Viu este un DUMNEZEU gelos şi ca să 
fie al tău în întregime EL te vrea întru totul al LUI. Când nu-ţi 
mai aparţii nici ţie însuţi, ci te-ai dăruit LUI — cu personalitatea 
ta şi cu fiinţa ta şi cu tot ce ai — atunci EL coboară să te viziteze 
din duhul, în inima ta. Când te lepezi de tine pentru EL şi mori 
faţă de tot ce ai cu ajutorul HARULUI şi a puterii pe care El 
ÎNSUŞI ţi le dă pentru aceasta — dacă le ceri! — atunci EL va trăi 
prin tine dându-ţi capacitate să trăieşti îndemnurile DUHULUI, 
călăuzindu-te şi manifestând Viaţa LUI în tine. Măsura curgerii 
Vieţii LUI în tine este măsura în care ai murit faţă de orice 
pentru EL. Această moarte interioară presupune şi agonia 
dinainte şi învierea care îi urmează. Trebuie să-ţi doreşti 
moartea faţă de tine şi față de tot ce ai dacă vrei să curgă-n tine 
Viaţa LUI de Înviere, belşugul vieţii veşnice încă de pe pământ... 

Să n-ai nimic în tine însuţi ca fiind al tău, să nu posezi 
nimic în tine, dacă vrei să-L ai pe DOMNUL trăind în tine şi 
inima ta, nu doar în omul lăuntric. 

Dar pune-ţi inima să-L dorească numai pe EL şi 
dăruieşte-te în întregime LUI. 

Atitudinile bune şi eforturile de a trăi ceea ce ştii că este bun, 
sunt sortite eşecului dacă DOMNUL nu vine să te facă plin de 
DUHUL Său -— care te capacitează să trăieşti Voia DOMNULUI. 

Numai EI poate să facă în tine şi prin tine ceea ce-ţi cere, pentru 
că „în noi înşine nu locuieşte nimic bun!...” DUHUL Său ne 
poate da puterea împlinirii Voi Sale prin ceea ce EI face în noi. 

Să m-ajute EI să fac ce vrea, căci eu sunt „sărac, ticălos, 
orb şi gol” şi nu pot merge la EL şi nu pot face ce-mi cere. Depind 
în totul de HARUL, de Bunătatea şi bunăvoința Sa de a mă ajuta 
să trăiesc prin DUHUL Său. Lucrarea Lui în mine este a Lui şi 
eu nu pot decât să o accept dorind tot ce poate să facă puterea 
Sa infinită pentru mine şi prin mine. 

X 


Plinătatea de sine împiedică venirea DOMNULUI în 
inima ta. 

HARUL părtăşiei cu EL presupune şi colaborarea ta 
atunci când ţi se oferă drumul către inima lui DUMNEZEU. 

X 

În focul durerii valorile ţi se schimbă. Se pierde o parte 
din farmecul vieţii pământeşti — dacă nu ai sănătate — dar 
suferinţa îţi deschide urechea pentru valorile veşniciei şi îţi vei 
reorganiza viaţa raportându-te la ele, dar nu la dorinţele 
înşelatoare ale inimii. Într-un moment dat inima nu poate fi 
centrată decât pe un subiect; când inima ţi se dăruieşte numai 
lui DUMNEZEU, atunci începi să trăieşti deplin rostul vieţii. 

O atitudine corectă nu ţi-L oferă şi pe DUMNEZEU, dar 
te pune în poziţia de unde poţi intra uşor în legătura inimii cu 
EL, iar de aici numai HARUL te va duce mai departe. Este HAR 
chiar şi descoperirea atitudinilor greşite din inima şi din sufletul 
nostru. Pentru inima noastră se dă o adevărată bătălie între 
puterea naturală sufletească şi viaţa duhului, căci inima este uşa 
dintre ele şi cheia funcţionării fiinţei noastre, locul de unde curg 
izvoarele vieţii care devin sufleteşti — dacă inima se dăruie 
sufletului — sau duhovniceşti — dacă se dăruie duhului. 

Pot lua un milion de atitudini, dar dacă HARUL şi 
DUHUL DOMNULUI nu mă iau în stăpânire, toate eforturile 
mele de a pătrunde până la DOMNUL şi de a mă contopi cu EL 
sunt zadarnice. „Cine se lipeşte de DOMNUL este un singur duh 

cu EL.” 

X 

Chiar dacă creezi minunile divine, totuşi, dacă ÎL vrei pe 

DOMNUL pe deplin, trebuie să te înscrii în legiunea celor ce 
suferă de bunăvoie şi renunţă la bunurile lumii pentru a obţine 
Cel mai mare Bun: pe DOMNUL, manifestându-se în ei şi 
folosindu-i ca uneltele LUI. Jucăriile lumii vor arde în foc cu tot 
pământul, dar comorile cerului sunt veşnice; de aceea cine-L 
doreşte pe DUMNEZEU ca şi comoara sa, trebuie să sufere 
ruptura inimii de orice altă comoară — „căci unde este comoara 
noastră, acolo e şi inima noastră”. Tratarea inimii prin cruce 
este una din cele mai importante morţi, căci dacă inima devine 
a DOMNULUI, toată fiinţa este a LUI. 

x 


Bunăstarea este un idol atunci când alergi după ea, când 
o pofteşti şi o cauţi prin puterea proprie, cât şi atunci când îţi 
umple inima după ce o primeşti desfătându-te cu lucrurile şi 
bucurându-te de ea, dar nu de Cel care ţi-a oferit-o ca o 
binecuvântare. 
X 
Rugăciunea nu este neapărat o stare deosebită în care 
ajungi în Prezenţa lui DUMNEZEU, ci şi chiar simpla 
conversaţie cu DOMNUL lipsită de sentimente şi stări 
extraordinare. 
X 
Câtă pace aduce în inimă mulțumirea cu ceea ce ai...! 
Nemulțumirea şi pofta altor lucruri otrăvesc inima şi o 
opresc de la relaţia cu DOMNUL şi de la deschiderea pentru 
viaţa duhului. 
X 
Atunci când îţi doreşti numai vindecarea de o boală, dar 
nu şi ceea ce DOMNUL vrea să te înveţe prin ea, se poate să 
primeşti vindecarea, dar vei fi lipsit de ceea ce DOMNUL vrea 
să îţi descopere. Când DOMNUL îngăduie o suferinţă „vrea să 
ne dechidă urechea să înţelegem ceea ce nu vedem, prin 
mustrarea pe care o aduce durerea” — vezi-l pe Iov — şi apoi să 

ne vindece. Să nu tratăm uşor suferinţa, căci este unul din cei 
mai destoinici învăţători pe care îi îngăduie DOMNUL pentru 
noi. E adevărat că „DOMNUL face rana, dar tot EL o vindecă” — 
la timpul Său... Nu nesocoti mustrarea DOMNULUI dorind cu 
orice preţ vindecarea. Ascultă ceea ce DOMNUL vrea să înţelegi 
prin suferinţă şi apoi cere-I LUI vindecarea. Primirea vindecării 
fără să înţelegem rostul suferinţei, ne lipseşte de lucruri adânci 
şi necunoscute care ne-ar cizela persoana transformând-o mai 
mult după chipul DOMNULUI. 

X 

Nu primim deodată putere de înfăptuire pentru tot 

Cuvântul. Pe măsura creşterii duhului (sau a omului lăuntric), 
primim şi voinţa şi puterea de înfăptuire pentru partea de 
Cuvânt în care am primit măsura de credinţă. Odată cu 
maturizarea duhului nostru, creşte şi măsura de credinţă. 

X 


Există o iubire a voinţei şi una a sentimentelor. Dacă vrei 
să iubeşti ceva, iubeşti! Iar sentimentele se aliniază. Dacă nu 
vrei să iubeşti, nu iubeşti. 

Dorinţele inimii se nasc din ceea ce iubeşti — sau nu — căci 
„unde este comoara ta, acolo este şi inima ta”. 

X 

Duhul naţional conferă celor pe care reuşeşte să-i 
însufleţească o înţelepciune şi o inspiraţie — de securitate, 
muzicală, lingvistică etc. — ce le ocupă sufletul şi pasiunea, 
semănând în ei confuzie între dragostea de oameni şi dragostea 
de naţiune şi de ţară, care merge până la ura şi la 
desconsiderarea altor naţiuni... Este adevărat că specificul 
naţional se transmite şi prin educaţie şi tradiţii, dar duhul 
naţional transformă ţara şi poporul respectiv în dumnezeul-idol 
pentru cei pe care îi însufleţeşte. 

X 


Duhul  legalismului creştin loveşte şi blochează 


manifestarea omului lăuntric, atâta timp cât sufletul persoanei 
se subordonează lui şi îi acceptă influenţa şi însufleţirea. Astfel, 

creştinul va folosi Cuvântul scris al Bibliei ca dumnezeu al lui — 
despărţit de DUHUL SFÂNT al Cuvântului Viu — după 
înţelepciunea demonică ce însufleţeste, inspiră şi autorizează 
sufletul lui. Nu orice autoritate în care se transmite Cuvântul 
Bibliei este din DOMNUL HRISTOS. Libertinajul ascuns sub 
paravanul HARULUI sau cruzimea care taie cu adevărul fără 
dragoste, nu sunt născute din DUHUL DOMNULUI. Pe măsura 
creşterii discernământului omului lăuntric, creştinul suferă tot 
mai mult când se confruntă cu însufleţirile venite din duhuri 
satanice. DOMNUL îngăduie această confruntare tocmai pentru 
creşterea discernământului spiritual al creştinului. 
X 


Să nu-ţi umple inima de bucurie darurile DOMNULUI, ci 
de recunoştinţă pentru Dăruitorul care este Preaiubitul tău, de 
care te alipeşti mereu şi căruia îi dăruieşti dragostea inimii tale. 

Concentrează-ţi mintea în DUMNEZEU. 

X 


Inima curată de păcat, de idoli (persoane, lucruri, pasiuni, 
idealuri care iau locul DOMNULUI), de dorinţe după orice în 
afara DOMNULUI, acea inimă este poarta prin care intri în 
legătură, în unire şi în viaţă cu DOMNUL din duh şi din cer; căci 
în duhul eşti înlăuntrul tău care este în DOMNUL -— „EU în ei şi 
ei în MINE”. Această unire este un HAR şi o taină pe care numai 
DUMNEZEUL ATOTPUTERNIC o poate reraliza. „Ferice de cei 
cu inima curată, căci ei ÎL vor vedea pe DUMNEZEU.” 

Deşi există căi ale DOMNULUI pentru toţi, fiecare merge 
pe ele atras de DOMNUL. Poţi pune indicatoare, dar nu fiecare 
pas al tău cu DOMNUL, căci sunt paşii dragostei voastre — care 
se ascunde în faţa curiozităţii altora — iar cei care-L cunosc pe 
DOMNUL vor dori experienţele tale cu EL, dar ele sunt ale tale, 
iar ei le vor avea pe ale lor... 

Inima nu poate dori două lucruri deodată, pentru că este 
creată să se dăruiască unilateral odată. Nu poţi dori şi darurile 
DOMNULUI şi pe DOMNUL în acelaşi timp. 

Să n-am nimic mai scump decât pe Tine, DOAMNE. 

% 


Foloseşte concentrarea spirituală în DUMNEZEU oricând 
îţi aminteşti de EL, iar DOMNUL va deveni centrul tău de 
gravitație, înlocuind treptat eul tău cu inima LUI pe care ţi-o 
deschide. 

Când Te doresc numai pe Tine, DOAMNE - nu şi 
binecuvântările Tale materiale — pot accepta tot ce vrei Tu să 
faci cu mine, căci nu sunt legat de lucrurile lumii acesteia — pe 
care aş fi dorit să mi le dai — ci numai de Tine — pe care pot să 
Te am în orice împrejurare şi în oricare timp, dacă îmi dăruieşti 
HARUL de a fi cu mine şi de a mă inunda cu comuniunea Ta. 

X 


Mulţumirea de sine este expresia eului satisfăcut cu ceea 
ce a obţinut, cu ceea ce face sau cu lucrurile ce şi le doreşte; este 
polul opus al unei inimi mulţumite, căci eul goneşte bezmetic 
după surse noi de satisfacţie de sine. 

Concentrarea la tine, la problemele tale, la îngrijorările, 
planurile şi dorinţele tale, este o centrare în eul tău — care ucide 
viaţa duhului. Concentrarea la DOMNUL sau centrarea în EL 
prin rugăciune şi prin dăruirea inimii în totalitate numai LUI, 
eliberează curgerea vieţii veşnice din DOMNUL cu care vii în 
comuniune. 

X 

Într-o creştere normală a duhului nostru, nu doar ceea ce 
este împotriva sfințeniei lui DUMNEZEU, ci şi tot ceea ce nu 
este din DOMNUL, ne produce nefericire spirituală. Această 
nefericire vine din simţământul duhului: astfel devenim 
nefericiţi când ne preocupăm sufletul cu orice altceva numai cu 
DUMNEZEU nu. 

Dacă ne predăm în întregime DOMNULUI, EL ne va da 
voinţa şi înfăptuirea de a nu mai dori nimic în afara LUI. La 
începutul predării totale (sau a capitulării înaintea 
DOMNULUI), vom trăi în timpul rugăciunii schimbarea 
centrului fiinţei şi a personalităţii noastre de la eul nostru la 
DOMNUL. Pe măsura creşterii duhului nostru, vom deveni tot 

mai conştienţi de DOMNUL şi vom pierde treptat gândurile şi 
dorinţele îndreptate spre noi înşine. Astfel viaţa duhului 
înlocuieşte treptat viaţa naturală a sufletului nostru şi 
DOMNUL ne transformă din creştini sufleteşti în creştini 
duhovniceşti. Cu toate că trăim biologic în lume, noi nu suntem 
din lume, ci din DUMNEZEU -— şi purtăm cerul în noi! Dacă ÎL 
dorim pe DOMNUL, dacă vrem să ÎL iubim cu toată fiinţa 
noastră, EL ne va face fiinţe cereşti, EL va deveni centrul 
persoanei noastre. Aceasta nu este depersonalizare, ci este „sută 
la sută dorinţa noastră” de a deveni asemenea DOMNULUI 
ISUS „şi sută la sută voinţa LUI” (cum zicea Dan M.) de a ne 
transforma asemenea LUI. 

Dar omul nostru vechi nu va moşteni Împărăţia cerului, 
de aceea DOMNUL va lucra în noi această dezbrăcare sau 
înlocuire a omului vechi cu omul spiritual lăuntric — care este 
născut din DUMNEZEU. Lepădarea de sine şi luarea crucii — pe 
care le-am ales când ne-am hotărât să devenim ucenicii 
DOMNULUI HRISTOS cu orice preţ (!)- vor opera treptat, în 
noi, înlocuirea cărnii şi a eului nostru cu duhul omului lăuntric 
care este unit cu DUMNEZEU. 

Devenim astfel Hristocentrici şi nu egocentrici, centraţi în 
DUMNEZEU şi nu în eul nostru. Aceasta va fi pentru noi Izvorul 
nesecat de Viaţă şi de Fericire căci „cine crede în HRISTOS ISUS 
din inima lui vor curge râuri de apă vie”. Viaţa din belşug cu 
infinitele binecuvântări spirituale şi cereşti, curge din 
DOMNUL care va trăi în noi — dacă ÎL lăsăm s-o facă!... 
Răstignirea eului — pentru ca DOMNUL HRISTOS să locuiască 
în noi — devine realitate prin centrarea în DUMNEZEU, prin 
rugăciune şi relaţie vie cu DOMNUL şi părăsirea concentrării pe 
sine şi a gândirii la sine şi la lucrurile pământului. Astfel, cu 
toate că trăim încă în lume, noi nu suntem din ea; cu toate că ne 
rezolvăm problemele vieţii pe pământ, acestea nu sunt centrul 
vieţii noastre, ci DOMNUL - care locuieşte şi trăieşte în noi — şi 
cu Sine cerul, iar noi trăim ca străini şi călători pe pământ „căci 
cetăţenia noastră este în ceruri”. 

Gândirea la sine va fi înlocuită treptat — prin HARUL 
DOMNULUI -— cu gândirea la DOMNUL, căci tot ce aparţine 
eului şi omului vechi este duşmanul fericirii noastre şi nu vom 
fi săturaţi în inima nostră cu nimic altceva decât cu 
DUMNEZEU. Prin dăruirea inimii lui DUMNEZEU şi prin 
rugăciune locuim în EL şi devenim centraţi în DOMNUL şi 
conştienţi de EL, ce locuieşte şi în duhul nostru. 

X 


Mulţumirea de sine hrăneşte gândirea la sine, siguranţa 
de sine, egocentrarea, iubirea de sine, îngâmfarea. Când o vezi 
arunc-o afară din inima ta şi smereşte-te intrând în relaţie cu 
DOMNUL prin concentrarea la EL cu rugăciune şi prin punerea 
DOMNULUI înaintea ta. 

X 

Este mult mai uşor să cânţi în timp ce lucrezi, decât să te 
rogi, căci în timp ce cânţi gândurile tale pot să hoinărească 
libere unde vor, dar rugăciunea necesită concentrare la 
DOMNUL, sensibilitate la duh, starea faţă-n faţă cu conştiinţa 
ta în sinceritate „recunoaşterea rănii inimii” şi venirea cu ea la 
DOMNUL.  Receptivitatea la DOMNUL presupune şi 
întoarcerea spre omul lăuntric şi intrarea în relaţie cu 
DOMNUL, prin inimă. 

X 

Înainte de a trăi plinătatea DOMNULUI HRISTOS în noi, 
trebuie să ne golim de noi înşine. Aceste două stări sunt un 
proces şi se realizează progesiv, împreună cu creşterea 
spirituală. 

Creşterea spirituală este dorinţa DOMNULUI pentru noi, 
dar ca să o trăim trebuie să acceptăm condiţia de bază pe care 
DOMNUL o pune: „Dacă voieşte cineva să vină după MINE, să 
se lepede de sine, de viaţa lui, de tot ce are, să-şi ia crucea şi să 
Mă urmeze”. Este în natura vieţii să ne dezvoltăm şi să creştem; 
şi spre deosebire de viaţa biologică ce sfârşeşte în pământ, viaţa 
din DUMNEZEU continuă spre a deveni asemenea 
DOMNULUI HRISTOS „Cel ce este, Cel care era, Cel ce vine”. 

Putem muri nedezvoltaţi — în leagăn -— ca şi creştini fireşti, 
carnali şi sufleteşti, ori putem să devenim ucenici desăvârşiţi ca 
şi Învățătorul nostru. Noi alegem dacă vrem ori nu să ÎL urmăm 
pe DOMNUL mai departe. 

Dar dacă ucenicia în Şcoala DOMNULUI începe cu 
moartea noastră progresivă până la desăvârşire faţă de noi 
înşine, ea ne dăruieşte-n mod egal viaţa DOMNULUI în schimb, 
până la înlocuirea omului nostru vechi cu cel spiritual care este 
născut din DUMNEZEU şi creşte spre asemănarea cu EL. De noi 
depinde până unde vrem să-L urmăm pe DOMNUL, căci El ne 
va oferi tot ce avem nevoie pentru creştere până la maturitate. 
Asemănarea cu EL nu este un lux unde ajung numai cei 
privilegiați, ci este darul lui DUMNEZEU pentru toţi care vor 
„să ÎL urmeze pe MIEL oriunde merge”. Nu noi realizăm 
creşterea spirituală, ci DOMNUL în braţele căruia ne-am 
abandonat. 

X 

Să nu ne închinăm unei imagini interioare sau unei 
autorităţi spirituale necunoscute din astmosferă — care vor să 
imite prezenţa DOMNULUI - ci să-L lăsăm ca să ni se 
descopere aşa cum este EL şi cum vrea să ni se descopere în 
deplin acord cu Cuvântul scris. 

Experiențele spirituale nu sunt un scop în sine, ci drumul 
pe care mergem urmându-L pe DOMNUL. Cine se blochează şi 
rămâne la aceeaşi experienţă, nu va cunoaşte creşterea, căci 
DOMNUL este nesfârşit mai mult decât micuța parte ce am 
cunoscut-o noi din El. 

Experimentarea Cuvântului şi a modului cum se 
descoperă DOMNUL prin Cuvânt este Calea pe care nu ne 
rătăcim în căutarea şi-n cunoaşterea lui DUMNEZEU, căci EL 
nu ne dăruieşte doar extazul experimentării LUI interioare, ci 
ne arată şi cine este EL şi cum să ÎL urmăm prin descoperirea 
Persoanei Sale din Cuvânt. Noi nu citim Cuvântul doar ca să nu 


ne rătăcim, ci şi ca să ÎL descoperim pe Autorul lui, prin Biblie. 
X 

Duhul legalismului este duhul care îţi impune Cuvântul 
fără să-ţi ofere şi puterea de a-l înfăptui; dar DUHUL SFÂNT îţi 
dă şi voinţa şi puterea de a împlini Cuvântul pe care îl crezi. 

Una este să predici Cuvântul prin DUHUL DOMNULUI şi 
alta să ÎL impui ca lege şi să-l mai şi dublezi cu porunci 
omeneşti. 

E 

Cuvântul nu este doar sistemul de referinţă perfect după 
care trebuie să ne conformăm, ci este Adevărul cu care intrăm 
în relaţie şi care ne eliberează prin Har. „Deci, dacă FIUL ne 
eliberează vom fi cu adevărat liberi.” 

Doar descoperirea făcută de DUHUL SFÂNT face viu 
Cuvântul pentru noi. 

Supunerea față de Cuvânt nu trebuie să fie rezultatul 
impunerii lui de către oameni, ci dorinţa pe care DOMNUL o pune 
în creştin să ÎL înfăptuiască prin puterea pe care tot EL o dă. 

Dacă ne supunem Cuvântului ca unei legi ce ne obligă la 
supunere, nu vom avea puterea să ÎL înfăptuim, dar dacă 
amestecăm credinţa noastră cu Cuvântul auzit sau citit, DUHUL 
DOMNULUI ne va dărui şi voinţa şi puterea de înfăptuire. Nu 
vom putea înfăptui tot Cuvântul deodată, ci numai acela pentru 
care am primit măsura de credinţă potrivit maturității omului 
nostru lăuntric. 

A te ruga din obligaţie, a te îmbrăca într-un fel din 
obligaţie, a cânta din obligaţie, a sta în picioare sau în genunchi 
din obligaţie sau din obicei tradiţional — toate acestea sunt o 
formă de evlavie, dar fără putere!... 

Formalismul şi fariseismul (a face ca să fii văzut sau 
pentru că eşti văzut) s-au împământenit şi s-au dezvoltat în 
adunările creştine în aşa măsură încât DOMNUL nu mai poate 
să ne ofere Prezenţa Sa pentru că n-o mai aşteptăm. Nu ne mai 
strângem de dragul lui ISUS, ci ca să ne împlinim tradiţia. Nu 
mai oferim libertate de manifestare DUHULUI SFÂNT şi nu mai 
conduce DUHUL DOMNULUI Adunările, ci oamenii care au 
programe stabilite dinainte şi reprezentații culturale religios- 

artistice care ne vorbesc despre un DUMNEZEU pe care ei nu-L 
cunosc şi cu care nu merg împreună pe acelaşi drum. Avem prea 
multi botezați, dar prea puţini mântuiţi. Avem creştini cu 
numele, vopsiți cu un comportament religios, dar care nu au 
DUHUL DOMNULUI. Avem prea mulţi copii subdezvoltaţi şi 
prea puţini părinţi spirituali. Ne mai mirăm că se răceşte 
dragostea celor mai mulţi, dar nu ne punem viaţa în ordine cu 
DUMNEZEU pentru că nu vrem să-L urmăm şi să trăim cu EL, 
ci ne dorim doar cerul după moarte, în timp ce pe pământ trăim 
de capul nostru. Am vrea să-L facem pe DUMNEZEU să ne 
mântuiască, dar fără să ne supunem inima sub Domnia Lui. 
Dacă HRISTOS ISUS nu este Domnul sau Stăpânul nostru, nu 
este nici Mântuitor; iar dacă suntem mântuiţi dar nesupuşi 
Domniei Celui Suprem, din dragoste pentru noi DOMNUL ne 
va corecta prin disciplina DUHULUI, prin foc şi suferinţă, prin 
mustrarea Bunătăţii inimii LUI, căci va revărsa Dragostea LUI 
— care conţine şi disciplinarea — peste noi, ca să putem să ÎL 
dorim, să ÎL iubim şi să ne dăruim capitulând în braţele lui de 
TATĂ. Dacă nici în foc nu ne vom lăsa curăţiţi şi nu ne vom 
supune Domniei LUI, vom fi aruncaţi în întunericul de afară şi 
vom fi călcaţi în picioare ca sarea care şi-a pierdut gustul. 

„Fiule dă-mi inima ta şi să găsească ochii tăi plăcere în 
căile Mele”. Să devii una cu Cea mai Minunată Fiinţă... Nu sunt 
cuvinte pământeşti să ÎL cuprindă, însă inima ta poate să guste 
cât e DUMNEZEU de Bun şi Sfânt, şi poate deveni locuinţa Lui: 
căci am fost creaţi să nu ne poată face fericiţi nimic, numai EL 
— DUMNEZEUL lui ISRAEL! 

x 

Duhul de critică are dreptate, dar nu are bunătate şi nu 
poate să facă altceva decât să critice, dar nu şi să mustre din 
bunătate; el nu vede nici o parte bună la cei pe care-i critică şi 
nu poate să se vadă pe sine, căci la sine nu găseşte nici o parte 
rea — ci numai la alţii... El izolează pe cei pe care-i însufleţeşte 
de mediul exterior şi de ceilalţi oameni, producând egocentrare 
şi lipsa unei relaţii vii cu DOMNUL, pe care o întrerupe chiar şi 

în cel ce o are pe timpul cât e însufleţit de duhul criticii. Nu se 
poate uni cu alţi creştini pentru că la toţi vede numai ce este rău, 
în timp ce pe sine se vede foarte bun, crezând că face lucrarea 
DOMNULUI atunci când critică. 

x 


Vorbăria sufletească şi flecăreala sunt opuse discreţiei şi 
risipesc puterea vieţii lăuntrice, stingând DUHUL. 

Flecăreala ce monologhează este o parte din puterea vieţii 
sufleteşti care usucă viaţa lăuntrică şi stinge duhul, dovedind 
iubirea de sine, centrarea pe sine şi asuprirea persoanei în 
prezenţa careia dă „reprezentaţia”. 

X 


Atunci când nu mai ai acces la părtăşia frăţească şi la 
strângerile fraţilor împreună, numai relaţia cu DOMNUL prin 
rugăciune, prin meditaţie înaintea DOMNULUI şi citirea 
Cuvântului — când devii flămând după el — te ţin în viaţa 
duhului. 

Nu lăsa nimic să se interpună între tine şi DUMNEZEU. 
Nu lăsa în inima ta să intre nimic — decât numai EL — şi să nu 
conţină altceva decât pe EL. 

Inima care a fost curăţită o dată de tot ce conţinea pentru 
a se dărui numai Domnului, se va întoarce mereu spre 
DOMNUL (chiar dacă o vor mai încerca dorinţe şi planuri) căci 
nu o va sătura nimic decât Iubitul ei ISUS, pe care ÎL va căuta în 
mod natural (fără să fie obligată să facă aceasta), pentru că a 
gustat din Cel Veşnic care numai EL o face fericită prin Fiinţa 
LUI, cu care se uneşte prin dragoste spirituală, dăruindu-se 
reciproc. 

Deşi nu sunt nimic, am cel mai mare favor: să am 
comuniune cu DOMNUL. Împărații pământului nu au 
privilegiul acesta, căci cei mai mulţi nu ÎL cunosc pe DOMNUL. 

X 


Nu-ţi lăsa inima ocupată de nimic decât de DOMNUL, căci 


dacă permiţi dorințelor după orice altceva să trăiască în ea, ÎL va 
pierde pe DOMNUL pentru că EL nu locuieşte decât într-o inimă 

ce este întru totul a LUI. EL este singura Persoană pentru care 
merită să dai totul şi să renunţi la orice din inima ta pentru a-L 
avea pe EL ca locatar permanent în ea. O inimă împărţită nu se 
poate dărui lui DUMNEZEU în întregime, iar DOMNUL nu-şi 
dă slava altuia — dacă tu îţi dai cinstea idolilor! Un idol este orice 
îţi ocupă inima, că devine concurent cu DOMNUL care se 
retrage de unde nu este dorit „cu toată dorinţa inimii”. 

Planurile omului sunt făcute în inimă şi tot acolo se nasc şi 
vin dorinţele. Dacă le păstrezi şi le depozitezi în inimă, nu-L poţi 
iubi pe DOMNUL cu toată inima, de aceea scoate-le afară, căci 
ele se vor păstra în memorie şi la timpul lor DOMNUL le va 
reînvia; căci o inimă ocupată şi preocupată cu orice altceva decât 
cu DOMNUL, nu-L poate iubi pe DOMNUL. Inima împărțită 
este cea mai nefericită inimă, căci nu poate avea nimic în mod 
deplin. Iubeşte-L pe DOMNUL cu toată inima ta — dacă vrei să 
fii fericit! — şi DOMNUL îţi va readuce, prin Har, prezenţa Sa din 
duhul în inimă, pentru a te atrage spre EL; atunci dăruieşte-te în 
întregime LUI, căci nu este fericire mai mare pentru un muritor 
şi pentru un creştin decât să umble în unitate cu DUMNEZEU 
şi să-I aparţină în întregime LUI (pentru că atunci şi DOMNUL 
i se dăruieşte — EL pe care cuvintele nu-L pot cuprinde — Izvorul 
şi Fiinţa a tot ce este uimitor de Bun, de Minunat şi Dăruitor de 
Fericire, din slavă în slavă în slobozenia copiilor Săi). 

Dacă nu eşti gata să stai cu DOMNUL când vine în inima 
ta, EL se retrage întristat pentru că tu ai altceva mai important 
decât EL — pe când EL te consideră pe tine atât de important 
încât a venit în inima ta special pentru tine... Numai când ÎL 
cauţi din toată inima pe EL, numai atunci ÎL poţi găsi. 

Vizitele DOMNULUI îţi vor descoperi pe rând idolii inimii 
tale. În marea Sa Bunătate, DOMNUL are răbdare cu noi până 
alegem să distrugem toţi idolii. 

X 

Să nu te încăpăţânezi ca să trăieşti la nesfârşit aceeaşi 
experienţă spirituală; căci dacă nu poţi să o provoci — iar 
DOMNUL nu o mai repetă — înseamnă că trebuie să fii deschis 

pentru un fel nou al DOMNULUI de a ţi se descoperi şi să fii 
pregătit să ÎL cunoşti în oricare fel vrea EL să te surprindă, pentru 
că nu cauţi experienţele spirituale, ci pe DOMNUL care ţi se oferă 
prin ele şi pe care eşti decis să ÎL urmezi oriunde merge. 

x 


Cu câtă dragoste priveşte TATĂL spre copiii Săi ce ÎL 
urmează devotați pe HRISTOS DOMNUL, chiar dacă nu sunt 
destul de mari pentru urcuşurile grele ori pentru văile adânci, şi 
chiar dacă duhul lor este prea mic pentru marile agonii şi pentru 
morţile sufleteşti profunde. 

EL se bucură atunci când ne dezvoltăm normal şi sănătos, 
pentru că ştie că Viaţa LUI din noi determină creşterea noastră 
— care se face în timp, încet şi definitiv. Fiecare perioadă a vieţii 
duhului nostru îşi are farmecul ei, confruntările, solicitările şi 
instrucţiile ei, hrana, odihna, capacităţile şi limitările ei. Dar e 
importantă capitularea noastră în braţele DOMNULUI şi voinţa 
de a-L urma cu orice preţ pe Miel, oriunde merge. 

DOMNUL nu ne compară cu alţii pentru că fiecare 
suntem fiinţe unice pentru EL, nici nu ne cere lucruri care ne 
depăşesc şi pentru care EL nu ne-a dăruit voinţa şi înfăptuirea. 

X 

Există un duh necurat de agitaţie sufletească ce stresează 
trupul şi opresează duhul. Este mai mult decât graba personală, 
căci se activează pe sine în mod independent şi peste voinţa 
omului. Când ai ajuns să-l recunoşti, trebuie să te dezici de el 
din toată inima dar şi verbal (pentru ca lumile spirituale să ia 
cunoştinţă de acest act în mod legal spiritual), să-i porunceşti să 
plece în Numele lui ISUS, să ceri sângele DOMNULUI peste 
duhul tău şi să zici ca şi arhanghelul Mihail: „DOMNUL să te 
mustre Satano, DOMNUL să te mustre” sau chiar „sângele lui 
HRISTOS să te mustre Satano”. 

Vei gusta odihna duhului tău care a fost opresat şi liniştea 
trupului şi a inimiii tale; căci duhul acesta demonic vine să 
dubleze graba ta ca să-ţi distrugă fericirea şi armonia fiinţei cu 
DOMNUL. Este un duh ce însoţeşte chipul veacului şi care se 

luptă să-i păstreze pe oameni permanent preocupaţi, agitaţi şi 
neliniştiţi, pentru că nu au făcut destule, cu scopul de a-i face să 
uite de DOMNUL şi să nu intre în ei înşişi ca să-şi descopere 
rana inimii lor; este duşmanul rugăciunii şi al meditaţiei 
înaintea DOMNULUI, urăşte liniştirea şi odihna în duhul, căci 
acestea îl demască, iar atunci natura lui distrugătoare nu se mai 
poate manifesta şi trebuie să fugă înfrânt la alte persoane pe 
care să le chinuiască şi unde să aibă o locuinţă ca să se poată 
manifesta (căci Diavolul „nu vine decât să fure, să junghie şi să 
prăpădească” — fiindcă aceasta este natura lui). 

Să nu confundăm acest duh cu faptul că un trup forţat la 
grabă toată ziua, cu greu se linişteşte. 

X 


Duhul securităţii satisface setea de putere şi de înălţare a 
sufletului, cât şi dorinţa de confirmare socială. Se infiltrează 
foarte uşor în sufletul omului pe baza acestor slăbiciuni sufleteşti 
pe care se luptă să le satisfacă la maxim. Rupe orice relaţie de 
inimă cu DOMNUL şi cu oamenii, folosind totul pentru 
interesele sale şi izolând persoana însufleţită de el într-un total 
egocentrism. E gata să-şi sacrifice viaţa pentru aceste interese şi 
nu-i pasă ce urmează după moarte. EI face totul pentru „aici şi 
acum” ajungând „cineva” şi cu mulţi bani în soldă. Sistemul 
drăcesc ce angrenează această persoană este bine organizat şi 
cere să dai totul pentru ceea ce obţii, dar nu ştii când poţi fi 
lichidat (ceea ce nu-i pasă pentru că nu vrea să pătrunzi cu 
gândul dincolo de linia morţii). Performanţa şi păstrarea 
secretelor sunt printre criteriile de evaluare, iar un intelect dotat 
va fi exploatat la maxim, împreună cu un sever control al 
trupului — până la sânge — ca să execute tot ce e necesar pentru 
câştigarea gradelor şi pentru satisfacția eului. 

Simpla lecturare a textelor securităţii poate produce 
însufleţirea cu duhul ei, la fel cum citirea altor cărţi inspirate 
drăceşte poate produce însufleţiri cu aceste duhuri satanice. 

Citirea Bibliei te expune DUHULUI DOMNULUI care nu 
intră ilegal în tine — adică fără voinţa ta expresă — dar duhurile 

necurate intră, dacă nu te împotriveşti!... 
X 


Duhul politic şi duhul mândriei te orbesc ca să intri prin 
părerile şi prin preocupările politice în clasa oamenilor politici 
ai țării şi ai lumii sau să crezi cel puţin că tu ai proceda mai bine 
decât ei... 

X 

Duhul lucrărilor religioase sufleteşti - cum sunt 
rugăciunea sufletească şi predicile sufleteşti — preocupă 
creştinul şi-l scoală şi noaptea din somn pentru a se preocupa 
cu ele, dar rupe relaţia intimă a inimii cu DOMNUL, blocând 
duhul creştinului. Poate chiar mijloci pentru alţii şi să predice 
despre experienţele spirituale prin care a trecut creştinul, 
pentru a nu fi demascat. Epuizează trupul, dar urăşte liniştirea 
şi odihna în Domnul. Este lipsit de viaţa duhului creştin, dar se 
hrăneşte din activitatea religioasă a sufletului, căci nu vrea să 
renunţe până nu epuizează trupul. Este teolog din naştere şi dă 
clasă celor ce vorbesc despre DOMNUL sau despre creşterea 
spirituală, dar n-are în sine dragoste de DOMNUL şi de fraţi, ci 
numai dragoste de sine; şi cu cât lucrează mai mult, cu atât 
îngâmfă sufletul pe care îl influenţează sau îl însufleţeşte. Este 
un duh de minciună care animă pe mulţi creştini şi lucrători 
fireşti, dar nu oferă nici un gram de viaţă, căci este mort pentru 
DOMNUL şi pentru Biserica LUI. Se furişează în creştin sub 
masca lucrării pentru DOMNUL şi ajunge la cele mai mari altare 
şi amvoane, de unde se predică pe sine şi ce crede el despre 
DOMNUL, despre viaţa spirituală şi despre părtăşia frățească. 
Poate aborda cele mai dificile subiecte teologice — pe care le 
tratează cu argumente biblice — dar nu aduce pace, bucurie şi 
puritate în DUHUL SFÂNT, ci satisfacţie de sine, îngâmfare şi 
preocupare permanentă cu noi subiecte de predici, pentru care 
doreşte aprecierea şi confirmarea fraţilor. Este foarte greu de 
descoperit şi numai DUHUL DOMNULUI îl poate demasca. 
DOMNUL îi permite să-i însufleţească şi pe cei mai dedicați 
creştini pentru a le mări discernământul şi pentru a-i echipa şi 
a-i face uneltele Sale performante în Lucrarea Sa din Trup 

(Biserica). 
X 

După o perioadă de săturare, DOMNUL ne trimite secetă, 
foamete şi pustiu, pentru a-L putea dori pe EL mai mult şi 
pentru a-L putea cuprinde mai mult; atunci se dovedeşte 
credincioşia noastră, când nu aruncăm totul peste bord pentru 
a ne lăfăi în suflet şi în carne, ci dimpotrivă, devenim mai 
dependenţi de DOMNUL, mai smeriţi şi mai răbdători în 
aşteptarea Lui. 

În aşteptarea lui DUMNEZEU viţelul de aur şi lipsa 
cumpătării sunt alternativa Satanei. Aşteptarea DOMNULUI şi 
rămânerea în dependenţă de EL sunt o relaţie cu DUMNEZEU. 

X 


Duhul veacului te provoacă să goneşti după chipul 
veacului. Cine se leagă de lucrurile lumii are parte de chinurile 
şi nefericirea lumii. 

Nu poţi stârpi toate dorinţele inimii prin efortul propriu, 
dar poţi trăi la un nivel mai adânc unde ele nu te mai ating, iar 
Lucrarea DUHULUI va curăţi inima — dacă ne supunem 
DOMNULUI în toate şi-L urmăm oriunde! Ruptura dintre 
dorinţele inimii şi o trăire mai adâncă se face prin viaţa duhului, 
iar dacă nu iubeşti ceva, nici nu-l mai doreşti. „Păzirea inimii” 
se face şi prin ceea ce o lăsăm să iubească sau nu. DOMNUL, în 
marea Sa Bunătate, ne oferă şi soluţii alternative cu care să ne 
rezolvăm problemele, chiar în absenţa lucrurilor pe care ni le 
dorim pentru rezolvarea lor; atunci se testează dacă noi iubim 
lucrurile în sine ori avem nevoie doar de rezolvarea problemelor 
vieţii pentru cele necesare „căci dacă iubeşte cineva lumea sau 
lucrurile din lume, dragostea TATĂLUI nu este în el”. 

Nu te despărţi de DOMNUL nici când rezolvi problemele, 
nici când munceşti, ci rămâi în legătură cu EL şi cere-l ajutorul 
şi înţelepciunea Lui în toate. 

X 

Trăirea prin minte este moarte, dar viaţa lăuntrică (a 

duhului înviat) este bucurie şi pace. 

% 


Imaginea îndemnului duhului NU este îndemnul duhului 
— căci el este un pătrunzător simțământ lăuntric, o mişcare 
efectivă ce o simţi chiar fizic sau un foc lăuntric; pentru că 
imaginea îndemnului duhului — pentru aceeaşi problemă — 
devine contradictorie la diferenţe de timp, dar îndemnul în sine 
este constant acelaşi. 

În lipsa îndemnurilor duhului DOMNUL te lasă să 
acţionezi singur conform Cuvântului Său, iar când nu ştii cum 
trebuie să acţionezi, te lasă să faci singur cum crezi tu că este mai 
bine (căci dacă n-ar fi aşa, te-ar îndemna prin duhul sau te-ar 
ajuta să-ţi aminteşti Cuvântul care odată împlinit ţi-ar rezolva 
situaţia). Avem şi ajutorul fraţilor în nevoi deosebite „căci prin 
mulţimea sfătuitorilor se câştiga războiul”. 

X 

Să nu flecărim şi să nu ne bucurăm de lume şi de lucrurile 
ei, pentru că distrugem astfel trăirea lăuntrică. Dar să ne 
bucurăm de DOMNUL care ne dă lucrurile spre folosire pentru 
subzistenţa noastră şi a aproapelui. În final, Cel care ne creşte şi 
ne dă înţelepciune, lucrând în noi, este DOMNUL. 

Nu aştepta din mâinile tale trăirea vieţii, ci aşteaptă totul 
din mâna DOMNULUI — chiar şi clipa următoare. 

Nu lepădarea de trup este trăire interioară, ci trăirea în 
trup în unitate cu inima, aşteptându-L pe DOMNUL sau măcar 
sperând în EL. 

Iubeşte lucrurile veşniciei — căci cele pământeşti rămân 
jos şi se distrug — pentru că „n-am adus cu noi nimic în lume şi 
nu luăm nimic din ea”. 

X 

Schimbarea atitudinii este doar prima faţă a monedei; ea 
se naşte din voinţa de a împlini Cuvântul, dar cealaltă parte este 
puterea de înfăptuire. Şi când te gândeşti că amândouă sunt 
darul lui DUMNEZEU... 


% 

Nici un efort personal nu ne eliberează de păcatele 
sufletului cum sunt: pofta altor lucruri şi flecăreala... Trăirea 
lăuntrică ne izolează de ele, dar numai Harul DOMNULUI ne 
poate elibera. 

Putem alcătui predici intelectuale din Cuvânt, dar numai 
DUHUL DOMNULUI poate să schimbe omul atunci când acesta 
colaborează cu Cuvântul care este rostit la îndemnul 
DUHULUI. 

X 

Poţi fi un legalist intelectual care să-ţi impui împlinirea 
Cuvântului ca să fii mulţumit tu însuţi de puritatea 
(autoneprihănirea) personală, dar eşti lipsit de minunea 
frumuseţii fericite a relaţiei personale cu DOMNUL care îţi 
oferă, prin Har, ceea ce vrea să împlineşti. 

Relaţia cu DOMNUL cuprinde Cuvântul, dar relaţia cu 
Cuvântul nu-L cuprinde pe DOMNUL dacă nu citeşti Cuvântul 
de dragul DOMNULUI, ci de dragul dorinţei de perfecţiune şi 
de mulţumire personală, ca să îţi linişteşti conştiinţa şi să ridici 
eul tău pe tron, plin de iubire de sine exprimată printr-o înaltă 
conduita morală înaintea lui DUMNEZEU, cu care nu 
colaborezi ca un fiu şi ca un ucenic, ci în faţa căruia vrei să vii 
plin de mândrie cu realizările personale — din care L-ai exclus 
pe EL! 

Să nu pleci singur ca să împlineşti Cuvântul DOMNULUI, 
ci să stai cu DOMNUL ca să împlineşti ceea ce te îndeamnă EL 
din Cuvânt; pentru că râvna sufletului te goneşte într-un 
activism lipsit de DUHUL DOMNULUI (căci dacă nu-l laşi să se 
bucure de păcat, sufletul se luptă să trăiască din faptele proprii 
o religie personală şi legalistă, Biblioidolatră, lipsită şi ruptă de 
DUHUL DOMNULUI). 

Pentru că nu vrea să moară faţă de sine, sufletul va deveni 
religios, dar fără viaţa veşnică a duhului, ci prin eforturile 
personale a faptelor moarte. Tot ce faci despărţit de DUHUL 
SFÂNT şi lipsit de relaţia cu DOMNUL este o faptă moartă chiar 
dacă împlineşti Cuvântul -— în parte doar pentru că nu poţi în 

întregime! — de capul tău. 

Rămâi cu DOMNUL tău şi nu porni singur la drum. 
Urmează-L pe EL prin duhul şi nu prin capul tău fierbinte şi plin 
de logica personală. Nu despărţi gândirea despre Cuvânt de 
duhul, ci trăieşte prin duhul ce te va conduce la Cuvântul 
Adevărului care te va elibera. Trăirea prin gândire (chiar din 
Cuvânt) sau trăirea prin duh. DUHUL SFÂNT este Duhul 
Cuvântului, dar gândirea la Cuvânt nu este din Duhul, ci din 
sufletul tău care se preocupă de orice — chiar şi de Cuvânt — 
numai să nu fie răstignit. Ca să-şi salveze viaţa naturală, sufletul 
cărnii tale se va lupta să te înşele ca să crezi că, dacă el se 
preocupă cu Scriptura în subiecte fierbinţi şi la zi în viaţa ta, eşti 
spiritual. Şocant, dar eşti la fel de carnal, numai că acum eşti 
religios şi Biblioidolatru. Marele teolog care este Diavolul, 
cunoaşte întreaga Scriptură şi chiar se preocupă cu ea ca să 
încurce gândurile oamenilor - dar nu are DUHUL 
DOMNULUI! Numai DUHUL SFÂNT te va conduce în tot 
adevărul. Rămâi cu DOMNUL tău în inima ta şi vei deveni liber, 
iar când duhul îţi este flămând, citeşte Cuvântul. 

Lectura silită sau din obicei a Cuvântului este o faptă 
sufletească moartă care nu vine din omul lăuntric, ci din viaţa 
naturală a sufletului tău nelepădat şi nerăstignit, care nu vrea să 
piardă supremaţia în fiinţa ta şi face orice pentru asta. Nu vezi 
tu moartea din gândirea cărnii şi nu o simţi chiar în saturaţia şi 
în preocuparea de Cuvânt prin carne? DUHUL este Cel ce dă 
viaţă Cuvântului. „Gândirea duhului este viaţă şi pace, dar 
gândirea cărnii este moarte.” Relaţia personală a inimii cu 
DOMNUL te va păzi de excese, de „râvna de prost” şi de faptele 
moarte, iar dorinţa nevoii de Har te va conduce la DOMNUL. 

Una este să citeşti Scriptura în duhul legii şi alta este s-o 
citeşti din duhul tău înfometat după DOMNUL. 

X 


Cei mari de pe pământ asupresc pe cei săraci pentru a-şi 


mări bogăţiile, pentru a-şi satisface setea de putere sau pentru a 
schimba lumea după închipuirea lor. La timpul hotărât, 

părăsesc tot ce-au adunat şi au schimbat pentru a pleca pe 
drumul fără întoarcere, neputincioşi şi goi, pentru a fi judecaţi 
irevocabil de către Stăpânul tuturor pentru tot răul pe care l-au 
făcut, lipsiţi de inimă. 

X 

Fără DUHUL DOMNULUI omul nu este decât un animal 
gânditor, mai mult sau mai puţin adaptat la mediul social şi 
natural. DUHUL DOMNULUI — care mai este încă pe pământ — 
împiedică răutatea acestui animal să se manifeste la culme. 

X 

Nu te lupta singur cu dorinţele inimii tale, ci 
încredinţează-le în mâna DOMNULUI ori de câte ori se 
reaprind, lăsându-L pe EL să le împlinească sau nu. Dă-l Lui 
sarcina inimii tale dacă vrei să fii liber. Când DOMNUL Însuşi 
îţi împlineşte dorinţele — dar nu sforţările alergăturilor tale — 
EL o face în modul Lui desăvârşit. 

X 

Duhul înălţării de sine te face să-i retezi pe toţi şi să nu-ţi 
pese de nimeni decât de tine însuţi. Astfel devii incapabil să 
iubeşti oamenii şi fraţii. 

Există şi o înălţare de sine — din care se naşte valoarea 
sufletească de sine — ce vine din plinătatea de sine dată de 
dorinţele, de planurile şi intenţiile inimii tale, cât şi de lucrul 
fizic împlinit. 

Dar există o siguranţă şi o valoare de sine pe care ni le 
conferă încrederea în DOMNUL şi lepădarea de orice ne-ar duce 
duhul în atingere cu lumea şi cu carnea. 

Există valoarea vieţii veşnice din duhul nostru născut din 
DUMNEZEU şi siguranţa pe care DOMNUL o creează pentru 
noi prin protecţia, prin purtarea Sa de grijă şi prin 
transformarea tuturor lucrurilor înspre binele celor ce-L iubesc 
pe EL. 

X 

Valoarea noastră nu este ceea ce facem ori ceea ce avem, 

pentru că, deşi nu suntem nimic, valoarea noastră este 

DOMNUL HRISTOS care a murit şi a înviat pentru noi. 
X 


Ca să te închini înaintea DOMNULUI trebuie să scoţi 
afară din inimă lucrurile străine. 

Idolul poate fi orice preocupă, desfată şi hrăneşte inima ta 
în afară de DUMNEZEU. Idolii pot fi acţiunile, munca şi 
planurile tale. Descoperi idolul intrând în tine însuţi ca să vezi 
cine are întâietate în inima ta. Idolul poate fi sănătatea, viaţa 
biologică sau trupul tău. Orice preocupă inima ta în afara lui 
DUMNEZEU este un idol. 

X 

Dăruieşte-ţi inima în întregime lui DUMNEZEU şi EL îţi 
va rezolva problemele şi contradicţiile fiinţei, în lupta dintre 
duh şi carne. Câtă odihnă şi pace ai când inima ta ÎL are ca 
proprietar pe DOMNUL şi ce împlinire tainică trăieşti când îţi 
dăruieşti inima în întregime lui DUMNEZEU... 

Dăruieşte-ţi mintea lui DUMNEZEU, limba, voinţa, 
deciziile şi paşii tăi sub Voia Lui, încredințându-ţi toată fiinţa ta 
şi tot ce ai în mâna DOMNULUI. 

leşi afară din problemele tale, din gândirea ta şi din 
preocupările tale care te presează, şi intră în tine însuţi, în inima 
ta în Prezența DOMNULUI, în odihna şi liniştea lăuntrului tău; 
şi stai acolo cu DOMNUL tău, în odihna vieţii eterne. Iar stresul 
şi agitația — pe care ţi le impun mediul social şi viaţa modernă 
din secolul vitezei — vor dispărea şi-ţi vei reface capacitatea de a 
trăi în veacul acesta de pe urmă. 

X 


Chipul veacului cuprinde şi goana după posesii materiale 
fără de care poţi trăi. 
X 
Renunţă la orice preocupare a inimii în schimbul 
preocupării de DOMNUL: EL să-ţi fie preocuparea, desfătarea 
şi scopul. 
X 
Părerea de sine hrăneşte plinătatea de sine şi vine şi din 
solicitările şi schimbările de mediu prin care treci. 

Posesiile sufleteşti, lucrurile pe care le păstrezi în inima ta 
duc la plinătatea de sine. 
Să nu păstrezi nimic în tine însuţi decât pe DOMNUL. 
Întoarce-te către omul lăuntric (duhul tău înviat) şi nu vei 
mai fi legat de binecuvântările DOMNULUI, ci de EL Însuşi. 
X 


Lepădarea de sine făcută pentru a-ţi vindeca rana inimii 
tale prin venirea cu ea la DOMNUL, nu este o asceză uscată şi 
moartă, căci prin ea primeşti însăşi viaţa de înviere a duhului, 
de o esenţă cu DOMNUL. 

X 

Nu-ţi poţi împlini dorinţele inimii după lucruri dacă vrei 
să suferi cu cei ce suferă. Modestia, simplitatea şi sărăcirea de 
bunăvoie (ca să poţi dărui altora) te fac mai fericit decât 
împlinirea dorințelor tale. Inima nu poate trăi fără dorinţe de 
viitor, de aceea dă-i planurile tale DOMNULUI -— pe care să-L 
doreşti. 

Când duhul rodeşte în tine înfrânarea poftei altor lucruri, 
guşti din viaţa de înviere şi eşti fericit. 

Nu trăi prin şabloanele deciziilor tale, ci prin viaţa 
duhului. 

X 

Nu tânji mereu după lucrurile înalte cu DOMNUL fără să-l 
mulţumeşti că te-a ridicat de unde te-a scos şi te-a adus până 
unde eşti acum cu EL. 

X 

Nu te înţepeni într-un singur aspect al Adevărului, ci 
lărgeşte-ţi inima şi gândurile pentru întreg, Adevărul care este şi 
Dragoste. 

Să nu uităm că Biblia este sistemul absolut de referinţă, 
accesibil oricui, dreptarul învăţăturii sănătoase şi izvorul ceresc 
al înţelegerii. 

X 

Sunt lucruri care nu se întâmplă dacă nu ne rugăm şi pe 

care nu le primim dacă nu le cerem de la DOMNUL! 

Dacă vrei să-l faci un bine DOMNULUI, fă bine fraţilor 
LUI din casa credinţei „copiilor întristării” şi celor ce-s pe 
moarte. 

X 

Întoarce-te în inima ta şi intră în tine însuţi ca să te 
dezbraci de toată mizeria materialismului lumii prin care 
trebuie să treci ca şi un pelerin. 

X 

Mândria face sufletul orb astfel că nu mai vede bine pe alţii, 
nici pe sine nu se vede cum este şi nici realitatea din jur n-o vede 
bine. Sufletul mândru nu se poate schimba şi de aceea trebuie 
lepădat şi crucificat în favoarea vieţii duhului. 

X 

Tot ce îţi absoarbe personalitatea ca să o înlocuiască prin 
valenţe necunoscute sau ca să o anuleze, nu este din DOMNUL 
(chiar dacă manifestă muzică, idei sau altceva), ci este influenţă 
sau însufleţire demonică. 

DUMNEZEU nu îţi anulează personalitatea, ci ţi-o 
îmbogăţeşte ridicând-o prin pătrunderea ta în EL şi a LUI în 
tine astfel încât tu locuieşti în DOMNUL şi EL locuieşte în tine. 
Este o unire a ta cu EL, tu, pulbere şi cenuşă, în comuniune cu 
DUMNEZEUL ATOTPUTERNIC, Creatorul Universului. 

Există o meditaţie creştină când cei născuţi din 
DUMNEZEU ating cu mintea prin rugăciune Tronul de 
Îndurare al TATĂLUI şi pe DOMNUL HRISTOS, dar există şi 
alt mod de meditaţie creştină când mintea unită cu inima se 
roagă şi intră în uniune cu Minunea Luminii Puterii Dragostei 
Strălucitoare a Vieţii DUHULUI ce arde în omul dinlăuntru, 
contopit cu Însuşi DOMNUL DUMNEZEU. Prin acest gen de 
meditaţie înaintea DOMNULUI creştinul intră în comuniune cu 
DUMNEZEU numai dacă acţionează la îndemnul DUHULUI. 

„Să ne apropiem deci, cu deplină încredere, de scaunul 
harului, ca să căpătăm îndurare şi să aflăm har, ca să avem 
ajutor la momentul potrivit” (Evrei 4:16). 

„Pentru că DUMNEZEUL care a spus: „Lumină să 
strălucească din întuneric”, EL a strălucit în inimile noastre, 
pentru a da lumina cunoştinţei gloriei lui Dumnezeu pe faţa lui 
Isus Hristos.” (2 Corinteni 4:6 — traducerea literală Bucureşti 
2001). 

X 

Duhul de asuprire — ca să se manifeste pe sine — caută 
oameni pe care să-i însufleţească să comită şi să trăiască în acest 
păcat al asupririi. Astfel omul crede că trebuie să-i implice pe 
toţi cei din jur — cu care are legătură şi relaţii — să-l ajute să facă 
ceea ce-şi propune (lucrul pe care el îl crede cel mai important 
în acel moment). Această implicare a celorlalţi el o manipulează 
prin presiune sufletească asupra lor, prin aşteptare tăcută de la 
ei şi chiar prin cereri, ordine şi manevrare a lor prin îndemnuri, 
sugestii, mustrări, certuri, indicaţii verbale pentru punerea lor 
la executarea treburilor sale. 

Asuprirea o pot comite şefii peste subalterni, socrii peste 
nurori şi gineri, soţii peste soţii şi invers, regii peste popoare, 
fiecare om din poziţie de autoritate peste alţii sau fiecare ce vrea 
neapărat să-şi termine treaba sa cu mâinile altora pe care îi 
subjugă — dacă poate. Un om însufleţit de acest duh al asupririi 
este insuportabil sau greu de suportat — chiar pentru puţin timp. 
Toţi cei care se lasă subjugaţi de manevrele sau manipulările 
sale devin mutilaţi în personalitatea lor. Este foarte greu de 
conlucrat cu un şef, cu un soţ, socru, prieten sau străin care te 
asupreşte, căci el nu-şi dă seama că e însufleţit de un demon, iar 
tu eşti chinuit şi subjugat prin păcatul său. 

Orice păcat este produs prin influența unui demon ce 
reuşeşte să însufleţească pe cineva sau să lege — prin lanţurile 
păcatului repetat şi devenit viciu trupesc sau sufletesc — pe cei 
prin care se manifestă. A nu comite păcat înseamnă a nu cădea 
în ispită. Deşi poţi fi ispitit pentru că eşti atras şi momit de pofta 
ta (trupească ori sufletească), poţi să nu păcătuieşti 
împotrivindu-te Diavolului care scoate în cale prilejuri de 
păcătuire. 

Ca să-l recunoşti pe Diavolul trebuie să te confrunţi cu el, 
iar DUHUL DOMNULUI ne duce în locuri expuse acestei 
confruntări ca să ne deprindă duhul la recunoaşterea, 
împotrivirea şi respingerea prin luptă a duhurilor necurate din 
mulţimea de duhuri ce sunt în cetele îngereşti căzute, ce 
acţionează în subordinea directă a lui Lucifer. DOMNUL ne 
autorizează pentru discernerea lor sau şi pentru alungarea şi 
scoaterea lor din alţii. 

Să nu faci lucrări pentru care nu eşti autorizat, dar 
exercită-ţi darul cu care te-a înzestrat DOMNUL şi Stăpânul tău 
HRISTOS ISUS. 

X 

Dacă nu ajungi să comunici cu cealaltă persoană — cu care 
intri în relaţie — prin inima ta cu inima ei, oricât de dreaptă ar fi 
sabia raţiunii tale, ea nu face decât să îngheţe relaţia în dreptate 
(fără dragoste) care distruge legătura cu celălalt. Domnul nu ne 
cere să ne facem dreptate în relaţia cu celălalt, ci să-l iubim ca 
pe noi înşine. Relaţia profundă o realizăm prin inima noastră cu 
inima lui. O relaţie fără inimă este moartă. O relaţie în care nu 
se simte inima celuilalt este făcută de persoane fără inimă sau 
cu inima împărţită ori împietrită — care sorteşte spre nimicire 
relaţiile sale moarte şi subordonate interesului propriu şi iubirii 
de sine. 

Relaţiile de inimă nu sunt flecărelile şi sufletismele, ci 
comunicarea dintre o inimă cu alta care se simt reciproc şi 
comunică prin cuvinte (dar şi fără cuvinte). „Cum răspunde în 
apă faţa la faţă, aşa răspunde inima omului inimii omului.” 

Relaţiile de inimă nu cuprind doar iubire, ci şi mustrare 
cu bunătate, părere de rău pentru greşeli, pentru jigniri, ofense 
şi răniri, respect reciproc curtenitor, apreciere, încurajare, 
sprijin, preţuire, mângăiere, sfătuire şi toate câte numai taina 
inimilor ce trăiesc pentru DOMNUL şi cu EL în comuniune pot 
să cuprindă. 

O relaţie fără inimă este moartă şi sortită morţii prin 
interese egoiste. Dragostea cuprinde şi disciplinarea celui iubit, 

făcută cu bunătate. 
X 

Există aşa de puţină muzică înregistrată care te conduce 
în Prezența Domnului încât mai bine cânţi ceea ce ştii tu, decât 
să rătăceşti la uşi străine... 

x 

Puterea autorităţii exercitată prin manipularea 
subordonaţilor este o formă de asuprire care, dacă nu e 
corectată, atrage după sine însufleţire demonică în cel care 
asupreşte. 

Manipularea şi dominarea sunt forme de asuprire şi 
dovedesc lipsa de respect pentru cel asuprit — pe care îl tratează 
ca pe un obiect, nu ca pe un semen — sau dispreţ (care este tot 
un păcat). 

Asuprirea poate să nu fie recunoscută ca păcat de cel care 
o manifestă, ba chiar poate fi socotită ca ceva necesar pentru 
realizarea scopului său. 

În general nu există pedepse în legile umane pentru cei 
care manifestă autoritatea prin asuprire (manipulare şi 
dominare), dar DOMNUL sancţionează acest păcat al răutăţii. 

Educarea copiilor prin asuprire duce la distrugerea 
relaţiilor de inimă (normale între părinţi şi copii şi între 
educator şi copil). Omul care lucrează fără inimă şi care trăieşte 
în relaţii fără inimă este un om al lui Belial, un om împietrit sau 
limitat în dăruire; poate fi chiar născut din nou şi să trăiască în 
păcatul asupririi până când DOMNUL îl va lumina şi îi va 
descoperi răutatea şi împietrirea sa din relaţiile cu alţii. 

Pentru oamenii asupritori, manipularea şi dominarea 
celorlalţi este o pârghie prin care îşi ating scopurile lor — sau ale 
instituţiei pe care o reprezintă — şi denotă nimicnicia şi 
spurcăciunea răutăţii inimii lor incapabile să trăiască în relaţii 
sănătoase cu ceilalţi. 

DOMNUL va elibera pe cel asuprit care strigă către EL şi 
va pedepsi asupritorii în felul Său —mai devreme sau mai târziu. 

Ferice de omul căruia DOMNUL îi descoperă păcatul 

asupririi pe care îl comite, căci primeşte şansa pocăinţei, a 
eliberării de însufleţirea demonică şi a relaţiilor sănătoase, 
normale, armonioase şi fericite cu semenii săi. 
X 
În spatele unui bărbat bun şi deosebit se află cel puţin 
câteva femei bune, deosebite şi distinse: soţia lui, mama şi 
bunicile lui; iar creştinii sunt binecuvântaţi din pricina 
ascendenţilor creştini moştenind binecuvântările lor până la al 
miilea neam, cât şi rugăciunile lor pe care DOMNUL le ascultă. 
X 


Una din marile rătăciri de la DUMNEZEU este să te simţi 
cineva, să crezi că poţi înţelege rosturile lumii şi să crezi că poţi 
ajuta pe alţii prin tine însuţi. 

Principiul lumii este afirmarea de sine prin ceea ce faci — 
chiar făcând un lucru de ajutorare socială...! Principiul 
DOMNULUI este lepădarea de sine pentru a-L manifesta pe EL 
la îndemnurile DUHULUI. Lumea te face să crezi că eşti cineva, 
DOMNUL te ajută să vezi că nu eşti nimic prin tine însuţi, ci prin 
HARUL LUI eşti ceea ce eşti. Slujitorii DUHULUI nu sunt 
conducătorii altora, ci slujitorii lor prin Harul care li s-a dat. A 
determina lucrurile din iniţiativă proprie într-o adunare 
creştină, este mândrie sufletescă-demonică, dar a acţiona sub 
îndemnul DUHULUI este ascultare de DOMNUL şi împlinirea 
Voii Sale. Mai mult decât pot face acţiunile tale pentru alţii, 
poate face DOMNUL, determinat de rugăciunile tale pentru ei. 

Cine vrea să elibereze pe cei legaţi din proprie iniţiativă, 
se luptă cu DOMNUL, căci EL a-ngăduit să fie închişi; dar cine 
îi eliberează pentru că DOMNUL l-a îndemnat şi l-a autorizat 
pentru aceasta, împlineşte Voia LUI. 

x 


„Ce este înălţat în ochii lumii este o urâciune înaintea lui 
DUMNEZEU.” 
X 
Rugăciunea creştină este o putere care mişcă Mâna 
DOMNULUI în acţiune pentru persoană, pentru familie, grup, 
comunitate, ţară, omenire şi pentru Trupul lui HRISTOS. 

Interesele DOMNULUI sunt veşnice, dar EL dă gust 
societăţii umane prin creştini, pentru ca nimeni să nu se poată 
dezvinovăţi că n-a simţit mireasma lui HRISTOS pe pământ 
înainte de venirea Judecăţii veşnice. 

E 


Există un duh necurat al ordinii şi curăţeniei care ţinteşte 
perfecțiunea şi impunerea pretențiilor sale peste cei aflaţi în 
jurul persoanei pe care o însufleţeste, prin manipulare, control 
şi asuprire şi prin lipsa oricărei sensibilităţi şi relaţii cu 
persoanele din jur. 

X 

Cine trăieşte prin raționamente şi se hrăneşte cu ele, 
trăieşte pentru sine. Cu DUMNEZEU se intră în relaţie şi se 
trăieşte, nu se vorbeşte doar despre EL. Centrarea în tine însuţi 
te nefericeşte, dar „când îţi întorci privirile spre EL, te luminezi 
de bucurie şi nu ţi se umple faţa de ruşine”. 

Dă drumul lucrurilor pe care le ţii în mână şi în grija 
planurilor tale şi lipeşte-ţi inima de DOMNUL ca să fii „un singur 
duh cu EL” — dacă vrei să guşti mulţumirea şi fericirea. Acest 
lucru este posibil numai cu ajutorul DOMNULUI, care ţi-l oferă 
— dacă-l ceri! 

Nu trăi viitorul în mod anticipat prin planurile tale — care 
nu mai au sfârşit — ci trăieşte prin inima ta cu DOMNUL. 

Nu face tu lucrarea lui DUMNEZEU în tine; trăieşte 
normal şi lasă-L pe EL s-o facă în felul Său. 

Cine înlocuieşte preocuparea de DUMNEZEU cu 
preocuparea de sine nu mai cunoaşte limite în exacerbarea 
dragostei de sine şi-n pofta după lucrurile lumii. 

Preocuparea de sine, de dorinţele şi de planurile tale, te 
face incapabil să-i asculţi, să-i simţi pe ceilalţi şi să-i iubeşti, te 
face neroditor şi preocupat numai de scopurile tale egoiste. 
Centrarea în sine dă naştere preocupării de sine. 

Chipul veacului este şi cumpărarea lucrurilor fără de care 
poţi să trăieşti, într-o societate în care consumul de bunuri este 
un idol dincolo de hotarele necesităţii pentru subzistență şi 

eficacitate. 

Din chipul veacului fac parte şi: moda, viclenia politică, 
producerea de bunuri de proastă calitate şi cu rezistenţă slabă, 
arta comercială, creştinismul fără răstignirea eului şi fără 
purtarea crucii etc. 

Nu există un bine mai mare pentru un creştin ca şi 
Prezenţa DOMNULUI! Şi binecuvântările LUI sunt necesare, 
dar Prezenţa Sa le umbreşte pe toate. 

X 


Înălţarea de sine, datorată cunoştinţelor (chiar şi a 
informaţiilor din buletinele de ştiri) şi îngâmfarea cu propriile 
capacităţi — care de fapt sunt darul DOMNULUI -— te vor 
conduce spre cădere. DUHUL SFÂNT te va disciplina cu foc şi 
te va corecta prin suferinţă pentru a-ţi forma o inimă smerită. 
Inima nu se smereşte decât tratată prin lucrarea crucii. 

X 

Atunci când nu sunt cântate într-un duh de închinare şi 
de rugăciune, cântările îngâmfă sufletul şi-i dau o senzaţie de 
putere şi bunăstare contrare smereniei şi bucuriei duhului. 

X 

Suntem chemaţi să deosebim între lucrarea crucii într-un 
suflet (care aduce o tristeţe după Voia DOMNULUI ce conduce 
la pocăință) şi depresie, care este lucrarea Diavolului îngăduită 
de DOMNUL peste un suflet. 

x 

DOMNUL îngăduie boala peste noi şi pentru ca să ne 
recunoaştem totala dependenţă de EL şi neputinţa noastră 
atunci când EL îngăduie să ni se ia sănătatea (unul dintre cele 
mai preţioase daruri pământeşti din partea Lui). 

X 


Nu poţi fi slujitorul dorințelor şi poftelor tale 
„nevinovate”, dar şi slujitorul DOMNULUI. EL nu-Şi împarte 
dragostea cu idolii tăi, nici nu se poate dărui total unei inimi 
împărţite. Când cauţi să îţi satisfaci sufletul cu lucrurile 
materiale, ai intrat deja în idolatrie — chiar dacă acele lucruri îţi 

sunt strict necesare. Dacă nu te lepezi în tine însuţi de tot ce ai 
şi de tot ce ai vrea să ai, nu ÎL poţi avea pe DOMNUL ca izvor 
care te satură, căci EL nu se poate împărţi pe Sine cu materia 
sau cu Mamona. 

X 

După reacţia iniţială de respingere a unei suferinţe care 
nu trece, acceptarea ei o face un instrument de modelare a 
inimii noastre în mâna DOMNULUI şi un mijloc de întreţinere 
a dependenţei noastre de EL. 

X 

Drumul către inima lui DUMNEZEU trece prin inima 
noastră. Cel mai Drag al tău nu se poate dărui unei inimi 
împărţite. Este un mare privilegiu şi un mare HAR lepădarea de 
tine însuţi şi de tot ce ai pentru a-L dobândi pe DOMNUL în 
întregime, dar aceste realităţi şi golirea de sine se dobândesc în 
timp, ca o încununare a lucrării LUI în noi. Dacă noi dorim să-L 
urmăm pe DOMNUL EL ne va dărui şi puterea de a ne lepăda 
de noi înşine şi de a ne lua crucea, ocupându-se personal de 
tratarea trupului, a sufletului şi a inimii noastre. 

Nu tu poţi executa lucrarea DOMNULUI în tine, dar te 
poţi poziţiona în locul de aşteptare şi de acceptare a ei în 
totalitate, indiferent cât te-ar costa. Iar în final, doar sinele şi eul 
mai stau împotriva DOMNULUI — după ce DUHUL Său te-a 
eliberat de legea păcatului şi-a morţii. Cât timp te mai iubeşti pe 
tine însuţi şi mai vrei tu să devii „cineva”, DOMNUL nu are 
drept legitim să Îşi facă în tine lucrarea LUI. Dacă nu vrei să te 
supui Domniei lui HRISTOS în întregime, poţi să renunţi la 
creştinism. DUMNEZEU nu are nevoie de eurile oamenilor ca 
să le încoroneze. Dacă nu vrei să mori împreună cu HRISTOS 
faţă de tine şi faţă de supremaţia eului tău, nu vei trăi în veci 
învierea cu DOMNUL; dar vei trăi o viaţă searbădă şi nefericită 
care îţi va strepezi inima faţă de lumea aceasta şi faţă de cer. Cei 
mai nefericiţi oameni nu sunt cei care nu L-au cunoscut pe 
DOMNUL, ci aceia care I-au întors spatele atunci când EL i-a 
chemat să devină ucenicii Lui. Dacă nu ÎL urmezi pe EL tot vei 

urma ceva, dar ceva care te va ucide şi te va neferici pe veci, fie 
că va fi eul tău, lumea, pofta altor lucruri, lăudăroşenia vieţii, 
bunăstarea, familia, politica, naționalismul, cunoaşterea — orice 
altceva! Fără HRISTOS nimic n-are valoare, dar pe ISUS nu-L 
poţi cuprinde într-o inimă împărţită, ci într-o dăruire totală în 
moarte şi în viaţă. Ucenicia în Şcoala DOMNULUI începe cu 
condamnarea sinelui la moarte, pe crucea pe care o vei purta în 
fiecare zi — dacă ÎL vrei pe HRISTOS! Dacă nu ÎL doreşti în 
întregime, DUMNEZEU nu are loc în inima ta plină de idoli. Eul 
se răstigneşte zilnic atunci când vrei să trăiască DUMNEZEU în 
tine şi să te inunde cu viaţa LUI de înviere în vasul făpturii tale. 
Idolatria eului şi domnia sinelui te ucid pe tine ca om spiritual 
născut din DUMNEZEU, iar din creştinul care tu erai mai 
rămâne doar mormântul văruit al unui frate mincinos care mai 
păstrează doar tradiţia seminţiei de obârşie sau care va deveni 
un antihrist. Să nu te joci cu DUMNEZEU... Dacă tu ÎL crezi pe 
Cuvânt, conformează-te, iar dacă nu, distracţie plăcută în casa 
prăbuşită de şuvoaie... 

DOAMNE, noi Ţi-am adus jertfa. Desăvârşeşte Tu arderea 
de tot a omului vechi, răstignirea eului şi creşterea făpturii 
noastre noi în HRISTOS. Tu ne-ai născut, ai Tăi suntem — 
păzeşte-ne ca nimeni şi nimic să nu ne mai despartă vreodată de 
inima Ta. 

x 

Preocuparea îngrijorată pentru viitor nu este decât iubire 

de sine şi neîncredere în DUMNEZEU. 
X 


Este o diferenţă între bucuria sufletului şi cea a duhului. 
Prima este de suprafaţă, ca roua de pe frunze vara. Bucuria 
duhului este profundă, ca apele oceanului în larg. 

x 


Părtăşia frăţească accelerează creşterea spirituală şi 


dezvoltă discernământul; este o hrănire cu DOMNUL aşa cum 
EL se descoperă celuilalt frate şi cum lucrează în el. 
X 

Adevărul în care găseşti un turn de adăpost în faţa 
uraganului de informaţii, a vânturilor de învăţătură, a 
schimbărilor istorice, a circumstanțelor şi a schimbării 
timpurilor, este Cuvântul DOMNULUI şi relaţia ta cu Cel care 
este Adevărul. 

În Tine, DOAMNE, mă odihnesc de toate întrebările mele 
la care nu găsesc răspuns. 

X 

Sufletul nu vrea să moară, ca un şarpe cu capul zdrobit. 
Renunţarea la sine în favoarea duhului este una din cele mai 
grele zdrobiri prin cruce şi în acelaşi timp, unul din cele mai 
deosebite Haruri. Una este interiorizarea şi alta este perceperea 
duhului. Darurile DUHULUI sunt una, iar lucrarea LUI prin 
cruce în sufletul nostru este alta. 

X 

Nici un învăţător în Trupul lui Hristos nu poate lucra 
singur. În ceata lui, sub acelaşi steag şi din aceeaşi seminţie, alţi 
învăţători îi sunt complementari, îl completează şi fac parte din 
aceeaşi echipă a DOMNULUI pentru zidirea Bisericii Sale şi 
pentru desăvârşirea copiilor Săi. La rândul cetei lor, alte echipe 
zidesc Trupul lui Hristos şi Îi desăvârşese Mireasa. În fiecare 
generaţie sunt lucrători care duc mai departe zidirea Bisericii 
prin lucrarea crucii şi prin lucrarea lăuntrică a DUHULUI. 

X 

Atingerea cărnii prin preocuparea, prin plăcerea şi 
acumularea de obiecte utile în aşa măsură încât te izolează de 
HRISTOS şi stinge DUHUL, este dragoste de lume. „Dacă 
iubeşte cineva lumea sau lucrurile din lume, dragostea Tatălui 
nu este în el.” 

X 

Nu se pune problema dacă planurile pe care le fac pentru 
viitor sunt bune, ci dacă este voinţa expresă a DOMNULUI ca să 
le fac sau este doar dorinţa inimii mele. Iată una din zonele unde 
a ceda lucrării DUHULUI este strict necesar. 

Monitorizarea lucrării DUHULUI în timpul desfăşurării 
ei, stinge DUHUL. 

* 


NU: Lucrarea DUHULUI nu este o poveste şi nici Viaţa de 
Înviere. Ele sunt realităţi spirituale pe care le trăieşte cel care 
acceptă ucenicia în Şcoala DOMNULUI, prin lepădare de sine şi 
prin luarea crucii, zilnic, pe urmele LUI (adică acolo unde îl 
cheamă, îl atrage şi-L conduce DOMNUL în fiecare zi). 

X 


Cunoşti tu drumul către inima Lui Dumnezeu?... 
X 


Dacă ai mers pe el vei şti să mi-l arăţi şi mie, dar dacă nu, 
vorbeşti în vânt!... 

